
În timp ce autobuzul înainta încet din cauza 
traficului aglomerat, Pauline Avon se uita neliniștită la 
ceas. Mai erau cinci minute până la ora unsprezece și 
întâlnirea era fixată la unsprezece fix. Uitase cât de 
aglomerat era traficul în Londra și de ritmul de melc 
în care se deplasau autobuzele. Se temea că dacă va 
ajunge târziu la interviu, viitorul patron s-ar putea să 
se îndoiască de punctualitatea ei. Autobuzul se opri 
încă o dată şi taxatorul o bătu pe umăr. 

— Tu m-ai întrebat de hotelul Orion? 

— Da, domnule. 

— E la juma’ de drum de aici până la stop. Dacă aș 
fi în locul tău, aș lua-o pe jos. 

Parcă mergem la înmormântare în dimineaţa asta. 

Îi mulțumi și când aproape să sară din autobuz, el 
adăugă vesel: 

— Întâi o iei la stânga, câţiva metri mai încolo. Ai 
grijă la mașini, drăguță. 

Privi zâmbind silueta subţirică, ce se strecura 
printre trecători. 

Pauline grăbi pasul şi aproape fugea când coti din 
bulevard pe strada unde era situat hotelul. Reuși să 
ajungă cu un minut întârziere. În timp ce aștepta în 
holul hotelului, se întreba ce fel de persoană era 
doamna Cedar. Ce ciudat, gândi în sinea ei, să aștepte 
să participe la un interviu care era posibil să-i 
schimbe viaţa. În acel moment se simţea foarte 
singură, conștientă că singurătatea era înfricoșătoare. 
Dorea cu nerăbdare să ajungă la un liman, indiferent 
ce ar fi însemnat asta. Apoi văzu o femeie înaltă, cu 
părul cenușiu care cobora scările și-i făcea semn. 

— Domnișoara Avon? Sunt încântată să te cunosc. 
Putem să luăm loc acolo lângă fereastră? Putem 
discuta în linişte și mult mai confortabil decât în 
camera mea, unde nu există decât un singur scaun. 

Așezată într-un fotoliu, în nișa de lângă fereastră, 
Pauline putu să o vadă mai bine pe cea care urma 

să-i pună întrebările. Doamna Cedar era încă o femeie 
frumoasă, deși Pauline bănuia că avea puţin peste 
cincizeci şi cinci de ani. Avea trăsături patriciene, care 
rezistaseră destul de bine trecerii timpului. În taiorul 
gri din lână, cu bluza albă și pantofi fără toc, cu părul 
strâns, era imaginea tipică a englezoaicei, hotărî 
Pauline, așteptând liniștită cu mâinile strânse în 
poală. 

— Şi acum, draga mea, aș vrea să discutăm mai 
amănunţit despre dumneata şi despre anunţul din 
ziar. Pot să încep? 

— Da, mulţumesc. 

— N-a fost ușor să găsim persoana pe care am 
dorit-o. De fapt, anunţul din Times a fost dat din 
disperare, sperând să-mi răspundă o persoană din 
localitate, pe care o cunoșteam sau să-mi fie 
recomandată una. Vezi, când dorești să angajezi o 
secretară care să locuiască în casă cu tine, sunt foarte 
importante recomandările, dar și cunoștințele de 
secretariat. Sunt sigură că mă înţelegi. 

— Da, perfect. 

— Acum, în legătură cu munca propriu-zisă. Soţul 
meu dorește să scrie o biografie a fiului său, fiul meu 
vitreg, care a murit într-un accident la munte, cu 

mulţi ani în urmă. Mereu a vrut să scrie despre fiul 
lui, dar până acum n-a găsit puterea să o facă. Ei bine, 
din cauza problemelor de sănătate, este nevoit să 
renunţe la munca lui la fabrica de ceramică, 
proprietatea familiei de peste o sută de ani. Acum, 
trebuie să lase conducerea fabricii celor doi fii ai 
noștri. Având timp, s-a hotărât să înceapă lucrul la 
biografie. Și aici intri tu în scenă. Îți va dicta, când va 
fi dispus şi când va putea, iar tu te vei ocupa de 
transcrieri și de pregătirea manuscrisului pentru 
publicare. Asta va fi principala ta sarcină; deși vor fi și 
alte sarcini legate de afaceri pe care va trebui să le 
rezolvi pentru el și dacă vei avea timp, poate mă vei 
ajuta şi pe mine în cadrul comitetului din care fac 
parte. Pe scurt, dorim o secretară particulară la 
dispoziţia noastră, care să dorească să locuiască în 
casa noastră. Ai vreo întrebare? 

— În ceea ce priveşte munca, nu. Cred că pot să mă 
descurc. Dar aţi putea să-mi spuneți mai multe despre 
casa dumneavoastră? În anunţ se spunea doar că este 
situată în vestul țării și cum pe scrisoarea de răspuns 
era adresa hotelului ăsta, sunt cam confuză. 

— Sigur. Ce prostie din partea mea să nu fiu mai 
explicită, având în vedere că aceea va fi casa ta, dacă 


O ATINGERE MAGICĂ 9 


ne vom pune de acord. Este destul de departe. Sper 
că asta nu va fi un impediment. Atelierele de ceramică 
Cedar sunt situate în Darnford, care este un oraș 
destul de mare, dar casa noastră este situată la vreo 
opt kilometri, foarte aproape de mlaștini. Cu mașina 
ajungi cam în zece minute la Darnford, dar 
transportul în comun lasă de dorit. Îţi place la tară? În 
scrisoare ai scris că în ultimii doi ani ai stat la Paris. 

— Da, dar îmi place la ţară. Va fi o plăcere, nu un 
inconvenient, credeţi-mă. De când am terminat 
școala, am locuit numai la oraș, dar întotdeauna 
mi-am dorit să stau la tară. Ăsta este unul dintre 
motivele care m-au făcut să răspund la anunţ. 

— Asta-i bine. Deşi împrejurimile sunt superbe, atât 
fiica mea cât şi fiul meu mai mic, cred că este un loc 
plictisitor. Cred că vrei să știi mai multe despre 
familia mea. Avem doi băieţi, Mark şi Derek și o fată, 
Judy. Mark conduce afacerea, cu ajutorul lui Derek. 
Judy, care are doar nouăsprezece ani stă acasă, deși în 
acest moment încearcă să-l convingă pe tatăl ei s-o 
lase să se angajeze într-un magazin de pălării. 

Ăştia sunt membrii familiei Cedar. Nu cred că 
suntem o familie dificilă. Sigur, vei avea propriul tău 
birou, unde să lucrezi și unde o să te poţi refugia, 

dacă te vei sătura de noi. Ah, nu, vorbesc serios. Un 
loc unde să te poţi refugia, este necesar pentru 
oricine. Eu însămi aș înnebuni, dacă n-aş pleca din 
când în când. Desigur, weekendul, vei fi liberă să-l 
petreci cum dorești. Acum, salariul pe care l-am 
menţionat este satisfăcător? 

— Foarte. De fapt, sunt foarte mulțumită. Nu am 
alte obligaţii. Poate va fi mai bine să mă explic. 

— Sunt puţin curioasă, recunosc. Eşti foarte tânără 
— douăzeci și şase de ani, nu-i aşa? 

— Da. 

— Așa de tânără și n-ai familie? De obicei, femeile 
de vârstă mijlocie răspund la astfel de anunţuri. 

— Toată viaţa lui, tatăl meu a lucrat în diplomaţie, 
spuse simplu Pauline. Mama a murit când aveam 
optsprezece ani și eram încă la şcoală. După aceeea, 
am avut grijă de casă și în același timp i-am fost și 
secretară. Am călătorit mult și ne-am și distrat. Am 
avut o viaţă interesantă. În ultimii doi ani, tata a fost 
ataşat diplomatic la ambasada noastră de la Paris. 
Când a murit acum trei luni, serviciul meu a luat 
sfârşit. M-am întors la Londra și am stat la o mătușă, 
până când m-am hotărât ce să fac. Am ceva bani. Nu 
multi. 

— Îmi pare rău. Presupun că te ocupai de 
problemele de secretariat ale tatălui tău, îi organizai 
călătoriile și celelalte? 

În timp ce Pauline povestea, Lucy Cedar își făcea 
socotelile în minte. Deci ăsta era mediul din care 
provenea fata. De aici venea demnitatea și 
seriozitatea. Avea impresia că răspunsul la anunţ era 
un premiu. Îi plăcea maniera directă şi sinceră a 
domnișoarei Avon. Nici familiară, nici servilă. Un chip 
sensibil şi inteligent. Un ten plăcut, trăsături 
obișnuite, cu excepţia gurii care era perfectă. O voce 
joasă și muzicală. Îmbrăcămintea aleasă cu gust. Nu 
era bine să te bazezi pe prima impresie, dar era sigură 
că persoana din faţa ei se integra bine în familie. 
Copiii fuseseră întotdeauna împotriva străinilor. Dar 
când o vor vedea pe domnișoara Pauline Avon își vor 
schimba impresia. Desigur, pe Charles nu-l va 
interesa persoana, atâta timp cât va lucra bine și ea nu 
se îndoia câtuşi de puţin că așa va fi. În sfârșit, 
doamna Cedar luă o hotărâre în sinea ei. 

— Ei bine, cred că ești persoana potrivită, 
domnişoară Avon. Sper că vei fi fericită să locuiești cu 
noi, desigur nu pot spune, dar voi face tot ce-mi stă 
în putinţă să te simţi bine, dacă accepti postul. 

Eşti de acord cu o lună de probă? 

— De acord, răspunse Pauline, zâmbind. 

— Când poţi să începi? 

— La începutul lui sepembrie? 

— Minunat. Stai să văd, întâi septembrie cade marti. 
Este o zi bună pentru călătorii. Îţi voi scrie ca să-ţi 
confirm totul și voi avea grijă să te aștepte o mașină la 
gara din Darnford. Trenul de zece și cinci de la 
Paddington este cel mai potrivit, doar să mă anunti 
din timp dacă vii cu el. Poate vrei să vii cu un tren 
după-amiază. Acum vrei să bei o cafea cu mine? 

— Mulţumesc. 

În timp ce beau cafeaua, doamna Cedar îi povesti 
despre Avallon, aşa cum se numea conacul, despre 
împrejurimi și despre cum se desfășoară viața acolo. 
De asemenea îi povesti puţin despre munca ei în 
cadrul comitetului local care se ocupa de orfelinatul 
denumit Casa Copiilor. 

— Cred că ai dus o viaţă foarte tristă și singuratică 
în ultimul timp. Se vede în privirea ta, o surprinse 
doamna Cedar spunându-i în timp ce-și luau 
rămas-bun. 

— Da. Am trăit într-un vid. Nu-mi găseam locul, nu 
aveam ce să fac ... mă simţeam a nimănui. 

— Ei bine, își promit că indiferent cum va fi să stai 
cu noi, numai vid nu o să fie. Abia aştept să vii la noi, 
draga mea. Ai grijă la traficul ăsta groaznic, îi spuse 
doamna Cedar stând în pragul hotelului. Deşi stau de 
o săptămână la Londra, încă mi-e groază să traversez 
strada și o să fiu mulțumită dacă reuşesc să mă întorc 
întreagă la Darnford. 

Dar am uitat că ai stat la Paris. Acolo este și mai 
groaznic, cred. 

— În anumite privinţe, dar te obișnuiești. La 
revedere, doamnă Cedar, și vă mulțumesc pentru 
amabilitate. 

În timp ce se îndepărta, cu mintea plină de 
înformaţii, se tot întreba ce-i rezerva viitorul. Pentru 
prima oară de la moartea tatălui ei, simţea că revine la 
viaţă. Viitorul părea interesant şi plin de promisiuni. 
S-ar putea să se lovească și de greutăţi, dar era 
pregătită să le accepte. Nu se întreba dacă viaţa îi va fi 
Ușoară, însă se gândea că va avea un rol, care va fi 
important atât pentru ea cât și pentru ceilalți. Nu-i era 
teamă de greutăţi, dar o îngroziseră săptămânile 
petrecute fără să facă nimic. Acum era pregătită să le 
lase în urmă, se simţea plină de viață și gata să 
pornească mai departe. 

Întâi septembrie era o zi senină. Copacii erau încă 
verzi, iar boabele de măceș aduceau o pată de culoare 
de un roşu-strălucitor. Cosașii erau pe câmp, în urma 
lor rămânând şiruri de iarbă cosită. În grădini, daliile 
erau în floare, iar merele coapte se zăreau printre 
frunze, în livezi. 

Toamna, îşi zise în sinea ei Pauline. Întotdeauna 
iubise acest anotimp. Parcă în atmosferă se simţea o 
pace pe care n-o întâlnea în nici un alt anotimp. 

Acum acest anotimp va începe să aibă aceeași 
însemnătate pe care o avusese în timpul anilor de 
școală. 

Nu era vorba doar de vreme și de florile din 
florării, ci şi de verdele gardurilor vii, de şirurile de 
grâu secerat, de mirosul câmpului în luna mai, de 
freamătul florilor în bătaia vântului, de trunchiurile 
copacilor şi ale ramurilor golașe proiectate pe 
albastrul cerului, într-o dimineaţă geroasă de iarnă. 
Toate formele şi culorile, mirosurile și zgomotele 

specifice zonelor rurale care o înconjuraseră în 
timpul zilelor de şcoală, vor fi din nou ale ei. 

Trenul ajunse la Darnford la timp. Pauline ieși din 
gară şi se opri nehotărâtă pe un trotuar. În faţa gării 
erau două taxiuri, dar nici urmă de doamna Cedar, 
sau de o altă mașină. Așteptă câteva minute, 
simțindu-se puţin stingheră, apoi îi trecu vag prin 
minte ideea de a da un telefon. Tocmai atunci văzu 
apropiindu-se o camionetă gri, care opri cu o 
smucitură în faţa ei. O fată blondă, drăguță, îmbrăcată 
într-un taior de lână verde cobori grăbită. 

— Domnișoara Avon? 

— Da. 

Fata întinse mâna cu un zâmbet. 

— Bună. Îmi pare rău că am întârziat, dar a trebuit 
să mă târâi în spatele unui camion aproape tot 
drumul. Eu sunt Judy Cedar. Am venit în locul mamei. 
Menajera noastră are zi liberă și mama trebuie să 
pregătească prânzul. S-a gândit că, dacă lasă gătitul în 
mâna fetei care vine cu ziua, probabil că-ţi vei da 
demisia în aceeași zi. Dă-mi valiza. O pun în spate. 

Flecări tot drumul, din când în când mai evitând 
câte o groapă sau punând câte o frână mai bruscă, 
zdruncinând-o pe Pauline. 

— Darnford nu este un orășel plicticos, dar 
bănuiesc că așa o să ţi se pară după Londra. Avem un 
cinema şi un teatru, câteva magazine bune şi o 
extraordinar de plicticoasă bibliotecă. 

— Şi câteva parcuri încântătoare, adăugă Pauline în 
timp ce treceau pe lângă un parc cu sălcii plângătoare 
și straturi de gălbenele și intrară pe ceea ce părea a fi 
strada principală. 

— Clădirea din cărămidă roşie, care se vede în 
spatele copacilor, e fabrica. Este situată la marginea 
orașului. Este cel mai important monument — 
monumentul care ne ţine legaţi aici. Dumnezeule, 
tipul ăsta, Larkin, nu semnalizează niciodată, adăugă 
Judy frânând brusc, în timp ce o camionetă cu 
însemnele unei măcelării le tăie calea. 

Pauline, care prefera când conducea să menţină o 
distanţă destul de mare faţă de mașina din faţă, nu 
zise nimic, dar îi aruncă o privire scurtă lui Judy. Avea 
un chip atrăgător: păr blond, mătăsos, gene lungi, nas 
mic, buze bine conturate şi bărbie fermă. Vorbea 
repede, rostind cuvintele clar, cu o voce de copil. 
Toată fiinţa ei radia vitalitate molipsitoare. O tânără 
drăguță și foarte deschisă, își zise în sinea ei Pauline. 

Părăsiră orașul şi atrăbăteau un drum îngust 

străjuit de o parte și de alta de garduri vii. Zona era 
împădurită, iar pe pășuni pășteau vaci. Pe partea 
dreaptă era un râu pe care-l traversară trecând peste 
un pod arcuit din piatră şi-l lăsară în urmă. Drumul 
urca treptat și în fața lor apăru zona întinsă a 
mlaștinilor. 

— Am ajuns, zise Judy şi, fără să încetinească, părăsi 
brusc drumul, coti într-un drum lateral și frână brusc 
în faţa unui conac din piatră cenușie. 

— Ce grozav! Seamănă cu un castel francez şi ăsta 
este ultimul lucru pe care mă aşteptam să-l văd, zise 
Pauline, coborând mulţumită din mașină. 

Scările largi de piatră duceau spre ușa încadrată de 
două ghivece mari cu hortensii. De o parte și de alta 
a uşii, montate pe console, erau două felinare. 
Ferestre înalte, acoperiș ascuţit, două turnuri 
semănând cu pălăria vrăjitoarei, o casă grațioasă și 
totuși solid proporționată, la fel cu cele văzute de 
Pauline pe valea Loirei. Ferestrele de la parter erau 
încadrate de iederă, care începuse să se întindă și 
spre etajul superior. 

Curtea era pavată cu dale întrerupte de două 
straturi de trandafiri. La colțul casei crescuse un cireș 
sălbatic. 

— Este drăguţ din partea ta, îi spuse Judy zâmbind. 
A fost construită de străbunicul meu, care a avut o 
pasiune pentru Franţa. Casa a fost proiectată de un 
arhitect francez și i-a pus numele de Avallon, după 
numele unui orășel francez unde şi-a petrecut luna de 
miere. 

— ÎI ştiu, răspunse Pauline. 

Chiar atunci, doamna Cedar apăru în capul scărilor 
însoţită de un prepelicar auriu, care veni la Pauline și 
începu să sară în jurul ei dând din coadă. 

— Bună, domnişoară Avon. Îmi pare bine să te văd! 
Bine aţi venit la noi. Cuminte, Dora. Nu mai țopăi. 

Pauline urcă scările și dădu mâna cu doamna 
Cedar. În timp ce urca scările, se gândi că zarurile au 
fost aruncate: oare ce începea acum? 

La prânz au fost doar ele trei şi mâncarea a fost 
servită de o femeie slabă cu o înfățișare lugubră. 
Pauline presupuse că era femeia angajată cu ziua. A 
fost un prânz vesel, reconfortant, apoi doamna Cedar 
i-a arătat casa. Interiorul i-a plăcut la fel de mult ca și 
exteriorul. Este adevărat că mobila era demodată și 
grea, dar carpetele și draperiile de culoare deschisă 
de la ferestrele înalte aduceau în casă lumina blândă 
a toamnei. Dormitorul Paulinei era situat pe o latură 

a casei şi geamurile dădeau spre râul pe care-l 
traversaseră la venire. Camera destinată pentru a-și 
desfășura munca avea vedere spre cireșul sălbatic. 

— Este o cameră minunată pentru birou. Şi v-aţi 
gândit la tot, adăugă Pauline, în timp ce privea la 
fotoliul confortabil și telefonul fără fir, biroul așezat 
la fereastră în așa fel încât lumina să cadă pe mașina 
de scris, raftul gol pentru cărţile ei şi vasul cu 
trandafiri de pe măsuța pentru cafea. 

— Îmi pare bine că-ţi place. Ăsta o să fie domeniul 
tău. Biroul soţului meu este în partea opusă, așa că 
din punct de vedere al lucrului va fi comod pentru 
amândoi. 

— Ce drăguţ din partea dumneavoastră, doamnă 
Cedar. Am impresia că visez și că mă voi trezi brusc 
din somn. Casa este așa de frumoasă și ţinutul se vede 
de la fiecare fereastră. După Londra, aici este raiul. Și 
camera asta ... Pauline zâmbi, clătinând din cap. Nu, 
este prea bine, ca să fie adevărat. Visez. Viaţa nu este 
așa de perfectă. Într-o clipă, o să mă trezesc. 

— Draga mea, o să afli că aici viaţa nu este perfectă. 
Dar mă bucur că-ţi place Avallon. Eu întotdeauna l-am 
iubit. 

— Cine ar putea să nu-l iubească? 

Doamna Cedar zâmbi trist. 

— Mark este singurul membru al familiei care ţine 
la acest loc. Pentru Judy este o închisoare, iar pentru 
Derek este doar o bază, nimic mai mult. 

— Şi soţul dumneavoastră? Nu simte la fel? 

— Nu cred că soțului meu îi place ceva de la 
moartea lui John, și asta s-a întâmplat în urmă cu 
douăzeci și şase de ani. Acum, te las să te aranjezi și 
să te acomodezi cu locul. Azi, soţul meu este la 
fabrică, inspectează niște utilaje noi pe care le-a 
instalat Mark, dar se întoarce la ceai și atunci o să-l 
cunoşti. 

Băieţii vin acasă după ora şase. Luăm cina la șapte. 
Anunţă-mă dacă doreşti ceva. 

O oră mai târziu, doamna Cedar o găsi în grădină 
cu Judy și o anunţă că domnul Cedar era acasă, în 
birou, şi că dorea s-o cunoască. Pauline fu cuprinsă 
de curiozitate, dar și de o ușoară emoție. Când au 
intrat în birou, își aranja nişte hârtii. De îndată ce a 
făcut prezentările, doamna Cedar i-a lăsat singuri. 
Domnul Cedar era un bărbat masiv, cu umeri largi și 
un chip cu trăsături fine înconjurat de o coamă de păr 
alb. Sub sprâncenele stufoase, ochii cenușii o priveau 
pătrunzător. Avea un nas mare și linii adânci se 

întindeau de o parte şi alta a nasului până la gura cu 
buze subţiri și căzute spre interior. 

— Stai jos, domnişoară Avon, zise făcându-i semn 
spre scaun. Eu vorbesc puţin. Soţia mea mi-a spus că 
știi stenografie și să baţi la mașină, cunoşti bine 
engleza, ceea ce nu pot să afirm despre toate tinerele 
de azi și ai o bună experienţă ca secretară. Nu trebuie 
să dezvolţi tema asta, continuă el, când Pauline 
deschise gura să-i răspundă. Vom vedea asta curând. 
Acum, aș vrea să fii aici în fiecare dimineaţă la ora 
zece, ca să-ţi dau de lucru pentru ziua respectivă. 
Soţia mea ţi-a spus despre ce este vorba. Te poţi 
odihni aproape toată după-amiaza, dar ne vom vedea 
din nou la ora patru, ca să semnez scrisorile și să-ţi 
răspund la întebări. Ţi se pare rezonabil? 

— Foarte. 

— Bine. Cred că o să te descurci. Nu vreau să te 
agiţi fără rost. Vreau doar pe cineva care să-și 
îndeplinească sarcinile în linişte și inteligent. Vom 
începe de mâine. Îmi pun în ordine scrisorile, 
notițele de la școală, jurnalele și hârtiile legate de fiul 
meu. Şi am scris introducerea la memorii. Ai putea să 
iei asta. Îţi vei face o idee despre ce este vorba. 

— Mulţumesc. În câte copii doriţi să o bat? 

— Ah, una pentru editor și una pentru mine. Ştii în 
ce format trebuie scris? 

— Da, am lucrat pentru un prieten de-al tatălui 
meu, scriitor, când aveam timp și în felul acesta am 
învățat destul despre editare, inclusiv cum trebuie să 
arate un manuscris. 

— Bine. Pauline privi portretul care atârna 
deasupra șemineului și urmărind direcţia privirii ei, 
domnul Cedar adăugă scurt: 

— Este fiul meu, John. A fost pictat când avea 
nouăsprezece ani, cu trei luni înainte de a muri. 

— Ce chip nobil! 

— A fost un băiat nobil, domnişoară Avon. Ceea ce 
facem noi acum, te rog să mă crezi, merită din plin. 
Acum, dacă vrei să mă scuzi, vreau să termin de 
ordonat hârtiile astea. Apropo, trebuie să iau niște 
pastile stupide, prescrise de doctorul meu, la ore 
exacte. Mă întreb dacă ai vrea să ai grijă să am mereu 
o cană cu apă și un pahar pe birou? M-ai scuti de toate 
femeile alea care se perindă prin biroul meu când 
trebuie și când nu trebuie. 

— O să am grijă. 

Închise ușa uşor după ea și traversă coridorul spre 
biroul ei. Puse hârtiile în sertarul biroului pentru mai 

târziu. Nu terminase de despachetat şi totuși rămase 
dusă pe gânduri în fața biroului. Nu putea să ajungă 
la o concluzie în legătură cu stăpânul casei. Nu era un 
om ușor de înţeles. Simţise în el o putere ce putea fi 
înfricoşătoare, deși în același timp simţise că era un 
om cu care te puteai înţelege și că era cinstit. Dar 
undeva în subconștient stăruia sentimentul că ceva 
nu era cum trebuie. Că se întâmplase o tragedie în 
camera în care era portretul băiatului, ceva ce nu 
putea defini. Băiatul era extraordinar de frumos, iar 
chipul îi era nobil. 

Când va avea posibilitatea, va studia mai pe 
îndelete portretul, pentru că impactul pe care-l 
avusese asupra ei fusese foarte puternic. 

Cufundată în gânduri, se îndreptă spre camera ei 
pentru a termina de despachetat. 

Când auzi gongul sunând, Pauline cobori și găsi în 
sufragerie un tânăr care-și turna un sherry. Când o 
văzu, se opri şi o privi zâmbind surprins. 

— Hei, eşti noua secretară, nu-i așa? 

— Da, eu sunt. 

— Mă-ăăi. O studie din cap până în picioare. Eu 
sunt Derek Cedar și sunt încântat să te cunosc. Ce 
surpriză ne-a făcut mama! Ne aşteptam la o cucoană 

de cincizeci de ani, cu ochelari, taior și un aer 
hotărât. Norocul nostru. 

— Nu fi aşa de sigur, îi răspunse zâmbind, în ciuda 
sentimentului că acest tânăr cu chip zâmbitor nu 
trebuia încurajat. 

— Sherry? Sec? 

— Mulţumesc, îl prefer sec. 

Semăna cu Judy, își zise în gând. Aceiași ochi de un 
albastru intens și păr blond deși părul lui era aspru și 
creţ, iar al lui Judy moale și mătăsos. Și aveau același 
zâmbet deschis. La chip semănau cu mama lor, însă 
vitalitatea debordantă nu ştia de la care dintre părinţi 
o moșteniseră. Era puternică şi debordantă vitalitatea 
lor, îşi zicea în sinea ei, când doamna Cedar apăru în 
uşă. 

— Ah, aţi făcut deja cunoştinţă. Se întoarse în timp 
ce soţul ei intra în cameră. Mark lucrează până mai 
târziu, dragule. 

— Presupun că la noul utilaj, Derek? întrebă 
domnul Cedar. 

— Mda. Este împreună cu Gatting. Sunt ca doi copii 
care au primit o jucărie nouă. După părerea mea, 
bătrânul Gatting s-a senilizat. Tatăl se încruntă și 
Pauline avu impresia că doar prezenţa ei l-a reţinut să 

nu se răstească la el. Judy dădu buzna în cameră și 
toţi se așezară la masă. Cina n-a fost la fel de destinsă 
ca masa de prânz. Se simţea o încordare în aer, deși 
toţi se străduiau să destindă atmosfera. Paulinei i se 
păru că ar fi mai bine ca în prima ei seară să se retragă 
mai devreme, astfel ca ei să se simtă în largul lor și să 
discute despre ea, dacă doreau. Imediat ce se ivi 
posibilitatea, se scuză că mai are de aranjat niște 
lucruri în cameră şi se retrase. 

Se uită la cărţile din cufăr și se hotărt să le pună în 
birou. După ce le aranjă pe raft, agăță cele două 
tablouri de Corot de o parte și de alta a șemineului. 
Apoi privi în jurul ei, mulțumită. Îi plăcea camera, cu 
pereţii îmbrăcaţi în piele și covorul indian. Era mică 
și prietenoasă. lar colecţia de cărți Jane Austen 
îmbrăcate în piele roşie și cu titlul auriu și cărțile din 
copilărie de care nu putuse să se despartă, dădeau 
camerei un aer familiar. 

Era aproape ora zece când termină și se hotărî să 
coboare să spună noapte bună. Fusese o zi lungă și 
plină de evenimente și se simțea obosită. 
Instrucţiunile despre memorii puteau să aștepte până 
mâine. Doamna Cedar era singură în salon. 

— Bună, draga mea. Totul este în ordine? 

— Da, mulțumesc. Eu... 

Dar în acel moment, un bărbat vâri capul pe ușă. 

— Nu găsesc șunca, mamă. Nu este în cămară. Ah, 
îmi cer scuze, adăugă el când o zări pe Pauline. 

— Intră, dragul meu şi fă cunoștință cu domnișoara 
Avon. Fiul meu, Mark. 

Pauline se trezi dând mâna cu un bărbat înalt, 
brunet, care schimba formule de politeţe cu ea, în 
timp ce ochii cenușii o studiau cu atenţie. Pe chipul 
lui nu se putea citi nimic. Dacă se așteptase să 
întâlnească o altfel de persoană, așa cum făcuse 
fratele lui, el nu zise nimic. 

Mama lui lăsă andrelele. 

Stai aici și vorbeşte cu domnişoara Avon, în timp ce 
eu îţi aduc ceva de mâncare. Mă întreb ce a făcut 
Lallie cu șunca. Ştiu că mai aveam. Când Lallie este 
bolnavă, nu ne descurcăm deloc. Fac niște cafea 
pentru Mark. Vrei și tu o ceașcă, draga mea, sau 
preferi un pahar cu lapte? 

— O cafea. Dar pot s-o fac eu. Mă pricep destul de 
bine. Cel puţin, tatăl meu, care era foarte greu de 
mulțumit, nu m-a criticat niciodată. 

— Bine, o s-o faci altă dată, dar nu în seara asta. A 
fost o zi obositoare. Şi apoi, n-aş îndrăzni să introduc 

un străin în bucătărie fără permisiunea Lalliei. Chiar 
și eu sunt cu greu tolerată în bucătărie. 

— Ai călătorit bine? o întrebă Mark, așezându-se pe 
scaunul din faţa ei. 

— Foarte bine, mulţumesc ... Nu, nu fumez. 

— Sper să nu te plictiseşti aici, după Londra și Paris. 

— Viaţa nu este plictisitoare, indiferent de loc, zise 
ea cu blândeţe. Și cel mai puţin la ţară. 

— Mai bine încearcă să o convingi pe Judy, să 
gândească la fel ca tine. Dacă iubeşti viaţa la ţară, o să 
găsești această parte de lume foarte satisfăcătoare. 
Este un loc minunat pentru călărie și pentru excursii. 

— Abia aştept să explorez împrejurimile. 

Încă o dată realiză că o studiază cu atenţie, dar n-o 
făcea impertinent. Ceilalţi o acceptaseră cu uşurinţă 
și cu prietenie ca secretară aleasă de doamna Cedar, 
dar simţea că Mark o s-o supună propriei lui judecăţi 
și nu era o judecată impertinentă. 

Nu avea nici frumuseţea clasică și nici șarmul 
tineresc al fraţilor lui. Privirea pătrunzătoare îi 
amintea de tatăl ei și simţea în el ceva din puterea 
tatălui său. Avea un chip cu trăsături puternice, iar 
bărbia pătrată şi gura bine conturată sugerau o uşoară 
duritate. Un bărbat obişnuit să fie autoritar, își zise în 

gând, care nu făcea compromisuri. Cel mai plăcut 
lucru la el era vocea, care era profundă și molcomă. 

Câinele se cuibărise la picioarele lui, cu botul pe 
pantofi, dând din coadă ori de câte ori o mângâia. 

— O să realizezi că Dora este cea mai drăguță fiinţă 
din această casă,domnișoară Avon. Nu are frustrări, 
nici gânduri negre, doar o dragoste nemăsurată pe 
care o dăruiește tuturor, inclusiv străinilor și tâmpita 
convingere că toţi o iubesc. Destul de ciudat, această 
convingere nu i-a fost zdruncinată până acum, deși 
are doi ani. 

— Păi, se spune că primeşti de la viaţă ceea ce 
dăruiești, răspunse Pauline cu o ușoară nepăsare. 

— Hm. Dacă ar intra un hoţ și Dora l-ar primi cu 
bucurie şi l-ar invita la joacă, mi-e teamă că toată 
convingerea ei ar fi zdruncinată. Dar am găsit la ea o 
latură atât de umană, încât m-a uimit. Până și pisica îi 
fură mâncarea! Şi vorbind de mâncare, platoul ăsta cu 
sandvișuri, arată foarte bine, mamă. Chiar mi-e foame. 

În noaptea aia, în pat, Pauline nu putu adormi, 
deși era obosită. Mintea îi era prea plină de informaţii 
ca să poată dormi. Familia Cedar era formată din 
persoane serioase, cu personalităţi puternice și 
n-avea cum să nu se gândească la ele. Numai doamna 

Cedar avea o fire liniștită. Restul, își zise în sinea ei 
Pauline, erau de-a dreptul dinamită. Se gândi la Mark 
și la observaţia lui că aici viața i se va părea 
plictisitoare după Londra și Paris, şi zâmbi. Viaţa 
corectă și ordonată pe care o dusese cu tatăl ei i se 
părea un loc liniștit faţă de marea agitată pe care o 
găsise aici. Şi de asta era sigură, deși nu trecuseră nici 
douăsprezece ore de când era la Avallon. 


Capitolul 2 


Abia sâmbătă reuși să găsească timp să viziteze 
împrejurimile pe care le admirase de la ferestrele 
casei. Pendula din hol bătu ora nouă, când își făcu 
apariţia în pragul uşii de la bucătărie să vadă dacă 
doamna Allington îi pregătise un pachet cu 
sandvișuri. Menajera tocmai ștersese vesela de la 
micul dejun, când ridicând privirea o văzu pe Pauline 
stând nehotărâtă în prag. În afară de domnul Cedar, 
restul membrilor familiei ezitau când trebuia să intre 
în bucătărie; mai ales când doamna Allington nu era 
în toane bune. Menajera era o femeie înaltă, slabă, cu 
un chip cu trăsături ascuţite, cu ochi deschiși la 
culoare, iar părul de o culoare nedefinită îl purta 

strâns într-un coc la ceafă. Spatele drept arăta că era 
o persoană inflexibilă. Făcu semn cu capul spre 
pachetul așezat pe bufet. 

— Este gata, domnişoară Avon. Este o zi frumoasă 
pentru plimbare. O să vă facă bine. 

— Da. Mulţumesc, doamnă Allington. Este un 
pachet consistent. 

— O să ai nevoie. Să nu te rătăceşti. Ah, doamnă 
Ridge, continuă, când femeia angajată cu ziua intră pe 
ușă. Bună dimineaţa. Tocmai mă întrebam ... 

Pauline o zbughi pe ușă. Afară, ezită. S-o ia în josul 
râului, sau să urce spre mlaștini? Se hotări pentru 
mlaștini. Vor fi destule zile cu vânt, când zona mai 
ferită a văii râului va putea fi explorată. În timp ce 
mergea pe cărarea mărginită de fagi, cu Dora alergând 
înaintea ei, Pauline se simţea mulţumită că-și va 
petrece ziua singură. Va avea posibilitatea să-și 
ordoneze gândurile și să-şi tragă sufletul. 

Era clar că domnul Cedar îi va da destul de lucru, 
dar până acum colaborarea decursese foarte bine. Știa 
ce voia, îi explica limpede și o lăsa să lucreze. Nu 
putea să sufere proştii, iar între ei erau doar relaţii de 
lucru. Se întrebase dacă va arăta vreun semn de 
emotie în timp ce lucra la memorii. Singurul semn de 

emoție l-a observat atunci când a făcut portretul fiului 
lui. Când i-a dictat despre trecut, i s-a părut mai 
însuflețit decât era când vorbea despre prezent. Era 
ca și cum S-ar fi bucurat să trăiască în trecut. 

Gândurile Paulinei fură întrerupte de un fluierat și 
întorcându-se, o văzu pe Judy alergând după ea. 

— Ascultă, domnişoară Avon, îi spuse abia 
trăgându-și sufletul, te superi, dacă vin cu tine? 

— Sigur că nu, dar să știi că vreau să-mi petrec toată 
ziua afară. 

— Mda, Lallie mi-a spus. Am reușit să-mi iau vreo 
două mere și o prăjitură. Dar să-mi spui dacă vrei să 
fii singură. M-am gândit că aș putea să-ţi arăt 
împrejurimile. 

Pauline o privi întrebător. Doar cu o seară înainte, 
Judy declarase că urăște plimbările și nu putea 
pricepe cum cineva dorește să meargă pe jos, când 
există mașină. 

Mai mult, era îmbrăcată cu o rochie de vară, iar în 
picioare avea sandale, foarte frumoase, era adevărat, 
dar total nepotrivite pentru mersul pe jos. În plus 
privind jacheta de lână care-i atârna pe braţ și punga 
de hârtie din mână, prea mică chiar și pentru un 
prânz frugal, Pauline își dădu seama că Judy acţionase 

la repezeală și n-avea nicio legătură cu dorinţa de a-i 
arăta împrejurimile. 

— Nu crezi că ar fi fost mai înţelept să-ți pui niște 
pantofi mari comozi? 

— Nu. Ăștia sunt destul de confortabili, zise Judy cu 
nepăsare. Ce dimineaţă minunată! Atunci pot să vin? 

Pauline zâmbi. 

— Sigur că poţi, îmi face plăcere. Dar aș dori să-mi 
spui adevăratul motiv pentru care te-ai hotărât să vii. 

Judy o privi lung. 

— Oh! A fost o hotărâre de moment. De fapt, au fost 
mai multe motive. 

— A, da. 

— Întâi, am simţit că dacă nu ies din casă, explodez. 
În al doilea rând, îmi place să fiu cu tine și te găsesc 
o persoană interesantă. În al treilea rând, am vrut să 
evit pe cineva care urma să vină la noi în dimineaţa 
asta. 

— Înţeleg. Păi, m-am gândit să o iau spre Winsdale 
Bridge. Vrei să vii? 

— Minunat. Cunoști drumul? 

— Am o hartă pe care mi-a dat-o Mark. 

Ajunseră în vârful dealului și o luară peste pajiște, 
pe o cărare bătătorită. Deja vântul bătea mai tare, 

deoarece ieşiseră din vale. Sub bătaia vântului, iarba 
înaltă se îndoia cu un foșnet sec, iar în aer se simţea 
mirosul turbei. Ciocârlia cânta în înaltul cerului. 
Pauline îşi îndreptă spatele și trase cu bucurie aer în 
piept. 

— Zău, recunoaște Judy ... poate fi ceva mai plăcut 
decât asta? Şi este aşa de aproape de tine. 

— Ştii, nu este întotdeauna așa. Trebuie să vezi cum 
este, atunci când totul este acoperit de ceaţă. Cei care 
sunt entuziasmați de viaţa la ţară, vin aici doar în 
vacanța de vară sau la sfârșit de săptămână. 

— Păi, eu am trăit la ţară și știu cum este în toate 
anotimpurile. 

— Am crezut că ai locuit la Paris. 

— Am stat doi ani acolo. Şi înainte de asta, am stat 
la Londra. Dar şcoala am făcut-o la ţară. 

— Paris și Londra! Ce minunat! Nu înţeleg cum poţi 
să te îngropi aici, după ce ai stat în orașele alea. 
Povestește-mi despre Paris. Mi-ar plăcea la nebunie să 
merg acolo. Visul meu este să mă plimb pe 
Champs-Elys6es. 

— N-ai fost niciodată în străinătate? 

— În străinătate? Părinţii mei nu-și dau seama că 
lumea nu însemnă doar Darnford. Din când în când, 

mama se mai duce la Londra și în vacanțe mergem la 
Torquay. Băieţii au fost mai norocoși, datorită 
războiului au fost în străinătate. Derek a fost în RAF și 
Mark în Italia. Dar acum s-au întors la fabrică. De fapt, 
toţi ne-am întors aici și eu urăsc locul ăsta. Aceleași 
chipuri, aceleași locuri. 

— Ce ti-ar plăcea să faci? 

— Să merg la Londra și să devin manechin. 

Pauline zâmbi. 

— Mă întreb, dacă știi cât de dură este lumea 
modei? Nu este nici pe departe atât de strălucitoare 
precum crezi. Stiu, pentru că o prietenă a lucrat în 
domeniul ăsta, până s-a îmbolnăvit. 

— Ei bine, nu-mi pasă prea mult ce fac atâta timp 
cât este interesant și întâlnesc oameni noi. Necazul 
este că nu mă pricep la nimic. Tot ce am este corpul 
și un chip drăguţ. 

— Chiar foarte drăguţ, aș zice. Şi ce spun părinţii tăi 
despre asta? 

— Că sunt prea tânără şi că nu mă pricep la nimic, 
iar tata consideră că ar trebui să fiu mulțumită să stau 
acasă şi s-o ajut pe mama la acţiunile caritabile la care 
participă, până când va apărea un bărbat potrivit cu 
care să mă mărit. 

Pauline privi chipul războinic de lângă ea, dar 
într-o clipă expresia mânioasă se transformă în 
zâmbet şi în obraji îi apărură gropiţe. 

— În orice caz, rosti, unul dintre bărbații potriviţi 
va lua plasă în dimineaţa asta. 

— Cel de care ai fugit? 

— Da. 

— Cam urât mod de a descuraja pe cineva, nu-i așa? 
N-ai fi putut să-i dai un telefon? 

— Ah, dar m-am hotărât în ultima clipă. Brusc, 
mi-am dat aseama că în dimineaţa asta nu sunt în 
stare să ascult o predică. Bănuiesc că se va supăra. 
Trebuie să străbată un drum destul de lung cu 
bicicleta. 

— Judy! 

— Nu mă privi dezaprobator. Oricum, nu ţi se 
potrivește expresia. Știu că sunt rea, dar Peter Blake 
mă plictisește. Nu ştie decât albă sau neagră. Probabil 
pentru că este profesor. Îmi face plăcere să-l şochez. 

— Şi Peter este considerat bărbatul potrivit, nu-i 
aşa? 

— Da. Mama îl adoră. Este atât de evident de așezat 
și demn de încredere şi întotdeauna face numai ce 
este corect. Și tata consideră că este mai bine să mă 

mărit cât mai repede, iar Peter este cel puţin un tip 
respectabil, muncitor și care mă poate ţine în frâu. 

— S-ar putea ca faptul că părinţii îl văd favorabil să 
te împingă în direcție opusă? Mi se pare că-ţi place să 
te răzvrăteşti. 

Judy zâmbi. 

— Poate. De fapt, Peter poate fi destul de drăguţ. 
Predă matematica la colegiul Chorley, situat la celălalt 
capăt al orașului. Dar îţi face atâta morală, încât seara 
trecută n-am mai rezistat, am spus că mă doare capul 
și am anulat întâlnirea cu el. Dar apoi, când ieșeam de 
la cinema m-am izbit de el. Eram însoţită de cineva pe 
care el l-a clasificat drept “nepotrivit”, așa că probabil 
în dimineața asta urma o altă predică. 

— Completată de o nuielușă, aș adăuga, comentă 
Pauline râzând. 

— Ei bine, gata ... Am vorbit destul despre mine. 
Povestește-mi despre Paris. 

Curând după ora douăsprezece au ajuns la 
Winsdale Bridge și au luat masa pe malul pârâului. 
Judy se hotărî să-și răcorească picioarele în pârâu, iar 
Pauline se așeză pe o bancă și o privi cum se îndrepta 
spre apă. Din sunetul scos când atinse apa, Pauline 
realiză că era rece. Deși era puţin adânc, apa curgea 

repede. Părul blond al fetei strălucea în soare. Pauline 
o urmări până dispăru sub pod. Era imposibil să nu fii 
captivată de ea, îşi zise în gând Pauline, indiferent de 
cât de nesăbuit i-ar fi fost comportamentul. Prea 
multă energie pe care nu avea cum să o risipească ... 
o situaţie periculoasă. 

Judy apăru destul de repede și urcând malul, se 
aşeză pe bancă lângă Pauline. Chicoti privindu-și 
picioarele. 

Sper să-ţi placă la noi și să rămâi aici, domnişoară 
Avon. Îmi place de tine. 

— Mulţumesc. 

Până acum îmi place, și dacă tatăl este mulţumit de 
munca mea, bănuiesc că voi rămâne. 

— Bine. Mi-era teamă că tata o să te sperie. Noi 
ceilalți suntem suportabili, bănuiesc. Nu trebuie să te 
temi de Lallie. Pare dură la prima vedere, dar este 
bună ca pâinea caldă. Nu crezi că este nemaipomenit 
că femei ca Lallie se mărită? Poţi să-ți imaginezi ...? 

Judy chicoti. 

— Mi-e greu să mi-l închipui pe Bert cerând-o de 
soţie. Până acum nu i-am auzit vocea. Presupun că 
vorbește? 

— Foarte rar și cât mai scurt posibil. 

Lallie l-a redus la tăcere de fiecare dată. Oricum, își 
găsește pacea și liniştea printre verzele din grădină. 

Judy își examină călcâiul și Pauline oftă când văzu 
rana. 

— Draga mea, nu vei putea să te întorci pe jos cu 
rana asta! De ce n-ai spus nimic? 

— N-am putut, mai ales după observaţiile pe care 
le-ai făcut în legătură cu sandalele mele. O să-mi leg 
rana cu batista. 

— Nu trece nici un autobuz pe aici? 

— Nici un mijloc de transport pe o rază de zece 
kilometri, doar dacă ai norocul să prinzi un ponei. 
Nu-ţi face probleme. O să fiu bine. Probabil Peter ar 
zice că s-a făcut dreptate. 

Pauline îi legă batista în jurul gleznei, în așa fel 
încât să-i protejeze rana cât mai bine. 

— N-o să-ţi facă prea multă plăcere drumul de 
întoarcere, scumpo. 

Judy o privi ciudat și-i zise liniştit: 

— Ce drăguță ești, zise privind harta. Ar fi mai ușor 
dacă am merge pe cărarea asta, adăugă repede. 

Deşi Judy nu se plângea și flecărea veselă, Pauline 
ghici că o durea călcâiul. Sângele trecuse prin batistă 
și începu să șchiopăteze destul de tare. Apoi, în timp 

ce erau pe la jumătatea drumului spre casă, văzură un 
bărbat călare. 

— Asta seamănă cu iapa sură, zise Judy. Și dacă este 
aşa, probabil că este Mark. 

— Atunci, trebuie să-i atragem atenţia. Nu poţi să 
mai mergi cu rana asta. Nu-i așa? 

— Cred că da. Bryan rar închiriază pe Pearl altcuiva. 
Este destul de sălbatică, dar se pare că Mark poate 
s-o stăpânească. Da, el este. O să-l strig. 

Judy începu să-şi învârtă jacheta şi să strige, iar 
Dora să latre şi calul se întoarse. În câteva minute, 
Mark era lângă ele. 

— Bună. Bună ziua, domnişoară Avon. Judy, fetiţo, 
urli ca o bufniţă. 

— Mark, îngerașule, este posibil să mi-o împrumuţi 
pe Pearl şi să te întorci pe jos cu Pauline? Nu pot să-i 
tot spun domnişoara Avon. Este ciudat. M-a ros 
pantoful. 

Mark ezită. 

— Este într-adevăr destul de rău și mersul este un 
chin. Dar putem aştepta aici până te întorci și iei un 
alt cal, dacă preferi așa, îi spuse Pauline. 

Mark descălecă și examină călcâiul lui Judy. 

— Dumnezeule, ce rană! Hai, te ajut să încaleci. 

— Ah, minunat, zise Judy privindu-i de sus. Trebuie 
să înveţi să călărești și să laşi obiceiul ăsta barbar de a 
merge pe jos, Pauline. Şi din motivul că şaua este mai 
sigură decât picioarele. 

— Şterge-o și rezolvă problema cu rana, o sfătui 
Mark. Leag-o pe Pearl de cireș în grădină și o s-o duc 
eu lui Bryan. Și ia-o în jos prin pășune. 

— Fii fără grijă. Niciodată n-am încercat să fac 
impresie călare. O las să meargă la pas, ceea ce va fi 
un chin pentru mine. Adio. Mulţumesc pentru ziua 
încântătoare, Pauline. Hai, la drum, scumpo. 

Pauline rămase singură cu Mark. Dora nu se putea 
decide în ce parte s-o ia, apoi se întoarse la ei, după 
ce un timp alergase pe lângă Pearl. 

— Şi ce zici de pășunile noastre? o întrebă Mark. 

— Este un loc încântător. Îmi place singurătatea și 
sălbăticia. 

— Da. Este un loc bun, unde să te retragi. Sunt 
surprins că ai luat-o pe Judy la plimbare. Probabil că 
exerciţi o mare atracţie asupra ei. 

— A, nu prea cred că este vorba de atracţie, cât de 
dorința de a scăpa de un anume domn Blake, care 
trebuia să vină în dimineaţa asta. 

— Ah, despre asta era vorba. 

Ce se mai joacă fata asta cu el. Trebuie să fii nebun 
să te pui cu ea. 

— Din câte am înţeles, venea să-i ţină o predică, 
deoarece, ieri i-a tras clapa. 

— Să-i ţină predică n-are nici un rost. O palmă la 
fund ar fi mult mai utilă. 

— Nu cred că în felul ăsta Judy și-ar îmbunătăţi 
părerea despre el. 

— Poate că nu. Dar i-ar arăta că nu este o persoană 
de care să-şi bată joc. Blake este un tip decent. Prea 
bun ca să-ţi baţi joc de el. Dar orice bărbat care lasă o 
femeie să râdă de el și totuși fuge după ea, primește 
ceea ce merită. Și vorbea serios, își zise privindu-l. Nu 
era nici urmă de compromis pe chipul lui. Mark Cedar 
nu era un tip de care să-ți baţi joc. Câteva luni mai 
târziu, avea să-și amintească vorbele lui, dar în acel 
moment el zâmbi și fiorul de gheaţă care o cuprinse, 
dispăru ca prin farmec. Avea un zâmbet ciudat, care-i 
lumina ochii și care-l întinerea cu ani buni. 

— Nu te uita la mine ca și cum aș fi Cesar Borgia. 
Cred că ești de acord că o fetişcană obraznică precum 
Judy trebuie să fie strunită. 

— Nu ştiu dacă anumite persoane rebele n-ar 
răspunde mai bine la blândeţe. După părerea mea, 

Judy este o fată cu suflet generos. Cred că blândeţea 
ar fi un mod mai bun de a ajunge la ea. 

— Strategie feminină, în locul unei acţiuni directe? 
Ei bine, personal prefer acţiunile directe. 

— La fel ca tatăl tău. 

— Bătrânul este un gen de tiran, nu-i așa? Cred că 
eu sunt puţin mai tolerant. Dar are un caracter 
extraordinar. Cum îţi place slujba pe care o ai? 

— Este fascinantă. Cred că tânărul John a fost o 
persoană nobilă. Presupun că nu ţi-l reamintești 
foarte bine? 

— Aveam opt ani când a murit, așa că nu-mi 
amintesc foarte bine, în orice caz era eroul meu. Mi-l 
amintesc ca pe o persoană veselă, foarte chipeș și 
extraordinar de activ. Excela în toate, de la sport la 
carte. Era strălucit la carte, probabil că o să-i găsești 
dosarul. 

— Da. Înţeleg de ce tatăl tău este atât de amărât de 
pierderea suferită. Cum s-a întâmplat? 

— A căzut când făcea alpinism pe Matterhorn. Era 
un alpinist foarte bun, iar Matterhornul putea fi 
cucerit doar de câţiva alpiniști din vremea aceea și 
John se număra printre ei. A căzut vreo opt sute de 
metri pe un ghețar. Singura mulțumire, dacă pot să 

spun așa, a fost că a murit instantaneu. Și de la acea 
tragedie, viaţa noastră nu mai este aceeași. Derek avea 
doar trei ani aşa că nu și-l aminteşte deloc pe John, 
iar Judy nu se născuse încă, dar și ei plătesc pentru 
moartea lui. Poate de asta ... ei, mă rog, o să 
descoperi singură totul, bănuiesc. Dar nu te amăgi 
singură ... suntem foarte duri, domnişoară Avon. N-ar 
trebui să pui prea mult accent pe sufletele generoase: 
ale lui Judy, Derek sau altcuiva. 

Pauline roşi puţin când îi întâlni privirea. Așadar, o 
prevenea împotriva lui Derek, nu-i așa? Nu trebuia să 
se teamă. Nu interpretase greșit flirtul nevinovat al lui 
Derek ca fiind ceva serios, deci nu era necesară 
atenţionarea lui Mark. Hotări că era mai sigur să 
discute subiecte mai puţin delicate și în consecinţă îl 
întrebă despre afacerea familiei. Având în vedere că 
tatăl ei a fost membru al Societăţii Ceramicii și un 
harnic colecţionar de ceramică, știa câte ceva despre 
domeniul ăsta şi descoperind acest lucru, Mark a fost 
foarte bucuros să discute despre acest subiect. Era 
evident că subiectul îi făcea plăcere, iar ea îl găsi 
foarte interesant. 

Erau atât de absorbiți de discuţie, încât nici nu 
realizară când au ajuns acasă. 

Avallon arăta extraordinar de liniștit în lumina 
aurie a apusului. Cele două straturi de trandafiri erau 
luminate de razele soarelui ce se strecurau printre 
ramurile unui copac și păreau două pete de sânge 
proiectate pe cenușiul peretelui casei. Culoarea îi 
aduse în minte sângele vărsat de un băiat pe un 
ghețar din Alpi, cu ani în urmă. 

Pauline se obişnui repede cu noua ei viață 
împreună cu familia Cedar. Când iarna se instalase, 
deja era acceptată ca membru al familiei de toţi 
ceilați, cu excepția domnului Cedar, care păstra o 
atitudine de lucru faţă de ea. În aceste luni se simţise 
foarte fericită la Avallon. O interesa ceea ce făcea, și 
în diverse moduri fiecare membru al familiei o 
solicitase cu câte ceva, iar ea le rezolvase cu plăcere 
micile cereri. 

Se atașase de Judy şi de doamna Cedar, Derek o 
amuza cu nerușinarea lui plină de viaţă şi o intriga 
personalitatea complexă a lui Mark. Simţea în el o 
profunzime, care deși încerca s-o mascheze, lăsa 
impresia unei forțe copleșitoare. Nu era sigură dacă 
era voit sau nu, dar era interesată de el și pe măsură 
ce săptămânile treceau, dorinţa de a şti mai multe 
despre el devenea tot mai puternică. 

Datorită lui Judy și plăcerii ei de a flecări, a aflat 
mai multe despre membrii familiei, dar cu tot aerul ei 
de iresponsabilitate, nu era lipsită de viclenie. O 
plăcea foarte mult pe Pauline și din această cauză îi 
făcea confidente. 

Într-o seară de noiembrie, Pauline era în biroul ei 
scriind o scrisoare, când cineva bătu la ușă, apoi Judy 
vâri capul în cameră. 

— Ah, eşti ocupată. Pot să intru și să stau într-un 
colț, fără să vorbesc? Nu pot să dau ochii cu familia, 
în seara asta. 

Pauline zâmbi. 

— Poţi să intri, dar mă îndoiesc că vei sta liniștită 
mai mult de zece minute. Aproape am terminat 
scrisoarea, așa că în câteva minute o să fiu liberă. 

Judy se așeză pe un scăunel lângă foc, îşi îmbrăţișă 
genunchii și aşteptă liniștită ca Pauline să-şi termine 
scrisoarea. 

— Am avut o ceartă groaznică înainte de cină, cu 
tata, rosti Judy mohorâtă, când Pauline se așeză lângă 
ea. Presupun că ai auzit despre asta. 

— Nu. La cină, atmosfera era puţin încărcată, dar 
nimeni n-a explicat absenţa ta şi am presupus că ai o 
întâlnire. 

— N-aș fi putut înghiţi nimic, dacă-l vedeam. Îl 
urăsc. 

— Judy, dragă! 

— N-are nici un rost, Pauline. De ce să fiu ipocrită? 
Îl urăsc şi el mă urăște. Cred că ne urăște pe toţi 
deoarece noi trăim, iar John a murit. Deoarece a 
rămas doar gunoiul, iar John a murit. Deoarece a 
rămas doar gunoiul, iar comoara a dispărut. 

— Draga mea, este o afirmaţie puţin cam deplasată, 
mai mult ca sigur. 

— Păi, a făcut tot ce i-a stat în putinţă să avem o 
viață mizerabilă, inclusiv mama, doar că ea nu vrea să 
recunoască. Ah, este adevărat că el ne întreţine. Dar 
niciodată nu ne-a arătat nici cel mai mic semn de 
afecțiune, de aprobare sau de înţelegere. A aruncat o 
umbră asupra întregii case. Acum că se retrage, este și 
mai rău. Cel puţin atunci când era la fabrică, puteam 
respira, dar acum va fi groaznic. De ce a trebuit să 
arunce John un blestem asupra vieților noastre? Mi-e 
silă de John, mi-e silă de casa asta, mi-e silă de nu şi 
nu tot timpul. 

— Vrei să-mi spui de la ce a pornit cearta? 

— Ah, de la treaba cu magazinul de pălării. Ştii că 
prietena mea Hilda Lepworth are un magazin de 

pălării în Darnford. Ei bine, când a pornit afacerea, 
am vrut s-o ajut la magazin. Tata a zis nu. Hilda şi-a 
luat o asociată, dar care pleacă săptămâna viitoare, 
deoarece se mărită şi Hilda m-a întrebat din nou dacă 
vreau s-o ajut. Din nou l-am întrebat pe tata și el mi-a 
dat același răspuns grațios. 

— Și care este motivul pentru care refuză? 

— În primul rând, nu este potrivit ca fiica lui să 
vândă pălării într-un magazin în Darnford, unde 
familia Cedar este atât de bine cunoscută și 
respectată, ha, ha. Sigur, tata trăieşte într-o altă 
epocă, la fel ca şi mama, de altfel. În al doilea rând, 
Hilda este fata unui cârciumar și tata disprețuiește 
întreaga familie Lepworth și consideră că nu sunt 
potriviţi pentru fiica lui. Îmi vine să mă angajez 
chelneriţă la bar. Asta l-ar învăţa minte. 

— Hm. Păcat că n-ai o meserie, în felul acesta n-ar 
mai avea de obiectat. 

— Știu. Dar nu am fost strălucită la școală şi tata nu 
este chiar sărac, așa că am adoptat ideea lor și anume 
Că voi ajuta-o pe mama în munca ei de caritate și că mă 
voi mărita destul de repede. Nu mi-am dat seama că va 
fi atât de teribil. Oricum, cred că mă voi descurca la 
magazin şi de ce să nu câștig bani dacă vreau? 


O ATINGERE MAGICĂ 49 


— Nici un motiv, draga mea, doar că tatăl tău este 
un om periculos ca să-l înfrunţi, și apoi nu ai decât 
nouăsprezece ani și depinzi de el. 

— N-aș zice nimic dacă aș şti că o face pentru mine, 
că se gândește la mine. Dar nu este aşa. Nu se 
gândește decât la onoarea familiei Cedar și dacă este 
mulțumit de ceva, este faptul că se bucură să-mi facă 
în ciudă. 

Dacă nu ai fi tu Pauline, aș fugi de acasă. Tu ai făcut 
totul mai suportabil. 

Pauline își dori să-i poată da niște sfaturi mai 
practice. Fata avea dreptate. Era adevărat, până acum 
Pauline descoperise că domnul Cedar nu-și iubea 
copiii. Se părea că-i dispreţuia pe Judy și pe Derek, 
asta când nu-i erau total indiferenți. Însă în Mark 
întâlnise un egal. Nu manifesta nici un pic de 
afecţiune pentru nimeni. Parcă îi împietrise inima, iar 
picătura de sentiment ce-i mai rămăsese era 
îndreptată spre fiul mort și spre biografia lui. Pentru 
Mark, avea respect şi încredere. Poate pentru că Mark 
era prea puternic să-l ignore sau să-l dispreţuiască, 
poate pentru că el era singurul dintre copii, care și-l 
amintea și-l admira pe John. Pentru Pauline era clar că 
John devenise o obsesie anormală pentru el și putea 

să-și imagineze cum influențase vieţile celorlalţi în 
anii copilăriei. 

— Fruntea sus, Judy. Poate găsim ceva. Ce zici de 
un curs de secretariat? La Darnford se ţin cursuri 
serale. Tatăl tău nu s-ar putea opune la asta şi astfel 
ti-ai crea o serie de posibilităţi. Te ajut și eu. 

— Mă voi gândi la asta. Însă eu nu mă prea pot 
concentra. Neatenţie era cuvântul care apărea cel mai 
des în carnetul de note. Dar mi-ar plăcea să fac ceva. 
N-am de gând să stau prizonieră în casă și să-mi pierd 
toată tinereţea. Sâmbătă mă duc la o petrecere la 
familia Lepworth. Este ziua lui Jack Lepworth, 
împlinește douăzeci de ani și nu-i spun nimic tatei 
despre asta. 

— Presupun că se ţine la birt? 

— Da. Tata mi-a spus să nu mai am de-a face cu 
familia Lepworth. Numai să încerce. Sunt singurii 
oameni de viaţă în colţul ăsta uitat de lume. 

Și cel mai sigur mod de a o face pe Judy să se simtă 
atrasă de ei, era atitudinea despotică a domnului 
Cedar, își zise în sinea ei Pauline, uşor îngrijorată. 
Într-o zi când fusese în oraş, se întâlnise cu Hilda și 
Jack Lepworth şi nu fusese plăcut impresionată. Copii 
ieftine ale personajelor din filmele superficiale, 

gândise atunci, deși realizase că ar putea să-i 
nedreptățească. 

— Merge și Peter cu tine, sâmbătă? 

— Nu, Hilda m-a întrebat dacă să-l includă pe lista 
invitaţilor, dar i-am zis nu. Peter nu-l suferă pe Jack. 
Ar fi doar un paravan. Se pare că nimeni nu este de 
acord cu prietenii mei sau cu ceea ce fac. 

— Vai de mine, în seara asta îţi plângi de milă. Pe 
aici pe undeva era o cutie cu bomboane. Serveşte-te. 
Dacă Peter îl consideră pe Jack rival, este normal să 
nu-l poată suferi. 

— Peter este un măgar înfumurat, îi spuse Judy. 

— Atunci, de ce nu termini cu el? Ştii că poţi, dacă 
vrei cu adevărat. 

— Da, ştiu. Dar, destul de ciudat, îmi place să-l știu 
pe lângă mine. Nu doar pentru a-mi zgândări 
orgoliul. Dar ... ei bine, Peter este puţin pedant și 
foarte profesoral, dar întotdeauna spune ce gândește, 
fie că-ţi place sau nu. Bătrânul Pete îmi spune 
adevărul și deşi uneori văd roșu de furie, cel puțin 
știu cum stau. Poate pentru că aici în casă a fost 
întotdeauna o atmosferă încărcată, atât de multe 
lucruri care nu pot fi rostite, atâtea emoţii ascunse. 
Cred că o să-i simt lipsa lui Pete, dacă-i dau papucii. 

— Dacă te tot joci cu el, s-ar putea să se retragă el. 

Judy zâmbi. 

— Ştiu când să fiu dulce şi docilă. 

— Eşti o fetișcană obraznică. Mark are dreptate. 
Peter ar trebui să-ţi dea vreo două la fund. 

— Tu eşti singura persoană care poţi să-mi ţii o 
predică în mod atrăgător. Peter este aspru și serios, 
folosește cuvinte care n-au mai mult de trei silabe și 
sincer ai impresia că o să te pună să scrii propoziţia 
de o sută de ori la tablă. Mark este concis și 
înspăimântător. Mama este mai mult tristă decât 
mânioasă, iar tata nu-ţi ţine predică, pur și simplu dă 
ordine. Dar tu ai tot timpul un zâmbet jucăuș în 
colțul gurii, care este foarte atrăgător și mă face să nu 
mă simt așa de rău. Mă tot întreb de ce nu te-ai 
măritat până acum, Pauline? Eşti extraordinar de 
atrăgătoare. N-ai fost îndrăgostită niciodată? 

— Când aveam șaptesprezece ani, m-am îndrăgostit 
nebunește de dirijorul orchestrei simfonice și a durat 
doi ani, deși întotdeauna sala era plină. Apoi, am 
crezut că m-am îndrăgostit de secretarul personal al 
ambasadorului, dar a fost mutat de cealaltă parte a 
oceanului. Deși am suferit o lună după plecarea lui, 
nu cred că a fost dragoste adevărată. 

— Este dificil de ştiut, nu-i așa? 

— Nu chiar. Îmi imaginez că atunci când se 
întâmplă, te lovește din plin. Până atunci, cred că este 
doar o repetiţie. 

— Păi, duminică o să poţi vedea o femeie care-și 
urmăreşte prada. 

— Şi cine este? 

— Linda Coral. Ea și tatăl ei vin în vizită. Domnul 
Coral este avocatul tatei şi un vechi prieten al 
familiei. 

El este OK, dar nu pot s-o sufăr pe vipera de 
fiică-sa, care-l vânează de ani de zile pe Mark. 

— De ce nu o placi? 

— Este o ipocrită și eu nu pot să sufăr ipocriţii. Este 
mignonă și frumușică, genul păsărică, face pe 
neajutorata şi admiră bărbaţii puternici. Numai 
catifea, dulceaţă, ochi mari albaștri și este la fel de 
neajutorată ca un uliu. Derek şi cu mine am 
descoperit asta acum câţiva ani. 

— Şi Mark? 

— Nu știu. Niciodată nu vorbeşte prea mult și cred 
că nu este în firea lui să discute despre o femeie în 
felul ăsta. De fapt, foarte rar discută despre cineva 
care nu este de faţă. Pur și simplu îi cântărește, 

hotărăște cine merită și cine nu și asta-i tot. Nu este la 
fel ca mine și Derek. Nouă ne place să bârfim. 

— Nemiloase creaturi. 

— În felul lui, Mark este și mai nemilos. Eu şi Derek 
râdem și acceptăm, Mark respinge. Și nu acceptă nicio 
scuză. Şi totuși, în felul lui, este corect. Doar că are 
standarde foarte înalte și dacă o persoană nu le 
atinge, pur și simplu şi-o scoate din minte. Presupun 
că are la ce să se gândească, spre deosebire de noi. 
Oricum, este destul de dibaci, ca s-o citească pe 
Linda. Dar toţi bărbaţii sunt înfumuraţi și ea ştie când 
să atace. De ce zâmbești? 

— O tânără de nouăprezece ani, judecă bărbaţii. 
Dar nouăsprezece ani este o vârstă la care emiti 
judecăţi generalizate. N-aş zice că Mark este 
înfumurat. Vanitatea este o trăsătură a bărbaţilor 
slabi, cred. Şi orice ai zice, Mark nu are un caracter 
slab. 

— Aşteaptă prea mult de la oameni. Şi el n-ar 
înțelege și n-ar ierta, așa ca tine. Dar este cel mai bun 
din familia asta, din punctul meu de vedere, și jur că 
mă tund dacă va cădea în capcana pitulicei. 

— Păi, are treizeci şi patru de ani, nu-i așa? Destul 
de bătrân ca să poată evita o capcană, draga mea. 

Poate că nici nu se gândește la căsătorie. Este 
acaparat de munca lui. 

— Ah, dar are un puternic simţ al familiei, la fel ca 
părinţii lui. Trebuie să fie un Cedar, care să ducă mai 
departe tradiţia fabricii Cedar, și din punct de vedere 
biologic, Linda este foarte potrivită. De la Derek nu se 
poate aștepta nimic. N-are simțul responsabilităţi. Și 
nici eu, slavă Domnului. Prea multe pretenţii! Nu dau 
nici un ban pe tradiţia familiei sau pe fabrica Cedar și 
dacă aș ști că niciodată nu voi mai vedea Darnford și 
locuitorii lui plicticoși, aș fi veselă ca un piţigoi. De 
unde ai cumpărat bomboanele astea? Sunt grozave. 

— Nu le-am cumpărat. Derek mi le-a făcut cadou. 
Cred că le-a cumpărat pentru altcineva, dar respectiva 
persoană a refuzat să fie cumpărată cu bomboane. Cel 
puțin m-a rugat să-i fac favoarea să primesc această 
creangă de măslin, așa că le-am luat. Sunteţi o 
pereche grozavă voi doi, frângeți inimi în stânga și în 
dreapta, după cum văd. 

— Poate plătim cuiva, zise Judy cu uşurinţă. 

— Nu-l face responsabil pe tatăl tău pentru toate, 
Judy. Replica liniştită o reduse la tăcere pentru un 
moment pe Judy. Apoi, întâlnind privirea Paulinei, 
zâmbi ușor stânjinită. 


56 MARJORIE NEWMAN 


— Scuze. Dar dacă sunt lovită, vreau să lovesc și eu. 

— Poate, dar în felul ăsta, cine ar scăpa de lovitură? 
Mai mult, nu văd cum o serie de lovituri te vor ajuta, 
și mai mult ca sigur nu-l va deranja pe tatăl tău. Pur și 
simplu îţi tai craca de sub picioare. Vrei să asculţi 
nişte muzică, să-ţi mai schimbe gândurile? Este un 
concert la nouă şi un sfert. 

— Ce cântă? 

— Simfonia a patra de Brahms și Concertul pentru 
pian de Schumann. 

— Destul de bine. Mi-ar plăcea să le ascult. Câteva 
noţiuni elementare şi aprecierea muzicii sunt 
singurele urme de cultură pe care le am, asta susţine 
Peter. Nu este iubitul tău dirijor, nu-i așa? o întrebă ea 
studiind programul de radio. Ba ca să fiu sinceră, el 
este. Vrei să stingem lumina? Este mult mai relaxant și 
te poţi concentra mai uşor. Judy stinse lumina și se 
aşeză comod lângă șemineu în faţa Paulinei. La lumina 
focului, chipul ei arăta neobișnuit de gânditor. Când 
primele note ale simfoniei se auziră în cameră, Pauline 
se relaxă, lăsând muzica s-o învăluie, să se 
reimprospăteze spiritual, făcând-o să se liniștească. 
Problemele ei erau presante, spiritul ei se agita, aşa că 
muzica nu era decât un fundal pentru gândurile ei. 


Capitolul 3 


— S-a lăsat ceața deasupra mlaștinii. Mai bine să te 
tii pe lângă râu ... în felul ăsta nu te poţi rătăci, îi 
spuse Mark, întinzându-se după fular, în timp ce 
Pauline își căuta bastonul pe care-l folosea când ieşea 
la plimbare. 

— Ah, dar nu merg prea departe. Mă întorc la prânz. 
Vreau să văd dacă pot să iau un pisoi de la ferma 
Withy. Ieri, Lallie a mai văzut un șoarece în bucătărie. 

— Pisoiul poate aștepta. Stai departe de mlaștini. 

Dacă Mark ar fi vorbit mai puţin poruncitor, ar fi 
ținut seama de sfatul lui, dar tonul lui o irită puţin. 

— Oh, sunt destule indicatoare care arată drumul 
spre fermă. Hai, Dora. 

— Eşti nou-venită în regiune, Pauline. Eu am trăit 
aici toată viaţa. Nu crezi că ştiu mai bine? 

Pauline zâmbi. 

— Sunt convinsă că aşa este. 

— Te duc eu până acolo, dacă vrei. 

— Dar merg pe jos. Dacă ceața devine mai densă mă 
întorc. 

Pentru o clipă, o privi gânditor. 

— De obicei, încăpăţânarea nu se ascunde sub un 
chip delicat. Niciodată n-aș fi bănuit. Ei bine, faci cum 
vrei. Dar n-o lua pe Dora. 

— De ce nu? 

— Deoarece Dora n-are simțul orientării foarte 
dezvoltat și se poate pierde în ceaţă chiar mai uşor ca 
tine. Dacă tu ai hotărât să riști şi să te plimbi câteva 
ore într-un ţinut mlăștinos, nu văd de ce ar face-o și 
Dora. Am mai pierdut un câine în felul acesta. 

— Dar mă întorc, dacă vremea se înrăutățește. 

— Nu este vorba că va fi bună sau rea. Pur și simplu 
ceața te învăluie. Nu te pot opri să te porți prostește, 
deși trebuie să-ți spun că m-ai surprins, dar n-o iei pe 
Dora. 

— Îmi dai un ordin? 

O privi calm. 

— Da. 

Fără un cuvânt, Pauline agăță lesa în cui și ieși, 
lăsând câinele neconsolat în compania lui Mark. O luă 
repede în josul drumului, mulțumită de aerul rece 
care-i răcorea obrajii roşii, conștientă că abia se 
stăpânise să nu-i răspundă. Nu era obișnuită să i se 
dea ordine. Era o persoană responsabilă, inteligentă, 
perfect capabilă să decidă singură. Și era atât de 
furioasă, încât nici nu-și dădu seama când ajunse în 
vârful dealului. O ceaţă subţire acoperea mlaștina, dar 
vizibilitatea era destul de bună și un soare palid se 
străduia să iasă printre nori. S-ar putea ca vremea să 
se îndrepte. Până la fermă făceai cam o oră și ajunse 
acolo cu puţin înainte de unsprezece. Ceaţa era deasă 
în vale, dar aici sus era destul de slabă. A stat de vorbă 
cu doamna Cartwright, l-a admirat pe cel mai tânăr 
membru al familiei, care avea doar șase luni, şi alese 
pisoiul roșcat dintre cei patru, care se jucau pe jos. 

— Mai lasă-l o săptămână cu mama lui, îi zise 
doamna Cartwright, apoi poţi să-l iei. O să-l rog pe 
Fred să-l aducă, săptămâna viitoare când va merge la 
Darnford. Ştiu că are treabă la bancă. 

Doamna Cartwright o conduse pe Pauline până la 
poartă și pufni supărată după ce trase aer în piept. 

— Ceaţa se îndeseşte. Te sfătuiesc să o iei pe drum, 
domnişoară Avon. Este mai mult de mers, dar drumul 
te duce până acasă. 

— Ai dreptate. Așa o să fac. Urmez drumul până la 
intersecţie, apoi o iau la stânga, nu-i așa? 

— Da. N-ai cum să greșești. Nu-mi place când ceața 
se lasă peste mlaștini. Știu oameni care s-au rătăcit 
noaptea. Chiar și Fred, care cunoaște zona ca în 
palmă. Transmite-i salutări din partea mea doamnei 
Allington și sper ca pisoiul să fie un bun vânător de 
șoareci. Nu-i daţi prea multă mâncare. 

— O să-i spun. Mulţumesc, doamnă Cartwright. La 
revedere. 

Ferma era Situată la mai puţin de o jumătate de 
milă de drumul care traversa mlaștina. În timp ce se 
îndrepta spre pârleaz, tăind în diagonală câmpul, își 
zise că nu va fi prea dificil. Trecu pârleazul și ajunse 
dincolo de un zid dărăpănat, dar cărarea ducea în 
josul dealului, unde ceața era destul de deasă. Încercă 
să se orienteze. Cărarea ducea spre un pod de lemn, 
apoi urca în diagonală spre o poartă ce dădea spre 
drum. Nu putea să se rătăcească, atât timp cât auzea 
zgomotul apei. Dar înainte de a ajunge la râu, fu 
învăluită de ceaţă, făcând-o să piardă direcţia şi 

diminuând zgomotul apei. Continuă să meargă încet, 
abia auzind murmurul apei în stânga ei. Sări într-o 
parte când ceva o atinse. Era o oaie care dispăru chiar 
înainte să realizeze ce era. Apoi ajunse la râu, dar nu 
găsi nici un pod. Mersese prea mult spre dreapta sau 
spre stânga? Habar n-avea. Se întoarse spre dreapta și 
urmă cursul râului, dar nu ajunse la pod. Se întoarse 
și urmări cursul râului în direcţia opusă. Răsuflă 
ușurată, când găsi podul. Nu și-o va ierta niciodată, 
dacă se dovedea că Mark avusese dreptate. Pur și 
simplu nu trebuia să se rătăcească. Trebuia doar să 
traverseze câmpul ăsta spre poartă și totul va fi bine, 
va merge pe drum. Îi va lua mai mult timp să ajungă 
acasă, dar dacă se grăbea putea ajunge la ora unu, la 
masă. Onoarea cerea să nu-i dea satifacţie lui Mark și 
să ajungă mai târziu. 

Din nefericire, Pauline nu găsi poarta. Deși nu-și 
dezlipise ochii de cărare, la un moment dat ceața era 
atât de deasă, încât nu-și putea vedea nici picioarele. 
Realiză că rătăcise cărarea când se trezi pe pășune. 
Avea impresia că se învârtise în loc timp îndelungat. 
În final hotări că singurul lucru care-i mai rămăsese 
de făcut era să urce dealul şi acolo în vârf ceața era 
mai puţin deasă. Dar după ce urcă destul de mult, se 


62 MARJORIE NEWMAN 


lovi de un alt zid de piatră. Nu putea să vadă nici la 
un metru, aşa că trebui să se recunoască învinsă. Cu 
respiraţia întretăiată, se sprijini de zid, întrebându-se 
ce să facă. Dacă rămânea acolo, în curând va îngheţa. 
Dacă mergea, se putea afunda și mai mult în mlaștină. 
Se uită la ceas. Era aproape ora unu. 

Porni, ţinându-se aproape de zid. Era reconfortant 
să se sprijine de ceva solid, în această lume fără 
forme. Se simțea pierdută în spaţiu și se întreba cât va 
mai dura ceața. Nu era plăcut gândul că ar putea 
petrece ore întregi afară și nici nu putea merge la 
infinit. Deja se simţea obosită. Buruienile crescuseră 
înalte în acea zonă și-i era destul de greu să-și 
croiască drum printre ele. 

În sfârșit, auzi din nou murmurul apei şi dădu 
peste râu. Își adună ultimele puteri, și îngenunche 
lângă apă. Curgea repede și era puţin adâncă. Curgea 
spre vale. Dacă mergea de-a lungul apei, se îndrepta 
spre civilizaţie. Nu era nicio cărare, dar merse pe 
malul apei destul de mult. Se mai lărgise, curgea mai 
lent și era mai ușor de urmat. Tocmai când se simţea 
epuizată, incapabilă să mai facă un pas, ajunse la un 
pod de lemn și crezu că-l recunoaște. Privi atentă prin 
ceaţă, simțind că o cuprinde nebunia. Cu greu zări 

lângă apă un copac ce avea o ramură ruptă și pe 
care-l recunoscu. Se întorsese din nou la ferma 
Cartwright. Era prea obosită să mai încerce să 
găsească din nou drumul. Abia trăgându-și picioarele, 
merse pe cărare până la pârleaz. Mai trebuia să 
traverseze câmpul. Se aplecă și mai mult ca să 
urmărească drumul. Era pierdută dacă se rătăcea din 
nou. Nu mai avea pic de putere. Ajunse la poartă şi în 
faţa ei apăru casa. 

Doamna Cartwright deschise ușa. 

— Doamne Dumnezeule, uite-o! 

Așezat pe un scaun lângă cuptorul din bucătărie, 
cu doi pisoi în poală și în mână cu o ceașcă de ceai, 
stătea Mark. 

Pentru o clipă privirile li se întâlniră și în secunda 
următoare era așezată pe scaunul lui Mark. Doamna 
Cartwright îi turnă ceai dintr-un ceainic mare din 
ceramică. Niciodată nu i se păruse Paulinei ceaiul mai 
bun. În timp ce stătea acolo, cu picături căzându-i pe 
obraji din părul ud, explică ce se întâmplase, dar 
neștiind pe unde umblase, nu putea spune prea 
multe. 

— După cum povesteşti, mi se pare că ai ajuns 
tocmai pe dealul Bray, îi spuse Mark. A fost bine că 

ti-a venit în cap să urmărești cursul râului. Altfel, s-ar 
fi putut să te trezeşti în vecinătatea lacului Bray şi a 
ținutului mlăștinos, ceea ce n-ar fi fost prea plăcut. 

— În locul tău, scumpo, aș merge acasă și aș face o 
baie fierbinte, o sfătui doamna Cartwright. Eşti udă 
toată. Vrei să-ţi dau niște haine uscate să te schimbi? 

— Nu, este în ordine, doamnă Cartwright. Sunt udă 
doar la picioare. Mantaua m-a ferit de umezeală. 

— Păi, e bine că domnul Cedar a venit cu maşina. 
Eşti sigură că nu vrei încă o ceașcă de ceai? 

Ceaţa încă nu se ridicase când au ieşit din casă. 
Pauline se simţea ţeapănă, obosită şi nu avea nici un 
chef să se miște. Mark o luă ușor de cot. 

— Hai. O să te simţi și mai rău dacă mai stăm. 

— Eşti sigur că o să poţi conduce? 

— Da. S-a mai ridicat puţin. Și apoi slavă Domnului 
a început să bată și vântul. 

— Dar încă este destul de deasă, Mark. 

— Am ajuns până aici. Am far de ceaţă și drumul nu 
este aglomerat. 

Până ajunseră la pod, nu mai vorbiră. Pauline se 
simțea ca un copil neastâmpărat care era adus acasă, 
iar felul politicos al lui Mark de a se purta nu 
îmbunătățea lucrurile. Avea dreptate, ceața era mai 

putin deasă. Îl urma îndeaproape în timp ce traversau 
câmpul pe celălalt mal al râului, şi ajunseră exact la 
poarta de la drum. 

— Ai un bun simţ de orientare, îi zise în timp ce se 
îndrepta obosită spre mașină. 

— Mai bine ţi-ai scoate pantofii și șosetele ude și 
te-ai înveli cu pătura. O să ne ia cam o oră să ajungem 
acasă. Se oprise să-și aprindă o ţigară, în timp ce ea se 
urcă în mașină și făcu ce-i sugerase el. Nu era plăcut 
să conducă pe o vreme ca asta, se gândi necăjită de 
încurcătura în care-l băgase. Oricum, Mark părea calm 
când se urcă în mașină și porni motorul, apoi testă 
farurile. Pauline puse o mână pe braţul lui. Când va 
conduce, va trebui ca toată atenţia să fie îndreptată 
asupra drumului. Trebuia să vorbească acum. El se 
întoarse și o privi, iar ea zâmbi stânjenită. 

— Nu am cenușă să-mi pun în cap, dar închipuie-ţi 
gestul şi-ţi cer iertare. 

— Acordată. În orice caz probabil că a fost mai bine 
că ai învăţat în felul acesta. 

— Este bine că nu m-ai lăsat s-o iau pe Dora, altfel 
ar fi trebuit să cauţi două fiinţe. Îmi pare rău, Mark. 
Frumos din partea ta că ai venit să mă cauţi, în loc să 
mă lași de izbelişte, așa cum meritam. 

— O noapte petrecută în mlaștină nu este prea 
plăcută, deși n-are nici un rost să cauţi pe cineva, 
când ceața este foarte deasă. În felul ăsta, termini prin 
a căuta șase persoane în loc de una. M-am gândit că 
ar fi posibil să fi rămas la fermă. Dacă nu, era mai bine 
să încep căutările din această parte, imediat ce se 
ridica ceața. Dar având în vedere că ai apărut ca o 
nălucă din ceaţă, a fost și mai bine. 

— Doar că ţi-am stricat sâmbăta după-amiază și 
te-am făcut să conduci pe o ceaţă atât de deasă. 

— Asta te va învăţa să ţii cont de ceea ce spun, 
replică el cu ochi strălucitori. 

— Păi, data viitoare încearcă să o spui pe un ton mai 
blând și atunci nu voi fi tentată să fac contrariul. 

— De felul meu sunt sincer şi-mi pare rău să-ţi 
spun, dar niciodată n-am vorbit din vârful limbii. 

— Mai există și alte forme de a vorbi. 

— Eu nu fac nici un compromis. Porni mașina și 
conduse foarte încet. Le luă aproape o oră să ajungă 
acasă. Îndată ce părăsiră zona mlaștinilor și depășiră 
trecătoarea, ceața se mai ridică puţin. Când ajunseră 
la Avallon, ceața se ridicase complet. De o parte și de 
alta a intrării, felinarele luminau vesele, iar casa nu i 
se păruse niciodată atât de primitoare. 

Pauline se aplecă după pantofi și privi 
deznădăjduită încălțările ude. Abia reuşise să-și 
încălzească picioarele în pătură. Mark îi urmări 
privirea. 

— Nu poţi să-i încalţi. Dacă iei tu cheile, te duc în 
braţe. 

— Sper că nu sunt prea grea. 

— Dacă ești, îţi dau drumul. 

— Te porţi ca un adevărat creştin, Mark, îi spuse în 
timp ce acesta deschidea portiera dinspre ea. 

— Ştiu. Și este contra tradiţiei familiei Cedar. Ar fi 
trebuit să te pun să mergi pe cărbuni încinși. Însă am 
și eu momentele mele de slăbiciune. 

— O duse în braţe fără un efort vizibil, aşteptă până 
descuie ușa, apoi trecu pragul. Pentru câteva clipe o 
privi în faţă, apoi o puse jos. 

— Mai bine vezi dacă Lallie mai are ceva mâncare, o 
sfătui. Probabil că ești moartă de foame. 

Apoi ieși să ducă maşina la garaj și Pauline rămase 
nemișcată privindu-și picioarele afundate în carpeta 
cărămizie. 

Mai târziu, în baie, zăcând în apa fierbinte, revăzu 
în minte toate evenimentele zilei și sentimentele 
confuze care le însoţiseră. Nu-şi pierdea cumpătul 

foarte des, dar Mark reuşise s-o facă de două ori în 
aceeași zi, iar vârtejul de sentimente ce o cuprinsese 
a doua oară o copleși cu implicaţiile pe care le 
întrezări. 

În seara aceea, la cină, au fost doar ei patru, 
deoarece nici Drek și nici Judy nu erau acasă. Când 
domnul Cedar a întrebat de Judy, doamna Cedar i-a 
spus că ea împreună cu Derek s-au dus la o petrecere 
dată de niște prieteni, iar Pauline nu spuse nimic, 
deși știa că Judy se dusese la familia Lepworth, iar 
Derek la o partidă de biliard în altă parte. 

Faptul că Pauline se pierduse în mlaștină nu 
însemnase prea mult pentru Cedari, în afară de Mark. 
Doamna Cedar asistase în după-amiaza aceea la o 
ședință agitată a comitetului orfelinatului și nu se mai 
putea gândi la nimic altceva, Judy dăduse buzna în 
camera Paulinei pentru o secundă ca să-i arate noua 
ei rochie pe care o va purta la petrecere, iar Derek 
plecase înainte de întoarcerea ei, iar domnul Cedar 
nu făcuse nici un comentariu. 

După cină, au luat cafeaua în salon, lângă șemineu. 
Mark și tatăl său discutau despre posibilitatea 
extinderii fabricii, în timp ce Pauline îi privea. Existau 
asemănări: forma capului, conturul maxilarului, ochii 

adânciţi în orbite. Gura lui Mark nu era așa de subţire 
ca a tatălui lui, îşi spuse în gând, căutând diferenţe, 
iar urechile erau lipite de cap, nu proeminente ca la 
tatăl lui. Tenul bătrânului era roșcat, în timp ce al lui 
Mark era măsliniu, iar când zâmbea, așa cum făcea în 
acea clipă, nu exista nicio asemănare între cei doi. 
Dar Pauline știa, ezitând între cei doi bărbaţi că în 
amândoi era ceva înfricoșător; că puterea, tăria 
sentimentelor și neîndurarea care-l făcuse pe domnul 
Cedar temut de toţi, exista în inima unui singur 
membru al familiei și anume în Mark și asta era un 
avertisment serios. Să-l iubești pe Mark Cedar era ca 
și cum ai merge pe nisipuri mișcătoare şi totuși își 
zise cu simplitate, n-avea ce face. În ultimii opt ani, 
dusese o viaţă socială extrem de activă care o adusese 
în contact cu mulţi tineri de valoare și totuși, 
rămăsese virtual neatinsă. Unora le lipsea graţia 
socială. alții au avut cariere prea strălucite, dar toţi 
fuseseră companii agreabile. Dar niciodată până în 
după-amiaza aceea când Mark Cedar o ţinuse în brate, 
nu bănuise că un bărbat putea să facă să-i fiarbă sân- 
gele în vene și inima să-i sară în piept de fericire. Și 
dintr-o dată, din mulțimea de persoane pe care le 
cunoștea, a trebuit să apară Mark să o înveţe asta. 

— Ce ai făcut în legătură cu Pallis, Mark? 

— L-am concediat ieri. 

— Crezi că o să fie probleme? 

— Nu mai multe decât dacă ar fi stat. Întotdeauna 
am avut relaţii bune cu muncitorii noştri. Nu o să las 
un agitator ieftin să le strice. Și nici cei în vârstă nu-l 
plac. N-a făcut o impresie deosebită aici. Dar cei tineri 
sunt mult mai influenţabili. 

— Şi cam fără chef de muncă. Ei bine, cred că ai 
procedat corect. Ai tăiat răul din rădăcină. Și asta 
mi-a reamintit de Derek. Arată același interes obişnuit 
pentru afaceri? 

Pauline văzu cum doamna Cedar tresări la auzul 
tonului sarcastic al soțului ei. Dintre toţi copiii, la 
Derek ţinea cel mai mult. 

— Derek este ... Derek, zise Mark evaziv. 

— Hm. Vino în biroul meu, Mark. Vreau să discutăm 
vreo două probleme financiare, înainte de a mă 
întâlni cu Coral, mâine. 

Cei doi bărbaţi ieşiră. Lallie strânse ceştile de 
cafea, iar doamna Cedar îşi reluă broderia la care 
lucra. Pentru Pauline, acea complicată piesă de 
broderie — care era destinată să acopere spătarul unui 
fotoliu — devenise simbolul singurătăţii doamnei 

Cedar. Cu viaţa socială activă și membrii tineri ai 
familiei, puţină lume ar fi bănuit această singurătate. 
Dar Pauline știa din proprie experiență că 
singurătatea se poate trăi chiar și în mulțime. O 
admira pe doamna Cedar pentru felul în care făcea 
faţă acestei lumi. Avea toate virtuțile și îngustimea 
clasei ei, dar fără îndoială avea o inimă bună. De 
aceea, Pauline își petrecea adesea serile împreună cu 
ea, deși asta însemna să sacrifice niște ore de muzică. 

— Pauline, zilele astea am fost cam îngrijorată 
pentru Judy. Este atât de agitată şi plină de 
neprevăzut, spuse doamna Cedar privind încruntată 
desenul din faţa ei. 

— Necazurile tinereţii. Păcat doar că n-are ceva de 
lucru care să-i absoarbă toată energia. 

— Ştiu. Dar ar trebui să fie fericită. Are destulă 
libertate și are tot ce-și dorește. Este o fată drăguță și 
o să se mărite repede. Are mulţi prieteni. De fapt, am 
crezut că asta o va face fericită. 

— Cu excepţia faptului că n-are ce face, spuse 
Pauline, încet. O viaţă ușoară nu se potriveşte tuturor 
și cred că Judy este tipul de persoană care nu se 
mulțumește doar cu atât. Are prea multă energie și 
nimic pe ce s-o cheltuiască. 

— Dar sunt multe lucruri pe care le-ar putea face. 
Multe organizaţii locale doresc voluntari și dacă ar 
încerca, ar fi surprinsă de satisfacția pe care ar găsi-o 
în munca pentru societate. 

— Mă tem că Judy este puţin prea tânără să fie 
atrasă de o astfel de muncă. Tinerii sunt egoiști, este 
firesc. 

— Păi, eu întotdeauna am fost fericită acasă. 
Desigur, tatăl meu era vicar într-o parohie mare, iar 
eu eram implicată vrând-nevrând în tot felul de 
activităţi, dar tuturor ne făcea plăcere, adică mie și 
celor două surori ale mele. De fapt, câteodată mă 
gândesc că acelea au fost cele mai fericite zile din 
viaţa mea. 

— Acum, este foarte diferit. Nimic nu mai este sigur 
și comod. Şi probabil că asta afectează viitorul 
tinerilor. 

— Indiferent de perioadă, găsești mai multă fericire 
atunci când dăruiești, decât când primești. Dacă Judy 
este destul de norocoasă încât să nu trebuiască să-și 
câștige cele necesare traiului, ar trebui să contribuie cu 
ceva pentru comunitate în schimb. Nu trebuie să 
muncească — n-ar face decât să primească niște bani, în 
locul unei persoane care într-adevăr are nevoie de ei. 

Erau cuvintele vicarului de acum patruzeci de ani, 
gândi Pauline și nu prea erau șanse să fie luate în 
serios de Judy sau de ceilalţi tineri. 

— Sigur, Mark spune că nu este nicio problemă cu 
Judy. Tot ce are nevoie este un bărbat hotărât și o 
familie numeroasă, dar nu sunt convinsă că doreşte să 
se mărite încă și între timp este foarte dificilă. 

Niciodată doamna Cedar n-ar fi recunoscut că 
atitudinea soţului ei era principala cauză a 
comportmentului lui Judy. 

Loialitatea faţă de soţ, refuzul de a discuta despre 
el cu alte persoane, făcea parte din codul ei. Şi totuși, 
își spuse în sinea ei Pauline, Charles Cedar era 
principalul vinovat de toate conflictele și de toată 
nefericirea din acea casă, iar soţia lui suferea probabil 
mai mult decât ceilalţi. 

— Nu-ţi face prea multe griji din cauza lui Judy. 
Este o fată cu suflet generos și un caracter bun. Va 
depăși această fază rebelă și-și va găsi propriul drum. 

Doamna Cedar alese nişte fire de mătase albastră, 
din coșul plin cu aţe de toate culorile, din faţa ei. 

— Este foarte încântată de tine, Pauline. Sunt foarte 
mulțumită. Ştiu că ai o bună influenţă asupra ei. Vezi, 
tu ești tânără. În tine va avea mai multă încredere 

decât în mine. Și tu ai surprinzător de multă 
înţelepciune pentru o tânără. 

Pauline zâmbi. 

— Cred că pentru Judy cea mai importantă parte 
din viaţa mea reprezintă călătoriile pe care le-am 
făcut în toată lumea. 

— Nu draga mea, asta nu este tot. Nu ti-am spus 
nimic până acum, dar aș vrea să-ţi spun că toţi suntem 
foarte mulțumiți că ai acceptat să vii la noi. În 
călătoria la Londra, am tras lozul câștigător. De fapt, 
acum nici nu pot să-mi imaginez cum ne-am fi 
descurcat fără tine, așa că nu fac decât să mă rog să nu 
ne părăsești. 

— Sunt sigură că n-am s-o fac. Sunt foarte fericită 
aici. Mă simt ca acasă și toţi mă tratează cu blândeţe. 

— Păi, din punctul nostru de vedere faci parte din 
familie; dar asta pentru tine are avantaje și 
dezavantaje. Toţi ne folosim de tine mai mult decât ar 
trebui, dar ar trebui să nu forțăm norocul. Ai adus o 
rază de lumină în casa asta. Sper doar să nu ne 
consideri prea egoiști pentru că te monopolizăm așa. 
Crezi că bleul ăsta este potrivit pentru capul 
păunului? 

— Cred că este prea deschis, răspunse Pauline. 

— Poate că da. Mâine am invitat niște prieteni de 
familie, Pauline. Cred că o să-i placi. Trevor Coral şi 
fiica sa. Este avocatul soţului meu. Ne știm de o viaţă, 
iar Linda obişnuia să se joace cu copiii noștri. Este de 
aceeaşi vârstă cu Derek. Locuiau cam la cinci sute de 
metri de noi pe atunci, apoi acum câţiva ani s-au 
mutat în celălalt capăt al orașului. De obicei ne 
vedeam foarte des cu Linda, dar din toamnă stă la 
Londra, la unchiul ei. Vizitează galeriile de artă și 
urmează niște cursuri. Unchiul ei este profesor în 
acest domeniu, iar ea, un artist destul de bun — face 
felicitări de Crăciun, chestii de astea. O fată drăguță. 
Sunt sigură că o să vă înțelegeţi bine. 

Oricum, avem un lucru în comun, își spuse 
Pauline, strâmbându-se şi întrebându-se care dintre 
cele două portrete ale Lindei Coral era mai aproape 
de adevăr, cel făcut de Judy sau cel al mamei ei. 

În următoarea oră, Pauline se luptă cu somnul, 
deoarece fusese cuprinsă de o dorinţă copilărească 
să-l vadă pe Mark înainte de a se duce la culcare, dar 
el nu se mai întorsese în salon și pe la ora zece o 
învinse oboseala. În timp ce urca încet scările, auzi o 
ușă închizându-se. Mark apăru în capul scărilor şi o 
aşteptă. 

— Eşti foarte obosită, Pauline. Nu mai ești la fel de 
zglobie. 

— Mă dor toate cele. 

O atinse uşor pe umăr. 

— Noapte bună, draga mea. 

— Nopate bună, Mark. 

Îl privi în timp ce cobora scarile. Nu, nu mai avea 
nicio îndoială. Adevărul cald şi strălucitor își găsise 
loc în inima ei, iar fericirea îi cuprinse tot sufletul. Și 
cele mai mici îndoieli se topiră ca gheaţa la soare. 
Indiferent ce dureri îi va aduce această dragoste, le 
primea cu bucurie, pentru că indiferent ce ar face 
Mark, nu-i va putea fura fericirea de a-l iubi. Această 
nouă experienţă îi aduse bogăție sufletească și o nouă 
semnificaţie a vieţii, pentru care nici un preţ nu era 
prea mare, nici chiar indiferența lui Mark. Şi chiar și 
atunci când avea să ajungă la ruptură, niciodată nu va 
renunţa la această credinţă. 

Adormi repede, dar o trezi lătratul Dorei din holul 
de jos. Se uită la ceasul de pe noptieră. Unu și 
jumătate. Apoi Dora tăcu și auzi pe cineva care urca 
scările încet. Se dădu jos din pat și crăpă ușa, la timp 
s-o vadă pe Judy furișându-se pe culoar, cu pantofii în 
mână. Când o văzu pe Pauline, zâmbi. 

— Mi-a căzut un pantof pe scară, ṣopti. Şi ai auzit-o 
pe Dora? 

— Da. 

— Ghemul ăla de blană mi-a adus un papuc și voia 
să mă joc cu ea. Slavă Domnului că părinţii dorm în 
faţă. M-am distrat minunat, Pauline. Îţi povestesc 
mâine. Noapte bună. 

Stinse lumina de pe coridor și intră în camera ei. 

Pauline se trezi într-una din zilele acelea minunate 
de noiembrie. Soarele strălucea, cerul era senin şi un 
miros de pământ reavăn o întâmpină când deschise 
geamul. Covorul de frunze îngălbenite de pe gazon îi 
reaminti că-i promisese lui Bert că o să-l ajute să le 
strângă. Luă micul dejun devreme, înaintea celorlalți și 
apoi se duse să facă o plimbare prin grădină înainte de 
a începe să lucreze cu grebla și mătura. O prigorie și 
niște păsări negre cântau tare, ca și cum ar fi ridicat o 
odă soarelui, după ceața groasă din ziua precedentă. 
Deși iarna aproape că sosise, grădina era plină de 
culori, mai pale dar poate mai armonioase decât în 
mijlocul verii. Măceșul încă avea bobiţe roșii pe ramuri, 
dafinul avea frunzele de un verde-strălucitor, iar 
frunzele iederei ce înconjura trunchiul plopului 
străluceau ca sticla în lumina soarelui. 

Îl găsi pe Bert în fundul grădinii îngrijind niște 
crizanteme și tăind florile uscate. 

— “Neaţa, domnişoară Avon. 

— Bună dimineaţa, Bert. Sunt superbe crizantemele 
astea aurii! Nu știam că soiul ăsta de crizanteme poate 
creşte și în grădină. 

— Trebuie doar să am grijă să nu le prindă îngheţul. 
Frumoasă zi pentru treabă. Frunzele sunt ude și grele 
— tocmai bune de strâns. 

Niciodată Pauline nu văzuse un chip mai inexpresiv 
ca al lui Bert. Părea că mai degrabă aparținea 
ordinului rumegătoarelor, decât rasei umane. Habar 
n-avea dacă asta era doar o mască sau sub acest 
exterior inexpresiv se ascundea un suflet la fel de gol. 
Vorbea puţin, dar simţi că prezenţa ei îi făcea plăcere 
și se bucura de putina treabă pe care o lăsa s-o facă, 
de parcă o punea la încercare în vederea angajării. 
După impactul violent cu personalităţile Cedarilor, 
Bert era odihnitor și adesea se refugia în grădină 
chiar și câteva minute, pentru o pauză liniștită. 

Dar în dimineaţa asta, liniștea le-a fost curând 
întreruptă. Timp de o jumătate de oră nu se auzise 
decât zgomotul măturii trecând peste frunze și al 
roabei. Apoi apăru Derek, urmat de Dora. 

— Bună, scumpo. Eşti foarte atrăgătoare cu mătura 
aia de nuiele în mână. Pe Dumnezeul meu, dacă n-aş 
avea o întâlnire azi, te-aș răpi să facem o plimbare cu 
mașina. 

— Consideri că sunt mereu la dispoziţia ta. 

— Şi nu-i așa? 

Stătea rezemat de castan, zâmbindu-i. Era îmbrăcat 
cu o bluză de bumbac gri și cu o haină de stofă, iar la 
gât avea legată o eșarfă de mătase, pe care Pauline o 
recunoscu. 

— Aia este eșarfa mea. 

— Așa e. Ai lăsat-o pe comodă, în hol. Am venit să 
te întreb dacă mi-o împrumuți. 

— Păi se pare că ai hotărât deja în locul meu. 

— Ştiindu-te cât eşti de bună și de generoasă, am 
acționat. Este foarte drăguță. 

— Şi pe cine vrei să farmeci? 

— Pe una, Dorothy. O dulceaţă de fată, dar puţin 
naivă. Oricum, asta ar putea s-o dea gata. 

— Nu cred că ai stat o duminică acasă, de când sunt 
aici. 

— Ai dreptate! Eşti dezamăgită? 

— Mai degrabă cred că mama ta este dezamăgită. 

— Pauline, scumpete, te-ai molipsit. 

Nu va trece mult timp și o să-ţi arăţi dezaprobarea 
și neîncrederea puritanilor în faţa distracţiilor, la fel 
ca tatăl meu. Păcat, pentru că ai calităţi. Mă întreb, 
dacă n-ar trebui să fac o misiune din a te salva de la 
pierzanie. 

— Spui numai prostii, băiete. Şi mă reţii de la 
treabă. Şterge-o și vezi ce o poţi învăţa pe Dorothy. 

— Ştii că în soare părul tău este castaniu? Şi încă 
ceva, ești una dintre puţinele femei pe care le cunosc 
ce poate purta pulover larg şi fustă şi să arate la fel de 
zveltă ca o trestie. Probabil că datorită picioarelor 
lungi, cred. 

— Întotdeauna ești aşa de direct? 

— Întotdeauna cu sexul opus. Nu-ţi place să ţi se 
spună că arăţi bine? Sigur. 

— Asta-i mai bine. Acum, începând de sus în jos, te 
felicit pentru ochii căprui-închis și cea mai superbă 
gură pe care am văzut-o. Omiţând trăsăturile mai 
puţin excepţionale, ajungem la nişte umeri foarte 
frumoși, ușor înclinați ... 

— De-ajuns pentru azi. Faci doar repetiţie cu mine. 
Nu mi-ar plăcea să murdăresc pantofii ăștia maro, 
perfect lustruiţi, cu frunze veștede și ude, dar dacă nu 
te miști ... 

— Om fără inimă. Într-o zi o să mă pun pe treabă în 
ceea ce te privește. Ah, iată că sosește Întunecimea sa, 
fratele meu. Ei bine, insist să-ţi plătesc pentru că 
mi-ai împrumutat eșarfa, draga mea. 

Și înainte să-i realizeze intenţia, o prinse de umeri 
și o sărută pe gură. Și făcuse asta în ciuda lui Mark. 

— Nu vreau plată, dar vreau eșarfa înapoi. Este doar 
un împrumut. 

— Ce ar fi dacă m-ai lăsa s-o închiriez la același preţ, 
de fiecare dată, sugeră el rânjind. 

— Fugi și vezi-ţi de treabă, îi spuse Pauline râzând, 
pentru că era greu să reziști farmecului lui. Era prea 
frumos, prea ușuratic și imposibil de stăpânit. 

Îşi salută ironic fratele și plecă. Pauline se aplecă 
din nou să strângă frunzele, dar inima îi bătea mai 
repede, când Mark ajunse lângă ea. Era îmbrăcat în 
costum de călărie. 

— Bună dimineaţa, Pauline. Eşti matinală. Deci, 
nicio răceală după ziua de ieri, bănuiesc? 

— niciuna. Este o dimineaţă prea frumoasă ca s-o 
pierd. Probabil că sus, în ţinutul mlaștinilor, este 
superb. 

— Mda. Îmi pare rău că nu știi să călăreşti. De ce nu 
înveţi? 

— Vreau, când o să am timp. 

— Dar noi nu-ţi lăsăm prea mult timp liber. Vrei să 
te învăţ eu? Poţi să-ți faci timp o oră şi ceva, în 
weekend. 

— Mulţumesc. Mi-ar face plăcere. 

— Ai mai călărit? 

— De două ori. De fiecare dată am lăsat calul în voia 
lui. 

— O să închiriez iapa aceea maro pentru tine. Este 
liniștită şi se poartă bine. Sâmbăta viitoare, la două și 
jumătate? 

— Da. O să fie minunat. 

— Perfect. O să vorbesc cu Bryan chiar azi. Dacă 
poţi, vorbeşte cu Judy săptămâna asta. Se pricepe 
destul de bine la cai. 

— Bănuiesc că se descurcă mai bine decât cu 
mașina. 

— Este cel mai prost conducător auto. Din fericire, 
n-am fost niciodată pasager în mașina ei. Văd că ai 
luat o hotărâre şi în direcţia asta. 

— Da. Ori conduc eu, ori merg cu autobuzul. Nu 
stau prea bine cu nervii. Iată și lupul. Dumnezeule 
mare, ce pantaloni colorați ai! 

Judy se învârti de colo-colo. 

Era puţin palidă şi avea ochii încercănaţi, iar 
pantalonii roșii și puloverul galben accentuau 
aspectul obosit. Zâmbi destul de veselă și o salută pe 
Pauline. 

— Bună. M-am gândit să ies puţin la aer curat 
împreună cu tine. 

— Am impresia că în dimineaţa asta, castanul a 
devenit punctul de întâlnire. Cred că Bert și-a făcut o 
vagă impresie despre ce înseamnă ajutorul meu. 
Oricum, a fost foarte plăcut. 

— Ne simţim atrași de tine ca albinele de miere, zise 
Judy, aruncându-i o privire solemnă fratelui ei. 

— Păi nu cred că eu sunt mierea pentru albina asta, 
rosti Pauline când silueta costelivă a lui Peter Blake 
apăru la colţul casei. 

— Oh, Doamne, oftă Judy și luă grăbită mătura de 
nuiele. 

— Eu am plecat, spuse Mark. Pauline vrea să înveţe 
să călărească. Judy, ai putea să-i dai câteva sfaturi. 
Vezi ca Bryan să i-l dea pe Slipper dacă ieşiţi 
împreună. 

Pauline îl urmări cu privirea până ieși din grădină. 
Judy mătura frunzele mai mult cu putere decât cu 
eficiență. Când Peter ajunse lângă ele, Pauline îi 

zâmbi. Îi plăcea tânărul palid, înalt, cu ochelari cu 
ramă groasă și accent de Oxford. Era prea slab pentru 
înălțimea lui și o privea de sus pe Judy. Avea un chip 
gânditor și hotărât ca al unei persoane obişnuite să-i 
supună pe cei neascultători. Era un tânăr foarte 
serios, dar Pauline descoperise că în spatele 
seriozităţii zăcea un simţ deosebit al umorului, cumva 
ironic, care îi lua prin surprindere pe cei mai mulți. 
După un salut politicos, o privi întrebător pe Judy. 

— M-am gândit că s-ar putea să ai nevoie de aer 
curat în dimineaţa asta, după petrecerea de la 
Lepworth. 

— De unde știi că am fost la Lepworth? 

— Pentru că te purtai foare misterios. 

Pauline își luă mătura și se îndepărtă, deoarece nu 
voia să asiste la discuţie. Judy se opri, culese o 
castană și-i mângâie suprafaţa lustruită. 

— Înţeleg. Mi-e teamă că sunt ocupată în dimineața 
asta. l-am promis Paulinei s-o ajut în grăină. 

— Chiar așa? 

— Vrei să spui că sunt o mincinoasă? 

— Nu. Niciodată n-ai spus minciuni. Câteodată mă 
mai duci cu vorba, dar este o prostie pentru că 
întotdeauna ghicesc. 

Ai o mutră specială când spui un neadevăr. 

Judy zâmbi, iar în ochii albaștri avea o strălucire 
aparte. 

— O să ţin minte. OK, nu i-am promis Paulinei, dar 
nici n-am chef de plimbare. De fapt, am o durere de 
cap groaznică. 

— De asta am sugerat să ieşim la aer. Dar nu sunt 
sigur că pot să suport hainele astea strălucitoare. Sunt 
groaznice. 

— Îmi pare rău. Mie îmi plac. Pete ... 

— Mda? 

— Vrei să nu pomenești de petrecerea de la 
Lepworth, familiei mele? 

— De ce? 

— Deoarece părinţii mei nu-i suportă pe cei din 
familia Lepworth şi nu vreau să-i supăr. Ca să-i 
scutesc le-am spus că mă duc la dans fără să 
menţionez cu cine. 

— Înţeleg. De fapt, încă o minciună. 

— Nu. Pur și simplu am fost vagă şi am lăsat-o pe 
mama să tragă o concluzie greşită. 

— Nu este nicio dificultate. Foarte bine, merg pe 
mâna ta, deși nu văd de ce. Nici mie nu-mi place 
familia asta. Prea zgomotoasă. 

— Ah, tu întotdeauna ești de partea îngerilor, 
replică Judy, nerăbdătoare. A fost o petrecere reușită. 
M-am distrat foarte bine. 

— Mulţumesc. 

— Necazul cu tine, Pete, este că ai o minte atât de 
organizată. 

— Iar tu n-ai minte deloc. 

— Atunci, de ce te mai deranjezi să vii pe aici? De ce 
nu-ţi vezi de elevii tăi? 

— Cei mai mulţi dintre elevii mei sunt mult mai 
maturi ca tine. Pe de altă parte, nu sunt așa de drăguţi 
ca tine, adăugă el grav. 

Judy chicoti și Peter o luă de braț. 

— Hai. Am o surpriză pentru tine. Am cumpărat o 
mașină la mâna a doua. Este parcată în faţa casei. Este 
cam mare, dar merge destul de bine. 

— O mașină? De ce nu mi-ai spus? 

— Deoarece am preferat să te iau prin surprindere. 
Dacă aș fi continuat să merg cu bicicleta mult timp, aș 
fi făcut anghină pectorală până la urmă. Hai să facem 
o plimbare, dar pentru numele lui Dumnezeu, 
pune-tți o jachetă peste hainele acelea colorate. 

— Ce marcă de mașină, Pete? Ai fi putut să mă lași 
să te ajut s-o alegi. 


O ATINGERE MAGICĂ 87 


Au plecat la braţ și din nou Pauline rămase singură 
cu Bert. În dimineaţa asta se părea că era mai 
sensibilă, ca și cum dragostea i-ar fi adus căldură și 
bucurie în inimă, iar lumea i se părea mai frumoasă. 
Toate locurile familiare și zgomotele grădinii o 
încântau şi vedea lucruri pe care altădată le-ar fi 
trecut cu vederea: barba argintie a bătrânului 
strălucind deasupra gardului viu; trandafirul înălțat 
spre soare; penajul irizat al sturzului poposit pe 
acoperișul garajului; verdele-strălucitor al mușchiului 
de pe marginea lespezilor, norii pufoşi care apăreau 
de nicăieri și pluteau maiestuoși pe cer. Şi de peste 
tot o asaltă mirosul dulce-amărui de pământ umed, 
frunze putrede și fum de la focul aprins în grădină. 

Și Dora găsea comori în grădină în dimineaţa asta. 
De sub frunzele uscate, apăreau tot felul de delicii 
uitate de la oase vechi la mingi și mere putrezite. 

Pauline muncea plină de încântare: strângea 
frunzele în grămezi, umplea roaba și o ducea până la 
groapa cu bălegar. Găsea ceva enorm de satisfăcător 
în această muncă simplă, de a strânge frunzele verii 
pentru a le reda pământului, ca să aducă bucurii în 
primăvara următoare. Şi era atât de multă fericire în 
sufletul ei în ziua aceasta, încât mai târziu va lega 

primele semne ale dragostei ei pentru Mark cu 
adunatul frunzelor căzute în acestă minunată zi de 
noiembrie. Niciodată nu va uita pacea și fericirea din 
această zi însorită de sfârşit de toamnă din grădina de 
la Avallon. 


Capitolul 4 


— Pauline, eşti aici? 

Pauline tocmai îşi prindea colierul de jad. 

— Da, Judy. Intră. 

Judy se trânti pe marginea patului și privi 
aprobator rochia Paulinei, care avea culoarea 
frunzelor de fag pe care tocmai le strânsese 
dimineaţă. 

— Arăţi minunat. Aș putea să învăţ câte ceva de la 
tine în legătură cu felul de a mă îmbrăca. Porţi haine 
foarte simple, dar care arată foarte şic pe tine. Cred că 
îmi pun prea multe zorzoane. 

— S-ar putea. Oricum, seara trecută a fost foarte 
bine. Arătai de milioane. 

Bănuiesc că totul a fost minunat? 

— Întocmai! A fost extraordinar. Trebuie să spun că 
cei din familia Lepworth știu să organizeze o 
petrecere. 

Judy se sprijini pe coate şi-şi ridică privirea 
visătoare spre tavan. 

— Am întâlnit un tip atrăgător acolo. El m-a adus 
acasă. Ştii, cred că bărbaţii mai în vârstă sunt mai 
interesanţi decât cei tineri. 

— Şi cât de în vârstă este donjuanul ăsta? 

— Ah, între treizeci și patruzeci, presupun. Are o 
afacere cu mașini și a lucrat câţiva ani aici în 
Darnford. Mi se pare amuzant că nu ne-am întâlnit 
până acum. 

— Iubito, abia ai părăsit băncile școlii și în mod 
sigur n-ai avut timp să întâlneşti toți bărbaţii din 
Darnford, care oricum este un oraș destul de mare. 

Judy zâmbi. 

— O să-l placi, Pauline. Are maniere încântătoare și 
un minunat simţ al umorului. 

— Va trebui să mi-l prezinţi într-o zi. Bănuiesc că o 
să-l vezi din nou? 

— Da. De fapt, chiar mâine. 

— Rapidă treabă. 

Nu ești în pericol să-ţi pierzi capul, nu-i așa? 

— Da. Este un sentiment foarte plăcut. Ah, 
Doamne, nu vreau să cobor și să mă port frumos cu 
familia Coral. Au sosit devreme, ca de obicei. Totuși, 
o să fie distractiv să-i văd mutra Lindei, când o să te 
prezint. 

— De ce? 

— Toate femeile singure sunt suspecte în ochii ei. 
Ar putea atenta la teritoriul ei. Și când va vedea o 
persoană încântătoare ca tine instalată chiar sub nasul 
lui Mark, o să i se aprindă beculeţul roșu sau să nu-mi 
spui mie pe nume. 

— Nu crezi Judy, că judeci oamenii cam prea dur? 
Se pare că toţi oamenii pe care-i cunoști se împart în 
buni și răi, alb sau negru, când cei mai mulţi sunt un 
amestec, un fel de gri. 

— Sunt sigură că în acest caz nu greşesc. O mică 
doză de arsenic într-un înveliş de lavandă — asta este 
Linda noastră. 

Vino și o să te convingi. 

Când doamna Cedar i-o prezentă Lindei pe 
Pauline, nu dădu nici un semn că cele spuse de Judy 
ar fi adevărate, deoarece zâmbetul Lindei a fost sincer 
și plăcut, iar comportarea prietenoasă. 

— Pauline a devenit un membru al familiei de când 
ai plecat, Linda, şi habar n-am cum am putea să ne 
descurcăm fără ea, îi spuse doamna Cedar. 

— Ce noroc pentru voi ... și pentru Pauline. Vezi, 
cunosc familia asta de o viaţă, adăugă pentru Pauline. 
De fapt, chiar mă simt ca făcând parte din ea. Așa că 
îmi dau seama cum trebuie să te simţi, deoarece sunt 
cu adevărat nişte oameni drăguți. 

Linda făcu o mutriţă drăgălașă, în timp ce în 
spatele ei Judy îi făcu semn cu ochiul. Pauline își 
întoarse repede privirea spre Linda. 

— Da, sunt foarte fericită aici. 

Tocmai atunci Mark intră în cameră și Linda se 
întoarse spre el cu ambele mâini întinse. 

— Mark, ce bine îmi pare să-ţi văd chipul bătrân și 
drag, după atâta timp! Cel puţin mi s-a părut că au 
trecut ani de când am plecat, deși au trecut doar două 
luni. 

— Bună, Linda. Cum a fost la Londra? 

— Minunat. Dar v-am dus dorul la toți. 

— Vezi-ţi de treabă. Pun pariu că te-ai distrat de 
minune. Bună, domnule Coral. Îmi pare bine să te 
văd. Tata vrea să ştie dacă poţi veni în birou să punem 
la punct niște afaceri, înainte de ceai. 

Apoi facem o partidă de biliard. 

— Perfect, Mark. Să le lăsăm pe doamne să 
bârfească, zise bărbatul uscăţiv, mic de statură, cu 
chelie şi ochelari fără ramă, a cărei asemănare cu 
Linda era vagă. 

— Vino, Linda, o strigă Judy, bătând cu palma locul 
de lângă ea de pe canapea și zâmbindu-i cu 
amabilitate. Sunt foarte încântați să scape de noi, 
creaturi fără inimă. 

Când se așeză lângă Judy, Linda era puţin 
încruntată. 

— Este aşa de bine să fii din nou în bătrânul 
Darnford. Nicăieri nu este ca aici, comentă ea. Acum, 
spune-mi ce noutăţi mai ai. 

În timp ce vorbeau, Pauline o studia pe Linda. Era 
mignonă și lăsa impresia de fragilitate, accentuată de 
aerul de neajutorare pe care-l afișa. Avea un fel de a 
privi rugător pe sub genele lungi și blonde atunci 
când vorbea și părea mai degrabă că aparţine epocii 
eduardiene decât timpului prezent. Cu părul ei blond 
cenușiu și ochii de un albastru-deschis, părea 
anemică pe lângă dinamica Judy. Era atrăgătoare, 
genul păpușă, iar în lumina apusului, era dificil de 
crezut că era mai mare cu zece ani decât Judy. 

Atitudinea lui Mark nu sugerase decât o prietenie 
obișnuită, dar Mark era o persoană greu de citit. 
Atitudinea Lindei nu lăsa loc de îndoială. Judy 
avusese dreptate din acest punct de vedere. Şi mai 
târziu în seara aceea, când Mark adusese câteva piese 
de porțelan ca să discute cu Pauline câteva 
caracteristici şi perioada căreia îi aparţineau, 
surprinse privirea întrebătoare a Lindei aţintită 
asupra lor. 

Simti un fior rece și recunoscu din nou că Judy 
avea dreptate. 

— Porțelanul este treapta superioară a ceramicii, 
spuse Mark în timp ce punea vasele la locul lor în 
scrin. 

— Şi presupun că industrializarea a dat la o parte 
arta. 

— Nu în întregime. Încercăm să facem ca produsele 
noastre să aibă forme și design plăcute și standarde 
înalte de calitate. În mare parte sunt făcute manual, 
dar este nevoie și de maşini care preiau o serie e 
sarcini. Ţi-ar plăcea să vii într-o zi la fabrică, Pauline? 
Cred că ai găsi procesul interesant. 

— Mi-ar plăcea. Deși tatăl meu era un colecţionar 
împătimit, iar mie îmi plac foarte mult porțelanurile, 

n-am nici cea mai vagă idee cum sunt făcute și abia 
știu din ce sunt fabricate. 

— Dintr-o argilă specială, plus alte ingrediente. 
Când voi avea mai puţin de lucru, îmi voi rezerva o 
dimineaţă să te conduc prin fabrică. Bătrânul poate să 
se lipsească de tine pentru asta. Prin venele lui curge 
argilă. 

— Asta este? 

— ÎL găseşti dificil? 

— Nu. Din punct de vedere al muncii, este un 
patron ideal. Dar... 

— Continuă. 

— Câteodată mă înspăimântă, Mark. Nu pot să 
explic de ce. Este ca și cum ar fi măcinat de ură. 

— Da, înţeleg ce spui. Şi este şi mai rău de când a 
început să scrie biografia lui John. Cred că a fost o 
greșeală. A reaprins vechiul foc. 

— Câteodată îmi pare foarte rău pentru el. Dar este 
ceva anormal aici şi  anormalitatea este 
înspăimântătoare. 

Mark își plecă privirea spre ea și un zâmbet ciudat 
îi destinse buzele. 

— Tu ne judeci după propriile tale standarde de 
bunătate, Pauline. Tata nu este anormal ... pur și 

simplu urăște lumea. Şi nu este unicul. Unii dau 
expresie acestui fapt refugiindu-se în mănăstire, alții 
în băutură, dar Cedarii nu sunt lași. Pur și simplu 
strâng din dinţi și luptă. Pot să-l înțeleg, deși știu că 
se rănește cu ura lui mai mult pe el decât pe ceilalți și 
nu realizează nimic. 

— Dar este o prostie să împrăștii nefericire într-un 
cerc atât de larg şi mai ales pe oameni inocenți. 

— Este o prostie, dar firea omului nu se poate 
schimba. Oamenii sunt aşa cum sunt. 

— Pot să accept asta. În mintea ta trebuie să știi ce 
este drept sau rău, just sau injust. 

— Tu ești calmă, Pauline, şi vei asculta. Eşti o 
binecuvântare în sensul acesta. Dar nu face greșeala 
să crezi că toată lume este la fel. 

— Se pare că a devenit sarcina ta să mă avertizezi, 
Mark. Mă întreb de ce? 

El zâmbi. 

— Poate pentru că simt că ești în pericol să ne 
atribui calităţi de îngeri, fără să bănuiești ce diavoli 
suntem. Am avut dreptate în legătură cu mlaștina. 
Indiferent cât de frumos este locul, nu este sigur. 
Cedarii te pot lua prin surprindere, cam în același fel. 
Mi-e teamă de asta. 

— O să mă păzesc, zpuse Poline cu solemnitate. 

— Nu mă crezi nici acum, aşa cum nu m-ai crezut 
nici ieri dimineaţă, nu-i așa? Presupun că nu putem 
învăța decât din experienţe. 

Chiar atunci, domnul Cedar intră în cameră și-l 
chemă pe Mark. 

— Hai să facem un biliard, Mark. 

Mark se scuză și Pauline îl urmări cu privirea în 
timp ce părăsea camera. 

— Judy mi-a spus că ai stat la Paris, domnişoară 
Avon. 

Pauline tresări la vocea Lindei. 

— Da. Doi ani. 

— Ce plăcut. Și ce contrast faţă de Darnford. 

— Îmi place la ţară. 

— Şi desigur, familia Cedar este extraordinară. Nici 
n-ai fi putut să-ți găsești nişte stăpâni mai buni, sunt 
sigură. Este o mare diferență când locuiești cu ei. 

Pauline zâmbi și o aprobă. Această scurtă 
conversaţie a stabilit tonul pentru viitoarele ocazii în 
care s-a întâlnit cu Linda. Comportamentul Lindei era 
întotdeauna ireproșabil, avea farmec, dar niciodată 
nu uita să sublinieze, delicat este adevărat, că ea, 
Pauline, era doar o angajată. 

Pentru Pauline, săptămânile care au urmat au fost 
marcate de fericirea de a-l iubi pe Mark și de faptul că 
prietenia lor se dezvolta caldă și puternică. Mark era 
un om discret și dacă prietenia se transforma în 
dragoste, n-o va striga în gura mare. Întâi se va 
asigura că este adevărat. Mark era genul de bărbat 
hotărât în tot ce întreprindea. Dar avea încredere în 
ea, mai mult decât în oricine altcineva; de asta era 
sigură. Şi dacă erau lucruri pe care nu le dădea la 
iveală, era mulțumită să aștepte, știind că cele mai 
puternice plante sunt cele care cresc încet. 

A învăţat-o să călărească și ca profesor era ferm, dar 
răbdător și nu era ușor de satisfăcut. 

— Dacă vrei să faci o treabă, fă-o ca lumea, îi spuse 
într-o zi ca răspuns la un protest de-al ei la o critică. 
Trebuie să ţii calul strâns. Nu destins și niciodată să 
nu uiţi că tu ești cea care conduci. 

Când termină cu ea, simţi că era capabilă să facă 
orice. Îi arătă aceeași răbdare și înțelegere când 
într-o după-amiază a vizitat fabrica. Îi explică exact ce 
materiale intră în compoziţia argilei, îi arătă procesul 
de amestecare, o conduse de-a lungul liniei 
tehnologice descriindu-i toate operaţiunile în detaliu, 
chiar și cele făcute de oameni. Găsi totul fascinant și 

totodată realiză cât de mult însemna fabrica pentru 
Mark. Bănui că excela în conducerea ei. Era în 
termeni de prietenie cu muncitorii, dar fără a slăbi 
aerul de autoritate, atunci când discuta cu ei. Apoi o 
conduse la atelierul unde se făceau decoraţiile 
manual și stătură să privească decorarea unei farfurii. 
În sfârșit, se întoarseră în birou, unde serviră ceaiul. 

— Gata. nicio agenţie de turism nu ţi-ar fi organizat 
un tur mai complet. Ia loc. 

— Drăguţ din partea ta, Mark, mi-a plăcut foarte 
mult. De acum, o să privesc porțelanurile cu alţi ochi. 
Probabil că ești foarte mândru de fabrica asta. 

— Mda. Este nevoie de mai mult echipament 
modern, dar trebuie să nă extindem, chiar înainte de 
a avea hala pentru ele. Acum fac planurile. Bătrânul 
este puţin mai precaut în ce priveşte capitalul — el 
trebuie stimulat. 

— Dar, Derek? Fl este pentru? 

— Pe Derek, draga mea, îl doare în cot. ÎL plictiseşte 
toată treaba şi-mi este de folos la fel ca un puști de 
șase ani. De fapt, mai mult mă încurcă și i-aș mulțumi 
lui Dumnezeu dacă ar pleca. 

— Totuși, am crezut că în calitatea lui de agent de 
vânzări ar avea niște sugestii. 

— Ar putea fi util dacă ar fi interesat de vânzări, dar 
nu este. Este temporar la compartimentul vânzări, iar 
directorul de acolo trebuie să-l suporte. Oricum, este 
un aranjament prost. 

— De ce stă? 

Tonul lui Mark a fost ironic când i-a răspuns. 

— De ce crezi? 

— Tatăl tău? 

— Banii tatălui meu. S-ar putea ca tata să-i lase 
jumătate din acţiuni, atâta timp cât munceşte, dar 
dacă renunţă, slabe șanse. Cel puţin așa gândește 
Derek. Așa că se preface că muncește, doar de ochii 
tatei, dar imediat ce va pune mâna pe acţiuni le va 
vinde imediat și va pleca. 

— Ah, nu, Mark. N-ar face așa ceva. 

— Nu? Păi, s-ar putea să nu aibă această posibilitate. 

— Nu-l judeci puţin prea aspru? Ştiu că este 
ușuratic şi puţin iresponsabil, dar sunt sigură că are 
respect pentru afacerea familiei şi n-ar vinde acţiunile 
unui Străin. 

— Derek este interesat de banii pe care i-ar putea 
obține. Asta-i tot. Dar n-o să discut probleme de 
familie cu tine, aici. Sper că tot ce ţi-am spus rămâne 
între noi. 

— Sigur, Mark. Ştii bine că poţi avea încredere în 
mine! 

— Da, draga mea, știu. 

— Acum, nu te mai rețin. Trebuie să fac niște 
cumpărături din oraș. 

— Perfect. Dacă ești interesată să continui studiul 
ceramicii, sunt niște cărţi ale mele în biroul tatei. Poţi 
să le iei și să le citeşti. 

— Mulţumesc. 

Aşa o să fac. 

— Îţi petreci Crăciunul cu noi, Pauline? Câteodată 
uit că nu ești legată de noi și că ai o viaţă personală. 

— Simt că acum aparţin Avallonului și familiei 
Cedar. Pur și simplu m-aţi absorbit, adăugă zâmbind 
când privirile li se întâlniră. 

— Norocul nostru. Atunci, vei sărbători Crăciunul 
cu noi? 

— Da. 

— Mă bucur. 

Era întuneric când părăsi fabrica. Se îndreptă 
grăbită spre centrul orașului, gândindu-se cu bucurie 
la cuvintele calde pe care i le adresase Mark. 
Magazinele de pe strada centrală erau pline de lumini 
și cele mai multe erau decorate pentru Crăciun. 

Decorul era potrivit cu starea ei de spirit, în acele 
momente, viaţa i se părea minunată. 

A doua zi, în timp ce stătea în biroul domnului 
Cedar, cu notesul deschis, aşteptându-l pe acesta să 
înceapă să-i dicteze, Judy intră în cameră. 

— Tată, mama mi-a spus că vrei să mă vezi. 

— Ah, Judy. Da. 

Pauline se ridică să iasă, dar domnul Cedar îi făcu 
semn să ia loc. 

— Rămâi, domnişoară Avon. Ceea ce am de spus nu 
va dura mult. Seara trecută, în timp ce mă întorceam 
de la Coral, Judy, am avut plăcerea s-o văd pe fiica 
mea ieșind la ora închiderii dintr-un local public 
împreună cu o grămadă de tineri scandalagii. 

Judy roși. 

— Nu sunt niște scandalagii. Sunt prietenii mei și 
sărbătoream o logodnă. 

— Şi pot să ştiu cine era cântărețul care te ţinea de 
mijloc? 

— Un prieten. 

— Nu pot să te felicit pentru gustul tău. Ţi-am mai 
spus, Judy, că nu trebuie să te împrietenești cu cei din 
familia Lepworth. S-ar putea ca ţie să nu-ţi pese că te 
faci de râs într-un oraș în care toţi știu că eşti fiica 

mea, dar mie îmi pasă și n-o să-ţi permit asta. Este 
clar? 

— Perfect. 

— Dacă nu ţii cont de dorința mea, te trimit la 
ferma unchiului Jim în Yorkshire pentru șase luni, ca 
să ai timp să te gândești dacă dorești să locuiești aici 
sau nu. 

— Bineînţeles că vreau să stau aici, exclamă furioasă 
Judy și Pauline se rugă să nu se înfurie și mai tare. 

Ochii cenușii ai domnului Cedar priviră cu răceală 
la fiica lui, ca și cum tinereţea ei era un afront la 
adresa lui. 

— Întotdeauna ti s-a dat tot ce ai dorit și nu ţi-ai 
realizat norocul în privinţa asta. Oricum, ca să-ți 
amintesc că ai anumite îndatoriri, nu numai privilegii, 
îți voi tăia alocaţia pentru un timp. Este evident că 
eşti prea iresponsabilă ca să te descurci singură. Poţi 
să vii la mine când ai nevoie de bani. Bineînţeles, 
pentru scopuri rezonabile. Când vei da semne de 
comportament responsabil îţi voi da din nou alocatia. 
Asta este tot. 

Luă o scrisoare de pe birou. 

— Deci, domnişoară Avon. 

Către directorul băncii. 


104 MARJORIE NEWMAN 


Cum putea fi atât de crud, își zise în gând Pauline, 
în timp ce ușa se închidea cu zgomot în urma lui 
Judy, dar domnul Cedar, total insensibil, continuă să 
dicteze scrisoarea. Făcea tot ce putea s-o îndepărteze 
pe Judy de casă. 

— Legat de carte. Ai terminat ce ţi-am dictat ieri? 

— Nu tot. Îmi mai trebuie cam o jumătate de oră. 

— Bine. Voi trimite manuscrisul, imediat ce mi-l 
dai, unui prieten de-al meu, editor, la Londra. Am 
vorbit ieri la telefon. Este foarte interesat și ne va 
spune părerea sa legat de primul sfert din carte. 

— Înţeleg. 

— Şi înainte de a continua, îţi voi dicta schema 
pentru restul cărţii, pentru că dacă se va întâmpla 
ceva cu mine înainte de a o putea termina, Mark va 
avea o idee clară despre ce va avea de făcut. 

— Doar nu vă simţiţi rău, domnule Cedar? 

— Inima îmi bate cam aiurea. Este mai bine să fiu 
pregătit. Zâmbi puţin sever. 

Și înainte, Pauline observase că zâmbetul și râsul 
erau fenomene rare la el şi nu aveau nici urmă de 
veselie. 

— Nu vreau să fiu luat prin surprindere. Cartea asta 
va fi publicată. Este cea mai bună treabă pe care am 

făcut-o. Și în timp ce suntem la subiectul unui posibil 
deces al meu, aș vrea să te rog să rămâi până când se 
va termina cartea, indiferent de ce se va întâmpla. 
Vrei? 

— Da, domnule Cedar. Voi rămâne. 

— Bine. Știu că pot să mă bazez pe cuvântul tău. Și 
ăsta este un compliment rar în zilele noastre. Ar 
trebui să te simţi flatată. Acum, în legătură cu 
scrisoarea de la pedagogul lui John — scoate 
rezumatul și citeaz-o pe toată. Este un omagiu 
extraordinar. Nici eu nu l-aș fi putut scrie mai bine. 

Au lucrat fără pauză toată dimineaţa. 

Aşa cum s-a temut Pauline, răspunsul la 
tratamentul umilitor la care domnul Cedar o 
supusese pe Judy a fost un comportament nesăbuit și 
sfidător. Şi pentru că asistase la acea discuţie, Judy se 
cam ferea de ea. Era la fel de afectuoasă şi de 
prietenoasă, dar nu-i mai povestea nimic din treburile 
ei și Pauline începu să se îngrijoreze de lungile 
absente de acasă ale fetei și de multele nopţi târzii 
care începuseră să-și lase semnele pe chipul ei, odată 
extraordinar de vioi. 

În ajunul Crăciunului, când Pauline făcea ultimele 
cumpărături pentru doamna Cedar la un magazin din 

Darnford, se întâlni nas în nas cu Judy, însoţită de un 
bărbat chipeș şi înalt, cu ochi negri și dinţi foarte albi. 
Tocmai ieșeau dintr-o cafenea, braţ la braţ. Judy se 
opri când o văzu pe Pauline şi ezită câteva clipe, apoi 
îi zâmbi. 

— Bună Pauline. În căutarea unei cafele? o întrebă. 

— N-am timp. Am prea multe de făcut. 

— Păcat. Ti-l prezint pe prietenul meu, domnul 
Warden. Domnișoara Avon. 

Îşi dădură mâna, schimbară câteva amabilităţi, apoi 
îşi văzură fiecare de drum. Așadar, ăsta era Frank, își 
zise în gând Pauline. În mod clar, era atrăgător și avea 
maniere plăcute. Era mult mai în vârstă ca Judy. Se 
întreba neliniștită cât de departe mersese Judy. Putea 
să fie o infatuare copilărească, o dragoste sinceră sau 
pur și simplu felul ei de a scăpa de acasă. Ar fi dorit 
să ştie mai multe. Considera că Judy, impulsivă și fără 
experienţă, ar fi putut face lucruri pe care apoi le va 
regreta toată viaţa. 

În seara aceea, un alt membru al familiei o stânjeni 
pe Pauline. 

Se gândea la Mark, așa cum făcea în ultimele zile, 
când Derek intră în salonul ei. 

— Ce Dumnezeu faci aici? o întrebă Derek. 

Pauline ridică privirea spre el, ţinând în mână o 
pensulă. 

— Nu te-am auzit bătând la ușă, îi răspunse. 

— Întotdeauna trebuie să bată la ușă cine vrea să 
intre în sanctuarul tău? 

— Bineînţeles. 

Rânji şi îngenunche lângă ea, studiind cu o privire 
uimită ramurile de laur, tubul de lipici și grămada de 
staniol. 

— Explică-mi și te ajut. 

— Este simplu. Pune lipici pe marginea frunzelor și 
de-a lungul nervurilor, lipește staniolul și gata. 

— Mie îmi plac și fără poleială. 

— Nu-mi tăia avântul artistic. De fapt, și eu 
începusem să gândesc la fel. 

— Uite, eu pun staniolul. Tu aranjează crenguţa, îi 
spuse Derek, apoi, când terminară, îi presără 
staniolul în păr. 

— Ah, Derek, obraznicule! Abia o să mi-o pot da jos. 
De ce trebuie să mă necăjești? 

— Deoarece eşti adorabilă. 

— De fapt, de ce ai venit? Să-ţi mai împrumut ceva? 

— Nu. Să te întreb ceva. 

— Întreabă. 

O ridică în picioare, apoi îşi scoase portţigaretul. 
Ce dar nepreţuit ar fi un păr ca al lui la o fată, își zise 
Pauline când el se aplecă şi lumina căzu pe claia de 
păr ondulat pe care nici briantina nu-l putea 
îmblânzi. Își feri privirea când vorbi. 

— N-o să bat câmpii. Ştii ce conţine testamentul 
tatălui meu? Ştiu că și-a făcut unul recent. 

Luată prin surprindere, Pauline rămase mută 
pentru moment. 

— Da, știu. 

— Îmi spui și mie? 

— Nu. 

— De ce nu? 

— O secretară particulară n-are voie să divulge 
informaţii confidenţiale. 

— La naiba, este tatăl meu și eu sunt fiul lui. De ce 
ar trebui ca tu să ştii şi eu nu? 

— Poţi să-l întrebi pe tatăl tău. 

— Sigur. Numai că ar fi total lipsit de tact. Am 
crezut că mă vei ajuta să nu-l deranjez. 

Tonul lui indiferent nu o păcăli. 

— În afara faptului că în nici un caz nu pot divulga 
acest gen de informaţii, tatăl tău mi-a atras atenţia în 
mod special asupra acestui lucru. 

Derek rânji. 

— Nu mă îndoiesc. N-are încredere în nimeni. Deci, 
nu-mi dai nicio idee? 

Nu vreau altceva. 

— De ce vrei să ştii, Derek? 

— Deoarece sunt sătul până peste cap de fabrică și 
dacă n-am la ce să mă aştept, ca să zic așa, mă spânzur 
dacă mă îngrop în gaura asta mult timp. Așa că vezi, 
drăguță, pur și simplu vreau să aflu dacă îmi pierd 
timpul aici sau nu. 

— Mi-e teamă că nu te pot ajuta. 

— Păcat. M-ai dezamăgit, Pauline, dar nu-ţi port 
pică. Mă întreb dacă sfântul Mark știe. Bine, bine sunt 
metode şi metode. Hai să lăsăm acest subiect sordid 
și având în vedere că eşti un monument de discreţie, 
știu că această discuţie o să rămână între noi, adăugă 
cu ironie. 

— Aşa e€. 

— Doamne, ce solemnă ești! Îi zâmbi leneș. Mai 
mult spirit festiv, dulceaţă. Este vâsc în hol. Vino. 

Deschise ușa și o trase sub vâsc, care era suspendat 
de lampă. Sărutul n-a fost o glumă, sub aerul de 
veselie afișat, Pauline știa că era furios pe ea și acum 
se răzbuna. 

— Te grăbești cu glumele și cu jocurile Derek, 
observă Mark, în timp ce ieşea din biroul tatălui lui. 

— Bineînţeles. Niciodată să nu scapi o ocazie, este 
motoul meu. 

Derek îl privi provocator pe Mark, dar acesta 
rămase impasibil. Pauline îngăimă ceva despre 
terminarea decoraţiunilor și se întoarse în camera ei, 
stânjenită de comportamentul lui Derek. După ce 
aranjă camera și puse vaza cu frunze decorate pe 
comoda din hol, simţi nevoia să scape din casă şi să 
fugă de personalităţile copleșitoare ale membrilor 
familiei Cedar. Ca întotdeauna când voia să se 
liniştească, se îndreptă spre natură. 

Cerul era senin și luna lumina ţinutul. Zăpada 
strălucea în copaci și pe vârful porţii de fier forjat. 
Sub lumina lunii, copacii și tufişurile încărcate de 
zăpadă luau forme fantastice. 

Merse pe drum până în vârf, de unde putea vedea 
mlaștina întinzându-se în faţa ei, argintie și solitară. 
Se sprijini de zidul jos de piatră care despărțea 
câmpia de mlaștină, mulțumită ca niciodată până 
atunci de liniștea ce o înconjura. Nu se mișca nici un 
fir de iarbă, nicio ramură, nicio frunză de ferigă. Nu 
se auzea nici un sunet de pasăre sau de animal. Doar 

întinderea argintie, tăcută, sentimentul de eternitate 
și pacea care-i cuprindea inima. 

Când se întoarse spre casă, toată încordarea 
ultimelor zile dispăruse. La poartă se întâlni cu Mark. 
Dora sărea în jurul ei, ca și cum ar fi lipsit săptămâni 
întegi 

— Bună. Nu este o noapte superbă? spuse Pauline. 

— Minunată. Așadar, şi tu ești o pasăre de noapte! 

— Câteodată. Mergi la plimbare? 

— Nu. Îmi fac turul de noapte, ca un poliţist. Dora 
cercetează anumie porţiuni, întotdeauna aceleași. 
Mi-e teamă că suntem două creaturi cu tabieturi. 

— Care este următoarea zonă? 

— Zidul cu iederă de lângă cealaltă poartă. Vii? 

— Da. Tii foarte mult la Avallon, nu-i așa, Mark? 

— De unde ţi-a venit ideea asta? 

— Ah, pur și simplu m-am gândit la rondul 
poliţistului, așa cum i-ai spus tu. Îţi face plăcere. 

— Eşti foarte perceptivă. Am atât de puţin timp 
liber și noaptea, singur, mă identific cu locul. 

La fel ca tatăl lui, își spuse în sinea ei Pauline, avea 
un puternic simț al posesiei. Deasupra lor, turnurile 
Avallonului se desenau limpede pe cerul senin, iar 
cireşul arunca o umbră neagră pe lespezile de la 

picioarele lor. Felinarele de lângă ușă n-au fost 
aprinse, deoarece luna lumina în locul lor. 

— Este o casă încântătoare, spuse ea cu blândeţe. 
Înţeleg acum ce simţi, deoarece și pe mine m-a vrăjit 
cum am văzut-o şi sunt o străină. 

— Genul de străin de care Avallon are nevoie, draga 
mea. Ştii care cred eu că este cea mai importantă 
calitate la o femeie? 

— Spune-mi. 

— Calmul. Şi tu ești cea mai calmă pe care am 
întâlnit-o. Probabil că se datorează unei armonii 
interne, un echilibru între minte și spirit, exact ceea 
ce lipseşte din sângele Cedarilor, mi-e teamă. 

— Este atât de preţios, Mark? La urma urmei, nu 
este o calitate extraordinară. Nu te ajută să realizezi 
ceva. 

— Nu te ajută! Când îţi aduce pacea și-ţi înapoiază 
încrederea este ca o gură de aer curat. Crezi că un om 
poate aspira la mai mult? 

Înconjuraseră casa şi traversaseră pajiștea, iar 
câinele alerga înaintea lor spre livadă. Pauline tăcu, 
impresionată de pasiunea din vocea lui. Niciodată 
până atunci nu-și descoperise sentimentele în felul 
acesta şi răspunsul brusc la sentimentele ei o copleși. 

Nu dorea nimic altceva pe lume decât să-i aducă pace 
și fericire. Simţea în gât un nod și amândoi s-au 
îndreptat în tăcere spre zidul din fundul grădinii, 
unde se opriră și priviră spre valea împădurită a 
râului. 

— Este o moștenire bună de transmis, nu-i așa, 
Pauline? 

— Da, într-adevăr, este. 

— Îmi pare bine că și tu simţi la fel. Dacă această 
casă ar putea fi eliberată de conflicte și de vechea 
tradiţie care ar fi trebuit să fie îngropată cu mulţi ani 
în urmă, ar redeveni ceea ce a fost cu ani în urmă. 
N-a fost sortită să fie un loc al nefericirii. Visul meu 
este să reinstaurez vechiul spirit al Avallonului. Să 
aleg perechea potrivită care să mă ajute să reclădesc o 
familie fericită. Treaba va merge foarte bine. Sunt 
perfect încrezător că sunt capabil să las moștenire 
fiilor mei o afacere prosperă. Dar o familie fericită nu 
este chiar așa de ușor de realizat. Am o singură 
temere. Îmi imaginez că pentru o femeie, tensiunile 
familiei Cedar nu sunt uşor de suportat. Pe mama au 
învins-o. 

— De ce prezinţi o imagine a ta atât de 
respingătoare, Mark? Cred că faci prea mult caz de 

caracterul Cedarilor. La urma urmelor mama ta a avut 
un cuvânt de spus în creșterea copiilor și faptul că 
tatăl tău și-a permis să fie obsedat de fiul care a murit, 
nu înseamnă că asta reprezintă o tară ereditară. 

— Dar obsesia lui provine din violenţa 
sentimentelor lui și se spune că persoanele cu firi 
violente sunt nişte brute, Pauline. De aceea calmul 
tău este o binecuvântare. Mi-e teamă că am vorbit 
prea mult și cam fără sens, continuă el repede. 

— Mie nu mi s-a părut. 

O prinse de bărbie şi-i întoarse faţa spre el. 

— Le-am expus foarte stângaci, fără îndoială — dar 
te rog, fii îngăduitoare cu visele mele, Pauline. Sunt 
reale și foarte importante pentru mine. Nu le-am spus 
nimănui până acum. Cât timp tatăl meu este în viaţă, 
ele vor rămâne doar visuri. Însă știu că la tine sunt în 
siguranţă. 

— O să le păstrez în suflet ca și cum ar fi ale mele, 
Mark. 

— Este adevărat? 

— Da. În acel moment, o pisică mieună și Dora 
începu să latre furioasă și toată vraja se destrămă. 
Mark o luă de braţ și, ținând-o aproape de el, se 
îndreptară în tăcere spre casă. 


Capitolul 5 


Judy privi chipul palid și sever al lui Peter Blake, 
apoi, îngânând o melodie, se îndreptă spre fereastră. 

— Ei bine, ne-am urat “Crăciun fericit”. Ce mai 
urmează? întrebă când tăcerea începu s-o calce pe 
nervi. 

— Nu-mi place să vorbesc unui spate și având în 
vedere că ai chef să cânţi, o să aştept până o să-mi dai 
atenţie. 

— Ah, pentru numele lui Dumnezeu, nu te mai 
purta ca la școală, uită un moment că ești profesor! 
Ce am făcut acum? 

— Ai ignorat toate mesajele telefonice și scrisorile 
pe care ţi le-am scris. Dar să trecem peste asta. Pur și 

simplu vreau să ştiu cum stau, Judy. Mai tot timpul 
ești cu tipul ăla, Warden. 

— Atunci, îl cunoști? 

— Am cumpărat mașina de la el. 

— Aha. Presupun că nu ești de acord cu el? 
Niciodată n-ai fost de acord cu prietenii mei. 

— Nu știu prea multe despre el, doar că este expert 
în mașini. Ca vânzător de maşini, presupun că este 
priceput. 

— Şi atunci? întrebă Judy privindu-l sfidător. 

— Este ceva serios? 

— Da. 

Urmă o lungă pauză. 

— Înţeleg, spuse Peter, calm. Sper că ştii ce faci. 
Este destul de în vârstă ca să-ţi fie tată. 

— Prostii! În orice caz, nu înțeleg această remarcă. 

— Nu? Pur și simplu mă întrebam, de ce un bărbat 
de vârsta lui, ar fi interesat de o puștoaică, aşa cum 
ești tu. 

— Mulţumesc de compliment. 

— Nu fi nesuferită. M-am gândit că ai fi putut să-mi 
spui tu, în loc să aflu de la alţii. 

Îşi scoase ochelarii și începu să-i șteargă cu o 
batistă de mătase pe care o scosese din buzunar și 

atunci Judy îi observă chipul obosit şi orice urmă de 
agresivitate din voce îi dispăru. 

— Îmi pare rău, Pete. Crede-mă. Dar acum sunt 
puțin cam ocupată și am tot amânat să-ți spun. 

— Înţeleg. Păi, acum știu. Nu mai este nimic de 
adăugat, bănuiesc. La revedere, Judy. 

— Peter ... Presupun că nu putem? ... 

— Nu, nu putem. Nu poţi să le ai pe toate, știi asta. 

— Nu, sigur că nu. Îmi pare rău. Zău că ţin la tine și 
cred că ţi-am făcut destule zile amare. 

Pe neașteptate, el zâmbi strâmb. 

— Am ştiut ce mă așteaptă. Hai s-o luăm așa, vrei? 

Îşi luă mănușile. 

— Mama ta m-a rugat frumos să-mi petrec ziua de 
mâine cu tine, aici. Poate vrei să-i transmiţi scuzele 
mele. 

— Nu vrei să ne mai vedem? 

— Nu cred că are rost să mai pui sare pe rană. Și 
oricum, un rol de însoțitor nedorit este destul de 
umilitor. lar eu l-am jucat destul de mult. Dacă ai 
vreun necaz şi ai nevoie de ajutor, știi unde mă 
găsești. La revedere, draga mea. Și mult noroc! 

— Şi ăsta? îl întrebă Judy, ridicând un pachet de pe 
masă. 

— Un cadou de Crăciun pentru tine. L-am cumpărat 
ca să-ți îmbogățeşti cunoştinţele, așa că probabil o să 
te înfurie și este un cadou potrivit de despărţire. Ah, 
bună dimineaţa, domnișoară Avon. Bună dimineaţa, 
domnule Cedar. Crăciun fericit la amândoi. 

— La fel și ţie, Peter, zise Pauline, în timp ce punea 
tava cu pahare pe servantă. 

Domnul Cedar ducea cu mare grijă două sticle de 
vin şi le puse pe servantă, înainte de a se întoarce 
spre Peter. 

— Sărbători fericite, tinere. Tocmai am dat o raită 
prin pivniţă. Pot să-ţi ofer un sherry? 

— Mulţumesc, domnule, dar trebuie să plec. Am o 
întâlnire. 

— Bine, bine, ne vedem mâine, fără îndoială. 

— Mulţumesc pentru invitaţie, dar mâine plec în 
vacanţă cu niște prieteni, la lacuri. 

Domnul Cedar îl privi pătrunzător pe sub 
sprâncenele stufoase. 

— Ah, voi profesorii și vacantele voastre. O lună, 
nu-i aşa? 

— Cam așa. Dar am mult de lucru în timpul ăsta. 
Trebuie să mă pregătesc să fac fată năzdrăvanilor, vă 
daţi seama. 

După ce plecă, domnul Cedar îi aruncă o privire 
ironică fiicei lui. 

— Ce înseamnă toată povestea asta? S-a săturat de 
tine? 

Judy deschidea pachetul, așa că nu-i răspunse 

— Ei bine, nu pot să-l condamn. Un bărbat dorește 
mai mult decât un chip drăguţ, când vrea să se 
căsătorească. 

— Ce carte este, Judy? o întrebă repede Pauline. 

— O antologie de poezie, răspunse Judy scurt și 
luând cartea sub braţ, ieşi din cameră fără să se uite la 
cineva. 


KKK 


Ziua de Crăciun a trecut în linişte la Avallon. 
Singurii musafiri au fost fratele doamnei Cedar, 
Ralph, și sora ei Alison, cu soțul și cei doi copii. 
Pauline îl cunoştea deja pe unchiul Ralph, un musafir 
aproape permanent la Avallon. Retras din armată, era 
burlac şi locuia într-o căsuţă vizavi de biserica din 
Darnford, condusă de o menajeră dură pe care n-avea 

curajul s-o concedieze. Era un bărbat simplu și blând 
și Pauline îl plăcea. Și pe mătușa Alison o plăcea, era 
o femeie plăcută și era evident că mariajul ei era mai 
fericit decât al surorii ei. Privind-o pe doamna Cedar 
râzând când își aminteau vechi întâmplări de Crăciun, 
de când locuiseră la vicariat, prinse o licărire de 
vioiciune pe care anii o înăbuşiseră, şi-şi aminti 
cuvintele lui Mark legate de mama sa. Nu că doamna 
Cedar ar lăsa impresia de om invins. Era unul din 
lucrurile pe care Pauline le admira la ea, demnitatea 
tăcută cu care îşi îndeplinea rolul de stăpână în acea 
casă plină de conflicte. 

Și asta se datora, după cum știa Pauline, unui 
puternic simț al datoriei, împletit cu un curaj de 
neclintit. 

Pentru Pauline au fost zile foarte fericite. Nici nu se 
putea altfel după mărturisirile lui Mark din noaptea 
precedentă. Singurele minute impreună cu el, în acea 
zi, au fost după micul dejun, când a tras-o la o parte 
în hol. Cadourile fuseseră deja deschise și ea tocmai 
strângea ambalajele colorate. Familia Cedar îi făcuse 
cadou o poșetă de piele foarte elegantă, cu inițiala ei 
din aur. Fusese foarte mișcată de generozitatea lor și 
de cuvintele de apreciere din felicitarea care o însoțea 

și care fusese scrisă de Judy și semnată de toţi 
membrii familiei. 

— Pauline, îi spuse Mark încet, mi-am permis să-ţi 
strecor un mic pachețel în salonaţul tău când am 
coborât. Ceva ce am descoperit la o licitaţie 
săptămâna trecută și care am considerat că ţi-ar face 
plăcere. Dar rămâne între noi doi. Acum, mă duc să-l 
aduc pe unchiul Ralph. Ai lacrimi în ochi. Sper că nu 
să plângi, nu-i așa? 

— Sigur că nu. Pur și simplu ... sunt fericită. 

Zâmbetul îi atinse ochii și chipul lui se transformă 
total, iar inima ei începu să-i bată cu putere. 

— Fericirea îţi prieşte, comentă el în timp ce-și lua 
haina. 

Pachetul din camera ei conţinea o foarte frumoasă 
vază Wedgwood. 

Devenise un obicei ca a doua zi de Crăciun tinerii 
să ofere o petrecere la Avallon și în acest an Judy şi 
Derek hotărâseră că o să fie o seară dansantă, având 
în vedere că amândoi erau fani ai dansurilor 
americane. Domnul Cedar nu lua parte la aceste 
petreceri și se retrase în biroul lui înainte de sosirea 
musafirilor. Dintre toţi prietenii lui Derek și Judy, 
Pauline nu-l recunoscu decât pe Frank Warden, care 

nu se despărți toată noaptea de Judy. Pauline petrecu 
o bună parte din seară ajutându-le pe Lallie și pe 
doamna Cedar cu bufetul, deși Derek insistase de 
câteva ori să danseze cu ea. Era un bun dansator şi se 
completau foarte bine pe ringul de dans. Se părea că 
uitase discuţia cu ea și era într-o formă de zile mari. 

Mark nu era un dansator prea inspirat și dansă 
doar două valsuri cu Pauline și unul cu mama lui și, 
fără tragere de inimă, un dans la modă cu Linda. Însă 
toată seara avu grijă de băuturi şi de muzică. Linda se 
considera cu de la sine putere asistenta lui pentru 
această din urmă îndatorire și-i dădea discurile după 
o listă întocmită de Derek. Între timp, flecărea vesel 
cu Mark. 

— Cât de bine dansează Derek cu domnișoara Avon, 
observă ea când trecură pe lângă ei. 

— Da, nu-i aşa? Derek este un foarte bun dansator. 

— Mark... 

— Mda? 

— Crezi că este ceva între ei? 

— Între cine? 

— Între Derek și domnişoara Avon. Știu că este o 
persoană foarte drăguță și că voi toţi ţineţi la ea. Ar fi 
păcat să fie următoarea victimă a lui Derek. Vreau să 

spun că noi îl cunoaștem. Este diabolic în ceea ce 
priveşte fetele. Dar s-ar putea ca ea să-l ia în serios. 

— Ce te face să crezi asta? 

Îi aruncă o privire rapidă. Privea musafirii şi pe 
chipul lui nu se putea citi nimic, dar știa că era foarte 
atent la ceea ce discutau. 

— Ah ... nimic precis. Pur și simplu o impresie. Și 
ceva ce am văzut ieri. 

— Şi ce ai văzut ieri? 

— Nu vreau să umblu cu vorba, spuse Linda, 
râzând. Oricum, s-ar putea să mă fi înșelat. Doar că mi 
s-a părut foarte ciudat, pentru că ieri a fost o zi foarte 
geroasă. 

— Draga mea Linda, îi spuse Mark surâzând, 
niciodată nu te vei dezbăra de obiceiul de a avea ceva 
în rezervă. Dă-i drumul! 

— Păi, n-aş spune altcuiva, dar cu tine esta altceva. 
În ajunul Crăciunului mă plimbam prin pădurea 
Court, încercând să găsesc nişte crengute de ilice. 

— Să-ţi fie rușine. 

— Ştiu. Ar fi trebuit să le cumpăr, dar este mai 
frumos dacă le adumi chiar tu și apoi nu luam toată 
craca ci câteva rămurele. Oricum, vara m-am mai 
întâlnit cu perechi care se plimbau prin pădure, dar 

niciodată într-o după-amiază geroasă de iarnă. Și l-am 
recunoscut pe Derek. M-am retras repede și nu cred 
că m-a văzut. Dar tânăra pe care o ţinea în brațe mi 
s-a părut a fi domnișoara Avon, deși nu sunt sigură, 
pentru că nu am stat să mă uit înapoi. 

— Aha, zbenguială sub vâsc, probabil — Derek are o 
listă întreagă. 

— Asta nu era zbenguială sub vâsc, îi spuse Linda cu 
delicateţe. Totuși, hai s-o lăsăm baltă. La urma urmei 
domnișoara Avon poate avea grijă de ea și nu este 
treaba mea. Acum, ce urmează? Un dans popular. Îmi 
plac dansurile populare, Destul de ușor și pentru 
mine. 

— De ce nu te duci să dansezi, copila mea? Este 
destul de plictisitor pentru tine să tot schimbi discuri. 
Am eu grijă de ele. 

— Mai degrabă stau și vorbesc cu tine. Zilele astea 
nu te-am prea văzut și familia Coral ţine foarte mult la 
tine, Mark Cedar. Strâmbă din nas timp ce-i vorbea și 
reuşi să pară destul de degajată. Încă nu putea citi 
nimic pe chipul lui, dar observă că urmărea gânditor 
cu privirea perechea Pauline și Derek. 

— Ce fericită arată Judy în seara asta, comentă 
doamna Cedar când Pauline se aşeză lângă ea. Se pare 

că nu-i lipsește Peter. Ştii, am impresia că am greșit în 
privinţa asta. 

— Da. Păcat. Peter este o persoană drăguță, chiar 
dacă ia viaţa prea în serios. 

— Este bine să-ţi vezi copilul vesel. A dansat mult cu 
bărbatul acela brunet. Mă întreb cine este? Mi-e că nu 
cunosc nici jumătate din prietenii lui Judy. 

— Numele lui este Warden. Este din Darnford. Are 
o afacere cu mașini, cred. 

— Pare puţin mai responsabil, decât prietenii lui 
Judy. Părea atrasă de persoane neserioase. Presupun 
că a depășit faza asta. 

Dar în timp ce o privea pe Judy care se uita plină 
de adoraţie la Frak Warden, Pauline se simţi cuprinsă 
de neliniște fără să știe de ce. Warden era un bărbat 
fermecător, un lucru pe care-l descoperi puţin mai 
târziu, când o invită la dans. Nu putea să-i reproșeze 
nimic, dar neliniștea persistă. Era prea politicos, prea 
chipeș, prea sigur de el. Fațada era perfectă. 

— Judy are o casă foarte frumoasă, îi spuse în timp 
ce dansa cu ea. 

— Da. Avallon este o casă veche şi foarte frumoasă. 

— Bănuiesc că încă nu realizează cât de norocoasă 
este. 

— O casă nu este totul. 

— Foarte adevărat. Eşti o dansatoare bună, 
domnișoară Avon. Mă crezi că este un compliment 
când îţi sugerez să nu mai vorbim? 

Zâmbi larg și dinţii albi strălucră pe chipul 
măsliniu. Pauline se trezi răspunzându-i cu un 
zâmbet: 

— Așa o să fac. Și mie îmi place să dansez. 

La sfârşitul petrecerii, când toți și-au dat mâinile ca 
să cânte vestitul “ Auld Lang Syne”, Pauline se trezi 
între Frank Warden și Derek. ÎI căuta cu privirea pe 
Mark. Și-ar fi dorit să fi stat mai mult cu el în această 
seară. Era în celălalt capăt al camerei, între Linda și 
doamna Cedar. Privirile li se încrucişară și inima ei 
ieşi în întâmpinarea lui. 


KKK 


Nici nu trecură sărbătorile de Crăciun, că întâi 
Laliie, apoi doamna Cedar căzură răpuse de gripă și 
toate grijile casei trecură pe umerii Paulinei. Având în 
vedere că domnul Cedar nu consideră că nu era 

necesar să oprească lucrul la memorii, Pauline era 
destul de ocupată, ca să nu mai aibă timp să se 
gândească și la problemele lui Judy. Asta până când o 
întâlnire întâmplătoare cu Hilda Lepworth i le-a adus 
aminte cu și mai mare forţă. Pauline tocmai ieșea de 
la banca din Dornford, când se întâlni cu ea ṣi rămase 
și mai surprinsă când ca răspuns la salutul ei, Hilda se 
opri și i se adresă după o scurtă ezitare. 

— Mă întreb dacă ai un minut liber, domnişoară 
Avon? 

— Păi ... sigur. Ce zici de o cafea? Este prea frig să 
stăm afară. Intrară în cea mai apropiată cafenea și 
Pauline se întrebă ce avea să urmeze. Hilda n-o tinu 
mult în suspans. 

— Bănuiesc că nu este treaba mea, dar știu că Judy 
ține foarte mult la tine, domnişoară Avon și nu mă pot 
adresa nici unui alt membru al familiei ei. Oricum, se 
pare că ei nu dau doi bani pe bietul copil. Dar sunt 
îngrijorată pentru ea. O să dea de necaz cu Frank 
Warden și este atât de îndrăgostită de el, încât n-o să 
vrea să mă asculte. 

— Continuă. 

— Nu știu sigur, dar cred că este destul de 
nesocotită încât să fugă cu el. Este sătulă de viaţa de 

acasă- ştii despre asta — și ceea ce i-a scăpat ieri, m-a 
făcut să mă gândesc că vrea să fugă cu el. S-ar putea 
să mă înşel. Dar am mirosit ceva. 

— Doamne Dumnezeule! Îl cunoaşte doar de vreo 
două luni. Dar este capabilă să o facă. Hilda, dar ce 
spui de Frank Warden? Îl cunoşti bine? 

— Da. ÎI cunosc de ani de zile. 

Hilda își privi unghiile lăcuite. 

— De fapt, îmi place bătrânul Frank. Este un tip de 
treabă, dacă știi cum să-l iei. Dar Judy nu știe nimic 
despre bărbaţii de genul lui Frank. Este ca ceara în 
mâinile lui și mi-e teamă de clipa în care o să se 
trezească la realitate! 

— Zi-i mai departe. De ce s-a legat de ea? 

— Este atras de ea. Este ceva nou pentru el. Dar se 
întâmplă să știm că financiar nu stă prea bine, de fapt 
nu stă bine deloc, iar banii lui tata Cedar îi fac cu 
ochiul. Familia este bine cunoscută în Darnford. 
Probabil că Frank crede că bătrânul nu-și va lăsa 
ginerele să dea faliment. 

— Nu-l cunoaşte pe bătrânul Cedar, zise Pauline. 

— Asta i-am spus şi eu seara trecută. S-ar putea să fii 
tu un diavol șiret, Frank, i-am spus, ar șiretenia nu 
poate impresiona granitul. 

— Şi ce a răspuns? 

— Ah, doar a zâmbit, un zâmbet atotștiutor, şi mi-a 
sugerat să-mi văd de treabă. Mi-a spus că vorbesc 
aiurea şi că ţine foarte mult la Judy. 

— Ce putem face? 

— Habar n-am. Nu este mare lucru că ţi-am spus, 
zău, dar am simțit nevoia să povestesc cuiva. Tin la 
puștoaică. Şi este o pradă așa de ușoară pentru el! Nu 
mi-aş face probleme, dacă ar fi cineva care ar putea 
să-i ţină piept, dar ea nu știe nimic — și nu mi-ar 
plăcea s-o văd când se trezește la realitate cu Frank. 
Se crede satisfăcută şi că ştie răspunsul la toate, dar... 
mă rog, știi tu. Ea are niște standarde de care Frank 
n-a auzit niciodată de când era la școală și nici atunci 
nu le dădea atenţie. Nu este un tip rău. Dar... 

Hilda făcu un gest, ca și cum i-ar fi fost greu să-i 
explice Paulinei. 

— ... se conduce după propriile lui reguli. 

— Înţeleg. Îţi mulțumesc că mi-ai spus Hilda. Să văd 
dacă pot să fac ceva, deși a interveni în treburi de 
genul ăsta este de obicei sortit eșecului. 

— Promite-mi un lucru. Că n-o să spui familiei. 
Niciodată nu m-ar ierta şi oricum n-ai rezolva nimic. 
Doar ai face-o să grăbească lucrurile. Tu ai putea să 

faci ceva, pentru că pe tine te place și are încredere în 
tine. Slabă speranță, dar este tot ce pot face. O să 
păstrezi secretul? 

— Da. N-ar fi de nici un folos dacă aș spune familiei. 
Pur și simplu ar încuia-o în cameră și ea ar sări pe 
fereastră. 

— Exact. S-ar putea să mă înșel în privinţa lui Frank. 
Presupun că are inimă la fel ca noi ceilalți, deși 
câteodată te face să gândești contrariul. Deși știu că 
nu este adevărat. De fapt, săptămâna trecută a 
împrumutat cincizeci de lire de la fratele meu, ca să 
iasă dintr-o încurcătură. Dar este un actor atât de 
bun, ăsta-i necazul. Ar fi trebuit să joace teatru. 

— Un lucru este sigur. Domnul Cedar nu i-ar da un 
singur peni. Tocmai a tăiat o alocaţie pe care o 
primea Judy, fără să clipească. Poţi să-i spui asta lui 
Frank Warden. Poate o să se gândească de două ori. 

— Perfect, îi spun când o să am posibilitatea. 
Diavolul se cam fereşte de mine, acum. Ca şi cum ar 
trebui să te legi la cap când nu te doare. Trebuie să 
plec. Mâine am o prezentare şi am o grămadă de 
treburi. Dacă vrei o pălărie ieftină, caută-mă. Și dacă 
Judy nu te ia în seamă, îi dau una să mă ţină minte. 
Totuși, nu mă pot abtine să nu ţin la puștoaică, tu nu? 

În drum spre casă, Pauline se gândea că Judy avea 
prieteni mult mai răi decât Hilda Lepworth. 

Una era să hotărască să discute cu Judy şi alta era 
cum să abordeze o problemă atât de delicată și de 
dificilă, chiar dacă ar rămâne singură cu Judy. Cu 
doamna Cedar, bolnavă în pat și cu Lallie în 
convalescenţă, dar extrem de ursuză, Judy preluase o 
parte din sarcini când Pauline era ocupată cu 
manuscrisul, dar seara dispărea. Singura șansă apăru 
la trei zile după discuţia cu Hilda, când Judy vâri 
capul în camera Paulinei, întrebând-o dacă are 
scrisori de dus la poștă. Era îmbrăcată cu haina de 
blană și avea o pălărie nouă, iar la piept un bucheţel 
de violete. 

— Intră, Judy. leşi şi în seara asta? 

— Tocmai plecam. 

Am o întâlnire mai specială. 

— Cu Frank? 

— Da. 

— N-am prea avut timp să discutăm, zilele astea. 
Cum mai merg treburiel? 

— Pur şi simplu minunat. Niciodată n-am fost mai 
fericită ca acum, așa că nu mă privi așa de sever. 

— Las-o mai domol, scumpo. Să nu-ți pară rău, vrei? 

— De ce să-mi pară rău? Îţi place pălăria mea cea 
nouă? 

— Da. Îţi vine bine. Judy, în ultimul timp m-ai cam 
ocolit, nu-i așa? 

Ochii albaștri o priviră puţin stânjeniţi pe Pauline. 

— Da. 

— Stiu că unele probleme mai intime sunt cam 
dificil de discutat cu cineva. Și nu vreau să par 
băgăreaţă. Dar nu este nevoie să mă ocolești pentru 
asta, sper. 

— Nu este asta, Pauline. Mi-ar face plăcere să-ţi 
povestesc mai multe ... dar nu vreau să te pun într-o 
situaţie dificilă față de familia mea. S-ar putea să ai 
necazuri. 

Pauline se simţi cuprinsă de teamă. 

— Ce vrea să însemne asta? Pentru numele lui 
Dumnezeu, dacă ai nevoie de un sfat sau vrei să 
discuţi cu cineva, nu ezita, doar pentru că-mi 
îngreunezi situaţia. Ca persoană, sunt liberă să 
acționez cum cred de cuviință pentru binele meu. 
Faptul că sunt angajată nu-mi afectează acest drept. 
Sunt capabilă să mă descurc şi singură dacă se va 
dovedi că am greșit cu ceva. 

— Nu te încrunta așa. 

Îţi spun că n-ai motive să-ţi faci griji. Din punctul 
meu de vedere, viaţa este minunată. Sunt 
îndrăgostită, Pauline. Ce este rău în asta? 

— Nimic, draga mea. Dar ... nu face nimic din 
impuls, doar pentru că ești nefericită acasă, vrei? 
Unele greșeli te pot marca pentru toată viaţa. 
Nefericirea ta aici nu va dura o veșnicie. 

— Nu este doar o portiță de scăpare. Sunt cu 
adevărat îndrăgostită şi nimic altceva nu mai 
contează. Dumnezeule, trebuie să zbor! Pa. Pauline, 
nu te lăsa cuprinsă de neînduplecarea Cedarilor. Este 
molipsitoare, să știi. 

Fluturând vesel scrisorile, Judy dispăru pe ușă. 

Pauline oftă. Nu realizase nimic. Va încerca din 
nou, când va avea mai mult timp. 

Se gândi din nou la cuvintele lui Judy legate de 
neîndurare, în seara aceea la cină, în compania 
domnului Cedar, Derek şi a lui Mark. Imediat ce intră 
în cameră, simţi atmosfera încordată. Mark era închis 
în el, domnul Cedar ca de obicei tăcut, dar Derek era 
cătrănit rău, ceea ce era o noutate și Pauline îl privi 
uimită. Toată cina decurse în această atmosferă și 
Pauline fu bucuroasă când trebui să strângă masa în 
locul Lalliei și să părăsească încăperea. Când ieși cu 

tava cu farfurii, Pauline îl auzi pe Derek răstindu-se 
furios la Mark. 

— Vreau să discut cu tine. 

Domnul Cedar urcase în camera lui şi Pauline 
închise repede ușa și se îndreptă spre bucătărie. Lallie 
stătea pe un scaun lângă cuptor, cu o împletitură în 
braţe. 

— Lasă totul în bazin, domnişoară Avon. O să le 
spele mâine dimineaţă doamna Ridge. Nu prea este în 
firea mea să las vasele nespălate, dar cu atâta boală în 
casă, trebuie să fac un compromis. 

— Le spăl eu. Dacă nu, s-ar putea ca doamna Ridge 
să ne dea un preaviz și atunci chiar vom avea necazuri 

— Mda. Ăsta nu este un loc prea popular, este 
destul de departe de oraș, iar doamna Ridge este o 
femeie muncitoare și aşa ceva nu prea găsești în zilele 
noastre. Dar ai făcut destul pentru o zi, sunt sigură de 
asta. 

Nu i-ar strica domnișoarei Judy dacă ar da și ea o 
mână de ajutor într-o zi. 

— Ah, ea este bună la cumpărături. Oricum, n-am 
nimic special de făcut în seara asta. 

Pauline se gândi că până termină cu vasele, totul se 
va termina în sufragerie. Dar când se apropie de 

cameră, ducând tava cu sticla și paharele înapoi, 
Derek năvăli pe ușă, aproape izbindu-se de ea. 

— Du-te dracului, aruncă el peste umăr. 

— Mai bine du-te şi toarnă-ţi o găleată cu apă rece 
în cap, se auzi vocea profundă şi mușcătoare a lui 
Mark. 

Replica lui Derek nu se mai auzi, deoarece şi 
ajunsese la etaj. Pauline intră cu tava și puse totul la 
loc. Mark stătea cu spatele la foc, iar chipul îi era dur. 
Se citea pe el că n-avea chef de vorbă. Pauline vru să 
iasă, când el o opri. 

— Pauline, vreau să discut ceva cu tine. Închide ușa, 
îi spuse scurt. 

— Cred că ai ghicit, spuse ironic când veni lângă el, 
că eu şi Derek am avut o ceartă violentă. 

— Da. De ce? 

— Astăzi, Derek a descoperit conţinutul testamen- 
tului tatălui meu și se pare că nu-i place deloc. 

— Şi care este rolul tău? 

— Mă acuză că l-am influenţat pe tata să nu lase 
nicio parte din afacere în mâinile lui. Ca şi cum tata 
ar putea fi influenţat! 

— Dar presupun că se bazează pe estimările tale în 
ceea ce priveşte comportamentul lui Derek la fabrică. 

— Ah, ştie şi el cum se comportă Derek. Aportul lui 
este aproape nul şi ar profita de prima ocazie ca să-și 
vândă acţiunile. Tata nu este prost. ÎI cunoaște pe 
Derek. Și niciodată nu i-am ascuns părerea mea. Dar 
asta n-are nicio legătură cu subiectul. Cum a aflat 
Derek conţinutul testamentului? Eu unul, nu-l 
cunosc. Normal că tata a discutat despre viitorul 
afacerii și al casei cu mine, dar doar în general. Derek 
știa tot. Tu îi ştii conţinutul, Pauline? 

— Da. Când domnul Coral a trimis o ciornă a 
testamentului, tatăl tău l-a studiat clauză cu clauză, a 
făcut corecturi, iar eu l-am redactat din nou și l-am 
trimis înapoi domnului Coral. 

— Şi apoi? 

— Tatăl tău s-a dus la domnul Coral la birou, a 
semnat testamentul şi din câte știu a rămas la domnul 
Coral. 

— Şi cum a aflat Derek? 

Ochii cenușii scrutau cu atenţie chipul Paulinei, la 
fel cum o făcuse în prima seară când s-au întâlnit. 
Pauline simţi ca și cum ceva ar fi lovit-o în stomac. 

— Nu i-am spus nimic, dacă la asta te-ai gândit, 
Mark. M-a întrebat, chiar înainte de Crăciun, dar am 
refuzat să-i spun. Nici prin minte nu-mi trece să 

discut problemele confidenţiale cu nimeni și i-am 
spus-o și lui. 

— Înţeleg. Mă întreb de ce s-o fi gândit s-o facă? 

— Habar n-am. Probabil că s-a gândit că nu strică să 
încerce. 

— Ei bine, a aflat. Se află aici o copie a 
testamentului pe care ar fi putut s-o vadă? 

— Este o copie în sertarul din birou, dar tatăl tău 
ține încuiat acel sertar. 

— Înţeleg. N-are prea mare importanţă, presupun. 
Ştia el de ceva timp. Asta poate să însemne că va 
părăsi afacerea fără să mai aștepte, iar din punctul 
meu de vedere, pagubă-n ciuperci. Dar asta înseamnă 
mai multe certuri cu bătrânul, iar mama se va supăra 
teribil dacă pleacă Derek. Bine, Pauline. Acum, nu se 
mai poate face nimic. 

Era ceva în felul în care încheie discuţia care o 
îngheţă. Nu părea să fie același bărbat care vorbise cu 
ea în grădină, în ajunul Crăciunului. Nu putea să lase 
să se termine așa. 

— Mark ... Ai crezut, că aș fi putut să-i spun lui 
Derek? 

— M-am gândit că ar fi fost posibil. 

— Mi-aș fi dorit să nu crezi asta. 

— Păi, ştiu că tu şi Derek sunteţi prieteni, iar el este 
un tip fermecător, în special cu sexul opus. 

— Ăsta nu este un compliment pentru mine. În 
trecut mi s-au încredinţat informaţii confidentiale, 
dar acum este prima oară când discreţia mea este 
pusă la îndoială. Și este dureros că dintre toţi, tu ești 
cel care te-ai îndoit de mine. 

— Eu mă bazez pe fapte, Pauline. Nu pe îndoieli sau 
pe bănuieli. Doar ţi-am prezentat faptele şi te-am 
întrebat dacă mă poți lămuri. Și ai făcut-o. Asta-i tot. 

Dar știa că nu era tot. 

— Doar pentru că Derek se poartă frumos câteodată 
cu mine, la fel cum ar face cu orice femeie din jur, nu 
înseamnă că trebuie să crezi că și simte ceva pentru 
mine. Este doar o joacă. Nu cred că trebuie să-ţi spun 
eu asta. 

— Scuză-mă, draga mea. Sunt cam supărat. Aceste 
certuri în familie, mă termină. Nimic altceva decât 
atmosferă încordată, dușmănie, bănuieli. N-ar fi fost 
nevoie să ţină secret testamentul dacă familia asta ar 
fi fost altfel. Iartă-mă, dar sunt la capătul puterilor. 

— Sigur. Înţeleg. 

— Mă întreb dacă chiar înţelegi? Câteodată mi-aş da 
și sufletul să văd familia asta unită, să-i fac să uite 

resentimentele și ura, să-și expună dorițele, să 
limpezească atmosfera. În schimb, Derek de ani de 
zile face numai ce-l taie capul, apoi se ceartă cu mine 
deoarece tata nu-l înțelege, dar n-a încercat niciodată 
să discute cu el. Judy are o viaţă a ei, mama își 
înăbuşe sentimentele în numele loialității faţă de 
soțul ei, iar tata continuă să trăiască obsedat de un 
mort. niciunul, spuse Mark izbind disperat cu pumnul 
în masă, nu încearcă să vorbească deschis și să-și 
spună păsurile. 

— Deoarece toţi se tem de tatăl tău, îi răspunse 
Pauline încet. Și teama și sinceritatea nu fac casă 
bună. 

— Atunci, a venit vremea să nu se mai comporte ca 
și cum bătrânul ar fi un căpcăun și să-și amintească de 
faptul că au crescut, rosti Mark cu nerăbdare. 

— Tu îl cunoşti pe tatăl tău mai bine decât îl cunosc 
ei. ie ţi-a permis s-o faci. Dar niciodată nu s-a 
deranjat să-i cunoască mai bine pe Derek și pe Judy. 
Trebuie să fii îngăduitor. 

— Pot să fiu îngăduitor cu multe lucruri, cred eu, 
dar niciodată cu necinstea. 

Când ești îngăduitor cu asta, va trebui să te 
analizezi mai bine. 

— Cred, Mark, că mai ai multe de învăţat despre 
compasiune. Natura umană nu este puternică și 
teama distruge ce este bun în noi, mai repede decât 
orice altceva. Chiar și tu o să afli asta într-o zi. 

— De ce, chiar și eu? 

— Deoarece cred că nu te temi de nimic pe lumea 
asta. Din punctul ăsta de vedere ești binecuvântat. 

— De ce binecuvântat? Pot să înving teama. Nu cred 
prostia aia cum că nu poţi face nimic pentru că asta 
ţi-e firea. Înseamnă că părinţii sau împrejurările sau 
ceva ce s-a întâmplat în copilărie este cauza 
slăbiciunii tale. Şi este o scuză veche, de fapt, ca să 
scapi de propria nereușită. Păcatele noastre sunt 
închipuirile pe care le avem în mintea noastră, odată 
ce am crescut și începem să judecăm, iar orice altă 
atitudine duce, după părerea mea, la degenerare. 

— Nu crezi că este mai bine să încerci să înţelegi 
oamenii, decât să-i condamni? 

— Nu-i condamn. Dumnezeu să mă ferească de 
astfel de judecată. 

Dar sunt o persoană care consideră că pentru toţi 
binele este bine şi răul este rău și nu încerc să văd roz 
unde este negru, așa cum faci tu. Prefer să-mi ţin 
judecata limpede. 

Privindu-i maxilarul încordat, știu că n-avea cum 
să-l convingă. 

— Şi crezi că eu nu văd limpede? 

O surprinse când, luând-o de umeri, îi zise cu 
gravitate: 

— Dacă în privirea ta n-aş citi o integritate totală, 
înseamnă că nu mai este nici un om integru în lume. 
Iar compasiunea este specific feminină. 

Îi dădu drumul și se întoarse. 

— Iartă-mă dacă n-am fost într-o dispoziţie prea 
bună, seara asta. Am o mulţime de lucruri la care să 
mă gândesc și se pare că aici aerul este irespirabil. 
Cred că o să fac o plimbare. 

leși, și o lăsă cu o uşoară durere în suflet. Anul nou 
debutase nu prea fericit. Și ea simţea că aerul era 
irespirabil, așa că urcă să vadă dacă doamna Cedar 
avea nevoie de ceva. 


Capitolul 6 


Toată săptămâna a persistat un aer de încordare, ca 
și cum o furtună era gata să izbucnească. Doamna 
Cedar începuse să se ridice din pat, dar era copleșită 
de convalescenţă și de depresie. Judy, în scurtele 
perioade în care reușea s-o vadă, avea un aer de 
supremă exaltare, dar fie din întâmplare, fie 
intenționat, nu era niciodată liberă când Pauline avea 
câteva minute libere. Şi asta era destul de rar, 
deoarece domnul Cedar, cuprins de o dorinţă de 
nestăvilit de a lucra, îi dicta ore întregi și dorea ca a 
doua zi dimineaţă să găsească pe birou tot ce dictase 
cu o zi înainte bătut la mașină. De multe ori bătea la 
mașină până la zece seara. 

Într-o vineri dimineață, în timp ce stătea în birou și 
aștepta ca el să citească ce transcrisese și să facă toate 
corecturile, își lăsă gândurile să rătăcească. 

Sfârşitul de săptămână fusese mai relaxant, slavă 
Domnului. Dar săptămâna fusese istovitoare. Mâine 
va face o plimbare, indiferent de vreme. De la 
Crăciun, vremea fusese umedă și ceţoasă şi-i era dor 
de o zi geroasă și senină, care să-i pună sângele în 
mișcare şi s-o facă să trăiască. Întâi, se gândi s-o 
prindă pe Judy și să afle ce punea la cale, pentru că 
era sigură că fata avea un plan. 

Îl privi pe domnul Cedar. Avea gura încleștată și 
era sigură că nu rostise nici un cuvânt blând în ultimii 
ani. Când va muri, nimeni nu-l va plânge și nu era un 
eşec mai mare în viață decât ăsta. Ce fel de dragoste 
era asta, care-i împietrise inima? Poate o formă de 
idolatrie? Automulţumire? Oricum, nu fusese o 
dragoste sănătoasă, dacă astea au fost urmările. Ridică 
privirea spre portretul lui John. Un chip sensibil: 
prelung şi îngust, cu fruntea înaltă și o gură 
zâmbitoare, o persoană care iubea viața. Ochii cenușii 
priveau gânditori, iar părul ușor ciufulit era puţin 
cam lung. Portretul era un bust, iar băiatul purta 
haine obișnuite — o jachetă de lână și o cravată de 

mătase. Dar ceva strălucea pe chipul lui, ceva ce-ţi 
mergea la inimă, își spuse Pauline, încercând să 
înțeleagă ce. O calitate, o nobleţe care nu aparţinea 
secolului douăzeci. O ducea cu gândul la perioada 
elizabethană. Și totuși, știa din tributul adus de 
oamenii care-l cunoscuseră şi din scrisorile scrise de 
el, că era un băiat de viaţă și extraordinar de popular. 
Magnetism personal — o calitate foarte rară. Poate că 
atunci când a plecat în munţi a fost mândru de 
spiritul de aventură, atât de puternic în timpul 
reginei Elizabeth. 

— Ei bine, domnişoară Avon. Reveni cu picioarele 
pe pământ. Sper că visurile erau plăcute? 

— Scuze. Nu mi-am dat seama că aţi terminat. 

— Aşa cred și eu. La ce te gândeai când priveai 
tabloul fiului meu? 

— Mă gândeam la ce aș fi simţit dacă l-aș fi 
cunoscut, îi spuse cu blândețe. Și cât de ciudat mi se 
pare că am ajuns să ţin la o persoană pe care nici 
n-am cunoscut-o. 

Rămase tăcut un moment, apoi spuse brusc: 

— Rămâi credincioasă unei persoane pe care n-ai 
văzut-o niciodată, domnişoară Avon. Este mult mai 
sigur. Nu poţi să pierzi niciodată. 

Şi acum, să continuăm. 

În acea seară, nici Derek și nici Judy n-au fost la 
cină și Pauline se simţi cuprinsă de mâhnire când 
doamna Cedar răspunse la întrebarea soţului ei: 

— Judy îşi petrece weekendul cu o prietenă de 
școală — Joan Field. Cred că-ţi amintești de ea. Familia 
Field s-a mutat la Lidforth acum un an, când domnul 
Field a fost pensionat pe caz de boală. 

— Field? Ah, da, dentistul. Şi bănuiesc că habar n-ai 
pe unde hălăduiește Derek, nu-i așa? 

— S-a dus la mare pentru weekend. 

— Extraordinar de vag. Nu-și vizitează şi el un 
prieten din școală? 

Doamna Cedar roşi uşor la sarcasmul soţului ei. 

— Cred că manifestă un oarecare interes pentru o 
doamnă din acea zonă, interveni Mark sec. 

— Când se întoarce Judy? întrebă Pauline. 

— Derek o aduce acasă duminică seară când se 
întoarce şi el. Va trebui să treacă prin Lidforth, 
deoarece duminica trenul circulă îngrozitor. Nu este 
nicio îmbunătăţire din timpul bunicului meu. Mă 
aşteptam să se certe pe mașina mea, dar Judy a cedat. 

Apoi schimbară subiectul. Totul părea destul de 
penibil, dar Pauline se încruntă. Judy şi Joan își scriau 

regulat și posibilitatea unei vizite în weekend mai 
fusese vehiculată și înainte. Dar s-ar putea ca Judy să 
petreacă un întreg weekend departe de Frak Warden 
tocmai acum? Poate, își zise în sinea ei, încerca s-o 
convingă pe Judy s-o ajute în viitor. Asta ar fi posibil, 
gândi Pauline, mai liniștindu-se puţin. Litforth era la 
treizeci de kilometri. Nu era o distanţă prea mare. Or, 
s-ar putea ca pur și simplu Judy să fi dorit să 
vorbească despre relaţia ei cu cineva. La urma urmei, 
era natural și o marcase profund pe fată, încât să nu 
poată discuta cu nimeni, iar Judy nu era o persoană 
secretoasă. Mintea Paulinei lucra repede, încercând 
să se hotărască dacă să ceară ajutor sau nu. 

După cină, telefonă Hildei Lepworth să vadă dacă 
știe ceva, dar nu știa nimic despre Judy de miercuri 
când se despărțiseră cu răceală deoarece Hilda 
încercase să-i dea nişte sfaturi. Se întâlnise cu Frank 
și-i spusese despre situaţia financiară a fetei, dar nu 
reuşise să scoată nimic de la el. 

— Nu-ţi face probleme. Probabil că s-a dus să 
vorbească despre ea cu prietena ei. Cred că Frank 
mi-ar fi spus dacă urma să facă pasul hotărâtor în 
weekendul ăsta. Oricum, nu putem face mare lucru în 
privinţa asta, a fost concluzia Hildei. 

Pauline nu reuși să afle nici numărul de telefon al 
familiei Field. Nu erau în cartea de telefon. 

Stând în pat în noaptea aceea, hotărî că probabil își 
face griji degeaba. Și chiar dacă Judy nu se dusese la 
Lidforth, n-avea ce face decât să aştepte întoarcerea 
ei. 

Tot weekendul nu se gândi decât la Judy, 
întrebându-se dacă n-ar fi trebuit să se ducă la 
Lidforth sau să se consulte cu Mark în legătură cu 
Frak Warden. La urma urmai era în joc viitorul lui 
Judy. Pentru prima oară, n-a mai fost atentă la 
frumuseţea peisajului în timp ce mergea pe drum. 

Fără Derek și Judy prin preajmă, crezuse că o să 
aibă puţin timp să stea cu Mark, dar el își petrecu 
dimineaţa în garaj cu Bert încercând să repare 
mașina. Pe la unsprezece, le duse două cești de ceai. 

— Ai aflat ce are? întrebă. 

— Ceva la pompa de ulei, bănuim. A naibii 
încurcătură. În seara asta suntem invitaţi la familia 
Coral. 

— Ah, sunteţi? N-am știut. 

— Domnul Coral împlineşte astăzi șaizeci de ani. Şi 
dă o petrecere. 

— Judy şi Derek sunt și ei invitaţi? 

— Da. Dar au refuxat în ultima clipă, lăsând-o pe 
mama să dea telefon și să-şi ceară scuze. Şi cum Derek 
a luat mașina mamei, suntem în pom dacă n-o 
reparăm pe asta. 

— Poţi lua autobuzul. 

— Mda. Dar ultima cursă este la o oră ridicolă — 
zece seara sau cam așa ceva — iar petrecerea va dura 
mai mult de atât, după cum o ştiu eu pe Linda. Dă-mi 
cheia, Bert. 

Pauline îi lăsă să-și vadă de treabă. Era destul de 
târziu după-amiază, când reușiră să repare pompa de 
benzină, iar când mai târziu văzu mașina dispărând pe 
alee, se simţi ca Cenuşăreasa părăsită în casă. Pauline 
aflase de la doamna Cedar că aceasta se simţea 
stânjenită de faptul că ea nu fusese inclusă în 
invitaţie. 

În seara aceea, casa i se părea prea tăcută. În mod 
normal, ar fi gustat câteva ore de pace și liniște, dar 
se gândea la Judy și la atitudinea distantă a lui Mark și 
se simțea neliniștită. Ascultă câteva discuri, citi puţin, 
dădu drumul la radio, apoi privi ceasul. Derek 
aranjase s-o ia pe Judy pe la ora zece. Ar trebui să 
ajungă în jur de unsprezece. Se hotări să aștepte până 
se întorceau, cel puţin să se ducă liniștită la culcare. 

Dar era unsprezece trecut și Derek nu sosi. Pauline 
căscă și pentru că focul se stinsese, se hotărî să se 
ducă la culcare. Probabil că va auzi maşina și pentru 
că dormitorul ei era lângă al lui Judy, își va da seama 
că fata s-a întors în siguranţă. Întinsă în pat, auzi 
bătând orologiul din turnul bisericii din Darnford 
unsprezece jumătate, douăsprezece fără un sfert şi 
niciodată nu i se păru că timpul trece așa de încet. O 
bufniță ţipă în pădure și vântul șuiera printre crengi. 
Atunci, în sfârșit auzi o mașină și aşteptă, 
întrebându-se care dintre ei se întorsese acasă. Auzi 
pe cineva trecând pe lângă ușa ei și urcând scările, 
apoi zgomotele din camera de deasupra ei îi spuseră 
că era Derek. Dar nimic nu indica faptul că Judy 
ajunsese acasă. Așteptă câteva minute, apoi își puse 
halatul și se duse în camera lui Judy. Camera era 
goală. Ezită şi, cuprinsă de teamă, urcă scările repede 
și bătu la ușa lui Derek. Se auzi un “Intră” şi ea 
deschise ușa. Era în pragul ușii cu un prosop aruncat 
pe umăr şi rânji surprins când o văzu. 

— Bună, Pauline. Îmi pare bine că te văd. Intră. 

— Derek, ai adus-o pe Judy? 

— Nu. În ultima clipă a schimbat planul și mi-a spus 
că se întoarce singură acasă. 

— Ei bine, nu s-a întors. Ţi-a spus dacă se întoarce 
cu trenul? 

— N-am întrebat-o. Nu este problema mea. Ştii ce, 
nu te mai frământa și nu sta în prag ca un înger al 
răzbunării. 

— Derek, te rog fii serios măcar o dată. Sunt 
îngrijorată pentru Judy. Nu se poate întoarce de la 
Lidforth și n-am primit nici un mesaj de la ea. Și am 
fost aici toată seara. 

— Aha! Misterul plutește în aer. Ce naiba învârte 
puștoaica? 

— Taci! ... N-ai auzit pași în curte? 

Fugi la fereastră. Felinarul de la ușă lumina destul 
de bine, dar nu văzu pe nimeni. 

— N-am auzit nimic. Dar tu arăţi foarte dulce cu 
părul pe spate. Mai puţin eficientă, dar mult mai 
drăgălașă. 

— Nu-ţi pasă ce se întâmplă cu Judy? Trebuie să fii 
mereu așa de fericit? Este plictisitor și total inutil. 

Vorbise cu mânie, nervii fiindu-i întinși la 
maximum din cauza neliniștii. 

— Nu-ţi mai face atâte probleme. Judy este perfect 
capabilă să se descurce singură și dacă vrea s-o dea în 
bară este treaba ei. Nu te mai purta ca o cloșcă și 

dă-mi un sărut de noapte bună. Probabil că puștoaica 
s-a hotărât să rămână acolo peste noapte şi va da un 
telefon mâine dimineaţă. 

— Dacă nu se întoarce în noaptea asta, cred că 
mama ta ar trebui să afle. 

— Foarte bine. Spune-i tu. Personal, cred că ar fi 
bine să lăsăm totul pentru mâine dimineaţă. 

Stătea pe marginea patului legenându-și un picior 
și o prinse de mână când trecu pe lângă el. 

— Nu ești de acord cu mine, Pauline scumpo, nu-i 
aşa? 

Privirile li se încrucişară. 

— Nu te cunosc îndeajuns Derek, ca să te judec. Tot 
ce știu este de suprafață. 

— Foarte abil. Dar te asigur că nu sunt lucruri 
ascunse pe care să le cercetezi. Eşti la fel ca Mark. Iei 
viaţa prea în serios. Era o glumă dragă. Una nu prea 
reușită, dar oricum, o glumă. Poţi să te distrezi puţin 
dacă te gândești la asta și nu încerci să urmărești un 
scop nobil. Deoarece nu există. 

— Eşti incorigibil. Noapte bună. Nu, Derek, adăugă 
hotărâtă când el se ridică și o luă în brate. 

— Vezi, ești aici deja. Își trecu degetul peste buzele 
ei. La urma urmei, un sărut de noapte bună nu strică. 

— Eşti băiat mare acum, spuse Pauline, 
alunecându-i din braţe și îndreptându-se spre ușă. 

Dar el a fost mai rapid, o prinse în pragul ușii și o 
întoarse cu faţa spre el. 

— Să fiu al naibii dacă te las doar cu atâta. 

Pentru o clipă privi peste umărul ei. Apoi o sărută 
strângând-o cu putere. Auzi un zgomot în spatele ei și 
se zbătu să se elibereze, dar el era mai puternic și 
trecură câteva secunde până să-i dea drumul. 

— Acum, fugi drăguţo, îi spuse spre uluirea ei. Este 
destul pentru seara asta. Am avut o zi grea şi sunt cam 
obosit. 

— Ce? 

— Fugi, acum. 

O răsuci și atunci îl văzu pe Mark sprijinit de 
balustrada scării ca și cum ar fi așteptat răbdător de 
ceva timp. Derek păru surprins. 

— Hei, Mark! De ce naiba n-ai făcut mai mult 
zgomot când ai urcat scara? 

— Mi-am lăsat clopoțelul în hol. Am venit să văd 
dacă din întâmplare cheia de la garaj nu este la tine. 

— Cheia? Dumnezeule, s-ar putea să ai dreptate. O 
secundă. Se duse la haina care atârna pe scaun și 
căută în buzunar. 

— Da. Scuze. Nu ştiu de ce o pun în buzunar și nu 
la locul ei. De fapt, nici nu știu de ce am încuiat 
garajul, ştiind că erai plecat. Obișnuinţa, presupun. 

— Probabil că te gândeai la altceva, spuse Mark 
luând cheia. Aș putea să vă sugerez la amândoi să vă 
desfășuraţi relația cu mai multă discreţie? S-ar fi putut 
să vină tata după cheie. Însă el încă răscolește în 
sertarul din hol. Noapte bună. 

Pauline rămase tăcută, ca bătută în cuie, în timpul 
schimbului de replici. Apoi, când Mark se răsuci pe 
călcâie și începu să coboare scările, se trezi la viaţă și 
fugi după el. 

— Mark! 

O ignoră, dar îl prinse lângă dormitorul ei și-l luă 
de mână. 

— Mark, trebuie să mă asculti, te rog. 

— Ce este? 

— M-am dus să-l întreb pe Derek unde este Judy 
când i-am găsit camera goală. N-a venit acasă cu el și 
eram îngrijorată pentru ea. 

Ridică ușor mirat din sprâncene și ea roşi din nou. 
Apoi deliberat, bătu la ușa lui Judy. 

— Judy, ești aici? 

O voce înăbușită răspunse. 

— Sigur. Lasă-mă în pace. Restul nu se înțelese în 
afară de cuvântul “somn”. 

Mark o privi pe Pauline. O studie din cap până-n 
picioare. Când vorbi, vocea îi era brutală. 

— Ar trebui să te gândești mai mult la alibiul tău și 
nu să prezinţi unul care poate fi verificat foarte ușor. 
Noapte bună! 

Rămase pe loc câteva minute, privind lung în urma 
lui. Îl auzi coborând în hol, spunându-i ceva tatălui 
său, apoi uşa se deschise și se închise. Pentru o clipă, 
Pauline închise ochii, năucită și uimită de 
evenimentele din ultimele minute, apoi intră în 
camera lui Judy. Era întuneric. Aprinse lumina și o 
văzu pe Judy, întinsă în pat, îmbrăcată și cu faţa 
înfundată în pernă ca să nu se audă hohotele de plâns 
care-i cutremurau corpul. Ridică faţa udă de lacrimi și 
şopti: 

— Te rog, încuie uşa. Pauline încuie ușa şi se așeză 
pe pat. Abia când în casă se lăsă liniștea, Pauline puse 
mâna pe umărul fetei. 

— Judy draga, nu, îi spuse cu blândețe. Nici un 
bărbat nu merită. Nici un răspuns din partea capului 
blond înfundat în pernă. Ce copil este, își zise în gând 
Pauline, îndurerată de necazul fetei. 

Nu era pregătită să facă faţă unor bărbaţi ca Frank 
Warden. 

— Poţi să-mi povesteşti, dragă? Poate pot să te ajut? 

— Nimeni nu mă poate ajuta. Dar o să-ţi povestesc. 
Oricum, mâine va afla și tata. Bănuiesc că mă va da 
afară. 

— Ia-o de la început, poate putem să lămurim 
lucrurile între noi. Ai nevoie de timp. N-ai fost la 
Lidforth weekendul ăsta, nu-i așa? 

Judy se ridică în capul oaselor şi-şi şterse lacrimile 
cu o batistă mică. 

— Nu. Am fost la hotelul Swan, situat la câteva mile 
în partea cealaltă a orașului. Este aproape de casa lui 
Frak. Urma să ne căsătorim ieri şi mi-a fost aşa de 
teamă că ceva s-ar putea întâmpla sâmbătă dimineaţă, 
dacă rămân acasă, așa că m-am hotărât să-mi petrec 
noaptea de vineri la hotel. Trebuia să avem o mică 
petrecere după căsătorie — mai mult prieteni ai lui 
Frank — dar nu le-am spus că urma să ne căsătorim. 
Mi-era atât de teamă că se va afla. Pur și simplu i-am 
invitat la masa de prânz. Abia după aceea urma să le 
spunem noutatea. 

— Nu i-ai spus Hildei? 

— Nu. În ultimul timp l-a vorbit de rău pe Frank. 

Aşa că ne-am hotărât să nu-i spunem. Dumunică 
dimineaţa urma să-i telefonez mamei și să-i spun că 
plecăm la Londra pentru o săptămână de miere. 

— Şi apoi? 

— Urma să ne întoarcem și să locuim la Frank acasă. 

— Şi ce s-a întâmplat? 

Îi trebui ceva timp lui Judy să-și găsească puterea 
de a continua să povestească. 

— Vineri seara, Frank a venit la hotel să ia masa cu 
mine și era extraordinar de agitat, deoarece câștigase 
cam șase sute de lire la pariuri la fotbal ... După cină, 
s-a foit puţin apoi mi-a spus că s-a gândit mai bine și 
că nu vrea să mă supăr, dar crede că sunt prea tânără 
pentru căsătorie și că nu vrea să facă nimic fără 
consimțământul părinţilor mei. 

Nu-mi venea să-mi cred urechilor. Până atunci, el 
fusese cel care se grăbea. Și apoi, totul fusese aranjat. 
Apoi mi-a spus că a anulat aranjamentele făcute la 
primărie şi cum nimeni nu știa că urma să ne 
căsătorim, nu se făcuse nici un rău. A explicat prânzul 
ca o sărbătoare a faptului că a câștigat la pariuri. 

Totul a fost pe neașteptate. A fost oribil. Totul 
fusese stabilit, iar eu eram îndrăgostită de el și 
fugisem de acasă ca să mă mărit cu el. Felul în care 

mi-a vorbit a fost unul indiferent, ca și cum ar fi 
anulat un prânz. 

Din nou lacrimile se rostogoleau pe obrajii lui 
Judy, dar fata nu le luă în seamă. Abătută, continuă. 

— L-am întrebat de ce s-a schimbat brusc și a 
bălmăjit ceva despre faptul că s-a grăbit puţin. Nu te 
voi plictisi cu toate scuzele. Dintr-o dată, mi-am dat 
seama că nu m-a iubit deloc. Pur și simplu s-a distrat 
cu mine. Dar de ce? Asta nu pot să înțeleg. De cea 
lăsat să ajungă lucrurile atât de departe, ca apoi să 
dea înapoi? Oricum, nu contează ce ne-am spus unul 
altuia. Ca să-mi salvez onoarea, am continuat farsa în 
timpul prânzului de ieri. Nu știam ce să fac. Nu 
puteam veni acasă până duminică noaptea, fără să 
dau naștere la bănuieli și să mi se pună întrebări. Am 
crezut că cel puţin vom rămâne prieteni și în felul 
acesta se mai putea salva ceva. N-am prea multă 
mândrie, nu-i aşa? Dar ideea unei vieți acasă fără 
Frank, devenea de nesuportat ... 

Ei bine, petrecerea a fost un succes. Multă băutură. 
O grămadă de glume nesărate. Toasturi pentru 
câştigul lui Frank. Niciodată în viaţa mea nu m-am 
simțit mai îngrozitor. După aceea Frank a plecat cu 
ceilalți. A zis că are ceva de făcut, dar se întoarce a 


158 MARJORIE NEWMAN 


doua zi dimineață, ca să mergem undeva cu mașina și 
să discutăm în linişte. Dar nu s-a mai întors. În 
după-amiaza asta, am fost la el acasă. Menajera mi-a 
spus că a plecat la Londra pentru o săptămână sau 
două. Când m-am întors la hotel, mă aștepta un mesaj 
de la Hilda, în care mă ruga să mă întâlnesc cât mai 
curând cu ea. Mi-am făcut valiza şi când am cerut nota 
de plată am văzut că era inclus și prânzul și făcea cam 
douăzeci și două de lire. lar eu nu mai aveam decât 
cinci lire în buzunar. l-am spus proprietarului și n-a 
fost foarte amabil. Când a aflat cine sunt, a spus că va 
trimite nota de plată tatălui meu și m-a lăsat să plec. 

— Dumnezeule, copilă, ce încurcătură! 

— Da. Judy își dădu părul la o parte, nerăbdătoare. 
Eram foarte îngrijorată. Pur și simplu simţeam că sunt 
în mijlocul unui coșmar. Nimic nu avea sens. Dar 
când m-am întâlnit cu Hilda, lucrurile au devenit 
clare. Frank o sunase în dimineața aceea în drum spre 
Londra. Se pare că era într-o jenă financiară. Casa în 
care locuia nu era a lui — aparţinea cumnatului lui 
care era plecat pentru un an în Canada. Urmează să se 
întoarcă în aprilie. Frank a moștenit o mică sumă de 
bani, iar afacerea lui nu merge prea bine. Spera că 
dacă se însoară cu mine o să pună mâna pe niște bani. 

Ridicol, nu-i așa? Noi niciodată n-am vorbit despre 
bani. Am presupus că avea destui. Așa se părea. Când 
a câștigat banii ăia, a bâiguit ceva că tata este un 
părinte neiertător și că nu aș fi o investiție prea bună 
la urma urmelor. Așa că a plătit ce datora și a şters-o. 
Hilda crede că va rămâne la Londra şi-şi va lichida 
afacerea de aici. În Darnford se simţea stânjenit. 

Hilda a fost foarte drăguță. Mi-am lăsat valiza la ea 
și am venit pe jos acasă. 

— Pe jos? 

— Da. Când am plecat de la ea, ultimul autobuz 
trecuse de mult. Hilda s-a oferit să mă aducă acasă, 
dar am vrut să merg pe jos. Voiam să fiu singură. 
După toate întâmplările din weekend, mă simțeam 
dărâmată și dacă nu rămâneam singură, înnebuneam. 

Pauline îi luă mâna. 

— Îmi pare teribil de rău că ai fost atât de lovită, dar 
sincer cred că ai avut noroc că ai scăpat. 

— Scăpat! Stai să vezi când tata o să primească nota 
de plată. N-aș fi vrut să vin acasă. Dar nu aveam unde 
să mă duc și Hilda m-a sfătuit să vin acasă. Mi-a spus 
că ţi-ai făcut griji pentru mine. 

— Mai mult ca sigur. 

— N-am putut să-ți spun, Pauline. Am vrut. 

Dar m-am gândit că dacă se află că tu știai despre 
Frank și nu ai avertizat familia, tata te va concedia 
imediat. Și n-am vrut să risc. 

— Fii binecuvântată, dragă, dar pot să-mi port 
singură de grijă. Dar a fost drăguţ din partea ta că 
te-ai gândit. O să treci peste toate astea, Judy. Uită 
toată povestea asta. 

— Probabil că n-o să fiu lăsată, bănuiesc. 

Nu-ţi face griji de nota aceea de plată. Eu deschid 
poşta pentru tatăl tău, dimineaţa. Aranjez eu cu nota 
de plată și-i trimit un bilet proprietarului. Nu văd de 
ce ar trebui să afle toată lumea. 

Judy îi aruncă o privire rapidă, apoi își plecă 
privirea. 

— N-ar trebui să te las s-o faci. Într-un fel, nu mi se 
pare corect. Dar mi-e groază să-l înfrunt pe tata. Mă 
urăște și ar fi foarte încântat să i se confirme părerea 
pe care o are despre mine. Dar nu am cum să-ți 
înapoiez banii. Ştii că mi-a tăiat alocaţia și acum n-am 
nici un chior. Nu aveam prea multe economii și cele 
cinci lire le-am dat ca un avans. 

— Nu-i nimic. 

— Nu. O să-ţi înapoiez banii, dar nu știu când. 

— Perfect. Aşa rămâne. 

Și Judy, nu mai fugi fără să mă anunţi, vrei? O 
ciufului în glumă. Ţin la tine și nu vreau să albesc 
prematur. 

Judy trase aer în piept. 

— Aşa o să fac, spuse cu voce tremurată. Și ... ei 
bine, este o prostie să-ți mulțumesc doar, când tu faci 
atât de mult pentru mine. 

— Într-adevăr. Acum sus în pat şi la culcare. Eşti 
obosită. Mâine dimineaţă, dracul n-o să mai pară atât 
de negru. 

Dar întoarsă în camera ei, Pauline zăcu trează 
multe ore, știind că pentru ea dimineaţa va fi şi mai 
rea. 


Capitolul 7 


A doua zi dimineaţă, micul dejun a fost deosebit de 
tăcut. Judy era palidă, dar îşi mai revenise şi Pauline 
îşi zise că tinereţea era capabilă să şteargă orice urmă 
de devastare cu câteva ore de somn. Ea nu arăta la fel 
de bine, deoarece o durea îngrozitor capul, iar 
cearcănele refuzau să fie acoperite de câteva straturi 
de pudră. Mark era impasibil ca un sfinx și singurele 
cuvinte rostite au fost “Bună dimineaţa”. Paulinei i 
s-au părut atât de stupide, că-i veni să i le bage pe gât. 
Derek a coborât târziu, fluierând vesel, dar până 
atunci ceilalți își luaseră micul dejun și după graba cu 
care dispărură la sosirea lui, îi dovediră că nu aveau 
chef de glumele lui. 

Pauline îl ajunse în hol tocmai când voia să iasă din 
casă. 

— Derek, o clipă. Vreau să discut cu tine, diseară. 
Vrei să vii în salon, după cină, te rog? Cred că merit 
niște explicaţii. 

— Cu plăcere, draga mea. 

Un claxon se auzi de afară, dovedind că Mark era 
grăbit şi nu era dispus să-l aştepte pe Derek, care-i 
aruncă o bezea Paulinei și ieși repede. Ar fi trebuit să 
fie o călătorie veselă se gândi Pauline tristă. 

Imediat ce citi poșta, rezolvă cu nota de plată de la 
hotelul Lebăda. Într-adevăr, se consumase ceva 
băutură, îşi spuse când privi nota de plată. Dar, până 
la urmă, se dovedea a fi un preţ rezonabil pentru 
dispariţia domnului Frank Warden. Altfel ar fi 
costat-o mult mai mult pe Judy. Bătu şi o mică notă, 
pe care o ataşă cecului, apoi lipi scrisoarea și i-o dădu 
lui Judy s-o pună la poștă. 

Se întrebă cât de mult avea Hilda legătură cu 
schimbarea de comportament al lui Warden. Mai mult 
decât își închipuia Judy. 

Ziua trecu ocupându-și timpul cu treburile 
obișnuite, dar mascându-și zbuciumul interior. În 
seara aceea, când Derek intră în salonașul ei, inima îi 

tresări în piept. Expresia lui răutăcioasă nu lăsa loc la 
nicio altă interpretare. 

— Ce mai e nou, puiule? Pari gânditoare. 

— Vreau să ştiu de ce te-ai comportat atât de urât 
seara trecută, şi când ai de gând să îndrepţi lucrurile. 

Îşi scoase o țigară și se săltă pe colțul biroului, 
negrăbindu-se să răspundă. Privi în jurul lui. 

— De ce naiba n-ai o scrumieră aici, Pauline? 

— Pentru că nu fumez. Și nu folosi vasul acela. Este 
o scrumieră pe măsuţa de colo. 

— Şi ăsta este un loc nepotrivit pentru scrumieră, îi 
spuse el când se duse s-o ia. 

— Şi acum despre ce discutăm? o întrebă 
întorcându-se la locul de pe birou. 

— Ştii tu. Și n-am chef de glumă. Vreau un răspuns 
direct la o întrebare directă. De ce te-ai comportat așa 
seara trecută? 

— Puțin pentru plăcerea mea. În mare parte în 
defavoarea fratelui meu. 

— Atunci, l-ai văzut? Înainte ca tu. ... 

— Înainte să te strâng în braţele mele? Da, scumpa 
mea Pauline. Am zărit chipul familiar al scumpului 
meu frate pe scări și m-am gândit că ăsta este 
momentul. 

— Ce moment? 

— Minunata oprtunitate de a-i plăti lui Mark. 

— Şi de ce ai vrut să i-o plătești? 

— Păi, în ultimul timp n-am fost cei mai buni 
prieteni, știi şi tu, şi am vrut să-l pedepsesc puţin. 

— Pentru testamentul tatălui tău? 

— Exact. Mark m-a făcut să-mi pierd partea şi am 
vrut să-l fac să plătească. 

— Prostii! Ştii că tatăl tău nu se lasă influenţat de 
nimeni în hotărârile pe care le ia. Nu cred că a fost 
vreodată corect cu tine sau cu Judy, dar nu-l acuza pe 
Mark. 

— Drăguţ că-i iei apărarea, scumpa mea, dar tot îl 
acuz pe Mark. Bătrânul ia hotărârea, dar părerea lui 
Mark contează foarte mult, iar el putea să pună o 
vorbă bună pentru mine. 

— De ce ar fi făcut-o? Tu nu dai doi bani pe fabrică. 
Şi nu cred că tatăl tău are nevoie ca Mark să-i 
confirme asta. Şi pentru mine este evident. Pot să te 
întreb cum ai aflat ce este în testament? 

— Simplu, dragul meu Watson. Tatăl meu a avut o 
criză de inimă într-o seară, chiar înainte de cină. Tu 
erai la baie, cred. Oricum, stătea în pragul biroului 
într-o stare de ameţeală când am coborât și l-am ajutat 

să urce în cameră. Tocmai își luase tabletele şi a vrut 
să se întindă în pat zece minute. M-a rugat să nu spun 
la nimeni. Nu-i place să se facă zarvă. Așa că în loc 
să-i pun întrebări, m-am dus să arunc o privire în 
dosarul domnului Coral. Te felicit pentru 
corectitudinea în care ţii dosarele. Totul este 
etichetat și pus la locul lui. 

— Ieri, m-ai întrebat ce cred despre tine, Derek, și 
ti-am spus că nu te cunosc îndeajuns ca să te judec. 
Acum, Știu. Cred că ești demn de dispreţ. 

— Este o schimbare radicală de părere, Pauline, 
nu-i aşa? 

Pentru un moment, rămase tăcută. Avea dreptate, 
chiar dacă își pierdea locul de muncă, trebuia să-și 
spună părerea. 

— De ce m-ai tras în povestea asta, Derek? Niciodată 
nu ţi-am dat motive de supărare. N-am spus nici un 
cuvânt împotriva ta. 

— Nu. De fapt îmi pare rău de asta, deoarece îmi 
place de tine, dar mi-e teamă că Mark este 
invulnerabil, este un tip dur, Pauline, și se pare că tu 
ești punctul lui slab — singura fisură în armura lui. 
Oportunitatea de a arunca o săgeată prin această 
fisură era prea ispititoare ca s-o ratez. 

— Nu ştiu de ce crezi că aş însemna ceva pentru 
Mark. 

— Nu? Hai să zicem că este instinctul. Mark este 
închis ca o scoică, dar antenele mele sunt foarte 
sensibile şi rar mă înșel. Nu cred că n-ai simţit asta, 
Pauline. Femeile au un al şaselea simţ în direcţia asta. 
N-ai nimic de zis? Măi, măi, măi. 

De fapt, se distra, își spuse în sinea ei, privindu-i 
chipul. Și nu se prefăcea. Era de-a dreptul încântat că 
rănea atât de profund doi oameni. Simţi că i se face 
greață amintindu-și ce-i spusese Mark despre firea 
celor din familia Cedar. 

— Atunci, n-o să faci nimic ca să îndrepţi lucrurile? 
O să-l lași pe Mark să creadă că ... 

— Că tu eşti amanta mea. Da. Sunt mulțumit să las 
lucrurile aşa. Mi-e teamă că este prea îngrămădit să 
vadă adevărul. 

— Ai avut tu grijă de asta, nu-i așa? Păi, s-ar putea ca 
tu să fii mulțumit, dar sper să nu te aștepți ca eu să fac 
același lucru. Îi voi spune lui Mark exact ce s-a 
întâmplat și cred că vei regreta ce-ai făcut. 

Zâmbi. 

— Poţi să încerci. 

— Ce vrei să spui? 

— Vreau să spun că nu va deschide acest subiect cu 
niciunul dintre noi. Îl cunosc pe Mark. În dimineața 
asta nu mi-a spus nici un cuvânt. Cred că este prea 
furios ca să vorbească despre asta. Știi, oamenii 
acţionează în două feluri când primesc o lovitură. Fie 
vorbesc căutând simpatie de la ceilalţi, fie o îngroapă, 
deoarece sunt răniţi prea tare în mândria lor ca să mai 
pună sare pe rană. Mark aparţine celei de-a doua 
categorii. Am știut sigur în dimineaţa asta, când a 
ignorat subiectul. În altă ordine de idei, a citit o 
grămadă de acte și mi-a spus să nu mai am un astfel 
de comportament cât stau sub acoperișul familiei 
Cedar. N-a mai spus nici un cuvânt. Dar, mamă, ce 
negru era! 

— Şi ţie nu-ţi pasă deloc de sentimentele mele? 

— Draga mea fată, dacă din întâmplare ești destul 
de nesăbuită să te gândești la Mark, ţi-am făcut un 
mare serviciu. Eşti prea bună pentru el. O merită pe 
Linda și pe Dumnezeul meu sper să rămână cu ea. 
Asta ar fi cea mai bună răzbunare la care s-ar fi putut 
gândi chiar și Mefistofel. 

— Lăsând la o parte sentimentele personale, se pare 
că uiţi că-mi pot pierde serviciul, şi pentru mine 
referinţele sunt foarte importante. 

— Nu-ţi face probleme. Mark nu se va duce la 
bătrân. Ţi-am spus, va fi mut. 

— Nu crezi că s-ar putea să-ţi tragă o bătaie bună, în 
loc să vorbească? Sper s-o facă. Mi-ar păcea să-l văd 
dându-ţi o scatoalcă. 

— Și asta este blânda noastră Pauline! Nu-i nimic, îl 
voi lăsa să se calmeze. Nu, nu mă va ataca, dragă. Nu 
eu l-am dezamăgit. 

— Pur și simplu nu pot să înţeleg cum poate fi 
cineva atât de rău, zise Pauline, obosită. Cum putem 
să trăim toţi sub același acoperiș cu aceste sentimente 
oribile? 

— Vei fi surprinsă. Noi suntem obișnuiți. Dar de 
fapt, nu intentionez să rămân mult sub acest acoperiș. 
Plec la sfârşitul lunii. Mă înrolez în aviaţie. Asta 
rămâne între noi. Îţi doresc numai bine înainte de a 
pleca. 

— Şi eu la fel. 

— Draga mea fată, nu face din ţânţar armăsar. Și tu 
ar trebui să mai călătorești puţin, să-ți lărgești 
orizontul. Acţionezi în cel mai pur stil Darnford. Şi 
oricum, ce este atât de groaznic în a face dragoste? 
Dacă Mark este atât de puritan, nu trebuie să pui la 
inimă. 

— Mark nu este puritan, doar urăște minciunile și 
înșelăciunea, și la fel și eu. Oricum, îmi dau seama că 
n-are rost să vorbesc cu tine. Nu-ţi înţeleg 
standardele. De fapt, se pare că n- ai niciunul. Așa că 
ne pierdem timpul discutând. 

— Mă rog, în ciuda a toate, nu putem fi prieteni, 
Pauline? Când voi părăsi acest cămin fericit, ce-ar fi să 
ne întâlnim și să ne distrăm împreună? Îmi dau seama 
că aici nu putem face nimic, dar te voi anunţa unde 
mă voi stabili și vom face aranjamente. Cred că se va 
putea. 

Pentru moment, indecenţa propunerii îi tăie 
respiraţia. Stătea acolo, legănându-și piciorul, 
încrezător în frumuseţea chipului lui, cu ochii albaștri 
strălucind și cu un zâmbet uşor pe buze. Vitalitatea și 
tinereţea îi dăduseră un aer de măscărici care o 
înșelase. Când tinereţea va trece, va rămâne un om 
revoltător. Deliberat, tinti spre vanitatea lui. 

— Scuze. Nu mă atragi. Găsesc atenţiile tale nu 
numai plictisitoare, ci și dezgustătoare. Atât de mult, 
încât dacă nu păstrezi distanţa între noi pe perioada 
cât mai stai aici, mă voi duce la tatăl tău şi-i voi spune 
că atitudinea ta respingătoare mă împiedică să mai 
lucrez aici. 

Îmi închipui că nu va rămâne mut cu această 
ocazie. M-ai înţeles? 

Ştia după chipul lui că ţintise bine. Ridică din 
umeri. 

— Cum vrei. 

— Mulţumesc. Acum, te rog să pleci. 

— Îți aminteşti ce ţi-am spus? Acidul începe să-ţi 
invadeze corpul, Pauline. Este trist să vezi cum 
această casă îţi înăbușe firea dulce. Noapte bună. 

Când ușa se închise în urma lui, își luă capul în 
mâini, întrebându-se ce putea face ca să îndrepte 
lucrurile. 

Derek avusese o dreptate diabolică în legătură cu 
fratele lui. Chiar din prima săptămână petrecută la 
Avallon, Mark își dovedise profunda dezaprobare față 
de comportamentul ușuratic al lui Derek față de ea. 
Dezaprobarea devenise și mai evidentă după Crăciun 
și în felul acesta, sarcina ei era și mai dificilă. Dar 
adevărul era adevăr, gândi cu vehemență. Și trebuia 
să învingă. Era cuvântul ei împotriva cuvântului lui. 
Sigur, Mark va accepta cuvântul ei. Dar aparențele 
erau atât de mult împotriva ei, iar Judy se întorsese 
într-un moment nepotrivit. Și dacă nu-l va putea 
convinge pe Mark de adevăr, el nu o va ierta 

niciodată. Era sigură de asta. El își deschisese inima în 
fața ei. Îi mărturisise lucruri pe care nu le mărturisise 
nimănui. Dacă el credea că în tot acest timp, ea avea 
o relaţie cu Derek, spunându-i ce discuta cu el, că 
făcea un joc dublu, n-o va ierta niciodată. 

Trebuia să-l convingă. Nu putea să permită să fie 
atât de tare rănit. Era o nebunie să lase un maimuţoi 
ca Derek să continue cu această mascaradă. Era o 
persoană care nu valora nimic. Mark putea să şteargă 
pe jos cu el în cinci minute, așa cum mai făcuse de 
câteva ori înainte. Derek nu trebuia să câștige atât de 
ușor, mai ales că inimile lor erau în joc. 

Rămase mult timp trează, răsucind problema pe 
toate feţele și când în sfârșit adormi, singura 
concluzie la care ajunsese a fost că trebuie să rezolve 
problema înainte de a fi prea târziu. 

Fie că era întâmplător sau Mark manevra lucrurile 
în așa fel, Pauline nu reuși să fie singură cu el nici un 
moment până joia următoare seara, când îl încolți în 
camera de biliard. Mark aranja bilele când Pauline 
intră și închise ușa după ea. El ridică privirea, apoi își 
văzu de treabă, aparent absorbit de ceea ce făcea. 

— Vreau să vorbesc cu tine, Mark. 

— Despre ce? 

— Despre duminică noaptea. 

— Cu cât vorbim mai puţin, cu atât mai bine. 

— Vreau să-ți spun exact ce s-a întâmplat. 

— Ce te face să crezi că n-am ochi și nici urechi? 
Scuză-mă. 

Trecu prin faţa ei să ia o bilă. 

— Poţi să-mi acorzi atenţie câteva minute, Mark? Ai 
înțeles greşit ceea ce ai văzut. Și nici nu-ţi fac vreo 
vină. Derek a făcut-o intenţionat. Dar trebuie să mă 
lași să-ți explic. 

— Ai făcut-o. Ai uitat că mi-ai dat explicaţii? Sau 
poate te-ai gândit la altă explicaţie. În orice caz, eu nu 
vreau să mai discut. 

— Nu poţi să tragi concluzii pur şi simplu și să 
nu-mi dai ocazia să mă apăr. Și criminalii au acest 
drept. 

— Ai uitat că am fost martor nedorit? Nu cred că 
trebuie să-mi explici un lucru pe care l-am văzut cu 
proprii mei ochi. 

— Dar poţi să tragi concluzii greşite. 

— Stiu. Am tras destule concluzii greșite în ultimele 
luni. Acum, te superi dacă renunţăm la subiect? 

— Da, mă supăr. Nu ești corect cu mine. 

Îşi dădea cu cretă vârful tacului. 

Pentru o clipă, ridică privirea spre ea. 

— Ştii, cred că ar fi mi bine să renunti la subiect. Nu 
numai ce s-a întâmplat duminică noaptea m-a făcut să 
realizez că ţi-ai bătut joc de mine. Nu poti fi 
satisfăcută doar cu Derek? Din punct de vedere al 
siguranței, s-ar putea să nu fie cea mai bună alegere, 
dar vă distraţi bine împreună, sunt sigur, dar nu poti 
să le ai pe toate. 

Era ciudat să-l audă pe Mark spunându-i astfel de 
cuvinte, îşi spuse în sinea ei, pe jumătate uluită. Îi 
privi chipul. Era de granit. Auzise că între dragoste și 
ură era o linie foarte subţire. Mark o trecuse. 

Pauline se întoarse și ieși fără nici un cuvânt. În 
timp ce urca încet scările, doamna Cedar ieși în fugă 
din cameră. 

— Pauline, telefonează la doctor. Charles a făcut 
infarct. Cred că ... este pe moarte. Unde este Mark? 

— În camera de biliard, răspunse Pauline, fugind la 
telefon. 

Un moment mai târziu, Mark urcă în goană scările 
și doamna Cedar îl urmă. Curând, cobori și o găsi pe 
Pauline aprinzând focul în salon. 

— Cum se simte? întrebă Pauline. 

— L-am pus în pat. Este destul de rău. 

A venit doctorul? 

— Vine imediat. 

Judy li se alătură, arătând destul de speriată și 
rămase cu Pauline când doamna Cedar urcă împreună 
cu doctorul. Mark a fost cel care cobori și le spuse că 
tatăl lui era pe moarte. 

— Doctorul a făcut tot ce a putut. I-au mai rămas 
câteva ore de trăit. Judy, unde este Derek? Ştii cumva? 
— Tocmai am auzit o mașină. Bănuiesc că este el. 

Câteva minute mai târziu, intră Derek și i se explică 
situaţia. 

— Mama este cu el, spuse Mark. Pe moment, nu 
putem face nimic. Abia dacă este conștient. 

Trecu aproape o oră până când doamna Cedar 
cobori şi-i spuse lui Mark că tatăl lui dorea să-i 
vorbească. 

— Voi, copii, mai bine v-aţi duce la culcare, le spuse 
când Mark ieşi. Odihniţi-vă. EI... 

Pentru o clipă, se opri și Pauline crezu că o să 
cedeze. 

— Tatăl vostru nu vrea să vadă pe altcineva, 
continuă hotărâtă. Dacă va dori, vă voi chema. 
Spune-i Lalliei să nu stea. N-are ce să facă. 

Judy şi Derek ieşiră. 

— Stau eu cu tine, spuse Pauline. Asta dacă nu 
dorești să rămâi sigură. 

— Mulţumesc, draga mea. Mi-ar plăcea să rămâi. Pe 
moment, gândurile nu sunt cel mai bun prieten. 

— Mă duc să aduc nişte ceai. 

Când Pauline se întoarse cu ceaiul, doamna Cedar 
stătea pe marginea scaunului cu mâinile atrânse în 
poală, privind fix focul. 

— Nu vrea să stau cu el, Pauline. Acum când se 
duce, nu vrea să stau cu el. Desigur, niciodată n-a 
dorit-o. Dar rămâi cu un sentiment amar să fii 
alungată așa, nu cu mânie, nici cu dispreţ, ci parcă ai 
fi o servitoare, după treizeci și cinci de ani de 
căsătorie. 

— N-a dorit pe nimeni. S-a îndepărtat de oameni. Și 
nu poți să te învinovățeşti pentru asta. 

Doamna Cedar continuă de parcă n-ar fi auzit. 

— Aveam douăzeci și patru de ani când Charles s-a 
căsătorit cu mine. Presupun că niciodată nu m-a iubit, 
deşi eu am crezut contrariul. Cred că tot ce şi-a dorit 
a fost o femeie care să asigure un cămin pentru John. 
Pe atunci, el avea zece ani — era un scump. L-am iubit 
ca pe copilul meu. Și a fost fericit. Curând după aceea 
s-a născut Mark și Charles a fost mulţumit. Dar când 

John a murit, a murit și Charles pe care-l știam. 
Presupun că dacă m-ar fi iubit, aș fi putut să-l ajut în 
acea perioadă. Dar eu nu contam. Pur și simplu eram 
stăpâna casei, atât. Pe atunci, Derek era un copilaș. 
Judy a fost copilul născut într-o familie în care nu 
exista dragoste, deoarece pe atunci nici eu nu-l mai 
iubeam. Pur și simplu aveam o datorie față de el și am 
sacrificat prea multe. Abia acum îmi dau seama. 

— Ai făcut ce ai crezut că era bine și te admir pentru 
curajul tău. 

— Am făcut ce am crezut că era corect şi nimeni nu 
știe cât de greu mi-a fost uneori, și acum când totul se 
sfârşeşte, știu că am greșit. Pentru Charles nu a contat 
și din cauza asta mi-am pierdut și copiii. Vezi tu, am 
fost educată să cred că o soţie îi datorează supunere 
absolută soțului ei. Când Charles era dur cu copiii, și 
asta se întâmpla adesea, am considerat că era de 
datoria mea să nu-l contrazic. Am crezut că era rău 
pentru copii să avem păreri diferite și că trebuie să fiu 
de partea lui Charles în fața lor. Așa că am pierdut 
dragostea și încrederea lor. Poate că nu a lui Mark, 
dar Judy și Derek sunt niște străini pentru mine. 
Niciodată n-am ştiut ce gândesc, cum îşi petrec 
timpul liber. Nu-mi spun nimic. Eu sunt de vină. Îmi 

dau seama acum, dar este prea târziu. Şi pentru ce? 
Pentru un bărbat care se uită la mine când este pe 
moarte şi-mi spune: "leși”. 

— Poate că pentru mulţi părinţi copiii devin niște 
străini când cresc. Şi o prăpastie între tine și soţul tău 
ar fi făcut și mai mult rău copiilor, fără ca asta să-i 
înmoaie duritatea. Te rog, nu te mai învinovăţi. Mai 
degrabă meriti o medalie, nu să te învinovățești. Ai 
făcut ceea ce ai considerat că era mai bine.. Nimeni 
altcineva n-ar fi putut face mai mult. 

— Eşti o scumpă, Pauline. Nu ar fi trebuit să te 
împovărez cu problemele mele. Niciodată n-am mai 
discutat despre asta până acum. Poate că ar fi fost mai 
bine dacă aș fi făcut-o. La urma urmei totul a fost o 
farsă. Să nu te căsătorești, Pauline dacă nu ești 
convinsă că-l iubești și că te iubește. Indiferent cât de 
mare este dragostea ta, nu va fi de-ajuns. Nu va 
supravieţui de una singură. Şi o căsătorie fără 
dragoste este ca o închisoare. 

Amândouă rămaseră tăcute și în acel moment intră 
Mark. 

— Tata vrea să te vadă, Pauline. Vrei să urci? Charles 
Cedar stătea sprijinit pe perne și singura licărire de 
viaţă era în ochi. Vorbi în șoaptă și cu mare greutate. 

— Domnişoară Avon. Promisiunea de a termina 
cartea lui John ... Îţi aminteşti? 

— Îmi amintesc. 

— O să stai și s-o termini cu Mark? Promiţi? 

— Voi sta și o voi termina. Promit. 

— Bună fată. Ştii, John ... tu ... John. 

Privirea i se înceţoșă și închise ochii. Doctorul îi 
făcu semn să plece. 

Cuvintele adresate Paulinei au fost ultimul efort 
pentru Charles Cedar. Nu mai avea ce spune lumii, 
totul se terminase. Când a murit în acea noapte rece 
de ianuarie, la zece şi trei minute, singurul membru 
al familiei prezent, a fost Mark. 


KKK 


Pauline tocmai își trăsese mănușile și era gata să 
iasă când o strigă Judy. 

— Pauline! Mergi să te plimbi? Pot să vin cu tine? 

— Da, cu amândouă. Dar grăbeşte-te, Dora nu prea 
vrea să aștepte. 

— Imediat. 


180 MARJORIE NEWMAN 


Pauline porni încet, cu Dora alergând veselă 
înaintea ei. Judy le ajunse la poartă. 

— Oribilă zi, remarcă ea, scuturându-se când o 
rafală de vânt o lovi peste faţă. Dar trebuia să ies din 
casă. Funeraliile sunt deprimante și nu pot să fiu 
ipocrită şi să pretind că moartea tatei mi-a provocat o 
mare durere. Nu cred că suferă cineva, dar 
sentimentul datoriei este atât de puternic la mama, 
încât trebuie să facă totul ca la carte, presupun. 
Oricum, nu cred că Mark trebuie să fie atât de sever. 

— Mama ta este foarte nefericită, Judy. Nu atât din 
cauza morţii tatălui tău. 

Tatăl tău nu a dorit-o lângă el în ultimele clipe și 
asta a supărat-o, deoarece și-a dat seama de eșecul 
căsătoriei ei. 

— Probabil că este destul de trist. Când creşti cu 
asta nu-ţi dai seama, și este greu să-ți amintești că 
mama Și tata au fost odată tineri şi presupun că am 
sperat că o să fie fericiţi. Desigur, pe atunci tata o fi 
fost altfel sau nicio femeie nu s-ar fi căsătorit cu el. 
Dar cred că tata nu putea trăi cu cineva, adăugă Judy 
plină de candoare. În locul mamei, aș fi bucuroasă că 
și-a recăpătat libertatea. 

— Sentimentul eșecului este foarte amar. 

Mai ales când te-ai străduit din răsputeri și ţi-ai 
irosit cea mai bună parte a vieţii. 

— Dar tata era imposibil. A fost o prostie că a 
încercat. Cred că Derek ar fi trebuit să mai aştepte şi 
să nu arunce bomba că s-a reangajat în aviația 
militară. Este favoritul mamei, ştii asta. 

— Da. Presupun că este așa, deoarece el este cel 
mai slab. Ai mai auzit ceva de Frank? 

— Nu. Presupun că se ascunde la Londra. 

— Eşti foarte deprimată din cauza asta? 

— O să-mi revin, îi răspunse Judy cu o strâmbătură. 

Pauline se opri să examineze un alun de pe 
marginea drumului. 

— Au început să înmugurească. Și bobocii de măceș 
sunt aproape roz. Se apropie primăvara, chiar dacă 
n-ai zice asta. 

— Mda, rosti Judy gânditoare. Ştii, Avallonul va fi 
altfel fără tata. Presupun că Mark va prelua 
conducerea. Cred că vara asta va fi cea mai veselă din 
câte ştiu. Ne vom trezi dimineața, ştiind că nu mai 
este nicio prezenţă dezagreabilă în casă. Nu voi mai 
simți că-mi îngheață sângele în vine, uitându-mă la 
ușa biroului. Nu va mai trebui să-mi înghit mâncarea 
sub privirea lui dispreţuitoare şi rece. Nu va mai 

trebui să simt umbra mortii lui John, atârnând asupra 
noastră ca o sabie. De fapt, nu va mai fi la fel absolut 
deloc. Va fi minunat. Ca și cum ai ieși din ceaţă la 
soare. 

Și pentru Judy s-ar putea să fie adevărat, îşi spuse 
în sinea ei Pauline. 

— Este îngrozitor să fii înspăimântat de cineva, 
nu-i așa? continuă Judy. Vreau să spun, cu adevărat 
înspăimântat, într-atât încât să-ţi fie oroare să fii în 
aceeași încăpere cu el. Așa era cu tata. Mi-e rușine să 
recunosc, dar eram îngrozită de el. O dată, am crezut 
că o să mă omoare. 

— Judy! Exagerezi. 

— Nu. Este vorba de tabloul lui John. Înainte era 
agăţat în sufragerie, deasupra șemineului. Într-o zi îl 
priveam şi am crezut că eram singură cu Derek. 
Lumina cădea pe tablou și John părea așa de viu! I-am 
spus lui Derek: “John are o sclipire șăgalnică în ochi 
în lumina asta. Cred că s-a distrat cu o mulţime de 
fete. Era doar o glumă, desigur, oricum nu-mi 
amintesc exact ce am spus, dar ceva în genul ăsta. 
M-am întors și am dat nas în nas cu tata. Avea chipul 
alb, dar mie mi s-a părut că ochii erau roșii, poate 
doar imaginaţia mea. Oricum, avea braţul ridicat ca și 

cum ar fi vrut să mă lovească și pot să jur că în ochii 
lui am citit dorinţa de a mă strivi. Pe atunci aveam 
doar șaptesprezece ani, dar îmi amintesc asta ca și 
cum s-ar fi întâmplat ieri. Mi-a spus că sunt o păpușă 
vulgară fără creier şi alte epitete şi mai puţin 
măgulitoare, şi că nu sunt în măsură să rostesc 
numele lui John, apoi m-a luat de umăr și aproape 
m-a aruncat afară din cameră. În aceeaşi noapte, a 
luat portretul și l-a pus în birou. Mai mult ca sigur, 
era nebun. 

— Da. Poate, puţin. Ştii, Judy, poate ar fi bine să lași 
totul în urmă. Nu lăsa aceste amintiri să-ţi amărască 
viaţa. 

— Nu. Nici nu intenţionez. Nu sunt o fiinţă 
morbidă. Voi fi mulțumită când totul se va sfârși 
mâine. După înmormântare, domnul Coral vine să 
citească testamentul tatei, nu-i aşa? 

— Da. 

— Ei bine, asta nu este treaba mea. Bănuiesc că tot 
ce mi-a lăsat a fost proasta lui părere despre mine. 
Dar acum, Pauline, pot să câștig bani. Sunt sigură că 
mama n-o să se opună să mă angajez la magazinul 
Hildei, dacă încă își mai menţine oferta. Atunci, o să 
pot să-mi plătesc datoria pe care o am la tine. 

— Las-o baltă, dragă. Dar cred că este o idee bună 
să-ţi iei o slujbă. Voi pune o vorbă bună pentru Hilda, 
dacă mama ta îmi cere părerea. 

— Ah, perfect. Atunci, s-a aranjat. 

Judy continuă să vorbească despre viitorul ei, în 
timp ce Pauline se întreba în tăcere ce-i va aduce ei 
viitorul. Realiză acum că Mark va fi patronul ei. 
Situaţia ei era destul de neplăcută, având în vedere 
ceea ce se întâmplase între ei și după cum îl cunoștea 
pe Mark, nu prea avea șanse s-o îndrepte. 

Domnului Coral nu-i trebui mult timp să citească 
testamentul,. După una sau două mici donaţii către 
vechii angajaţi, Charles Cedar lăsase o mică rentă 
soţiei, iar restul lui Mark. Judy și Derek n-au fost 
menţionaţi, dar spre surprinderea Paulinei, printr-un 
codicil făcut doar cu zece zile înainte, îi lăsa o sută de 
lire sterline care să-i fie plătite la terminarea 
memoriilor fiului său, ca o mică recunoaștere a 
muncii de calitate depuse de ea în îndeplinirea 
îndatoririlor. 

Domnul Coral își drese vocea și privi împrejur. 

— Ei bine, acum este clar? Aveţi vreo întrebare? 

— Este limpede ca lumina zilei, rosti Derek. 

— Hm. 

Chiar așa. Lucy, draga mea, proprietatea este în 
siguranţă în mâinile lui Mark. Nu trebuie să-ţi faci 
griji. Nu, Trevor. Mulţumesc. Nu știam cum și-a 
aranjat Charles afacerile. Niciodată nu discuta cu 
mine. Sunt puţin surprinsă că i-a ignorat pe Judy și pe 
Derek. 

— Mda. Ai dreptate. Păi, bănuiesc că o să discutaţi 
problema asta între voi. Dacă pot să vă ajut, vă stau la 
dispoziţie. 

— Mi se pare că n-avem ce discuta, spuse Derek 
stingându-și ţigara în scrumieră. 

— Aşteptaţi un moment, domnule Coral, spuse 
Mark. Vreau să spun şi eu ceva și aș vrea să fiţi de faţă. 

Mark se întoarse cu fața spre ei și cu spatele la foc, 
iar toţi ochii erau aţintiţi asupra lui. 

— Având în vedere că suntem toţi prezenţi, aș putea 
să vă spun ce am hotărât să fac. 

— Nu crezi, Mark, că ar fi bine să analizezi situaţia 
în amănunt, înainte de a lua niște hotărâri? spuse 
domnul Coral. În astfel de chestiuni, întotdeauna îmi 
sfătuiesc clientul să reflecteze în liniște. 

— Am avut timp să mă gândesc. Vezi, deja aveam o 
vagă idee de ce vrea tata să facă, iar Derek mi-a dat 
informaţii precise acum două seri. 

Privirea domnulul Coral se îndreptă spre Derek 
care luă o atitudine indiferentă. 

— Nu cred că tatăl tău intenţiona asta. Mi-a spus 
clar că testmentul nu va fi deschis decât după moartea 
lui. 

Derek nu spuse nimic, iar Mark continuă cu un 
calm deliberat. 

— Să zicem că Derek avea sursele lui pe care tata 
nici nu le băuia, dar să lăsăm asta. Nu mai contează. 
Dar răspunzând la faptul că ar trebui să mă mai 
gândesc, domnule Coral, îți spun că m-am gândit și 
am luat niște hotărâri. Nu cred că este corect ca Judy 
și Derek să fie scoşi din testamentul tatei. 

— Eu nu mă supăr, spuse Judy cu nepăsare. Nu 
vreau banii lui. 

— Taci, copilă. Nu ştii ce vorbeşti. Având în vedere 
că nici Derek, nici Judy nu sunt interesaţi de afacere, 
propun să mă ocup eu de ea așa cum dorea tatăl meu. 
Dar o să le plătesc la fiecare, anual, o sumă egală cu 
un sfert din profitul net. Mi se pare un procent 
corect, având în vedere că mă gândesc să extind 
afacerea și asta o să coste destul de mult. Apoi trebuie 
să întreţin și Avallonul. Astea sunt propunerile mele. 
Judy o să aibă unele restricţii la retragerea sumelor 

din cont până când va împlini o anumită vârstă, dar 
acestea o să le discut cu ea. Apoi o să fac 
aranjamentele necesare cu directorul băncii. 

— Mulţumesc, Mark, spuse Judy, puţin stânjenită. 

— Un aranjament echitabil, dacă pot să spun așa, 
observă domnul Coral. 

Pauline se uită la Derek. Dacă era surprins, nu o 
arăta. Dădu din cap spre Mark. 

— Mulţam, rosti cu atâta răceală încât mai bine 
tăcea. 

— Este foarte frumos din partea ta, Mark, spuse 
doamna Cedar, dar știam că pot să mă încred în tine. 
Sunt mulţumită că știm că ne putem baza pe tine, 
dragul meu. 

— Atunci, așa rămâne. Arată obosit, își spuse în 
gând Pauline, dar nu era surprinzător. 

— Așadar, Trevor, rămâi să iei ceaiul cu noi, nu-i 
aşa? i se adresă doamna Cedar. 

— Mulţumesc, Lucy. Mai sunt unul sau două puncte 
pe care vreau să le discut cu Mark. Nu este nevoie să 
te plictisesc cu ele. În câteva minute sosim și noi. 


KKK 

În seara ceea, Mark petrecu mult timp în biroul 
tatălui lui, sortând hârtiile și citind actele. Pauline se 
retrase în salonul ei, lăsând familia să discute noua 
situaţie în care se găseau. Pentru prima oară de la 
sosirea ei la Avallon, se simţea singură și respinsă. 
Toată căldura și bucuria ei se topiseră după ce Mark 
începuse s-o trateze cu răceală. Căută alinare în cartea 
ei preferată, multcitita Alice, dar pentru prima oară 
nu reuși. Citea pe jumătate atentă când îl auzi pe 
Mark ciocănind la ușă. 

— Vrei să cobori în birou? Vreau să discutăm despre 
ce avem de făcut în continuare. 

Îl urmă în birou și se așeză pe scaunul pe care i-l 
arătă el. Mark se așeză la birou și o privi la fel de rece 
și de impersonal ca tatăl lui. 

— M-am uitat prin toate hârtiile. Sunt câteva 
scrisori pe care vreau să le scriu și ţi le voi dicta acum. 
Apoi vom căuta o cale de a termina aceste memorii. 

Dictarea scrisorilor dură în jur de o oră. Avea 
același stil clar ca al tatălui său, așa că treaba merse 
repede. 

— Cred că asta este tot. Mama are și ea o grămadă 
de corespondenţă de făcut, de mulţumit celor care au 
luat parte la acest eveniment. 

Nu mă lasă pe mine s-o rezolv, dar poate o ajuţi tu. 

— Sigur. O s-o facem mâine. 

— Bine. Acum, în legătură cu aceste memorii. N-am 
avut timp să citesc manuscrisul, dar o s-o fac 
săptămâna asta. 

Până unde aţi ajuns? 

— Până la jumătate. Poate puţin mai mult. Dar 
restul este îndosariat și am ataşat și documentele la 
el, așa că n-o să fie prea greu de continuat. Ai văzut 
schița din dosar? 

— Nu. În care dosar este? 

Ea îi dădu dosarul și el aruncă o privire peste el. 

— Asta face treaba mult mai ușoară, spuse Mark în 
cele din urmă. 

Mi-e teamă că nu voi avea timp ziua, și asta 
înseamnă că vom lucra seara. Vreau să termin cât mai 
repede posibil, deci va trebui să-ți dictez seara. 

— Da. 

— Sigur că nu se va întâmpla în fiecare seară, dar 
cât mai des posibil. Poţi să-l dactilografiezi în timpul 
zilei şi să-ţi iei liber după-amiază. În aceste 
circumstanţe, este singurul program pe care pot să 
ţi-l propun. 

Era ca o răzbunare calculată, își zise Pauline. 

— Presupun că faptul că Derek părăsește Avallonul 
nu va afecta promisiunea ta de a sta până terminăm 
manuscrisul? continuă el. 

Se simţi ca și cum i-ar fi dat o palmă peste faţă. 

— Nu cred că întrebarea era necesară, îi răspunse 
calm. 

— N-aș fi întrebat dacă n-aș fi considerat-o necesară. 

— Atunci, nu consider că merită un răspuns. 

— Când angajez pe cineva, mă aştept ca el să-mi 
răspundă civilizat. O să dezvolt puţin. După toate 
probabilitățile, Derek va locui destul de departe de 
Avallon, iar tu vei avea destul de puţin timp liber. În 
aceste circumstanțe, vei sta să-ți îndeplinești 
promisiunea? 

— Ai crezut că -mi voi încălca promisiunea pe care 
am făcut-o tatălui tău pe patul de moarte? 

— Nu ştiu. De aceea te întreb. 

Îl privi şocată. Se sprijinise de spătarul scaunului 
şi-şi scosese din buzunar portțigaretul, chipul îi era 
impenetrabil, iar când îi întâlni privirea, văzu că era 
de un calm brutal. Privi în jos, incapabilă să creadă că 
o putea insulta cu o răceală deliberată. Şi brusc, 
înțelese. Voia s-o pedepsească pentru ceea ce-i 
făcuse. Îi făcea plăcere s-o pună să plătească. Deşi 

mâhnită, știa că se comporta așa pentru că fusese 
rănit foarte rău. Și de fapt, totul era pentru nimic, își 
zise cu pasiune. Toată această nefericire și cruzime, 
din cauza prostiei lui Derek și a geloziei lui Mark. 
Stând acolo, văzu în minte cum se vor petrece 
lucrurile în lunile ce vor veni și tot curajul i se topi. 
lar el o putea răni foarte tare, pentru că-l iubea. Ea 
pusese această putere în mâinile lui și el o va folosi 
fără milă. Odată ce ţi-ai dat inima, zise în gând, nu 
mai ai apărare, ești lovită când ești privită cu 
indiferenţă și tremuri la fiecare cuvânt dur. 

— Ei bine, Pauline, zise el nerăbdător. 

— Bineînţeles că voi sta până când va fi terminată 
cartea, spuse făcându-l să câștige o primă victorie. 

— Perfect. Nu cunosc foarte multe lucruri despre 
John, ca tatăl meu, și tot ce pot face este să mă ghidez 
după jurnalul lui John; după scrisori și desigur după 
amintirile mamei. Însă după ce voi citi manuscrisul o 
să-mi fac o idee mai bună, voi studia și dosarul ăsta. 
Asta este tot, mulţumesc. 

Se ridică și încercă să-i vorbească din nou. 

— Mark, chiar trebuie să ne comportăm așa? Nu 
putem discuta ca doi oameni și să încercăm să ne 
înţelegem? 

— Am învăţat că este o mare deosebire între ce 
spun oamenii şi ce fac. Prin acţiune îţi arată adevărul 
și ştii și tu că mai devreme sau mai târziu adevărul 
iese la iveală. Nu vreau să fiu din nou ametit cu vorbe 
și dacă totuși cineva încearcă din nou, s-ar putea să 
mă înfurii. Ăsta este ultimul meu cuvânt în acest 
subiect. 

— Dar, Mark... 

l-o tãie scurt. 

— Eşti o angajată aici, Pauline. Vrei să-ți aminteşti 
asta? A fost prea multă libertate. La fel ca tatăl meu, 
nu amestec afacerile cu plăcerile, dar de când ai venit 
tu, restul familiei a uitat de asta. Eu intentionez să 
restabilesc ordinea şi ţi-aș fi recunoscător dacă n-ai 
uita asta. 

Apropo, ești plătită lunar, cred? 

Pauline simţi cum obrajii îi iau foc și era furioasă că 
se trăda astfel, dându-i satisfacția să vadă că săgeata 
lovise chiar la ţintă. 

— Da, reuși să îngaime. 

— Propun să-ţi cresc salariul cu o liră pe săptămână, 
pentru a compensa orele de muncă şi faptul că în 
dorința de a termina cât mai repede treaba asta, s-ar 
putea să te ocupe destul de mult. 

Cine l-ar asculta, ar crede că este vorba de un 
măgar, își spuse în sinea ei Pauline, rămasă fără 
cuvinte în faţa comportării dure, plănuită în cele mai 
mici amănunte ca să-i înfrângă mândria. 

— Desigur, mai este și suma lăsată de tatăl meu 
care-ţi va reveni la terminarea cărţii, continuă Mark. 
Dar nu ştiu când va fi asta. Îmi voi da seama mai bine 
când voi studia materialul cu mai multă atenţie. Dar 
bănuiesc că tot vom ajunge pe la începutul verii. 

— Vă mulțumesc că aţi fost atât de explicit. Asta este 
tot pentru seara asta? 

— Da. Mulţumesc. Poate o să dactilografiezi 
scrisorile astea mâine și să mi le lași pe birou, aici. O 
să le semnez seara. N-o să am nevoie de tine ca să 
lucrăm la carte până la sfârșitul săptămânii, cel mai 
devreme. O să-mi ia ceva timp ca să mă acomodez cu 
treaba asta. 

Întoarsă în camera ei, se aşeză la birou și-și lăsă 
capul în mâini. În timpul discuţiei cu Mark, fiecare 
cuvânt pe care-l rostise acesta fusese un cui roșu 
înfipt în carnea ei. Nu avusese parte de duritate până 
atunci. Nimeni n-o tratase în felul acesta înainte. Cu 
tatăl ei trăise într-o atmosferă de afecțiune, iar în 
cercurile în care se învârtise fusese tratată cu respect. 

Și era ciudat să-și amintească faptul că Mark însuși o 
prevenise. 

Dar răul fusese înfăptuit, iar acum trebuia să-şi 
șteargă lacrimile și să analizeze situaţia cu mult calm. 
Mark își alesese drumul pe care trebuia să-l urmeze. 
Ea trebuia să hotărască, având în vedere că trebuia să 
lucreze cu el până la terminarea cărţii. Acum, n-avea 
cum să-l convingă că nu-și bătuse joc de el, împreună 
cu Derek. EI judeca după fapte și trata oamenii la fel 
cum făcea cu afacerile. Fie erau potriviti, fie se lipsea 
de ei. 

Tot ce putea face era să fie o bună secretară și când 
totul era gata, să se retragă cu demnitate. Nu-și putea 
permite o dispută continuă. Prin firea ei, nu era 
potrivită pentru așa ceva. Astfel de lucruri erau mai 
potrivite pentru o fire ca a lui Judy. Doar nu era 
dispusă să-i dea lui Mark satisfacția de a o vedea 
învinsă. Într-un fel, trebuia să găsească puterea de 
a-şi ascunde sentimentele pe care le avea pentru el. 

Dar de la vorbă la faptă era cale lungă. Chiar și în 
acel moment, în ciuda cruzimii lui Mark, suferea 
pentru nefericirea lui. Ce va face Mark cu dragostea 
lui? Va lăsa durerea să-l copleşească, și care-l va otrăvi 
la fel ca pe tatăl lui? 

Dacă ar fi așa, ar fi fost mai bine să nu se fi întâlnit 
niciodată. Şi ce se va întâmpla cu dragostea ei pentru 
el? Va fi ucisă de cruzimea lui? O crezuse 
indestructibilă, dar acum se întreba cât va mai dura 
până să fie distrusă. 


Capitolul 8 


La sfârșitul săptămânii, Derek plecă de acasă. 
Vineri dimineaţă îi bătu la ușă. 

— Pot să intru? 

Pauline ridică privirea de pe tastatură. 

— După cum vezi, sunt ocupată. 

— Pur şi simplu vreau să-mi iau rămas-bun. Plec 
într-o jumătate de oră. 

Intră şi se așeză pe colțul biroului. 

— Ei bine, la revedere, îi răspunse cu hotărâre 
Pauline. Fără îndoială, noua ta viaţă va fi mai bună 
decât cea de până acum. 

— Fără îndoială. De fapt, mă aștept să mă distrez 
destul de bine. Mă angajez în aviația militară şi voi 

vedea lumea întreagă. Nu mai este ca în timpul 
războiului. Nu văd de ce acum n-ar fi distractiv. 
Oricum, voi vedea chipuri noi. Doamne, ce silă mi-e 
de Darnford și de locuitorii lui! 

— Ei, oricât de interesante ar fi părerile tale despre 
aceste locuri, trebuie să-mi termin treaba, așa că dacă 
ti-ai luat la revedere, te superi dacă-ţi cer să pleci? 

O privi gânditor. 

— Dacă aş fi în locul tău, Pauline, aș renunţa la 
slujba asta. Nu cred că Mark va fi un patron model. 

— Când această carte va fi terminată, slujba mea aici 
ia sfârșit. Mark mi-a spus asta foarte clar. Dar până nu 
este gata, sunt legată de promisiunea pe care i-am 
făcut-o tatălui tău. 

— Ah, el avea un fix. Nebun de legat. N-ar trebui să 
te lași influenţată de o promisiune. Desigur, mai este 
și suta de lire. 

— Derek, nu mai avem ce discuta. Vrei să pleci? 

— OK. Nu am vrut să te amestec în treaba asta. Nu 
mi-am închipuit că bătrânul va muri subit. Îmi pare 
rău, Pauline. 

— Cam târziu, nu crezi? 

— Păi, n-are rost să-i spun ceva lui Mark. În primul 
rând, probabil că nu mi-ar da crezare și dacă ar 

face-o, mai mult ca sigur că mi-ar aplica o corecție 
fizică, deoarece este mai puternic decât mine. Și apoi, 
şi-ar retrage oferta în bani pe care atât de grațios mi 
i-a oferit. Şi nu vreau să risc, scumpo. Nu mă privi atât 
de serioasă. Pe sufletul meu, habar n-am de ce sunteţi 
atât de supăraţi din cauza unei bagatele. Deși trebuie 
să spun că mi-a făcut plăcere să-l chinui puţin pe 
Mark. 

— Te-a tratat foarte generos, în această 
circumstanţă. Mă întreb dacă te rușinezi puţin de 
comportmentul tău. 

— Generos, pe naiba! Mi-a dat foarte puţin. Noi, cei 
trei copii aveam dreptul la părți egale. Era dreptul 
nostru. 

— Ai dreptate! Ai numai drepturi, dar nicio 
responsabilitate. Eşti un parazit şi-mi faci silă. În locul 
lui Mark, nu ţi-aș fi dat nimic. 

— Poate. Eu aş fi folosit mai bine ca el banii. 

— Fără îndoială, tatăl tău era conștient de asta. La 
revedere, Derek. Distrează-te, adăugă cu amărăciune, 
începând din nou lucrul. 

Derek ezită un moment. Dacă în acel moment l-ar 
fi privit, ar fi fost surprinsă de expresia exasperată de 
pe chipul lui și de privirea afectuoasă din ochii lui. 

Dar privirea ei era aţintită pe notițe și degetele îi 
zburau pe tastatură. Derek ridică din umeri și ieși. 

Apoi veni rândul lui Judy s-o întrerupă. Intră cu o 
tavă cu două cești de cafea. 

— M-am gândit să discut puţin cu tine, dacă nu te 
superi, îi spuse. 

— Bine. Dar doar zece minute, scumpo. Am o 
grămadă de treabă. 

— Pauline, am vorbit cu mama despre magazinul 
Hildei. Ezită, aşa că i-am spus că tu o cunoști pe 
Hilda. Mi s-a părut o idee bună, nu crezi? 

— Da. Cred că este o idee bună. 

— Mama a zis că o să discute cu tine, așa că sper 
că-mi va da voie. Cine îi aude vorbind despre asta, îti 
lasă impresia că mă voi angaja într-un bar de 
strip-tease. 

Pauline o privi. Avea același aer de seninătate, dar 
privirea îi era tristă. Încă nu-și revenise după Frank 
Warden, ghici Pauline. 

— Ei bine, eu voi fi primul tău client. Oricum, am 
nevoie de o pălărie nouă ca să-mi mai ridic moralul. 

— Să-ţi ridici moralul? Mie mi s-a părut întotdeauna 
că ai moralul ridicat. 

— Te miră, nu? 


200 MARJORIE NEWMAN 


— Acum, am bani, așa că pot să-ți înapoiez datoria, 
Pauline. Dar banii pe care-i voi câștiga singură vor fi 
mult mai buni decât cei de la tata. Ştii, este amuzant, 
dar nu vreau banii lui. A fost atât de neiertător cu 
mine, încât nici nu vreau să mă ating de ei. 

— Acum nu mai sunt banii lui, sunt ai lui Mark. 

— Stiu. Mark spune că n-o să mai fiu o povară, și 
că-mi vor fi de folos când mă voi mărita, chiar dacă 
acum nu-i vreau. 

Distractiv, nu-i aşa? Mă refer la Frank. Din punctul 
lui de vedere, tata a murit cu o săptămână prea târziu. 

— Judy, n-ai ... 

— Ah, nu. M-am gândit. M-ar părăsi imediat. Nu 
l-am interesat cu adevărat. Abia acum mi-am dat 
seama. Auzi, nu vrei să mănânci biscuiţii aceia? 

— Nu, nu mi-e foame. 

— Pot? 

— Sigur. 

N-avea să-și facă prea multe griji în direcţia asta, își 
zise Pauline. Încasase o lovitură, dar își revenea. Și 
din nou Pauline invidie optimismul și egoismul 
tinerilor. 

După moartea lui Charles Cedar, viața la Avallon 
intră într-o nouă perioadă. Se părea că Judy era 

singura persoană care beneficia din plin de noile 
schimbări, pentru că se bucura de munca la magazin 
și fiindcă tatăl ei nu-i mai amăra viața, îşi petrecea 
bucuroasă mai mult timp acasă. Pentru mama ei nu 
era o așa de mare ușurare, pentru că încă resimțea 
eşecul căsătoriei ei, iar lipsa lui Derek o întrista. 
Într-o după-amiază în timp ce luau ceaiul împreună, 
se destăinui în faţa Paulinei. 

— Când Mark se va căsători, voi părăsi Avallonul și 
voi locui împreună cu fratele meu. Seara trecută am 
discutat despre asta cu Ralph. 

— Dar iubeai Avallonul. Nu vei suferi? 

— Nu. Poate că în alte condiţii, da. Dar nu acum. 
Regret multe lucruri. Nu pot să uit ultimele ore pe 
care le-am petrecut împreună cu Charles. Deoarece 
Derek a plecat, nu mă mai reţine nimic aici, doar 
amintiri neplăcute. Casa asta are nevoie de un nou 
început. Mark poate s-o facă. O s-o iau pe Judy cu 
mine, dacă nu se mărită până atunci. ÎL place pe 
unchiul Ralph. 

Este un scump și a fost terorizat de menajere 
incompetente prea mult timp. 

— Da, în mod sigur merită ceva mai bun. Este o 
persoană foarte bună. 


202 MARJORIE NEWMAN 


— Ştii, întotdeauna Cedarii au fost prea mult 
pentru mine. Înţeleg oamenii mult mai bine. Noi 
două, Pauline, aparţinem oamenilor blânzi. 

— Sunt de acord cu tine. 

— În orice caz, nu cred că tinerii căsătoriţi trebuie 
să locuiască împreună cu bătrânii. O casă trebuie să 
aibă o singură stăpână. Voi fi fericită să mă retrag în 
favoarea soţiei lui Mark. Acum, nimic nu-l mai opreşte 
să se căsătorească, deoarece îmbătrânește. S-a gândit 
și el la asta. 

— Da, presupun că da, spuse Pauline, studiindu-și 
ceașca de ceai. 

— M-am obișnuit să cred că Linda este aleasa, dar în 
ultimul timp mi-am dat seama că-mi cunosc atât de 
puţin copiii, încât s-ar putea să mă înșel în privința 
asta. Sigur au fost prieteni de-o viaţă. 

— Ai fi încântată dacă o alege pe Linda? 

— Da. Cunosc familia Coral de o viaţă. Trevor a fost 
cel mai bun prieten al soțului meu. De fapt, singurul 
prieten. Mediul în care a crescut Linda este același ca 
al lui Mark şi știu că ţine foarte mult la el, indiferent 
ce simte el pentru ea. Cred că este foarte potrivită 
pentru el. Dar Mark are propriile lui idei și fără 
îndoială s-ar putea să fie diferite de ale mele. Cred că 

acei ani în care copiii erau mici și se jucau împreună 
au fost cei mai fericiţi. Presupun că de asta ţin la 
Linda. Îmi amintește de acele zile fericite. 

— Mi se pare că am auzit o mașină, spuse Pauline, 
ducându-se la fereastră. Da, este Mark. 

— Ce caută acasă atât de devreme? Roag-o pe Lallie 
să mai aducă o ceașcă. Te rog, Pauline. 

Câteva minute mai târziu, Mark li se alătură, 
acceptă o ceașcă de ceai și luă locul favorit în faţa 
focului, ceea ce-i atrase o observaţie din partea 
mamei lui. 

Chiar trebuie întotdeauna să te pui în fața focului, 
dragă? De ce nu poti să te așezi și tu pe un scaun și 
nu să te uiţi de sus la noi, ca un dictator? 

— Scuze, mamă. Obișnuinţa. Vrei să mă dau la o 
parte? 

— Vreau, dar nu înțeleg de ce nu poţi să stai pe un 
scaun. 

— Pentru că nu rămân. Am venit mai devreme, ca să 
mă uit peste carte împreună cu Pauline. Nu voi avea 
prea mult timp liber săptămâna asta. 

— Ah, dar Pauline se întâlnește în seara asta cu Judy 
la magazin, și merg impreună la un spectacol de 
balet, la teatrul Crown, îi spuse doamna Cedar. 

— Nu mi-ai spus, îi spuse Mark Paulinei. 

— Nu. Ai spus că în seara asta vii împreună cu 
domnul Gatting și luaţi masa aici. Am presupus că nu 
vom lucra în seara asta și că voi fi liberă. 

— Gatting nu vine. Are gripă, cred. A plecat acasă la 
prânz. 

— Mă duc s-o anunţ pe Lallie înainte de a începe să 
prepare cina, spuse doamna Cedar. Mark, n-o 
dezamăgi pe Pauline. Nu vezi prea des în Darnford o 
companie de balet de primă mână și stă doar o 
săptămână. 

Doamna Cedar ieși s-o caute pe Lallie. 

— Cred că mai bine i-ai telefona lui Judy să-și 
găsească pe altcineva în locul tău, spuse el calm. Îmi 
pare rău. Dacă mi-ai fi spus înainte că vrei să ai seara 
asta liberă, aș fi aranjat lucrurile altfel. Dar așa, asta 
este singura seară liberă ca să lucrez la carte și nu 
intenţionez s-o pierd. Poate că mama va dori să 
meargă în locul tău, având în vedere că Gatting nu 
mai vine. 

— Nu-ţi cer favoruri, Mark, dar strici seara lui Judy 
și a mea deopotrivă. Nu va fi ușor să găsească pe 
cineva în ultima clipă, doar dacă mama ta va vrea să 
meargă. 

— Este vina ta că ai aranjat să ieși în oraș în orele în 
care ai fost de acord să lucrezi, şi asta fără să mă 
întrebi. Nu mă aştept ca muncitorii de la fabrică să 
facă astfel de lucruri şi mă îndoiesc că și tu ai face-o 
dacă ai lucra pentru o firmă. Te-am avertizat cu 
privire la astfel de lucruri, știi bine. 

— Ce fel de lucruri? 

— Să nu uiţi că ești angajată aici să faci ceva, nu ca 
damă de companie sau să te porţi călduros cu unii 
membri ai familiei. După-amiaza poţi să faci ce vrei. 
La fel în weekend. Dar dacă vrei liber dimineaţa sau 
seara, să mă întrebi. Nu sunt neînţelegeri, dar având 
timp liber limitat, trebuie să știu dinainte când vrei 
liber. Este clar? 

— Da. Foarte clar, spuse cât de calm reuși să fie. 

— Bine. Poţi să-ţi iei liber în altă seară săptămâna 
asta şi voi fi de acord. Sau are și matineu, cred? 

— Da. Dar doream să văd doar programul din seara 
asta și mă îndoiesc că voi mai găsi bilete. Practic, nu 
mai sunt bilete pentru toată săptămâna. 

— Păcat. Ai biletele? 

— Da. 

— Păi, telefonează-i lui Judy și dacă mama nu vrea 
să meargă, Bert poate să-i ducă biletele la magazin și 

să-ţi găsească un înlocuitor. Ne vedem în birou în 
zece minute. 

Se întrebă ce ar face el, dacă ar refuza să lucreze în 
seara asta. Se pare că Mark nu luase în seamă și o 
astfel de posibilitate. Dar strict vorbind, el avea tot 
dreptul, desigur. Se obișnuise să fie tratată ca un 
membru al familiei și nu-i trecuse prin minte să ceară 
voie pentru orice, aşa cum ar face orice dactilografă 
dintr-un birou. 

Doamna Cedar a fost de acord să folosească biletul 
Paulinei, care-i telefonă lui Judy ca să-i explice ce s-a 
întâmplat. Remarcele făcute de fată la adresa fratelui 
ei erau foarte dure și la obiect și o asigură pe Pauline 
că le va repeta și în faţa lui Mark cu prima ocazie. 

— N-o să fac scandal, Judy. N-ar avea nici un rost. 
Este un ghinion că domnul Gatting s-a îmbolnăvit de 
gripă tocmai azi. Distracţie plăcută. O să-mi povestești 
cum a fost când o să vii acasă. 

Nu era de mirare că Pauline era furioasă când a 
intrat în biroul lui Mark. 

Pentru ea era o stare neobișnuită, având în vedere 
că era o fire calmă, aşa că vorbi cât mai puţin cu 
putinţă. 

Mark o privi, când își trase scaunul și se așeză. 

— M-am gândit să lucrăm o oră înainte de cină și să 
continuăm după aceea, vreo două ore. 

Energia cu care nota, o făcu pe Pauline să rupă 
vârful creionului după câteva rânduri. Mark se opri 
și-i întinse un cuţit de ascuţit creioane. O privi câteva 
clipe cum ascutea creionul, apoi întinse mâna. 

— Îmi dai voie? Foarte puţine femei știu cum să 
ascută un creion. În timp ce se ocupa de creion se 
lăsă tăcerea, iar Pauline, într-un brusc acces de 
violenţă, dori să-i arunce cu ceva în cap. Dar când îi 
întinse creionul, reuși să-i spună un “mulţumesc” 
mormăit. 

Din fericire, își pregătise materialul din timp şi 
dicta repede, forțând-o să fie atentă și să ţină pasul cu 
el, așa că mânia i se domoli treptat. 

— Cred că ne vom opri aici. Este şase și jumătate. 
Vrei s-o rogi pe Lallie să-mi servească masa aici? Nu 
vreau să pierd timpul și o să mai lucrez puţin cât timp 
tu ești la masă. 

— Foarte bine, zise Pauline, abţinându-se să-l 
întrebe dacă nu cumva trebuie să ia masa în bucătărie, 
având în vedere că el evita un tête — a — tête cu ea în 
sufragerie. În timpul cinei din seara aceea, Pauline 
trecu în revistă încă o dată întreaga situaţie. Scene 

umilitoare ca cea din după-amiaza aceea nu trebuia să 
se mai repete. Va accepta poziţia pe care i-o hotărâse 
Mark și-și va ascunde sentimentele personale. La 
urma urmei, nici nu va fi aşa de dificil. Pur și simplu 
trebuia să uite că era Mark Cedar, care-şi deschisese 
inima în faţa ei în ajunul Crăciunului și să-l vadă ca 
patronul ei. Asta era. Să se concentreze la munca ei. 
Era interesată de ceea ce făcea. Ce era între ei era 
prea profund, pentru a fi considerată o mică dispută. 
Mark treebuia să se lămurească singur. Ea nu avea ce 
face, doar să-și apere onoarea și să-și îndure în tăcere 
nefericirea. 

De-a lungul ultimelor săptămâni, tot sperase că 
Derek îndreptase lucrurile, ba chiar se gândise să 
apeleze din nou la el. Dar în seara aceea, stând 
singură la masă, realiză că problema era între ea și 
Mark. Derek nici nu conta. Mark o considera o 
mincinoasă. Până când nu va dori s-o asculte și s-o 
creadă, ea nu va putea face nimic. Avea şi ea mândria 
ei. N-avea să se roage de Derek sau de altcineva să-i 
apere cinstea. Trebuia să o creadă pe cuvânt. nicio 
relație nu rezista fără încredere. 

În timp ce-și bea cafeaua, starea ei de spirit se 
îmbunătăţi, era mai calmă. Ratase baletul și primise o 

linie peste palmă, dar câștigase ceva. Îşi clarificase 
poziţia. 

La zece şi douăzeci, Mark se opri din dictat. De 
obicei lucrau de la opt la zece seara și în timp ce 
Pauline îşi masa degetele aproape amorţite, el spuse. 

— Mi-e teamă că în seara asta am lucrat mai mult. 
Dar săptămâna asta nu voi mai avea timp de asta. Voi 
citi ce ai lucrat în weekend. 

— Bine. Atunci, după ce-l dactilografiez, o să-l las 
pe birou. 

Îi aruncă o privire scurtă. 

— Îmi pare rău că a trebuit să lucrăm în seara asta, 
Pauline. Nu este cea mai potrivită perioadă a zilei, dar 
n-am avut de ales. 

După cum am socotit, eu va dura doar trei sau 
patru luni. 

— Înţeleg. 

— Da, cred da, îi răspunse, și Pauline se întoarse cu 
spatele ca să-și ascundă culoarea din obraji. 

În februarie, soarele încălzi valea râului și ea simţi 
cum prinde viaţă. Pauline zăbovi pe malul râului, 
privind strălucirea argintie a sălciilor care se aplecau 
spre apă. Aici, în valea adăpostită, semnele primăverii 
erau mai evidente. În acea după-amiază, Pauline 

găsise rostopască, un mănunchi de primule, și văzuse 
câteva narcise îmbobocite. 

În timp ce mergea încet, în liniștea tulburată doar 
de susurul apei, se întreba de ce, în această lume atât 
de frumoasă, oamenii produc atâta durere. 

Cărarea urca încet și când ieși în câmp deschis, a 
fost întâmpinată de un vânt tăios. Din nou rămase 
fără cuvinte în faţa măreţei întinderii din faţa ei. Poate 
că în starea ei de spirit nu putea face faţă unei astfel 
de provocări, așa că se hotărî să se întoarcă în vale. 
Când să se întoarcă, văzu doi călăreţi traversând 
câmpia departe de râu. Recunoscu iapa cenușie şi se 
întrebă dacă Mark era călărețul. Se opri la marginea 
pădurii, să privească. Când se apropiară, îi recunoscu 
pe Mark și pe Linda. Când cobori la râu, calul Lindei 
intră în apă şi trecu pe celălalt mal, dar lui Pearl nu-i 
plăcea apa și se întoarse. Mark o întoarse din nou, dar 
rezultatul fu același. Linda râse, iar Mark îi răspunse, 
vocile lor fiind purtate de vânt până la ea. Se ascunse 
după un stejar şi-i urmări. Mark nu folosi cravașa și nu 
se enervă, dar cu o răbdare neobosită, îndreptă calul 
spre râu. Podul era la câteva sute de metri în josul 
râului și probabil că Pearl simţea asta, dar Pauline ştia 
că Mark nu va ceda, indiferent cât va dura. Nu va 

folosi cravașa, ci pur și simplu își va impune voinţa. 
La fel proceda și cu ea, își spuse în sinea ei. Să se 
recunoască învinsă, apoi s-o elimine din viaţa lui. Și 
în timp ce el îndreptă calul din nou spre râu și acesta 
păşi în apă, Pauline se întoarse și porni pe cărare, 
conștientă că ziua îi fusese distrusă. 

Se întoarse la Darnford la timp pentru a lua ceaiul. 
Oraşul era asaltat de cumpărători fiind sâmbătă 
după-amiază și-i luă ceva timp până găsi o cafenea mai 
puțin aglomerată. După ce servi ceaiul, se îndreptă 
spre strada principală şi spre staţia de autobuz. Nu 
dorea neapărat să se întoarcă la Avallon, deoarece mai 
mult ca sigur Linda va fi acolo, dar n-avea altceva de 
făcut. În timp ce trecea pe lângă Biblioteca Publică, se 
ciocni de Peter Blake, care ieșea din clădire cu două 
cărți sub braț. O salută, ridicându-și pălăria. 

— Bună, Pauline. Îmi pare bine că te văd. 

— Bună, Peter. Dumnezeule, ce aglomeraţie este 
azi! adăugă când o femeie se ciocni de ea și o împinse 
la o parte. 

— Ştiu. De obicei evit orașul sâmbăta după-amiaza, 
doar am vrut neapărat să cumpăr cărțile astea două. 
Te conduc? 

— Atâta timp cât mergi spre staţia de autobuz. 

După ce depășiră strada principală, putură să 
discute în linişte. 

— Cum mai merg lucrurile la Avallon, după moartea 
domnului Cedar? 

— Destul de bine. Nu pot să fiu ipocrită şi să-ţi spun 
că a fost jelit foarte tare. 

— Nu. Era tipul de tiran, bănuiesc. Lui Judy îi era o 
teamă de moarte de el. Cu ea se purta oribil. 
Severitatea este bună și sunt de acord cu ea, dar 
trebuie să știi când s-o folosești. 

— Da, într-adevăr. Judy este mult mai fericită acum. 

— Presupun că n-o să treacă mult timp și o să se 
mărite? 

— Nu. A suferit un eşec cu Frank Warden și acum 
este supărată pe toţi bărbaţii din lume, cred. Ştii că 
lucrează în magazinul Hildei Lepworth? 

— Nu. Nu m-am întâlnit în ultimul timp cu vreun 
membru al acestei familii. 

— Ei bine, am ajuns. Vreun mesaj de transmis? 

Privirile li se întâlniră şi ezită o clipă. 

— Nu, spuse cu hotărâre. Judy știe unde să mă 
găsească, dacă vrea. Uite, a venit autobuzul. După 
orar. Pa. 

— La revedere, Peter. 

Când Pauline ajunse la Avallon, fu ușurată să vadă 
că Linda nu era acolo, dar multumirea tinu foarte 
puțin, deoarece în timpul serii sună telefonul și Linda 
își anunţă prezenţa pentru a doua zi. 

— În timp ce călăream azi, i s-a rupt cureaua de la 
ceas și mi l-a dat să-l repar, anunţă Mark. Dar am uitat 
de el și ea la fel. 

— Ha, ha, ha, făcu Judy ironic. 

— Va veni mâini, după prânz, spuse Mark, 
ignorându-și sora. 

— Asta însemană că va sta aici la ceai și la cină, 
presupun? întrebă Judy. 

— Sigur, răspunse doamna Cedar. Vine și Trevor, 
Mark? 

— Nu, după cum o știu eu pe Linda, spuse Judy. 
Doar nu vrea să fie condusă acasă de tăticu. 

— Eşti puţin cam rea, fetițo, observă Mark. 

— Zău? 

Vine şi tăticu? întrebă Judy. 

— Nu. 

— Deci, asta este. Și pun pariu că acea curea era 
ruptă de vreo câteva zile, nu de ieri. Probabil că 
aştepta vreo ocazie. 

— Cauti necazul cu lumânarea, drăguțo. 

— Zău, Judy, nu te porţi frumos cu Linda, spuse 
doamna Cedar. Este o scumpă și o cunoaștem de o 
viaţă. Bineînţeles că poate veni aici oricând va dori, 
fără să fie necesară vreo invitaţie. 

— Nu înţeleg de ce trebuie să-mi fie simpatică, chiar 
dacă o cunosc de o viaţă. Pur și simplu nu pot suferi 
ipocriţii. Oricum, am crezut că mâine mergem la 
unchiul Ralph. 

— Nu era ceva sigur. Dar tu poţi să mergi singură, 
Judy, spuse doamna Cedar. 

— De ce nu poți să vii? Lallie va fi aici. 

— Nici prin cap nu-mi trece să fiu atât de 
nepoliticoasă și să plec de acasă când vine Linda. Cum 
s-o las singură? Și nu văd nimic amuzant în asta. 

— Mamă, mă termini, spuse Judy pufnind în râs. 
Pur și simplu nu pricepi. 

— Vino, scumpo, îi spuse Mark prinzând-o pe Judy 
de ceafă. 

Hai să facem o partidă de biliard, înainte de a 
începe să lucrez la carte. 

— Ah, bine, făcu Judy, care de curând începuse 
să-și manifeste interesul pentru biliard sub 
îndrumarea lui Mark și, spre surprinderea 
amândurora, descoperi că are talent pentru joc. 

— Şi indiferent ce ai împotriva Lindei trebuie să te 
abţii. Eşti mare, acum. Trebuie să arăţi că știi să te 
porți. 

leşiră, lăsându-le pe doamna Cedar şi pe Pauline 
singure. Mark nu-și mai petrecea timpul liber în 
aceeași cameră cu Pauline și ea începea să se simtă 
vinovată că el nu mai stătea cu familia. Se gândi că ar 
trebui să stea mai mult în camera ei. Luă din nou 
cartea pe care o citise inainte, dar gândul nu-i stătea 
la cele citite. Linda și Mark. Gândul o cutremură. 

A doua zi după-amiază, plecă înainte de sosirea 
Lindei, având ca scuză un concert ce se ţinea la 
primărie. Dar nu putu să evite cina de duminică seara, 
având în vedere că doamna Cedar nici nu vru să audă 
de un sandviș servit în camera ei în timp ce va 
continua să lucreze. 

— Niciodată n-am fost de acord să sari peste o masă 
din cauză că ai de lucru, declară doamna Cedar. Soţul 
meu o făcea adesea și eu a trebuit să cedez, dar n-o să 
vă las pe voi tinerii să continuaţi acest exemplu prost. 
Oricum, duminică nu este zi de lucru pentru tine, 
Pauline. Muncești prea mult, ai auzit Mark? 

Mark tocmai își termina paharul cu vin de Xeres 

— Da. Ce vrei să faci în seara asta, Pauline? 

Din câte știu eu, suntem la zi cu lucrările. 

— Ah, nimic important, spuse Pauline repede. M-am 
gândit că aș putea reface ultimul capitol, având în 
vedere că sunt multe corecturi. 

— Nu este nicio grabă. Tie îţi place vinul dulce, 
nu-i aşa, Linda? 

— Da, Mark. Dacă nu sunt prea îndrăzneață. 

— Sigur că nu. Linda era în formă în seara aceea. 
Simţise foarte repede că Pauline nu mai era o 
ameninţare pentru ea și fie că era justificată sau nu, 
considera asta o victorie. Faţa îi strălucea plină de 
viaţă și Pauline considera că era chiar drăguță. Purta o 
rochie de catifea verde cu mâneci lungi, corset mulat 
și fustă largă, care-i scotea în evidenţă talia subțire și 
silueta perfectă. Doar gura cu buze subțiri și privirea 
gânditoare a ochilor de un albastru palid ascundeau 
sub şarmul copilăros un scop precis. După cină, 
rămaseră singuri şi Pauline tocmai se gândea la o 
scuză să se poată retrage, când Linda începu să 
vorbească. 

— Mark mi-a spus că ne părăsești înainte de 
începutul verii, domnişoară Avon, spuse ea, 
întâmplător. Ce păcat, n-o să vezi Avallonul în plină 
glorie a frumuseţii. 

Aşadar, de asta era aşa de veselă, îşi zise Pauline în 
sinea ei. 

— Da, este păcat. Dar Avallonul este frumos în orice 
moment al anului, cred. 

Chipul lui Mark era ascuns în spatele ziarului, dar 
rosti scurt: 

— Casa arată cel mai bine în mai, când trandafirii 
sunt îmbobociţi. Şi atunci, Pauline va fi aici. 

— Ce planuri ai, domnişoară Avon? Te întorci la 
Londra? 

— Încă nu mi-am făcut nici un plan. 

— Bănuiesc că-ţi pare rău că pleci. Sunt sigură că 
n-o să mai găsești o slujbă la fel de bună ca asta. 

Era o răutate? se întrebă Pauline, în timp ce privea 
fata din faţa ei. Linda zâmbi, dar nu cu tot chipul. 

— Dar probabil că eşti ambițioasă şi te gândești la 
ceva mai bun? adăugă ea. 

Da, își spuse Pauline mohorâtă, era o răutate. 

— Nu, nu sunt în mod special ambițioasă. Îmi 
cunosc limitele. Pot oare să uşurez munca celor cu 
care lucrez, din punct de vedere administrativ. 

— O treabă pe care o face extraordinar de bine, pot 
adăuga, rosti Mark. 

— Mulţumesc. 

Mark nu era meschin, se gândi Pauline, mulțumită 
pentru ajutorul lui. S-ar putea să fie război între ei, 
dar lupta corect. Asta aflase în ultimele săptămâni. 
S-ar putea să fie nemilos, dar era drept. În asta se 
deosebea de tatăl lui. 

— Ei bine, te-ai asigurat de referințe bune, 
domnişoară Avon. Asta-i clar, gânguri Linda. Tăticu 
spune că o bună dactilografă este foarte rară în 
această parte a lumii. 

Pauline se întrebă dacă i se păru că Mark strânsese 
din dinţi, dar înainte să poată răspunde, Linda 
continuă vesel: 

— Şi vorbind de dactilografă, mi-am amintit de 
Dorothy Blackwell. Zilele trecute m-am întâlnit cu ea 
în oraș şi m-a întrebat dacă știu adresa lui Derek. Nu 
o știu, dar i-am spus că te voi întreba, Mark. 

— Să fiu al naibii dacă știu, mârâi el. Pe undeva prin 
Lincolnshire, nu-i așa, Pauline? 

Privirile li se întâlniră. 

— Da. Nu-i ştiu adresa exactă. Dar o știe mama ta. 

— Eşti drăguță să o notezi şi să mi-o dai înainte de 
a pleca, domnişoară Avon? 

Altfel uit și biata Dorothy dorea cu disperare s-o 
aibă. Și i-am promis. 

— Crezi că are rost să i-o dai? întrebă Mark. Dacă 
Derek a terminat-o cu acea tânără, mă îndoiesc că 
scrisorile ei vor avea vreun efect. 

— Ştiu. Dar îmi pare rău de biata fată. Părea atât de 
nefericită. 

— Este una dintre multele părăsite, bănuiesc. Derek 
și-a dorit întotdeauna o colecţie mare. 

— Zău, Mark! protestă Linda râzând. Cinstit, în 
legătură cu Derek, tot un drac. La urma urmelor, este 
foarte chipeș, a urmărit așa cum a fost urmărit și el. 

— Foarte adevărat, răspunse Mark, privind tavanul. 

La acest punct, Pauline hotărî că stătuse destul. 

— O s-o rog pe doamna Cedar să-ţi noteze adresa, 
domnişoară Coral. Și acum, vă rog să mă scuzaţi, am 
de terminat ceva. 

Linda se întoarse spre Mark ridicând ușor din 
umeri, în timp ce Pauline închise ușa. 

— Sper că nu s-a supărat că i-am cerut să-mi obțină 
adresa aceea, nu-i așa? 

— N-am de unde să știu. 

— Ştii, este ușor pentru cei care trăiesc în aceeași 
casă în care lucrează, să-și uite poziţia. Îţi amintești 
de menajera noastră, doamna Wilkinson? Era la fel. A 
început bine și noi ne purtam frumos cu ea, desigur. 

O tratam ca pe un membru al familiei și înainte să ne 
dăm seama, începuse să ne dea ordine. Este un mare 
inconvenient ca cei care lucrează pentru tine să 
locuiască împreună cu tine. Prea multă familiaritate 
strică. 

— Nu cred că este czul Paulinei, așa cum spui tu. 

Vorbise sec. Linda îi aruncă o privire scurtă şi bătu 
repede în retragere. 

— Desigur, tu ești obișnuit să te descurci cu omenii 
mai bine decât mine. Mi s-a părut că domnișoara Avon 
a fost cam deranjată de cererea mea, dar probabil că 
Derek s-o fi certat cu ea. 

— Probabil. Este desigur îndreptățită să servească 
un Singur patron. Acum, draga mea, ce zici să te 
conduc acasă? Vreau să discut cu tatăl tău ceva legat 
de o afacere și ştiu că el se culcă devreme. 

— Sigur, Mark. Ridică privirea spre el. Nu ești 
supărat pe mine, nu-i așa? Arăţi cam încruntat. 

O prinse de mână și o trase în picioare. 

— Nu, păpușă. Nu sunt supărat pe tine. Fugi și ia-ti 
haina și nu mai face ochii mari la mine. Sunt prea 
bătrân pentru asta. 

Nehotărâtă, Linda nu ştiu cum să-i răspundă. 


Capitolul 9 


În zilele care urmară, Pauline se simţea tot mai 
învinsă. Ştia că nu va putea rezista dacă Mark și Linda 
se logodeau. Obosită și descurajată, avea moralul la 
pământ, chiar dacă începea să se simtă vinovată, că de 
fapt juca rolul meschin pe care Mark i-l impusese. 
Uitându-se în oglinda din dormitorul ei într-o seară, 
aproape că nu se recunoscu. Nefericirea îi distrusese 
drăgălășenia. 

Avea cearcăne negre sub ochi, colţurile gurii îi erau 
lăsate și părul nu mai avea strălucire. Nici urmă de 
spirit. Se întoarse, rușinată de starea de neputinţă ce 
o cuprinsese. 

Se auzi o bătaie în ușă și Judy intră în cameră. 

— Auzi, Pauline, pot să imprumut pila ta? Am 
pierdut-o pe a mea. Mi-am rupt o unghie și asta mă 
înnebunește. Multam. 

Se așeză pe pat şi începu să-și pilească unghia. 

— Vii la balul de la Primărie, sâmbătă? 

— Nu, nu cred. 

— De ce nu? i-ar prinde bine. Pari cam fără viaţă în 
ultimul timp. 

— Păi, în primul rând Linda a lăsat bilete doar 
pentru tine, Mark și mama ta. 

— Ăsta nu-i un motiv. Biletele se vând la Primărie 
pentru toată lumea. 

— În al doilea rând, n-am partener. 

— Nu contează nici asta. Jack Lepworth şi prietenii 
lui vor fi și ei prezenţi, știu asta. Pot să-ţi fac 
cunoștință cu ei. 

— Probabil că vor fi multe fete singure. Nu cred că 
vreau să mă alătur lor. Oricum, Judy nu prea am chef 
de dans. 

— Ce nu-i în regulă, Pauline? Eşti cam palidă în 
ultimul timp. 

— Puțin cam cătrănită, cum ar spune Lallie. 

— Păi, atunci, balul este exact ce-ţi trebuie. Și având 
în vedere că se strâng fonduri pentru comunitate, 

merită să fie susţinut, chiar Linda este în comitetul 
organizator. Aşa cum obișnuia Pete să spună, lipsa 
activităţilor culturale în Darnford este o ruşine. 

— ÎL citezi destul de des pe Pete, nu-i așa? 

Judy se gândi o clipă. 

— Mda. Presupun că da. Unele spuse ale lui erau 
destul de corecte. Îmi lipseşte mai mult decât aș fi 
crezut. 

— Sâmbăta trecută, m-am întâlnit cu el în oraș. Nu 
ti-a trimis nici un mesaj, dar a întrebat de tine. 

Judy digeră în tăcere cele auzite, apoi adăugă, 
gânditoare: 

— Am luat legătura cu el, dar este atât de serios. 
Vreau să spun, să fim prieteni și să ne distrăm 
împreună nu este îndeajuns pentru el. Și eu nu vreau 
să mă implic. 

Pentru mult timp. Mi-a ajuns. 

— Cred că ești foarte înţeleaptă. Prea multă 
intensitate nu face bine la stomac. Dă indigestie. 

— Oh, vai de mine, auzi gongul și eu nu m-am 
aranjat încă. Viaţa pentru o femeie de afaceri este 
foarte grea, nu-i așa? Am o poveste grozavă despre 
una din clientele mele. Ţi-o spun la cină, spuse Judy 
dispărând pe ușă. 

În timp ce cobora încet scările, Pauline se întreba 
cât va mai putea rezista. 

Și apoi, chiar a doua zi, din senin apăru salvarea. 
Imediat după ceai, doamna Cedar o chemă la telefon. 
Ridică telefonul neavând nici cea mai mică idee de 
cine ar putea fi. 

— Alo. Domnişoara Avon la telefon. 

— Pauline. Îmi pare bine să te aud, chérie. Ghiceşte 
cine e? Louis Montel. 

— Louis! Ce surpriză plăcută. Unde ești? 

— La Londra. Am venit cu afaceri și am promis 
familiei că am să încerc să te văd. A fost destul de greu 
să aflu numărul de telefon, dar am reușit până la 
urmă. 

— Cât timp stai? 

— Trebuie să mă întorc marți după-amiază, dar nu 
mai am nicio întâlnire până marţi dimineaţă. Cred că 
o să mă reped până la Darnford să te văd. 

— Ah, zău, Louis. 

Ar fi minunat. 

— Poţi să-mi faci o rezervare la hotel? Voi lua trenul 
mâine dimineaţă. 

— Îţi fac rezervarea. Ai un tren la zece fără cinci din 
Paddington, Louis. Te aştept la gară. 

— Ça va. Mă bucur că ne vom întâlni, Pauline. 
Mâine avem o mulţime de vorbit, chérie. 

— Într-adevăr. Au revoir, Louis. Abia aştept să ne 
întâlnim. Asta da noroc. 

— À demain, dragă Pauline. 

Se întoarse în salon, cu ochii strălucind de bucurie. 

— Ce surpriză! Un prieten de la Paris este la Londra 
și vine să mă vadă în weekend. 

— Ce bine pentru tine, scumpo. Întotdeauna m-am 
simţit puţin vinovată de felul în care te-am 
monopolizat și te-am îndepărtat de prietenii tăi. 

— Nu-i adevărat. Eu m-am îndepărtat de ei când am 
părăsit Franţa. 

Dar Louis este fiul cel mare al prietenilor noștri. 
Familiile noastre se cunosc bine — cinci copii, mama, 
tata și bunica. I-am promis că-i rezerv o cameră. Cred 
că hotelul Crown este cel mai bun din Darnford, nu-i 
aşa? 

— Dar ar putea veni aici, Pauline. Orice prieten 
de-al tău este binevenit. 

— Mulţumesc. Foarte drăguţ din partea ta. Dar cred 
că Louis nu doreşte să deranjeze. 

— Ei bine nu ezita să-l inviţi aici, dacă doreşte să 
vină. Cât va sta aici? 


226 MARJORIE NEWMAN 


— Marţi se întoarce la Paris. Este inginer și 
călătoreşte foarte mult, dar cred că n-a mai fost în 
Anglia din timpul războiului. A fost înrolat în forțele 
armate franceze și a stat în Anglia aproape doi ani, aşa 
că vorbeşte bine englezește. Este o persoană 
încântătoare și este logodit cu o tânără la fel de 
încântătoare, adăugă Pauline repede, văzând expresia 
întrebătoare de pe chipul doamnei Cedar. 

Plăcerea pe care o simţi Pauline la această vizită o 
schimbă total. Poate nu avea nevoie decât de o gură 
de aer proaspăt provenit din exterior, să-i înlăture 
tensiunea și să-și recapete echilibrul. Și nimeni n-ar fi 
putut să o facă mai bine decât Louis Montel, care-i 
amintea de zilele fericite pe care le petrecuse alături 
de familia lui, o viaţă liniștită, fără toate emoţiile de 
care fusese înconjurată la Avallon. 

A doua zi îl așteptă în gară, revăzând în gând 
sosirea ei la Darnford în septembrie trecut. I se părea 
că trecuse foarte mult timp. De atunci trecuse 
printr-un vârtej de emoţii. Dacă ar fi putut da ceasul 
înapoi, ar alege să nu vină la Avallon și să-l cunoască 
pe Mark Cedar? Şi chiar dacă ar fi putut să răspundă 
la întrebare, știa că doar pentru ajunul Crăciunului și 
merita s-o facă din nou. 

Trenul sosi la timp, ușile vagoanelor se deschiseră 
și pe peron apăru silueta zveltă a lui Louis Montel, 
ținând în mână o valiză mică şi având pe cap pălăria 
cu boruri largi care-i dădea un aer continental, 
inconfundabil. O zări pe Pauline și chipul lui slab se 
lumină de un zâmbet, în timp ce ea alergă spre el cu 
braţele întinse. 

O îmbrăţișă cu căldură și începu să vorbească 
repede în timp ce se îndreptau spre ieșire. 

— Încă de când am aflat de călătoria asta, familia 
mi-a cerut să vin să te văd. După cum îţi dai seama, 
scrisorile tale sunt citite de toată familia. Am aranjat 
în așa fel întâlnirile de afaceri ca să am timp liber, şi 
asta pentru tine, Pauline. O luăm pe aici? Te las pe 
tine să mă conduci. 

— Da. Am rezervat o cameră la hotelul Crown și 
m-am invitat să iau prânzul cu tine. 

— Splendid. Atunci, vom avea timp să discutăm. Am 
atât de multe mesaje de transmis şi ai atâtea să-mi 
spui, încât cred că o să bem o groază de vin. 

În timpul prânzului, o puse la curent cu ultimele 
noutăţi din cadrul familiei Montel, iar ea îi povesti lui 
Louis câteva aspecte din viaţa ei cu Cedarii. 

— Eşti fericită cu noua ta viaţă, Pauline? 

— Casa este minunată. Ca un castel francez. Îţi va 
plăcea, Louis. Iar doamna Cedar este foarte bună cu 
mine. Soţul ei a murit recent, iar fiul lui, Mark, 
continuă cartea la care noi lucram. 

— Cartea despre fiul mort în timpul unei ascensiuni 
pe Matterhorn? 

— Exact. 

— Tânărul Jean a fost prins de microbul cățărărilor. 
Ne-am cățărat în Alpi cu un grup de elevi, vara 
trecută, iar acum ... Louis ridică din umeri ... nimic, 
doar povestiri. Cred că i-ar fi plăcut să încerce 
muntele Everest, dar pentru un băiat de șaisprezece 
ani este puţin cam mult. Mamei nu-i place, dar odată 
ce muntele te-a prins în vraja lui, nu mai scapi. 
Oricum, nu cred că o să-i permită așa ceva, iar el o să 
accepte. 

Îşi luară cafeaua în salon și continuară să 
flecărească până realizară că urma se se servească 
ceaiul. 

— Am vorbit de mi s-a uscat gura, spuse Pauline. Aș 
putea să beau un sfert de kilogram de ceai, cel puţin. 

— Poţi s-o faci. Este un hotel foarte confortabil, 
Pauline. Mobila este excelentă, iar covoarele de bună 
calitate. 

— Eşti foarte politicos și probabil că n-o să 
menţionezi nimic despre mâncare. 

— Ceea ce am servit a fost destul de bun. N-am de 
ce să mă plâng, cu excepţia supei, care a fost 
groaznică. 

— Bine, Louis, dar supele pe care le prepară mama 
ta sunt excelente, chiar ţinând cont de standardele 
franceze. 

— Așa este. Afişul cu balul de acolo, Pauline. Poate 
participa toată lumea? 

Pauline privi afișul care anunţa balul de la 
Primărie. 

— Da, Louis. Este seara asta. Adună fonduri pentru 
comunitatea de aici. 

— Mergem și noi? Ar fi un mod drăguţ de a celebra 
întâlnirea noastră și știu că ţie îţi place să dansezi. 

— Da, mi-ar face plăcere. Acolo vor fi prezenţi și 
Mark şi Judy Cedar așa că o să poţi face cunoștință cu 
ei. Și doamna Cedar are bilet, dar nu cred că o să 
vină. Este destul de în vârstă și în orice caz, consideră 
că este prea devreme să iasă după decesul soţului ei. 

— Ah, da. Copiii nu gândesc la fel? 

— Nu. 

— Drăguţ din partea lor. 

Când voi muri, nu vreau să fiu jelit. Nu este logic 
să jelești un suflet care s-a dus să se odihnească. 

— Sunt de acord, Louis. Dar convențiile mor greu, 
Ştii. 

— Ah, convențiile, Louis ridică din umeri şi nu mai 
continuară subiectul. 

Pauline îi zâmbi. 

— Habar n-ai, Louis, cât de mult admir filozofia 
ridicării din umeri. Calmul, acceptarea cu umor a 
fobiilor umane și a neputințelor. Pe jumătate 
înseamnă înțelepciune, sunt sigură. 

— Fără astea, s-ar lovi de un zid. Puțin scepticism 
este necesar în arta supraviețuirii — este sarea care 
face mâncarea acceptabilă, n'est-ce-pas? Dar în seara 
asta nu vom distra Pauline. Din fericire, a trebuit 
să-mi aduc un costum de seară pentru întâlnirea de la 
Londra și dacă reușesc să-l calc, n-o să te fac de 
ruşine. 

— Şi ăsta este un alt lucru pe care-l admir la 
francezii pe care-i cunosc — talentul lor de a face orice 
femeie pe care o întâlnesc, fie că are șaisprezece ani 
sau șaizeci, să realizeze că este femeie și că este 
atrăgătoare. Are un efect extraordinar asupra 
moralului. 

— Dacă le faci să gândească așa, atunci chiar sunt 
atrăgătoare. Şi lucrurile vor merge de minune. 

— Ei bine, Louis, ca să-ţi dovedesc că ai dreptate și 
ca Să-ţi arăt recunoştinţa mea, o să-mi scot din dulap 
cea mai bună rochie — am cumpărat-o pentru o 
recepţie la care am fost cu tata și n-am mai purtat-o de 
atunci — și voi încerca să mă prezint la forma maximă. 
Și asta înseamnă că trebuie să fug, deoarece trebuie să 
calc rochia, și cum nu posed o frumuseţe sălbatică, 
am nevoie de timp ca să mă aranjez. 

Întoarsă la Avallon, Pauline se repezi în camera ei, 
scoase rochia din dulap și se grăbi să se ducă s-o 
calce. Din fericire, moda nu se schimbase prea mult 
în ultimii doi ani, își spuse în gând, în timp ce privea 
rochia atârnată de ușa dormitorului ei. O auzi pe Judy 
cântând în timp ce urca scările și ieşi în întâmpinarea 
ei. 

— Judy, până la urmă vin la bal. Strigă-mă când 
termini cu baia, vrei? 

— Sigur. Sunt bucuroasă că vii. Vine și francezul? 

— Da. O să-ţi fac cunoştinţă cu el, dacă o să fii 
cuminte. 

Pauline tocmai își aranja părul când Judy intră să 
vadă dacă era gata. 

— Imediat. 

— Ah, Pauline, ce rochie superbă! Întoarce-te şi 
lasă-mă să te admir. 

Pauline își încheie colierul de topaze şi se întoarse. 
Jugy își plimbă privirea pe rochia fără bretele. 

Nimic nu s-ar fi potrivit mai bine cu părul ei 
castaniu-închis și cu ochii căprui, decât rochia de 
culoarea chihlimbarului și pe moment, tăcerea lui 
Judy putea fi luată drept compliment. 

— Pauline, arăși minunat. O să le pui pe toate în 
umbră, știi? Cât invidez acești umeri catifelați și 
rotunzi. Mi-ar plăcea la nebunie să port o rochie fără 
bretele. 

— Am cumpărat-o de la Paris pentru o ocazie 
specială. Este adevărat că îmi stă foarte bine. 

— Este superbă. Ştii ce, trebuie să vii s-o vadă și 
mama. 

— Nu-l facem pe Mark să ne aștepte? 

— Să ne aștepte. Gata, iau eu mănușile şi capa. Poţi 
să le pui jos. Am impresia că rochia asta a mea, bleu 
și dreaptă, este ca din topor. 

— Prostii. Ai un chip tânăr și proaspăt şi ai arăta 
minunat şi într-un sac, îi spuse Pauline în timp ce-și 
ridică poalele rochiei și cobori grăbită scările. 

Judy o prinse de mână și o trase în salon. 

— Mamă, privește imaginea frumuseţii. 

Domna Cedar lăsă broderia la care lucra să-i cadă 
în poală. Mark, care era sprijinit de şemineu, se 
întoarse. Pauline zâmbi și doamna Cedar aprobă din 
cap. 

— Draga mea, superb! 

— Ăsta-i efectul francezului asupra ei. Abia aştept 
să-l cunosc, spuse Judy. 

— Ah, asta-mi aminteşte, Mark. Cred că ar fi drăguţ 
ca Pauline să-și invite prietenul să petreacă ziua de 
mâine cu noi, nu-i aşa? A străbătut atâta drum de la 
Londra s-o vadă pe Pauline şi să-și petreacă duminica 
într-un hotel din Darnford nu este cel mai grozav 
lucru. 

— Duminică în Darnford, după Paris! exclamă Judy. 
Asta-i culmea! 

— Cred că este o idee bună, spuse Mark care încă 
nu-și dezlipise privirea de Pauline. 

— Atunci, să-l inviţi tu, dragule, deoarece simt că 
Pauline n-o s-o facă. O să fie plăcut să facem schimb 
de păreri cu cineva din altă ţară. Ai grijă să nu răcești, 
Pauline în holul acela imens. 

Și petrecere frumoasă. 

Dacă era o reacţie la tristețea din săptămânile 
trecute, nu știu, dar în ciuda faptului că Mark n-a 
dansat deloc cu ea, Pauline s-a distrat din toată inima. 
Louis era încântător, vesel și atent şi în compania lui 
descoperi soarele după ploaie. Dintr-o dată, deveni 
conștientă de sentimentul de vină şi suferinţă pe care 
Mark i-l impusese într-un fel oarecare. 

Aşa cum se așteptase, Louis produse o părere 
extraordinară asupra lui Judy, care fusese cucerită de 
manierele lui și era gata să-l adore pentru că o trata 
cu atâta indiferenţă. Louis ştia să se poarte, își spuse 
în gând Pauline, zâmbindu-i lui Judy. 

Găsise o masă pentru două persoane într-un 
separeu, aduse nişte sandvișuri și cafea, apoi se așeză 
pe scaun și o privi cu un zâmbet larg: 

— Şi acum vine cel mai importnt anunţ, spuse. De 
azi în cinci săptămâni, cherie, mă căsătoresc cu Marie. 
Mă voi supăra foarte tare dacă nu vii la nuntă și voi fi 
discreditat în ochii familiei. Acum, ascultă. Paștele 
este peste patru săptămâni. Mama vrea să vii de Paști, 
să stai o săptămână, să asiști la căsătorie și apoi să te 
întorci în Anglia. Este un plan bun, nu crezi? 

— Un plan minunat, Louis, dacă pot să-mi iau liber 
de la slujbă. 

Mi-ar face mare plăcere să vin să ne întâlnim cu 
toții și să asist la nunta ta. Depinde de Mark. 

— Pot să-l întreb? Pare o persoană agreabilă. 

— Nu, lasă-mă pe mine, Louis. O să-l întreb și o să 
te anunţ. 

— M-a invitat să-mi petrec ziua de mâine împreună 
cu familia. Asta este foarte frumos. Voi fi încântat s-o 
cunosc pe doamna Cedar. Copiii ei au personalităţi 
foarte interesante. Iar tu poți să-mi arăţi casa care îţi 
place atât de mult, și mlaștinile despre care ne-ai scris 
atâtea. Când ajung acasă, trebuie să le fac un raport 
complet. Altfel n-o să am pic de liniște. 

— Mă rog ca mâine să fie frumos. Atunci să vezi. 
Louis, o să fii un soţ minunate. Te rog să mă crezi că 
o invidiez pe Marie. 

— Oh, Pauline, nu spune asta, când arăţi atât de 
bine. Micuța Judy este foarte drăguță, n 'est-ce-pas? 

— Da. Tin foarte mult la ea. Este puţin 
încăpățânată, dar este foarte afectuoasă. 

— Este plină de viaţă. Îmi aminteşte puțin de Marie. 
Dar Judy este mai tânără, desigur, şi cred că n-are 
prea multă experiență. Nu-i invidiez tinereţea, ci mai 
degrabă entuziasmul debordant. Pentru Judy, Parisul 
înseamnă romantism şi strălucire. Cea mai mare 

bucurie în viaţa ei înseamnă o plimbare pe Champs- 
Elysées. Pentru ea nu este un oraș, este un vis. 
Pauline, am o idee. Ad-o pe Judy cu tine. Va fi o 
companie pentru tine în timpul călătoriei şi dacă 
mama ei îi permite, va fi foarte bine primită la noi 
acasă. 

Avem destule camere. Oricum, la nevoie ne putem 
înghesui, iar familia o s-o placă. 

— Drăguţ din partea ta, Louis. Mi-ar face plăcere să 
vin cu ea. Dar nu sufla nici un cuvânt până când nu 
aflu dacă Mark îmi dă voie să vin şi până când domna 
Cedar nu-şi va da acordul, deși sunt sigură că va 
accepta. N-aş vrea s-o dezamăgesc pe Judy, ar fi o 
cruzime. Abia așteaptă să vadă Parisul. 

— Atunci te las pe tine. Fă tot ce poţi să vii, Pauline. 
Mi-ar face mare plăcere să vii la nunta mea. Știi, ești 
singura femeie pe care am întâlnit-o și care îmi 
inspiră afecţiune și confort. Nu știu dacă o să găsesc 
cuvântul potrivit, dar când voi vorbi la nunta mea și o 
să fiu nervos, va fi de-ajuns, poate, să mă uit la tine, 
să-ţi văd zâmbetul şi să capăt curaj. 

— Nu mi te închipui nervos sub nicio formă, Louis. 

— Este posibil. La urma urmei, nu m-am mai 
căsătorit până acum, ca să știu. Deja familia nu-mi dă 

pace deloc ... Alors, un tangou? Îmi place să dansez. 
Dansăm, Pauline? 

Mark îi luă în maşină pe Louis și pe Linda pe 
care-i conduse la destinaţie, apoi se îndreptă spre 
Avallon. În timp ce urcau dealurile, Judy sporovăi ca 
o coțofană, în special despre Louis. Pauline, care 
stătea pe bancheta din spate, se simțea relaxată și 
fericită. Simţea că totul este posibil, că toate rănile 
pot fi vindecate, așa că în timp ce Mark parca mașina, 
zăbovi în salon, aşteptându-l. Când îl auzi intrând, îl 
strigă. Pare obosit, își spuse în gând. 

— Mark, nu putem ... Se opri nehotărâtă. 

— Da, Pauline? Ce să putem? 

Dar văzu din expresia lui că fusese prea 
încrezătoare. Rămase tăcută, dar când el continuă să 
vorbească, tresări la nota ironică din vocea lui. 

— Rochia asta este foarte potrivită. Este vorba de a 
te folosi de farmecele personale? ... Nici un răspuns? 
Atunci, presupun că despre asta este vorba. 
Recunosc, este o prostie din partea mea că nu sunt în 
stare să mă înfrupt din bucata fratelui meu, când mi 
se oferă, dar consider că fiecare membru al familiei 
trebuie să aibă farfuria lui, altfel apar tot felul de 
complicaţii. 

Am putea chiar să ne certăm cine are întâietate, 
când Derek este acasă. 

Fără nici un cuvânt, Pauline își luă haina de pe 
scaun și-i întoarse spatele. 


KKK 


Spre uşurarea Paulinei, soarele strălucea pe cer și 
deşi erau nori și vântul bătea destul de tare, reuși 
să-l ia pe Louis la o plimbare prin câmpia ce se 
învecina cu mlaștina. Tipul ăsta de ţinut, cu dealuri 
solitare și pârâuri repezi, era foarte diferit de ceea ce 
cunoștea el și a fost foarte impresionat de peisaj. 
Întorcându-se acasă, îl văzură pe Mark călărind destul 
de aproape și-i făcură semn cu mâna. Apoi o îndemnă 
pe Pearl la trap și o îndreptă spre zidul de piatră. 

— Drăguţ, făcu Louis cu un aer aprobator. Călărește 
bine. 

— Da. Obișnuia să participe la concursuri de 
sărituri şi are o grămadă de cupe, acasă. Cred că asta 
a fost înainte ca tatăl lui să se retragă din afaceri, când 
avea mai mult timp liber. 

Pauline privi ceasul. 

— Dacă pornim acum, avem timp să vezi și grădina 
înainte de masă. Pe sub copaci a început să răsară 
șofranul și am văzut câteva primule și toporași cu 
boboci. 

— Am uitat de pasiunea englezilor pentru 
grădinărit, zise Louis zâmbind. Cred că este o pasiune 
minunată. 

Prânzul a fost foarte vesel, mai ales după ce Louis 
lăudă cu multă sinceritate Avallonul spre marea 
bucurie a doamnei Cedar. 

— Am știut că o să-mi placă, zise Louis. Mai ales 
după ce Pauline mi-a spus că a fost numit după orașul 
francez Avallon. 

— O să fii surprins, dar numele este o continuă 
sursă de necazuri, comentă Judy. Oamenii deştepţi 
zic: “Ah, Avalon. Avalonul regelui Arthur. Ce nume 
romantic. Dar spune-mi, dragă, nu cumva l-aţi scris 
greșit?” 

Și atunci, trebuie să explicăm pentru a suta mia 
oară că numele provine de la un oraș francez, unde 
străbunicul şi-a petrecut luna de miere. Atunci 
consideră că nu este patriotic şi nu este frumos să 
duci lumea în eroare. 

— Nimănui nu-i place să fie prins pe picior greșit, îi 
explică Louis zâmbind. 

— Cunoşti orașul Avallon? îl întrebă doamna Cedar. 

— Da. Foarte bine. Eu şi Pauline avem amintiri 
plăcute despre oraș, nu-i așa? 

— Da, chiar așa, zise Pauline. Eu, tata și toată 
familia Montel am stat o noapte în oraș. Eram în drum 
spre Mediterana, pentru o vacanţă de două 
săptămâni. A fost o zi toridă şi am avut o suită de 
accidente. 

— În ziua aceea, bătrânul Citroen a făcut o grămadă 
de necazuri, explică Louis. Am avut o pană, s-a 
înfundat carburatorul, apoi pompa de benzină a făcut 
figuri. Și tatei i-a sărit muștarul. 

— La fel și bunicii, spuse Pauline râzând. Ştii, 
familia Montel în vacanţă este un spectacol. În mașina 
noastră erau doi dintre copii, dar tot mari rămâneau 
șase persoane în Citroen, cu un munte de bagaje pe 
capotă, plus o canoe şi o bicicletă. 

— Ce distracţie, spuse Judy. 

— Nu într-o zi toridă, în care toţi îi dădeau câte un 
sfat tatei, sfat care nu era necesar, plus bunica, ce 
ameninţa că se va întoarce cu trenul. Până la urmă, 
am ajuns la Avallon și am văzut un hotel, ce părea o 

oază de liniște în mijlocul furtunii. Era unul foarte 
vechi. Şi Napoleon i-a fost oaspete. Printr-o arcadă se 
putea vedea o grădină cu bănci la umbra copacilor. 
Dar am sărit cu gura la tata, că părea cam scump 
pentru o familie atât de mare. Pentru un cuplu, era 
ideal. Poate străbunicul tău şi-a petrecut luna de 
miere acolo. Dar pentru o familie, era cam prea mult, 
înţelegi? 

— Desigur, răspunse doamna Cedar. 

— Am stat în faţa hotelului și am discutat cam 
douăzeci de minute, cred. 

— Mai mult, spuse Pauline. 

— În fond, noi am câștigat. Tata a fost copleșit de 
majoritate. Când ne-am hotărât într-un final, ne-am 
dat seama că domnul Avon se dusese să viziteze nişte 
metereze și ne-au mai trebuit douăzeci de minute ca 
să-l găsim. 

— Şi hotelul a fost la înălțimea așteptărilor? întrebă 
Mark. 

— A fost o încântare și a meritat fiecare bănuţ, care 
fie vorba între noi l-a îngrozit pe tata când a văzut 
nota de plată. O să uiţi vreodată cina dumnezeiască 
din grădină și discursul tatălui tău de la sfârșit? spuse 
Louis. 

— Niciodată. Se înserase cu mult timp înainte de a 
termina și am și acum în faţa ochilor lumânările de pe 
mese. A fost una din acele ocazii pe care timpul nu le 
șterge din memorie. 

— Aș vrea să merg acolo într-o zi, spuse Mark. Mă 
întreb dacă străbunicul a stat acolo. Vreo scrisoare, 
ceva, mamă? 

— Nu din câte știu eu, dragă. Dar sunt o grămadă 
de scrisori într-un cufăr, la mansardă. Adesea m-am 
gândit să le căutăm. S-ar putea să găsim acolo vreun 
indiciu. 

— Trebuie să caut, spuse Mark 

Cât de mult îndrăgea casa asta, își spuse în sinea ei 
Pauline. Orice era legat de istoria ei, indiferent cât de 
neînsemnat era, îi aprindea imaginaţia. 

Și ea va renunţa la ceea ce această lume îi putea 
oferi în viitor, își zise plină de amărăciune. 

Au stat de vorbă în jurul șemineului, apoi Mark și 
Louis s-au îndreptat spre biliard, așa că Pauline n-a 
mai putut discuta cu Louis între patru ochi, decât 
înainte de plecare, când așteptau în fața casei ca Mark 
să scoată maşina din garaj şi să-l conducă la hotel. 

— A fost o zi foarte reușită, Pauline. Te felicit că ai 
asemenea prieteni. Încă nu l-ai întrebat pe Mark? 

— Nu. O să vorbesc cu el în seara asta. 

— Bine. Sunt convins că va fi de acord. Mâine mă 
duce să vizitez fabrica. Sunt foarte interesat. Aşa că nu 
vom avea mult timp să stăm de vorbă, Pauline, având 
în vedere că trebuie să prind trenul de la trei și 
jumătate. Mark vine la hotel să luăm prânzul 
împreună. Vrei să vii şi tu? 

— Mâine am mult de lucru, Louis, și cred că este 
bine să vă las să discutaţi despre mașini și fabrică. Dar 
ne putem întâlni la ora trei la cafeneaua de lângă 
gară, să bem un ceai şi să ne luăm rămas-bun. 

— Bine. Voi fi acolo. Îmi pare rău că nu pot sta mai 
mult în Darnford. 

— Şi mie, Louis. 

— A sosit mașina. Intră în casă, Pauline. Este frig. Au 
revoir, chéri. Mâine la ora trei. Ne întâlnim la cafenea. 

Puțin nervoasă, Pauline aşteptă întoarcerea lui 
Mark, sperând că nu va vedea în aceasta o repetare a 
serii precedente. Nu era sigură că el va accepta și 
nu-i era ușor să-i ceară o favoare. Fu neplăcut 
surprinsă să constate că tremura când auzi mașina. 
Datorită situaţiei existente între ei, era un pachet de 
nervi. Doar și din acest motiv, o săptămână departe 
de Avallon ar fi o binecuvântare. 

Mark intră în cameră și se duse direct lângă foc, 
frecându-și mâinile. O privi surprins. 

— Este foarte frig. Cred că vântul a început să sufle 
dinspre nord. Pauline trase aer în piept. 

— Mark, vreau să-ţi cer o favoare. 

— Spune. 

— Louis se însoară peste cinci săptămâni. M-a 
invitat să-mi petrec Paştele cu familia lui și să iau 
parte la nuntă la sfârșitul săptămânii. M-a rugat s-o 
aduc și pe Judy, dacă îi dă voie mama ei, dar i-am 
explicat că depinde de tine, dacă ai nevoie de mine. 
Pot să merg? 

— Vrei să mergi, cu tot dinadinsul? 

— Da. Ţin foarte mult la familia Montel și mi-ar face 
mare plăcere să-i văd înainte de nuntă. lar pentru 
Judy ar fi mană cerească să vadă Parisul. 

— Într-adevăr, Oricum, ti-ai câştigat vacanța, iar eu 
nu mă Supăr să iau o pauză. Să scrii o carte, este mai 
obositor decât mi-am imaginat. 

— Mulţumesc foarte mult, Mark. 

— Simpatic tip, Montel. Mi-a făcut plăcere să stau 
de vorbă cu el, astăzi. 

— Da, este un scump. Acum este prea târziu să 
vorbesc cu mama ta, dar mâine dimineaţă când o văd 

îi spun, și în felul acesta pot s-o anunţ pe Judy înainte 
să plece la magazin. 

— Nu cred că mama se va opune. Montel a cucerit 
toată familia. 

— Abia aştept să-i văd faţa lui Judy. Va fi ca și cum 
ar primi o comoară de nepreţuit. Noapte bună, Mark. 
Şi mulțumesc. 

— Noapte bună. 

Pauline urcă scările în fugă, mulțumită și puţin 
surprinsă de victoria ușoară pe care o obținuse, deși 
considera că Mark se comportase în concordanță cu 
poziţia pe care o avea acum în casă. Ca patron va 
acționa corect, cu generozitate. Dar cum depășea 
această linie și se aventura într-o zonă personală, o 
punea la punct fără milă. Ei bine, își învățase lecţia. 
Nu se va mai întâmpla din nou. 

Louis se bucură când auzi vestea de la Pauline și 
chicoti plin de încântare când citi bileţelul de la Judy. 

— Mi-a scris că atunci când a auzit vestea a fost atât 
de bucuroasă, încât nici n-a mai putut mânca și ar fi 
venit în goană să mă îmbrăţişeze şi să mă sărute, dacă 
n-ar fi rămas singură la magazin. 

— Este drăguţ să poţi face un vis să devină realitate 
atât de uşor, spuse Louis punând bilețelul în buzunar. 

— Și ţi-a făcut plăcere să vizitezi fabrica? 

— Foarte mult, Pauline. Mark Cedar este un tip 
tare. Ştie ce face. Are o afacere bună şi o s-o dezvolte. 
O persoană sigură pe sine este de admirat, și 
realizează lucruri mari. Poate că-l consideri un 
căpcăun? 

— Nu, nu chiar, De ce crezi asta? 

— Deoarece ţi-a fost teamă să-l întrebi de vacanţă. 

— Mi-a fost teamă că m-ar putea refuza. Este 
nerăbdător să termine cartea cât mai repede posibil și 
oricum, nu este genul meu să cer favoruri. 

— Mai degrabă le acorzi tu, zise Louis zâmbind. La 
fel și ceilalți. Ne face să ne simţim bine. Sunt puţini 
oameni în lumea asta pe care să nu-i corupă puterea, 
mai mult sau mai puţin, dar sunt şi mai puţini cei care 
au destulă stăpânire de sine să mânuiască puterea 
fără să abuzeze de alţii și să-i corupă. Nu-l cunosc pe 
Mark Cedar decât de două zile, dar greșesc dacă-l 
consider ca făcând parte din grupa celor puţini? 

— Nu, nu greșești, Louis. Este conștient de 
responsabilităţile sale. Dar ... 

— Dar, chérie? 

— Dar câteodată puterea lui de a se stăpâni pare 
aproape inumană, și asta mă sperie. Este foarte dur cu 


O ATINGERE MAGICĂ 247 


greșelile omenești. Atât cu ale lui, cât și cu ale 
celorlalți. 

— Dar tu ești foarte îngăduitoare cu greșelile 
omenești, Pauline. Este o trăsătură foarte rară. La 
urma urmelor, o ridicare din umeri este adesea doar 
un compromis. Dacă Mark nu este de acord cu așa 
ceva, n-o să-și facă viaţa mai ușoară, dar cine poate 
spune că greșește? Eu, unul, nu. Dar dacă începem să 
discutăm astfel de lucruri o să pierd trenul. O să 
continuăm discuţia acasă? 

— Vor începe toţi să vorbească, iar tu o să scuturi 
clopoțelul și o să restaurezi ordinea? Așa o să faci? 

— Şi ca totdeauna, ne vom aminti de cuvintele 
tatălui tău rostite într-o franceză foarte corectă. O 
sincronizare perfectă. Fără îndoială, era vorba de 
formaţia sa de diplomat. Alors, chérie . Mai avem doar 
cinci minute. 

Când trenul se puse în mișcare, Pauline avu 
impresia că soarele apusese. Louis se aplecă pe 
fereastră şi-i făcu semn cu pălăria până când trenul 
dispăru la o curbă. Pauline rămase nemișcată câteva 
minute, înconjurată de întuneric, apoi porni încet 
spre staţia de autobuz. Ajunse la Avallon tocmai când 
un curier îi înmâna doamnei Cedar un imens buchet 

de lalele, narcise și mimoze, însoţit de complimentele 
lui Louis Montel. 


e e 


Câteva seri mai târziu, după ce au terminat lucrul, 
Mark scoase din sertarul biroului o mică pictură și i-o 
întinse Paulinei. 

— O recunoști? Privi cu atenţie acuarela. 

— Este hotelul din Avallon. 

— Aşa mi-am închipuit și eu, gândindu-mă la 
descrierea de ieri. Am găsit-o într-un cufăr, la 
mansardă. N-am găsit nici un înscris care să ateste că 
străbunicul a stat acolo, dar această pictură era pusă 
deasupra, iar anul şi luna scrise în colţ, corespund cu 
perioada în care s-a căsătorit, așa că bănuiesc că 
străbunicul și-a petrecut luna de miere acolo. 

— Este foarte bun. Crezi că l-a pictat chiar el? 

— Da. Ăsta era hobbyul lui, și era chiar foarte 
talentat. Cele două miniaturi din hol sunt făcute de 
el. Și mai este una foarte bună reprezentând valea, pe 
care probabil ai remarcat-o. 

— Nu. Unde este? 

— În camera lui Derek, pe șemineu. N-am crezut că 
l-ai remarcat, probabil pentru că atenţia ta era 
îndreptată în altă parte. 

Asta era, îşi spuse în sinea ei, în timp ce inima 
începu să-i bată mai repede. Începuse să se teamă de 
aceste ieşiri pline de amărăciune. 

— Asta, continuă el calm, merită salvată. Trebuie 
să-i pun o nouă ramă. Trebuie să spun că hotelul 
arată încântător. Odată, o să merg și eu acolo. 

— Avallon pare un loc neobișnuit pentru luna de 
miere, zise Pauline. Este un orășel francez de 
provincie încântător, cu o biserică veche foarte 
frumoasă și case la fel de vechi. Împrejurimile sunt 
liniștite, dar cred că în câteva zile se epuizează toate 
posibilităţile de distracţie. Mă întreb de ce a ales acest 
loc, dintre toate locurile minunate care există în 
Franţa. 

— Şi care ar fi o alegere mai fericită pentru luna de 
miere? 

— Ah, nu m-am gândit, spuse ea repede, dar când 
sunt locuri superbe ca cele din Alpi, de pe coasta 
Mediteranei sau chiar strălucirea Parisului, mi se pare 
ciudat să alegi un orășel adormit ca Avallon. Și totuși, 

presupun că dacă iubești cu adevărat Franţa, este un 
loc mult mai franțuzesc decât zonele turistice și 
probabil că el iubea Franţa. Casa asta o dovedește. 

Mark o privea cu o expresie ciudată pe chip, dar 
Pauline se uita la pictură și nici nu se gândea la el 
când adăugă încet: 

— Ce ciudat că drumul meu s-a încrucişat cu cel al 
familiei Cedar la Avallon, cu aproape doi ani înainte. 

Mark luă tabloul şi-l vâri în sertar fără nici un 
comentariu. Pauline închise caietul, adună niște hârtii 
și era pe punctul de a ieși din cameră când el rosti 
brusc: 

— Apropo, te-am auzit spunându-i lui Judy că 
sâmbătă o să călărești noul armăsar al lui Bryan? 

— Da. Nu mai era nici un cal disponibil. 

— Este un cal foarte nervos şi mult prea mare 
pentru tine. 

— Bryan nu gândeşte așa. 

— Bryan nu ştie ce fel de călăreaţă ești. N-ai destulă 
experienţă să călărești un cal nărăvașş ca ăsta. Mai bine 
ai renunţa. 

— Nu crezi că exagerezi cu aerul ăsta de autoritate, 
Mark? Ceea ce fac în timpul meu liber nu te privește. 

— Nu şi dacă îţi asumi riscuri inutile. 

Eu te-am învăţat să călărești, așa că într-un fel mă 
simt responsabil. 

— Nu mi-am dat seama că te gândești la binele meu, 
râse ea cu mânie reţinută. 

— Dar mă gândesc, pară el. La fel cum mă gândesc 
la binele muncitorilor mei de la fabrică. Nu le permit 
să riște cu mașinăriile periculoase şi nici ţie nu-ți 
permit să riști. Un accident ar putea să te imobilizeze 
câteva săptămâni, să amâne lucrul la carte și să 
prelungească această situaţie pe care eu personal o 
detest şi bănuiesc că nici tu n-o suporti. 

— O situaţie pe care tu ai creat-o nedându-mi șansa 
să protestez sau să o explic. Fără să asculţi un singur 
cuvânt, strigă Pauline. 

— Nu mă interesează minciunile, și doar nu te 
aștepți să ascult de ce și când ai devenit amanta lui 
Derek şi să mă ameţești cu vorbe. 

— Dar de ce te-aș minţi, dacă ceea ce spui era 
adevărat? Ce motiv aş avea să te mint? N-ar avea nici 
un sens. 

— Păi, mă gândesc la un singur motiv. 

— Care? 

— Având în vedere că Derek nu este un tip care să 
vrea să se căsătorească, niciodată n-a susţinut că ar fi 

un tip de casă, ar fi o prostie din partea ta să dai cu 
piciorul la şansa de a te căsători bine din punct de 
vedere material și având şi posibilitatea de a fi 
aproape de Derek, să vă continuaţi relaţia în spatele 
meu. Nimic nu i-ar face mai mare plăcere lui Derek 
decât să râdă de mine. Iar Derek este un afemeiat. 

— Şi tu chiar crezi, Mark, că eu aș proceda așa? îl 
întrebă Pauline, încet. 

— Este singurul motiv care ar face credibile 
minciunile tale și este unul puternic. De asta mi-am 
dorit din tot sufletul să recunoști cu sinceritate, în loc 
să crezi că poţi îndrepta situaţia legându-mă la ochi. 

— Dar nu te-am mintit. 

— Ascultă, Pauline. Hai să spunem lucrurilor pe 
nume. Tu și Derek aţi fost văzuţi în pădure în ajunul 
Crăciunului — da, ajunul Crăciunului, după-amiază — 
făcând dragoste. Eu l-am prins în această cameră, am 
văzut ce făceaţi și am auzit ce ţi-a spus Derek. Scuza 
pe care ai inventat-o într-un moment de panică a fost 
o minciună pe care nici un copil n-ar fi crezut-o. lar 
toată atitudinea lui Derek, după acea zi, a arătat ce se 
petrecea. Ba mai mult, întotdeauna te-a tratat de 
parcă îi aparţineai și obținea informaţii confidenţiale 
de la tine ori de câte ori dorea. Astea sunt faptele şi 

Dumnezeu ştie că mă dor destul de rău. Dar să-l 
iubeşti pe Derek este de neînțeles pentru mine. 

Poate pentru prima dată, îi privi cu atenţie chipul 
tras şi realiză ce însemna asta pentru el, surprinse 
durerea profundă ascunsă sub duritatea pe care și-o 
impusese. Și în acel moment, mânia pe care o simțea 
contra lui se stinse și fu cuprinsă doar de o 
compasiune profundă și de un sentiment de 
neputinţă în faţa durerii lui. Dacă ar fi existat ceva în 
lumea asta care s-o facă să-i aline această durere, ar fi 
făcut-o bucuroasă. 

Tot ce putea face în acel moment, era să înceteze 
să se mai apere. 

— Foarte bine, Mark. Nu voi mai spune nimic în 
legătură cu acest subiect. Nu mi-am dat seama că asta 
gândești despre mine. Aș vrea să pot face ceva care să 
te ajute, dar cuvintele nu mai au nici un sens. Am 
crezut că eram destul de apropiaţi ca să ştim lucrurile 
fundamentale unul despre celălalt. Există un adevăr 
care merge mai adânc decât faptele, Mark. Este ceva 
ce simţi în adâncul sufletului. Dar având în vedere că 
simți ceea ce simţi, că sunt capabilă să joc dublu, 
jocuri murdare cu tine, ceea ce este atât de josnic 
încât nu-i doresc nici celui mai aprig dușman al meu, 

știu că nici un cuvânt nu poate astupa prăpastia 
dintre noi. Nu te condamn. Faptele sunt clare. 
Bănuiesc că era nevoie de un act de încredere și acum 
îmi dau seama că am așteptat prea mult de la tine. 
Dar, într-un fel, asta aşteptam. 

El stătea la birou, sprijinindu-și capul în mâini şi 
nu zise nimic. Ce cruzime, își spuse, când tot ceea ce 
dorea era să se ducă la el, să-l ia în brațe și să-l 
mângâie, dar singurul lucru pe care putea să-l facă era 
să plece. Ridică mâna, apoi o lăsă în jos şi se îndreptă 
spre ușă. 

— Noapte bună Mark, îi spuse cu blândeţe. 

— Noapte bună. 

Închise ușa în spatele ei. El nu ridică privirea. 


Capitolul 10 


Aerul era plin de parfumul micșunelelor. Erau 
aşezate la baza terasei și puneau o pată de culoare pe 
zidul gri de piatră. Pauline cobori treptele, cărând cu 
ea o lădiţă cu răsaduri, o lopăţică şi un preș, și se 
îndreptă grăbită spre stratul de primule, care arătau 
ca niște broșe strălucitoare pe verdele ierbii. Traversă 
cărarea umbrită de fag, coborî scările spre zona 
însorită a grădinii, trecu de tufişurile de forsiţia încă 
înflorite şi se opri lângă fântâna de piatră din 
apropierea livezii. Fântâna nu mai era de mult în 
funcţiune, deoarece iedera care-i înconjura 
postamentul se întinsese și în bazin. În jurul 
postamentului era un mic strat de pământ înconjurat 

de pietre sparte acoperite cu mușchi. Atenţia Paulinei 
fusese atrasă de acest strat. Cu câteva zile în urmă, 
când culesese nişte narcise, îi venise ideea să planteze 
câțiva bulbi în grădina de la Avallon, înainte de a 
părăsi această reședință. Era o treabă sentimentală, 
poate, dar iubea Avallonul și avea straniul sentiment 
că o mică parte din ea va rămâne întotdeauna acolo. 
Dar deși iubea atât de mult Avallonul și se simţea 
foarte ataşată de el, n-avea nici un drept. Chiar și 
grădina, de unde culegea doar florile pe care i le 
indica doamna Cedar. Ar fi trebuit să ceară voie, dar 
partea asta, aproape sălbatică a grădinii, era a 
nimănui. 

Soarele îi încălzea spatele în timp ce săpa gropile și 
punea flosile în ele. După primele săptămâni 
ploioase, luna martie se îmblânzise. Cireşii și perii 
din livadă erau plini de flori şi, așezată în genunchi 
lângă florile abia plantate, admira frumusețea livezii, 
lăsându-se cuprinsă de liniște. 

O labă pusă pe genunchi îi atrase atenţia asupra 
Dorei, care o urmase tăcută și acum stătea și o privea 
cu ochi rugători. Urma să aibă pui foarte curând și 
Pauline se întrebă dacă nu cumva neliniștea câinelui 
prevestea o naștere prematură. O mângâie pe capul 

mătăsos și-i vorbi cu blândeţe, ţinând-o de lăbuţă. l-ar 
fi plăcut ca timpul să stea în loc şi să stea acolo alături 
de Dora, să privească petalele căzând și să asculte 
cântecul mierlei. 

Lătratul Dorei risipi vraja şi Pauline sări în 
picioare, surprinsă să vadă silueta deșirată a lui Peter 
Blake, venind spre ea. 

— Doamna Allington mi-a spus că s-ar putea să fii 
undeva în grădină. Sper că nu te superi că vin așa 
peste tine, dar nu este nimeni acasă şi mă întrebam 
dacă ai putea să-mi spui unde este Judy. 

— Este la magazin, Peter. 

— Dar nu aveau închis miercurea după-amiază? 

— Ba da, dar ea și Hilda își petrec după-amiaza 
sortând niște cutii pentru vitrina magazinului. A spus 
că va veni acasă la ora ceaiului. Acum e aproape ora 
patru, nu mai ai mult de așteptat. 

Porniră spre casă. Peter își scoase ochelarii și-i 
şterse cu un aer preocupat. Fără ei, arăta mai tânăr și 
mai puţin sever.Înainte de a ajunge la casă, auziră un 
scârţâit de frâne. 

— Judy a ajuns acasă, spuse Peter, cu un aer ușurat. 

— Să-i spun că o aștepți aici? Ceaiul se va servi în 
douăzeci de minute. 

— Mulţumesc, Pauline. 

Când Judy veni să-l caute, îl găsi lângă bazin, 
studiind doi peștișori care înotau acolo. 

— Bună, zise Judy. 

— Bună. 

O privi cu intensitate și Judy tresări la acest 
examen. 

— Am venit să-ţi mulțumesc pentru cadoul de ziua 
mea, îi spuse el calm. De ce l-ai trimis, Judy? 

— L-am văzut într-o vitrină şi m-am gândit că ar 
putea înlocui punga aceea verde și pătată de tutun. 

— Ştii că nu asta am întrebat. De ce Judy? 

— Ca un semn de pace, presupun. 

— Doar nu ne-am certat, după câte știu. Că doar 
mereu ne contrăm. Dar nu serios. 

Judy se uită încruntată la o picătură de vopsea 
crem de pe haina de lână bleu și nu-i răspunse. 

— Aş vrea să încerci să găseşti un răspuns, spuse 
Peter, răbdător. Deoarece este destul de important. 

— Ti-am simţit lipsa, Pete. 

— Înţeleg. Și eu sunt cel care trebuie să fiu mantaua 
de vreme rea, până apare ceva mai atrăgător. Nu-i așa? 

— Este urât din partea ta. 

— Este? N-am vrut. Vreau doar să știu cum stau. 

Relaţia ta cu Warden a mers rău. Așa cred, dar care 
este rolul meu? O persoană care să te încurajeze? 
Dacă este așa, nu vreau, mulțumesc. 

— Tu întotdeauna ai avut totul stabilit Pete, dar 
sentimentele mele nu sunt așa. 

— Când te-am întâlnit prima oară? Când ai implinit 
optsprezece ani, nu-i așa? 

— Da. Se fac doi ani, luna viitoare. 

— Ei bine, atunci ne cunoaştem de douăzeci și trei 
de luni. Din acestea, de douăzeci de luni ai știut că te 
iubesc şi doream să mă însor cu tine. Dacă nu ţi-ai fi 
făcut o părere în legătură cu mine până acum, ar fi 
timpul să ţi-o faci. Ti-au trebuit doar câteva săptămâni 
să-ţi dai seama că te-ai îndrăgostit de Warden. 

— Da, am fost îndrăgostită de el și totuși nu l-am 
cunoscut deloc. Este nostim că poţi fi îndrăgostită de 
cineva care se dovedește a fi până la urmă un străin, 
nu-i așa? Cred că ar fi mai bine să încerc să-ți 
povestesc despre asta, adăugă, așezându-se pe bancă, 
cu privirea aplecată. 

— N-are rost. Nu trebuie s-o faci. 

— Ba da, dacă vrem să ştim cum stau lucrurile, este 
mai bine. Îi povesti pe scurt ce se întâmplase și în 
timp ce o asculta, se așeză lângă ea. 

— Cred că am fost un fel de pradă, încheie ea. Dar 
doare teribil. 

— Şi acum? 

— Ah, doare din când în când. Asta-i tot. Oricum, 
am fost îndrăgostită de cineva care nu a existat şi asta 
este o prostie. 

— Dar a fost real, spuse Peter încruntat. Asta-i 
problema noastră, nu? Cel puţin în ceea ce te 
priveşte. 

— Da. Te cunosc atât de bine și te plac atât de mult, 
Pete. Este mai mult decât a te plăcea. Şin foarte mult 
la tine, mă simt în siguranță cu tine, dar ... ei bine, 
nu-mi bate inima mai repede când mă îmbrăţișezi. 

— Nu prea m-ai încurajat în direcţia asta, nu-i așa? 
Cred că este o prostie. Și mi-am dat seama că erai 
tânără, puţin cam imatură şi n-am vrut să te grăbesc. 
Apoi a apărut Warden și te-a atras de la prima 
întâlnire. 

— Da, recunoscu Judy, nefericită. 

— Ei bine, ce propui să facem? 

— Tu ce vrei, Pete? 

— Am crezut că ştii până acum. Vreau să mă însor 
cu tine. 

— Chiar dacă ... 

— Nu ţi-a trecut prin cap că de când Warden a pus 
capăt adolescenţei tale, simțurile tale s-ar putea să fie 
mai sensibile chiar și la sentimentele mele? 

— Cred că este cazul să tăiem cuvântul “chiar” 
spuse Judy cu gravitate, dar ochii îi străluceau când 
privi chipul lui serios. Peter îi aruncă o privire rapidă. 

— Atunci, ţi-a trecut prin gând? o întrebă. 

— Păi, nu m-aş exprima atât de pompos. 

— Cel puţin tot am ajuns undeva, spuse el cu 
asprime, refuzând să remarce privirea poznașă. 
Problema este că n-am timp să testez această teorie 
atractivă. Marţea viitoare plec în Canada. 

— Ah, nu, Pete! exclamă ea şi veselia îi pieri de pe 
chip. 

— Da. Pentru un an. Este un schimb de profesori. 
M-am bucurat când s-a ivit oportunitatea. M-am 
gândit că ar fi o schimbare binevenită în viața mea. 

— Dar te vei întoarce la aceeași slujbă? 

— Da. 

— Un an este o perioadă mare, Pete. Îmi vei scrie, 
nu-i aşa? 

— Nu ştiu. Ascultă, Judy. Bănuiesc că adesea ţi-am 
părut un dobitoc solemn, dar te rog să iei în serios 
ce-ţi voi spune. Vrei? 

— Da, Pete, aşa voi face. 

— Îţi voi scrie doar dacă poţi să-mi spui cu 
sinceritate că atunci când mă voi întoarce voi avea 
șansă, cam cincizeci la sută, să mă căsătoresc cu tine. 
Realizez că n-ar fi cinstit din partea mea să-ţi cer să 
promiţi solemn că te angajezi sută la sută în treaba 
asta. Eşti tânără şi într-un an se pot întâmpla multe. 
Sunt gata să risc, dacă aș avea vreo şansă, dar voi 
avea? Nu, nu-mi răspunde acum. Vreau să te gândești. 
Să te gândești bine. Dacă în inima ta știi că 
sentimentele tale pentru mine pot fi spulberate cu 
ușurință de un alt bărbat, vreau să fii cinstită și să ne 
luăm rămas-bun. Dacă tu crezi că există șansa să ne 
căsătorim când mă întorc, vom purta corespondență 
timp de un an de zile. Îmi promiţi să te gândești bine? 

— Da, îţi promit,Pete. 

— Bine. Nu vom mai avea timp să ne mai vedem. 
Am multe de făcut. Mă suni mâine seară între șase şi 
şapte? 

— Da. Te voi suna. 

— Dacă nu vei suna, voi ști că ne-am luat rămas-bun 
definitiv. 

— Oricum, îţi voi telefona. Mai degrabă ne vom lua 
rămas-bun așa, decât să te las să presupui. 

— Perfect. Privi rămurica din mână, apoi spuse cu 
grijă. Nu m-am bucurat prea mult în aceste ultime 
luni, Judy, și n-aş vrea să trec din nou prin asta. 
Aminteşte-ţi asta, când vei lua o hotărâre, da? 

— Da. Îmi pare rău, Pete, dacă te-am dezamăgit. 
Cum mi-a spus tata odată, o păpușă fără creier nu este 
utilă unui bărbat. Asta a fost după ce ai încetat să mai 
vii pe la noi. 

— Ar trebui să uiţi tot ce ţi-a spus tatăl tău. Vreau să 
fii atentă la ce-ţi spun eu. Eu știu mai bine ca el. 

Privi chipul palid de lângă ea și ochii îi străluciră 
din nou. Niciodată nu va înceta să fie profesor, își 
spuse în sinea ei și în același timp realiză că 
integritatea lui, chiar dacă se ascundea în spatele unei 
atitudini solemne, era cel mai mare beneficiu. 

Se ridică în picioare și-i întinse mâna. 

— Trebuie să plec. Am o grămadă de lucruri de pus 
la punct. 

— Ştii, Pete, în Canada sunt o mulţime de fete 
drăguțe. 

— Probabil. Totuși, niciuna nu va avea ochi albaștri 
mai frumoși ca ai tăi. Sau atât de obraznici. 

— Ştii, abia acum mi-am amintit că şi eu am o veste 
extraordinară. Săptămâna viitoare merg la Paris 

împreună cu Pauline. O să stăm la niște prieteni de-ai 
ei. Nu este minunat? 

— Grozav. Să nu ratezi Luvrul. Dar bănuiesc că 
Pauline va avea grijă să nu-ţi pierzi timpul prin 
magazine. Sau speri să primești sfaturi de la creatorii 
celebri de pălării, acum că ești femeie de afaceri? 

— Mă duc să văd totul și să mă distrez. Ştii că până 
acum n-am părăsit niciodată Anglia. 

— Eu, da. Şi sunt de acord că era timpul s-o faci. 

— Zău că lucrez din greu acum, Pete. 

Pete zâmbi, deși era o raritate din partea lui. 

— Vrei să-mi arăţi că te-ai schimbat? 

— Se pare că nu prea am succes. 

— Nu știu. Cred că te-ai mai maturizat de când 
te-am văzut ultima oară. Dar nu-ţi face griji. Nu ești 
chiar atât de rea. 

— Niciodată nu mi-a plăcut mașina asta, Pete, spuse 
Judy cu un ton critic în timp ce ieșeau. Are o culoare 
deprimantă și arată ca un gândac. 

— Merge bine şi este ușor de condus. 

— Asta n-aş putea să spun. 

— Şi nici n-ai s-o faci, fetițo. Mai degrabă aş da o 
sabie unui nou născut, decât să-ți dau pe mână 
mașina mea. 

Îi luă mâna. 

— La revedere, Judy. Gândește-te bine, da? 

— Da. O să-ţi dau telefon mâine. 

Intră în maşină și plecă. Judy îl privi până dispăru 
la cotitură, apoi intră în casă cu o expresie foarte 
gânditoare pe chip. 


KKK 


În seara aceea, Pauline simti că Mark își schimbase 
din nou comportamentul. De vreo două săptămâni, 
de la discuţia avută, între ei se stabilise o pace 
ciudată, ca şi cum își epuizaseră toate sentimentele. 
Lucraseră împreună calm și amical și o dată sau de 
două ori avusese impresia că Mark se comportase 
chiar prietenos. 

Acum, simți că se întorsese vechea ostilitate, deşi 
atitudinea lui era calmă și practică. 

— Acum sunt sigur că vom termina în cinci sau șase 
săptămâni, Pauline, îi spuse când se opri din dictat. 
Având în vedere vacanţa de Paști, asta înseamnă că 
vom termina la sfârșitul lui mai. 

— Înţeleg. Îmi voi face planurile ţinând seama de 
această perioadă. 

— Ăsta este cecul cu salariul. Te las pe tine să 
anunti familia când ne părăsești. 

— Perfect. O să aştept o săptămână sau două. N-are 
rost să-i anunţ mai devreme. Asta este tot pentru 
seara asta, Mark? 

— Da. Oh, poţi să scrii cecurile pentru grămada asta 
de facturi. O să le semnez mâine. Apropo, ăsta a fost 
în pachetul pe care Derek l-a trimis mamei și este 
pentru tine. A uitat să ţi-l dea mai devreme. 

Îi întinse un pacheţel plat. Ea îl deschise pe loc și 
găsi eșarfa ei de mătase. Citi bileţelul, apoi îl aruncă 
în coșul de gunoi. 

— Este eșarfa mea. Derek obişnuia s-o ia ori de câte 
ori avea chef. 

El nu zise nimic şi ea îi ură noapte bună și ieși. În 
noaptea aceea nu prea dormi, gândindu-se la 
problema de nerezolvat a acestui triunghi vicios și 
abia după ce auzi pendula bătând ora unu își aminti 
de Dora. Se gândise să se ducă s-o vadă înainte de a 
urca la culcare. Ezită amintindu-și privirea rugătoare 
a Dorei. Dacă năștea mai devreme, cineva trebuia să 
fie prin preajmă, în caz că era nevoie de un veterinar. 

Se dădu jos din pat, îşi puse halatul și se îndreptă 
încet spre scări. În hol lumina era aprinsă şi când 
deschise ușa bucătăriei, îl văzu pe Mark încălzind 
nişte lapte pe plită. El nici nu se culcase. 

— Bună. S-a întâmplat ceva? o întrebă. 

— Nu. Eram puţin îngrijorată pentru Dora. M-am 
gândit că s-ar putea să nască prematur. 

— Da. Ultimul a apărut acum câteva minute. Era 
foarte agitată când am scos-o afară în seara asta și 
m-am gândit s-o supraveghez. Are patru pui. N-a avut 
probleme. 

— Ah, bine. Presupun că ar fi mai bine să n-o 
deranjez. 

— Mă duc să-i duc puţin lapte. Dacă vrei să vezi 
puii, poţi să vii. 

Apoi o lăsăm în pace. 

Mark puse câteva picături de coniac în lapte și se 
îndreptară spre seră. Dora era întinsă pe o salteluţă în 
colțul cel mai îndepărtat și-și înălță capul când îi simţi 
apropiindu-se. Puii erau lângă ea, patru pete mici 
maronii. 

— Când vor deschide ochii, Mark? îl întrebă Pauline 
în șoaptă. 

— Cam peste nouă zile. 

În timp ce Dora lipăia laptele, Pauline o mângâie 
pe cap, apoi plecară, lăsând-o cu noua ei familie. 

— O săptămână sau două, va trebui să i se dea mai 
multă atenţie. Din nefericire, Lallie nu prea știe să se 
poarte cu animalele, comentă Mark. 

— Pot să am eu grijă de ea? Vreo câteva zile va 
trebui să bea lapte, nu-i așa? Vreau să zic Dora, nu 
Lallie. 

— Da. Mâine îi voi da o doză de ulei de parafină, 
dar dacă o să te poţi ocupa de mâncarea ei peste zi, 
să-i schimbi așternutul și în general să ai grijă de 
familia ei, ţi-aș fi recunoscător. Primele trei zile va 
avea nevoie de patru mese pe zi — lactate și supă de 
carne de vită. Fără carne. 

Și aşa, Pauline luă asupra ei grija Dorei și a familiei 
sale, o grijă care o ajută să înfrângă ostilitatea lui 
Mark, pentru că împărțeau aceeași dragoste sinceră 
pentru animale. Și apoi, ostilitatea putea fi uitată în 
faţa a patru puişori orbi de cocher şi a mamei lor. 

Joia următoare, după-amiază, după ce terminase de 
împachetat bagajul şi pusese totul în ordine, Pauline 
se îndreptă spre garajul lui Ted Bryan. Nu-și făcuse o 
rezervare, având în vedere că în timpul săptămânii nu 
întâmpinase nicio greutate în a obţine un cal, dar 


O ATINGERE MAGICĂ 269 


când ajunse fu anunţată că toţi caii erau ocupați, cu 
excepţia lui Rex, armăsarul. 

— Îmi pare rău, domnişoară Avon. A venit un grup 
de tineri împreună cu Jim Braine de la ferma Hill. Au 
organizat un fel de excursie călare. Ştii că şcolile sunt 
în vacanţă. 

— Desigur, uitasem de asta. 

— Ar fi fost luat şi Rex, dar este mai greu de 
manevrat de un adolescent. Dar dumneata poţi să-l 
stăpânești, doar dacă nu te deranjează. 

Pauline îl privi cu îndoială. 

— Domnul Cedar m-a avertizat în legătură cu el. Ştii 
că n-am prea multă experianţă. 

— Ai dreptate. Dar ai fost învățată foarte bine. Rex 
este puţin cam încăpățânat, dar dacă mergi în trap 
ușor, nu se va supăra. Totuși, nu încerc să te conving 
dacă nu ești sigură. 

Ezită. Acum, tot era acolo și nu prea voia să 
renunţe la ora de călărie. Va fi o pierdere de vreme 
dacă se va întoarce acasă și să încerce să facă și 
altceva. 

— Pot să fac vreo două ture în padoc, să văd cum 
mă descurc? 

— Bună idee. Mă duc să-l pregătesc. 

Rex era de statură mai mică, o constituţie robustă 
și o privi pe Pauline ciulind urechile, iar ei i se păru 
de bun augur. Bryan o ajută să urce în șa și porni în 
jurul padocului. Avea o gură destul de tare și s-ar 
putea să fie obositor pentru o plimbare lungă, își 
spuse în gând, dar avea un mers bun și nu-i făcea 
probleme. 

— ÎI iau pentru o oră, zise. 

Totul merse bine în prima jumătate de oră şi 
începu să se gândească la faptul că Mark greșise în 
privinţa armăsarului. Poate că-l forțase pe Rex să 
traverseze râul și să sară garduri, iar el nu avea 
înclinaţie pentru astfel de lucruri. Pentru plimbarea 
ei liniștită, părea perfect satisfăcător și cum sări fără 
nicio problemă peste un gard mic de piatră, la 
întoarcere nu ezită să-l aducă în faţa aceluiași zid. 
Calul se apropie fără ezitare de zid, dar apoi în ultima 
clipă refuză să sară. Așa că Rex rămase pe loc, iar 
Pauline fu aruncată din șa. Ateriză pe un petic de 
iarbă, care-i mai îndulci căzătura. Când își regăsi 
respiraţia și reuşi să-și revină, îl văzu pe Rex 
îndepărtându-se în trap ușor spre casă. 

Se ridică încet, se pipăi să vadă dacă n-are nici un 
os rupt, apoi privi exasperată calul care se îndepărta. 

O făcuse cu atâta viclenie, încât era convinsă că tot 
timpul știuse ce avea de făcut. Acum, trebuia s-o ia pe 
jos și asta va dura în jur de două ore. Privi ceasul. Era 
aproape ora cinci. S-ar putea să ajungă la timp pentru 
cină, fără ca cineva să-și dea seama. 

În timp ce mergea, șchiopătând uşor și destul de 
şocată, avu destul timp să se gândească și să realizeze 
că Rex se va îndrepta fără îndoială spre grajd. Și când 
se va întoarce fără călăreț, Bryan va da alarma, așa că 
era îndoielnic că va rămâne nedescoperită. Ar fi fost 
un lucru grozav ca odată ajunsă la șosea să găsească o 
ocazie. Dar deși a reușit să ajungă la şosea înainte de 
ora șase, timp de jumătate de oră n-a întâlnit nici un 
vehicul. Apoi văzu o mașină, dar nu-i era de nici un 
folos, deoarece se îndrepta în direcţia din care venea 
ea. Dar când se apropie, văzu că era mașina lui Mark. 
Imediat ce se opri, din mașină, sări, Judy. 

— Pauline! Eşti bine? 

— Da, mulţumesc. Bănuiesc că Bryan a telefonat 
când Rex s-a întors singur? 

— Da. Puțin după ce am ajuns eu acasă. În timp ce 
discutam cu mama ce era de făcut, a sosit Mark așa că 
i-a telefonat lui Bryan să vadă dacă știa în ce direcţie 
ai pornit, ca să ştie de unde să înceapă căutările. 

— Ce s-a întâmplat? întrebă Mark scurt. 

— A refuzat să sară şi m-a luat pe nepregătite. Am 
aterizat pe o grămadă de buruieni, așa că în afară de 
zgârieturi, n-am nimic. 

— Şi asta chiar înainte de excursia la Paris! N-ar fi 
trebuit să riști să călărești pe nărăvașul de Rex, 
Pauline. 

Am fi putut rata Parisul, spuse Judy și era clar că 
nu-și putea închipui un dezastru mai mare. 

Apoi, se porni furtuna. Pauline se îndreptă încet 
spre mașină și se așeză în spate, în timp ce Mark îi 
spuse exact ce credea despre cei ce-și riscă gâtul, 
deoarece nu acceptă sfaturi de la alţii. Și din felul în 
care se exprima, era clar că era foarte furios. 

— Şi din pură încăpățânare, care le întrece pe toate, 
încheie el furios. 

— Dar nu sunt încăpățânată Mark, protestă Pauline. 
Ţi-am ascultat până acum sfatul în privinţa lui Rex și 
aș fi făcut-o și azi, dar era singurul cal disponibil. Dar 
n-am ştiut până n-am ajuns la grajd. 

— Și nu înţeleg care era problema. Ai fi putut să te 
întorci acasă. 

— Ah, știi și tu cum este atunci când ţi-ai făcut 
planurile. Este greu să renunti la ele, spuse Judy. 

— Dumnezeule, voi femeile sunteţi cele mai 
iraționale fiinţe! Nu pot să-mi schimb planurile, aşa că 
trebuie să-mi frâng gâtul. 

— Ei bine, nu și-a rupt gâtul, așa că termină cu 
bodogănitul și du-ne acasă. Mor de foame, spuse 
Judy. 

În timp ce Mark porni mașina cu o smucitură, care 
în mod normal l-ar fi îngrozit, deoarece era un șofer 
bun, Judy îi făcu semn cu ochiul Paulinei. 

— Nu-i da atenţie, este puţin zdruncinat. Ceea ce ai 
văzut tu este nimic în comparaţie cu ce i-au auzit 
urechile lui Bryan. Ce limbaj! 

Până ajunseră la grajduri, în mașină se lăsă tăcerea. 

— Fugi și spune-i lui Bryan, Judy. 

— Imediat. 

Când au rămas singuri, Mark s-a întors și a privit-o 
cu atenţie. 

— Într-adevăr, ești bine? 

— Da. A fost o căzătură perfectă. Rex este foarte 
bun la asta. A fost foarte bine executată. 

— Ştiu. A încercat și cu mine o dată, şi aproape m-a 
dezechilibrat. Este viclean, diavolul. Poate acum o să 
mă crezi. 

— Te-am crezut şi înainte. 


274 MARJORIE NEWMAN 


— Atunci, înseamnă că ești incredibil de 
nechibzuită şi de încăpățânată, remarcă el, dar de 
data asta fără mânie. 

— Sunt de acord cu nechibzuința şi-mi cer scuze. 
Dar doar atât. 

— Ce înfățișare înșelătoare ai, Pauline. Pari atât de 
docilă. 

Întoarcerea lui Judy o salvă pe Pauline de un 
răspuns și-și continuară drumul spre Avallon, fără alte 
discuţii. 


KKK 


Vizita la Paris a fost un succes desăvârşit. Toate 
dorințele lui Judy au fost îndeplinite în totalitate. 
Întâlnirea cu familia Montel i-a făcut o plăcere 
deosebită Paulinei, ca şi reîntâlnirea cu orașul pe 
care-l știa atât de bine. 

Amintirea unor lucruri din trecut, dorinţa de a-i 
arăta lui Judy frumuseţile Parisului, agitația dinaintea 
nunții, ca și nunta în sine, au făcut să treacă 
săptămâna cu o rapiditate uimitoare. Abia la 

întoarcere, când traversau Canalul Mânecii, reuși și 
Pauline să-și tragă sufletul. 

Mark le aștepta în gară, la Darnford. Indiferent de 
relaţiile dintre ei, Pauline simţi cum îi tresaltă inima 
în piept când îl văzu, chiar după o absenţă relativ 
scurtă. Îşi aminti ziua când se întrebase ce ar putea 
face el cu dragostea ei. Acum știa că nimic n-ar putea 
distruge această dragoste. Chiar și tratamentul dur la 
care o supusese și pe care-l considerase o moștenire 
de la tatăl lui, acum ştia că era doar o platoşă pe care 
o pusese peste durerea pe care o suferise și nimic mai 
mult. 

Pentru o clipă, privirile li se întâlniră. 

— V-aţi distrat bine? 

— Extraordinar, mulțumesc. 

Le luă valizele şi le conduse la mașină, în timp ce 
Judy flecărea ca o moară stricată. Cerul era senin, 
luna în creștere lumina slab văile împădurite. Judy nu 
încetă să vorbească tot drumul. 

Când trecură de porţile de la Avallon și apărură 
turnurile și zidurile cenușii ale casei care i se 
întipăriseră atât de adânc în inimă, i se păru ireal că 
va trebui să le părăsească pentru totdeauna în șase 
săptămâni. Cireşul era înflorit, iar în lumina lunii era 

de o frumuseţe eterică. De la geamul ei, va privi o 
mare de flori albe. 

Se trezi păstrând cu duioșie în minte fiecare clipă a 
zilelor ce urmară. 

Orele pe care le petrecu în compania lui Mark își 
recăpătaseră liniștea. Amândoi fură absorbiți de carte 
și pe acest teren comun lucrau bine împreună, 
însoţiţi de umbra lui John. Și erau clipe când avea 
impresia că el uitase. Dar își reprima orice speranță, 
gândindu-se că era mai probabil că Mark își permitea 
să fie mai relaxat, având în vedere că în curând 
prezenţa ei va fi doar o amintire. Nu-și făcea iluzii în 
ceea ce privea puterea lui de stăpânire. Nu era genul 
care să facă un compromis, și apoi ar fi considerat că 
orice îngăduință în privinţa ei ar fi însemnat 
slăbiciune. 

Fapte, se gândi cu amărăciune într-o zi când îl 
privea studiind un șir de cifre. Doi şi cu doi fac patru. 
Doi oameni în dormitor înseamnă o relaţie. Simplu și 
clar. Faptele și îl guvernau, o mândrie posesivă față 
de afacerea lui, de casă şi de femeia pe care o va alege 
să-i fie soţie. 

Nu trebuie să fie nicio greșeală. Nu se cruța pe el şi 
nu va cruța nici pe alţii în a-și atinge scopul. Dar când 

împinse foaia la o parte şi se lăsă pe spătarul 
scaunului și-i văzu chipul tras și obosit, simţi un 
junghi în inimă. Ce fraieră a fost, își spuse în gând. 
Mark ar numi asta un vârtej de emoţii. Văzu că-i 
apăruseră câteva fire de păr alb și chipul îi era mai 
slab. De la moartea tatălui, preluase toate 
responsabilităţile. Era puternic, dar lucrase și câte 
treisprezece ore pe zi în ultimele patru luni, ca să nu 
mai zică nimic de lupta din sufletul lui, și de stresul 
emoţional în care erau implicați amândoi. Nici un om 
n-ar fi rezistat unei astfel de ameninţări. 

— Să nu crezi că voi putea lucra în seara asta, 
Pauline. Vrei să te uiţi puţin peste restul capitolului? 
Este pur şi simplu raportul ghidului care prezintă 
reconstituirea accidentului. Vezi ce trebuie corectat 
și-l vom termina mâine. Mă doare capul. Cred că o să 
fac o scurtă plimbare și poate o să-mi treacă. 

Dar când ieși, el stătea încă la birou, ca și cum 
efortul de a se mișca era prea mare pentru el. 


KKK 

Pauline se opri în faţa magazinului se antichităţi şi 
privi din nou micul ceainic negru, bogat decorat cu 
bucheţele de flori. O impresionase când trecuse cu o 
oră în urmă prin faţa vitrinei și se gândise la el tot 
timpul cât stătuse la coafor. Forma delicată și corpul 
rotund al vasului erau destul de ademenitoare, dar 
florile roz, bleu sau verzi străluceau femecător pe 
fondul negru. Habar n-avea de proveniență, dar era 
deosebit de tot ce avusese până atunci. Însă era sigură 
că nu era ieftin și având în vedere că în scurt timp 
urma Să părăsească serviciul și încă n-avea nicio 
ofertă, o extravaganţă nu era binevenită. ÎL privi din 
nou. Ce bine ar arăta pe tava ei neagră împreună cu 
setul roz de cești pe care-l folosea când servea ceaiul 
în camera ei. Ezită. Nu se va întâmpla nimic dacă 
întreba de preţ. Intră. 

— Bună ziua. Mă interesează ceainicul din vitrină. 
Cât costă? 

Omuleţul care o privi peste ochelari semăna el 
însuși cu o antichitate, își zise în gând. 

— Ah, da. Piesa aceea mică de Davenport. Să ţi-l 
arăt. Nici un defect. O piesă veritabilă. 

— Pot să-l folosesc? întrebă Pauline, în timp ce-l 
mângâia cu blândeţe. 

— Folosesc? Adică vreţi să spuneţi că-l veți utiliza? 

O privi uluit. 

— Ah, da. Nu-mi place să ţin aceste lucruri superbe 
într-o vitrină. Îmi place să le folosesc și să mă bucur 
de ele. 

— Dar s-ar putea sparge. 

— Atunci, o să-l repar și o să-l pun în vitrină. 

Omuleţul clătină din cap. Asta era o atitudine 
criminală. 

— Ei bine, poate fi folosit, dar este un mare păcat să 
riști să spargi o piesă Davenport originală. 

— Cât costă? 

— Sapte guinee. 

Habar n-avea dacă o înşela sau nu; încercă să pară 
indignată și cercetă ceainicul cu atenţie, dar în sinea 
ei ştia că pierduse lupta. Nu putea să nu-l cumpere. În 
timp ce scria cecul și vânzătorul îi împacheta 
ceainicul, un bărbat intră în magazin și când își ridică 
privirea îl recunoscu pe domnul Gatting. 

— Ah, domnișoara Avon, nu-i aşa? Bună ziua. 

— Bună, domnule Gatting. Dacă ai fi venit cu câteva 
minute mai devreme, mi-ai fi putut da un sfat în 
legătură cu ceainicul Davenport pe care tocmai l-am 
cumpărat. 

— Cel negru din vitrină? 

— Da. De ce? 

— Pe Dumnezeul meu! Mark o să mă certe pentru 
asta. M-a trimis să-l cumpăr pentru el. L-a văzut ieri 
după-amiază când magazinul era închis și i-am promis 
că trec eu dimineaţă, deoarece el era ocupat. Dar am 
fost chemat să văd o pompă care se blocase şi am 
uitat. 

Iar acum ne-ai luat-o înainte. 

— Mare păcat! zise Pauline, zâmbind. Dar Mark are 
o colecţie atât de grozavă, încât sunt sigură că se 
poate lipsi de acesta. 

— Nici un colecţionar pasionat nu suferă de 
generozitate, domnişoară Avon. Ei bine, mă întorc să 
raportez pierderea. Crezi că pot să-l văd mai de 
aproape? 

După ce ceainicul a fost despachetat, cercetat, 
aprobat și reimpachetat, Pauline merse împreună cu 
domnul Gatting până la capătul bulevardului, unde 
s-au despărţit. Îi plăcea acest bărbat sincer, care la 
șaizeci de ani arăta atât de bine. 

— Bănuiesc că sunteţi foarte ocupat la fabrică, 
domnule Gatting. 

— Da. Afacerea merge bine. 

Totuși, avem cam puţini oameni. Mark lucrează 
prea mult. Are nevoie de o vacanţă. Dar într-un fel, 
este tot la fel de încăpățânat ca tatăl lui. Bătrânul 
domn Cedar obișnuia să lucreze la fel, ca şi cum era 
făcut din fier. De multe ori i-am spus că este un om la 
fel ca noi şi că exagerează. Dar asculta? Nu. Fred 
Gatting, obișnuia să spună, nu eşti mai bun ca 
sălbaticii care cred tot ce le spune vraciul lor, deși 
este posibil ca ei să știe mai mult decât un medic 
de-al nostru. Dar până la urmă a trebuit să se retragă 
din cauza inimii. Ştii, se jura mereu că n-o să se 
retragă niciodată. 

— Era un bărbat ciudat. 

— Da, era. Dar și-a condus bine afacerea. Era dur. 
Prea dur pentru timpurile astea. Hotărât, dar cinstit. 
Poţi obţine multe de la oameni dacă se tem de tine, 
dar şi mai multe dacă te respectă. Oricum, mi-aş dori 
ca tânărul Mark să asculte şi să nu muncească atât de 
mult. Nu prea îmi place cum arată în ultima vreme. Ar 
trebui s-o lase mai moale. 

— Da. Sunt sigură că aveţi dreptate. 

— Oricum, nu mă va asculta, Câtuși de puţin. Voi fi 
mulțumit când Frank se va întoarce din America. O 
să-i mai uşureze munca lui Mark. 

— Cred că fiul dumneavoastră a avut o călătorie 
plină de succes. 

— Da. Este bun în meseria lui, pot să spun asta. 

— Știu că şi Mark îl apreciază. Întotdeauna cele 
două familii au lucrat împreună? Vreau să spun 
Gatting și Cedar. 

— Întotdeauna. Chiar de când a fost înființată 
afacerea. Bănuiesc că ne potrivim. Ei bine, trebuie să 
mă duc și să anunţ că pentru prima oară combinaţia 
Cedar — Gatting n-a funcţionat, am fost prea înceți. 

— La revedere, domnule Gatting. O să mă gândesc 
la dumneavoastră în după-amiaza asta când o să-mi 
beau ceaiul. 

El se opri brusc. 

— Doar n-o să prepari ceai în ceainicul ăsta, nu-i 
aşa? 

— Ba da, răspunse Pauline zâmbind. Pentru ce este 
făcut ceainicul? La revedere. 

Tocmai terminase de hrănit cățelușii când sosi și 
Mark. Se agită pe lângă Dora care era puţin obosită de 
familia ei şi începuse să dea semne de oboseală, apoi 
se întoarse spre pui. 

— Se dezvoltă bine. 

Este meritul nostru, Pauline. 

— Pe care vrei să-l păstrezi? 

— Nu m-am hotărât încă. O să văd când or să 
împlinească trei luni. Până atunci, fiecare o să-și arate 
personalitatea. 

— Te-ai supărat pentru ceainic? 

El râse. 

— Sigur că nu. În orice caz, era o piesă frumoasă . 
Mi-ar plăcea să-l studiez puţin, dacă este posibil. 

— O să-l aduc în birou, în seara asta. În el se face un 
ceai foarte bun. Am șocat vânzătorul și pe domnul 
Gatting când le-am spus că am de gând să-l folosesc. 
Cred că atunci vânzătorul a hotărât preţul. 

— Da, cred că da. Și mie îmi place să folosesc 
lucrurile, mai puţin atunci când sunt unice; în acest 
caz, tensiunea este prea mare. 

În acea seară, în birou, studie cu atenţie ceainicul 
și se pronunţă în favoarea lui. 

Este un Davenport autentic. Culorile sunt 
extraordinare, nu-i așa? 

— Da. Nu-mi pot lua ochii de la el. Cât de vechi 
poate fi? 

— Între o sută și o sută cincizeci de ani. 

— Dacă apar crăpături în interior, înseamnă că nu 
este solid? 

— Nu. Piesele Davenport au tendinţa să crape așa. 
Cât a vrut pentru el, dacă pot să te întreb? 

— Sapte guinee. 

— Mda. Destul de corect, deși probabil că ar fi 
acceptat Și șase. 

— Nu mă pricep la preţuri, când vine vorba de 
antichităţi, dar mi-a plăcut atât de mult, încât nu 
mi-ar fi păsat indiferent că ar fi costat șase șilingi sau 
șaizeci de guinee. 

Oricât de rară sau veche ar fi o piesă n-aș da nici 
șase peni, dacă nu mi-ar plăcea. 

— Iar tu nu evaluezi frumuseţea după preţ. Sunt de 
acord. 

Dar desigur, sunt anumite aspecte de măiestrie în 
vechile piese pe care un colecţionar interesat le 
sesizează, nu numai frumuseţea. 

Pauline mângâie ceainicul. 

— Face un ceai foarte bun. Stii, culorile lui par să 
strălucească şi mai tare în lumina asta artificială. Par 
vii. 

Ridicând privirea spre el, îl găsi privind-o cu 
aceeași privire mirată pe care a întâlnit-o la Dora când 
își privea puii. Grăbită, Pauline puse ceainicul la loc 
și-și luă carnețelul. 

— În seara asta nu vreau să dictez, dar mă întreb 
dacă ai vrea să dactilografiezi din nou acest raport. 
Secretara mea a făcut oreion și dactilografa care a 
bătut acest raport fie nu mi-a înţeles scrisul, fie a 
introdus o formă prescurtată de scriere. Am nevoie de 
el pentru întâlnirea de mâine dimineață, dar când 
i-am spus să-l rescrie, mi-a zis că-i pare foarte rău, 
însă nu poate pentru că deja era cinci fără un sfert și 
avea întâlnire cu prietenul ei la cinema. Când i-am 
sugerat că n-o să i se întâmple nimic prietenului ei 
dacă mai așteaptă un sfert de oră în plus și că 
cinematograful era doar la cinci minute depărtare, așa 
că putea să se repeadă până acolo și să-i spună 
prietenului ei că o să întârzie, mi-a răspuns că-i pare 
foarte rău, dar filmul a început la cinci fără douăzeci, 
că este un film poliţist şi că n-are nici un rost dacă 
nu-l vede de la început. 

— Aşa că i-ai spus că-ți pare extrem de rău, dar mai 
bine ar fi să treacă la sfârșitul săptămânii să-și ia 
cecul, îi spuse Pauline zâmbind. 

— Exact. Cu cât mai repede se va vindeca doamna 
Gregory, cu atât mai repede îmi voi găsi şi eu liniștea. 
Nu mi-am dat seama până acum cât de mult îmi 
ușurează munca. 

Trebuie să-i măresc salariul. 

— Când se întoarce? 

— Mi-e teamă că abia peste o săptămână. 

— Te-ar ajuta dacă aș veni să lucrez acolo câteva ore 
pe zi? Nu ştiu rutina, dar m-aș putea descurca destul 
de bine cu scrisorile urgente și să răspund la telefon. 

— Ar fi o adevărată mană cerească, dar ai destule de 
făcut aici. 

— Pot veni dimineaţa și să lucrez la carte 
după-amiaza. 

— Asta înseamnă că vei lucra dimineaţa, la prânz și 
seara. 

— Ei, n-o să mor o săptămână. La urma urmei, tu 
lucrezi în ritmul ăsta de ceva timp. 

— Dacă nu te deranjează, ţi-aș fi recunoscător. În 
ultima săptămână s-au adunat ceva lucrări. Oricum, 
suntem destul de avansați la carte, aşa că o putem lăsa 
mai moale. 

— Perfect. Atunci așa rămâne. Acum, o să refac 
raportul ăsta. 

— Mulţumesc, Pauline. 

Săptămâna următoare, în fiecare dimineaţă a mers 
cu Mark la fabrică și de trei ori a stat toată ziua. Erau 
obişnuiţi să lucreze împreună și a putut să-l ajute 

foarte mult. În ultima seară când se întorceau acasă, îi 
mulțumi din nou. 

— Ştii, Pauline, ești extrem de capabilă. Eşti prea 
bună ca să lucrezi pentru altul. Mă întreb dacă nu 
te-ai gândit la un post administrativ. 

— N-aș fi prea bună la așa ceva. Tata spunea că din 
punct de vedere temperamental sunt bună pentru a 
înlesni relaţiile dintre oameni și cred că avea 
dreptate. Cred că este mai mult o chestiune de 
temperament, decât de capabilitate. 

— Probabil. Mai degrabă ajuţi decât conduci. 

— Da. Cred că da, deși sună oribil. Nu sunt de-ajuns 
de puternică, bănuiesc. 

— Nu este nimic oribil în fiinţa ta. Din contră. Te 
menţii pe poziţie cu tenacitate și asta este remarcabil. 

Se auzi un claxon și o mașină trecu în vităză pe 
lângă ei. 

— Asta este sora mea. Pentru ea, limita de viteză nu 
înseamnă nimic, observă Mark. O ajungem în 
trecătoare. 


Capitolul 11 


Prin fereastra deschisă, intra mirosul de liliac. Se 
înserase și în birou Mark aprinse lumina în timp ce 
dicta ultimele fraze de încheiere a cărţii. Se lăsă 
tăcerea după ce el tăcu și din depărtare se auzi o 
cucuvea. Mark se sprijini de spătar și o privi. 

— Ei bine, am terminat-o, Pauline, și să mă ierte 
Dumnezeu, habar n-am dacă am făcut o treabă bună 
sau nu. Tu ce crezi? 

— Sunt prea apropiată ca să pot să judec, dar cred 
că tatăl tău ar fi aprobat-o. El a pus pasiune în ea, 
ceea ce noi n-am făcut, desigur, și asta se va observa 
pe parcursul cărţii, dar am fost nişte biografi corecti 
și asta a fost ceea ce ne-a cerut. 

— Da. 

Mark se întoarse și privi portretul lui John. 

— Sper că i-am făcut dreptate. N-am realizat până 
acum că a fost o persoană cu niște calităţi deosebite. 
Mă întreb cum s-ar fi comportat în continuare. 

— Cred că ar fi putut deveni un om deosebit, 
deoarece din declaraţiile profesorilor, asistenţilor de 
la facultate și a tuturor celor care-l cunoşteau bine, 
reiese că avea atât inteligenţă, cât și un caracter 
deosebit. 

— Ce pierdere! Nu-i de mirare că bătrânul era 
amărât. 

Pauline se opri în faţa portretului și-l studie câteva 
momente. 

“Băieți şi fete cu păr bălai, toţi trebuie, 

Asemeni unor coșari alpini să se acopere de praf” 

cită ea. 

— Unele lucruri sunt greu de înțeles. Câteodată 
soarta îţi joacă feste urâte. Este ciudat, dar simt că 
acum îl cunosc pe John mai bine, și dispariţia lui m-a 
afectat personal. 

Mark o privi, dar nu zise nimic. Pierdere, își spuse 
în gând. Casa asta pare să fie o casă a pierderilor. 
Întâi John şi apoi tatăl lui John, care pierduse 

dragostea soţiei lui și apoi afecțiunea pe care ar fi 
putut-o avea de la copiii lui. Și acum Mark, care 
pierdea dragostea ei. Se îndreptă spre fereastră și 
privi afară fără să vadă nimic. Aveau atât de multe 
să-și dăruiască unul altuia. În aceste ultime săptămâni 
cât lucraseră împreună, se stabilise între ei o armonie 
spirituală pe care nicio emotie, oricât de amară ar fi 
fost, n-ar fi reușit să o distrugă. Știa că ar fi reușit să 
aducă blândeţe și căldură în viaţa lui Mark ceea ce ar 
fi putut transforma și șterge istoria dură a 
Avallonului, iar el ar fi putut s-o susțină cu puterea 
lui. 

În timp ce stătea acolo privind valea în lumina 
amurgului, i se părea imposibil că toate astea vor lua 
sfârşit într-o săptămână, cel mult două. 

Toată familia Cedar, casa lor, împrejurimile, o 
cuceriseră atât de mult, încât a le părăsi însemna a se 
îndrepta spre necunoscut, iar gândul că-l va pierde pe 
Mark o ucidea. Dacă ar fi putut rămâne cu el în orice 
condiţii, ar fi putut suporta schimbarea 
sentimententelor lui. Dar să nu-l mai vadă i se părea 
de nesuportat. Ochii ei se umplură de lacrimi și 
pentru prima oară de când Mark își schimbase 
comportamentul faţă de ea, cedă și se recunoscu 

învinsă. Cu spatele la el, nu putea opri lacrimile 
care-i șiroiau pe obraji. Nu mai avea puterea de a 
lupta cu dezolarea care o copleșise. 

— Ne-ai fost de un imens ajutor, Pauline. Îţi sunt 
recunoscător. Ne-ai ajutat din toată inima. 

Ea nu putea răspunde, iar Mark îi aruncă o privire 
rapidă. 

— S-a întâmplat ceva? 

Așteptă, dar nu primi nici un răspuns. 

— Cred că plângi. 

Nu-i aşa? 

Traversă camera și o întoarse spre el. Apoi, încet, 
își trecu degetele peste obrajii umezi și privi lacrimile 
de pe mâna lui. Era prima oară când o atingea de la 
despărţirea lor. 

— Niciodată nu te-am văzut plângând, îi spuse 
încet. 

— Bănuiesc că ești încântat, șopti ea cu inima 
zdrobită. Asta ţi-ai dorit. 

— Da, la început. 

Apoi am dorit să te fac să suferi. Lacrimile tale m-ar 
fi consolat puţin. Dacă aș fi putut să-mi spăl mâinile 
în ele, aș fi fost satisfăcut. Dar acum nu suport să le 
văd. Uite, ia batista mea. 

În timp ce-și ştergea ochii, el se duse la birou și 
rămase în picioare, pierdut în gânduri. 

— Nu mai pot să continuu așa, Pauline. Am greșit 
faţă de tine, nu-i aşa? 

Ea dădu din cap, încă şocată. 

— Mi-am dat seama de ceva timp, deși în sinea mea 
continuam să neg. 

Este la fel ca pe drum, indicatorul îţi indică 
dreapta, dar instinctul îţi spune că greșești, și cu cât 
mergi mai departe, cu atât mai mult instinctul 
protestează. 

Dar pentru numele lui Dumnezeu, am greșit? 
Indiciile erau foarte clare. 

În acel moment, Judy dădu buzna înăuntru. 

— Mark, Linda este aici și vrea să te vadă. Tocmai 
mi-a spus că Pauline ne părăsește la sfârşitul lunii. 
Nu-i adevărat, nu-i aşa? 

— Ce vrea Linda? întrebă Mark cu nerăbdare. 

— Să-ţi vândă niște bilete pentru un concert de 
caritate. Dar nu este adevărat, Mark, nu-i așa? 

— Vom discuta mai târziu. Spune-i Lindei că sunt 
ocupat și că poate lăsa câte bilete vrea. 

— Nu voi discuta mai târziu. Vreau să discut acum. 
Și poţi să-i spui Lindei personal. 

Oricum, nu va pleca fără să te vadă. Ştii bine. 

— Ah, la naiba! exclamă Mark. Mă întorc, Pauline. 

Judy se întoarse spre Pauline, imediat ce ușa se 
închise în spatele lui. 

— Este nebună. Nu ne părăsești, nu-i așa? 

-Ba da, draga mea, plec. 

— Dar nu poţi. Nu vrei să pleci, nu-i așa? Vreau să 
zic că-ţi place aici, cu noi? 

Judy o privea cu ochi mari, plini de uimire și 
mândrie. 

— Îmi place foarte mult să stau cu voi, dar adevărul 
este că mi-am terminat treaba. 

Am terminat cartea pentru care am venit aici, știi 
asta. 

— Dar este absurd. Poţi s-o ajuţi pe mama la 
comitet. 

— Asta nu mi-ar lua decât o oră pe săptămână, Judy. 
Doar nu te aştepţi ca Mark să continue să plătească un 
angajat care nu face nimic. 

— Dar tu nu eşti un angajat. Eşti un membru al 
familiei. 

— Mi se plăteşte un salariu, Judy. 

— Dar ai putea să-ţi iei un serviciu la fabrică, și să 
continui să stai cu noi aici. În Darnford poţi găsi o 

mulțime de slujbe. Doar dacă nu te-ai plictisit de 
Darnford şi de noi. Însă nu te-ai plictisit, Pauline. Știu 
eu. 

— Nu m-am plictisit de Darnford sau de tine, dragă, 
și nu-mi place că plec. De asta nu ţi-am spus înainte. 
Pentru că nu-mi place. Dar ... ei bine, am terminat 
treaba. 

Și asta este tot. 

— Nu, nu este, Pauline, și n-o las așa. Ti-a spus 
Mark că ţi-ai terminat treaba aici? 

— Normal, având în vedere că el m-a angajat. 

— Atunci, nouă de ce nu ne-a spus nimic? Tu ne 
aparții nouă. Eşti un membru al familiei. 

Pauline ar fi zâmbit, dacă starea ei sufletească i-ar fi 
permis. Judy se părea că nu era departe de 
sentimentul de posesiune caracteristic Cedarilor. 

— El m-a lăsat pe mine să vă anunţ şi eu am amânat. 

— Mă duc să discut asta cu Mark. Nu poate trata un 
prieten de-al meu în maniera asta dictatorială. Pun 
pariu că știu cine l-a împins la asta. 

— Ştii bine că nimeni nu-l poate influența pe Mark. 
Și în orice caz, este perfect justificat. Trebuie să-ţi dai 
seama că n-am nici un drept să rămân aici după ce 
mi-am terminat treaba. 

— Nu este vorba de drepturi, declară cu înflăcărare 
Judy. Este vorba de a trata un prieten ca pe un 
servitor. Cum își permite să ne ignore pe mine și pe 
mama? 

— Draga mea, sunt lucruri pe care nu le înţelegi. 

— Pun pariu pe asta şi mă duc la Mark să le aflu. Va 
trebui să mi le explice chiar acum. 

— Judy, nu... 

Dar Judy ieşi ca o furtună. Pauline se așeză, simțind 
că o lasă puterile. 

Impulsivitatea membrilor familiei Cedar era ceva 
prea dificil de rezolvat pentru ea. 

În capătul scărilor, Judy se opri brusc. Vocea 
Lindei se auzea foarte clar din salon. 

— Niciodată n-am crezut-o pe Judy grosolană. Mi-a 
sărit la gât de parcă i-aș fi zis ceva și de fapt doar i-am 
spus cu totul întâmplător că domnișoara Avon ne 
părăseşte. Ştii, cred că ești înţelept și că eşti hotărât în 
legătură cu plecarea ei. 

Voi sunteţi oameni foarte buni încât să acceptaţi 
diferite persoane. 

În curând, dacă nu sunteţi atenţi, vă veți trezi că 
domnișoara Avon va deveni un membru permanent al 
familiei. 

— Nu cred că Pauline a abuzat vreodată de poziţia 
ei aici. 

— Este deşteaptă, Mark. La urma urmelor, sărmana, 
trebuie să facă ce este mai bine pentru ea. Nu are 
rude, nu are sprijin. De fapt, nici n-o învinuiesc. Dar 
tot cred că are o proastă influenţă asupra lui Judy. 
Desigur, Derek poate să aibă grijă de el și-mi imaginez 
că planurile ei în privinţa lui au eşuat, dar Judy este 
tânără și influenţabilă. Trebuie să-ți spun că am fost 
puţin surprinsă că le-ai permis să meargă împreună la 
Paris, dar mama ta este o persoană atât de bună și de 
încrezătoare. Niciodată nu s-ar gândi că s-ar putea ca 
domnișoara Avon să se folosească de Judy pentru a-și 
asigura un loc aici. 

— Zău, Linda ... 

Mark se opri când Judy năvăli în cameră, dar 
uimirea îi crescu când văzu expresia de pe chipul 
fetei. O pisică sălbatică ar fi avut cu siguranță o 
expresie mai blândă. ÎL ignoră pe Mark și se duse 
direct la Linda. 

— Viperă ipocrită. Întotdeauna am ştiut ce se 
asunde sub înfățișarea asta mieroasă și dacă Mark nu 
poate apăra un prieten de otrava ta, eu pot. 

— Judy! 

— Taci, Mark şi lasă-mă să-i spun Lindei câteva 
lucruri. În primul rând, Linda, nu suntem o familie de 
oameni buni și îngăduitori şi am crezut că ai aflat și tu 
asta până acum. Suntem egoiști, foarte duri, și 
Pauline este singurul lucru bun care ni s-a întâmplat 
până acum. Toţi din casa asta avem câte un motiv 
să-i fim recunoscători. A adus bunătate în casa asta. A 
încercat să domolească puţin cruzimea tatei şi a avut 
grijă de noi când mama și Lallie au fost bolnave. A 
lucrat ca un sclav pentru Mark, iar pe mine m-a salvat 
de la un dezastru. 

Dacă n-ar fi fost Pauline, viaţa mea ar fi fost 
ruinată, declară Judy  privind-o cu mânie. 
Şi-a băgat mâna în buzunar ca să mă salveze. Poate că 
acum îţi vei cere scuze că ai făcut-o aventurieră şi că 
are o proastă influenţă asupra mea. 

— Draga mea copilă, sunt atâtea metode de a-ți 
atinge scopul. Îţi admir loialitatea, dar mi-e teamă că 
eşti prea neexperimentată ca să înţelegi motivele 
domnişoarei Avon. 

-Dar nu atât de neexperimentată să nu le înțeleg pe 
ale tale, bufni Judy. Crezi că nu știu că ești geloasă pe 
Pauline? 

— Judy! exclamă Mark. 

— Eşti geloasă pe oricine se apropie mai mult de 
Mark. L-ai urmărit ani de zile şi eu una m-am săturat 
să te văd cum îl pândești ca mâţa șoarecele. Și nu cred 
că sunt singura care s-a săturat. 

— Cum îndrăzneşti? sâsâi Linda. 

În acel moment, Mark o prinse cu hotărâre de 
umeri și o împinse spre ușă. 

— Noi doi o să avem o mică discuţie mai târziu, îi 
spuse el cu severitate. 

— Cu cât mai repede, cu atât mai bine. Şi eu vreau 
să discut cu tine. 

Am multe să-ţi spun. 

Mark închise ușa şi se întoarse spre Linda. Era roşie 
la faţă, iar privirea îi era dură și strălucitoare. 

— Îmi cer scuze pentru asta, Linda. Judy își va cere 
scuze. 

— Poate acum îţi vei da seama ce am vrut să spun 
despre influenţa domnișoarei Avon. 

— Da. Ei bine este regretabil. Cred că este mai bine 
să pleci acum și să ne lași să ne rezolvăm această 
neplăcută problemă de familie. Te conduc până la 
drum. Dacă te grăbești, poţi să prinzi ultimul 
autobuz. 

Au mers în tăcere până au ajuns la poartă. 

Ce se spusese fusese aproape adevărat și nu mai 
erau necesare alte comentarii. 

— Aud autobuzul. Salutări tatălui tău, Linda. La 
revedere. 

— La revedere, Mark. Sper că nu mă învinovățești 
pe mine pentru ce s-a întâmplat în seara asta. 

— Mi-e teamă că de ambele părţi au fost spuse 
lucruri care n-ar fi trebuit să fie spuse, dar mojicia lui 
Judy nu poate fi scuzată și te asigur că-și va cere 
scuze. Mai bine grăbește-te, altfel pierzi autobuzul. 

Când se întoarse, o găsi pe Judy așteptându-l în 
salon și era încă furioasă. Mark își aprinse o ţigară. 

— Ei bine, în mod clar ai stricat planurile cuiva. 

— Era și timpul ca planurile ei să fie stricate. Dar nu 
mă interesează supărarea ei. Sunt îngrijorată pentru 
Pauline. 

De ce i-ai dat preaviz fără să ne spui un cuvânt mie 
si mamei? 

Pentru câteva minute, o privi gânditor. 

— Nu sunt pregătit să discut despre Pauline cu tine, 
în acest moment, îi spuse cu un calm studiat. Stai o 
clipă înainte de a-ţi ieşi din pepeni. Între mine și 
Pauline sunt niște treburi personale care trebuie 
lămurite. Dacă te rog să amâni discuţia asta până 

mâine, este pentru că trebuie atât eu cât și Pauline să 
ne rezolvăm problemele ca să știm cum stăm. 

— Aha, făcu privindu-l neincrezătoare. S-a 
întâmplat ceva ce eu nu știu, nu-i așa? 

— Nu m-aș mira. 

Acum, nu te mai uita așa la mine de parcă aș fiun 
criminal și lasă teatrul pe mâine când o să-ți răspund 
la toate acuzele. 

— Foarte bine. Dar ar fi bine să ai argumente forte. 
Ciau! 

— Ah, nu fetiţo. Mark o prinse de braţ când trecu pe 
lângă el și o așeză pe scaun. 

— Acum am eu câteva lucruri să-ţi spun. Întâi îi vei 
scrie un bilet de scuze Lindei şi o să-l lași la ea acasă 
în drum spre magazin. 

— Ha, ha, ha, făcu Judy. Ce idee amuzantă! 

— Foarte amuzantă şi demodată, sunt de acord. Dar 
o s-o faci. 

— Mai bine mor. l-am spus adevărul şi adevărul 
n-are nevoie de scuze. S-ar putea ca tu să suporţi să-ți 
fie bârfit un prieten, dar eu nu. 

— Tocmai voiam să-i spun Lindei, când ai năvălit în 
cameră ca un elefant într-un magazin de porțelanuri, 
iar eu i-o spuneam în așa fel încât n-ar fi trebuit să-mi 

cer scuze. Mai ai multe de învăţat, Judy. Dar nu-ţi 
sugerez să-ţi ceri scuze pentru treaba asta. Ultima ta 
remarcă, draga mea, a depăşit cu mult orice limită. Ne 
știm cu familia Coral de o viaţă. Domnul Coral este 
avocatul nostru și a servit bine familia noastră. Mama 
ține la Linda şi întotdeauna a primit-o cu drag. 
Indiferent de sentimentele tale, asta nu este casa ta și 
n-o să te las să jignești musafirii. Și în afară de asta, 
mă supără faptul că am fost făcut șoarece, adăugă el 
cu un zâmbet uşor. 

Judy zâmbi şi Mark știu că a câştigat. 

— Ei bine, cred că am împins lucrurile putin prea 
departe, dar asta nu înseamnă că tot ce am spus nu 
era adevărat. 

— Mai gândește-te. Trebuie să menţinem o oarecare 
politeţe, nu crezi? Şi acum, ce e treaba aceea cu viața 
ruinată, dacă n-ar fi fost Pauline? În ce încurcătură ai 
intrat? 

— O problemă personală între mine și Pauline. 

— Înţeleg. 

Dar dacă este o problemă de bani și-i datorezi ceva 
Paulinei, cred că ar trebui să ştiu. 

— Mi-am plătit datoria cu săptămâni în urmă, zise 
ea cu nepăsare. 


302 MARJORIE NEWMAN 


— Bine. Uite ce este, Judy, într-o familie ca a 
noastră în care nu există multă armonie, noi doi 
ne-am înţeles întotdeauna destul de bine. De ce n-ai 
venit la mine dacă ai avut necazuri? 

— N-am putut. Nu era genul acela de necazuri. 
Oricum, m-am făcut de râs, iar Pauline era singura 
persoană care mă putea înțelege. 

Îi aruncă o privire rapidă. 

— Da, înţeleg. Este vorba despre un bărbat, nu-i 
aşa? 

— Da. 

— Ei bine, nu vreau să mă amestec, dar pot să te 
întreb când s-a întâmplat treaba asta? 

— Chiar înainte de moartea tatei. Nu mă deranjează 
să-ţi spun acum, totul e de domeniul trecutului. Dar 
Mark, să nu-i spui mamei sau altcuiva, da? 

— Sigur că nu. 

Îi relată pe scurt povestea fugii ei secrete cu Frank 
Warden și urmările ei. 

— Ştiu că m-am purtat prostește, nu este nevoie 
să-mi spui, dar eram atât de nefericită acasă și m-am 
îndrăgostit destul de tare de Frank, rezumă ea. Nu 
m-aş fi întors niciodată dacă n- aș fi ştiut că Pauline 
este aici. Eram îngrozită de ce ar fi fost capabil să facă 

tata, dacă ar fi aflat. Aproape că m-am ciocnit de voi în 
seara aceea. Tocmai ajunsesem la ușă, când voi aţi 
intrat cu mașina pe alee. Am fugit în camera mea ca 
un iepure speriat, nu mi-e ruşine s-o recunosc. Și 
Pauline m-a așteptat toată noaptea, plimbându-se ca 
un leu în cușcă, îngrozită că aș fi putut păţi ceva. 
Toată săptămâna m-a supravegheat ca pisica 
șoarecele, dar deși am vrut să-i povestesc, nu puteam, 
din cauza poziţiei pe care o avea faţă de tata, înțeleg? 
Dacă ar fi aflat, pe ea ar fi concediat-o pe loc, iar pe 
mine m-ar fi dat afară din casă. 

— Înţeleg. Ce încurcătură. Cred că ai fost norocoasă 
că ai scăpat atât de ieftin. După aceea, Warden a mai 
luat legătura cu tine? 

— Nu. A dispărut din Darnford cu ceea ce a câștigat. 

— Şi nici măcar n-a plătit nota de la hotel. Trebuie 
să recunosc, draga mea, că te-ai încurcat cu un 
pungaș de prima mână. 

— Mi-e teamă că da. Cred că și-a spus că nota de 
hotel valora cât toată suma pe care a cheltuit-o de 
când m-a întâlnit prima oară și că așa eram chit. 
Bănuiesc că așa a gândit. Acum înţelegi de ce am 
explodat când am auzit-o pe Linda spunând că 
Pauline a avut o influență proastă asupra mea. 

— Da. Ei bine, trebuie să discut ceva cu Pauline, așa 
că te las să scrii biletul de scuze. 

Îi puse mâna pe umăr. 

— Ştiu că nu te-ai înțeles bine cu tata, Judy. Din 
nefericire, ai fost cea mai mică și cea mai vulnerabilă. 
Dar crezi că data viitoare când o să ai vreo problemă 
sau o să vrei să faci o nebunie, o să vii să discuţi cu 
mine? Îţi garantez că n-o să te alung de acasă, chiar 
dacă n-am blândeţea Paulinei. Cred că rufele se spală 
în familie. 

— Foarte bine. O să ţin minte. Dar să știi că acum 
sunt o persoană serioasă și responsabilă. 

— Recunosc că acum o jumătate de oră așa te-ai 
purtat! 

— Ah, Linda. Întotdeauna scoate ce-i mai rău din 
mine. Mark cred că nu te-a prins în mrejele ei, nu-i 
aşa? 

— Cred că am discutat destul despre Linda pentru 
seara asta. 

— Ah, ești îngrozitor când nu vrei să vorbim despre 
anumiți oameni. Ştii că avea o înţelegere cu Bryan, 
care trebuia s-o anunţe ori de câte ori te duceai să 
călărești? Am descoperit asta săptămâna trecută. L-am 
auzit vorbind cu ea la telefon. De asta te întâlneai 

“întâmplător” cu ea atunci când te duceai să călărești. 
Ei bine, ştiai? 

— În ultima vreme nu l-am mai rezervat pe Pearl, îi 
spuse Mark zâmbind uşor. 

Luam la întâmplare orice cal disponibil avea Bryan 
în acel moment. 

Îi ciufuli părul în treacăt: 

— Pa. Te sfătuiesc să scrii o scuză formală. Îţi repari 
greșeala, dar de fapt nu retractezi ceea ce ai spus. 


KKK 


Când Mark se întoarse găsi biroul gol. Pauline era 
în camera ei și făcea ceai. 

— Bună. Scuze că a durat atât de mult. 

— Am crezut că Linda ti-a acaparat toată seara, iar 
eu aveam nevoie de un ceai să mă liniștesc. 

— Bună idee. Poţi să-mi dai și mie o ceașcă? Am avut 
parte de o ceartă pe cinste în salon și nervii mei sunt 
țăndări. 

— Pot să-ţi servesc o ceașcă din ceainicul meu 
Davenport. 

Se așeză la fereastră și o privi cum prepara ceaiul. 

— Doamne, ce seară! Tu în lacrimi, Judy și Linda 
sfâşiindu-se jos în salon, iar de mine ce să mai zic! 

Ridică din umeri. 

— Sunt bucăţi. Vino și stai lângă mine. Nu-mi place 
să discut cu un om care stă în celălalt capăt al 
camerei. 

— Ştiam că Judy era războinică, dar am crezut că 
ținta ești tu. 

— Am reuşit să amân disputa noastră până mâine, 
dar Linda a făcut niște observaţii nelalocul lor în ceea 
ce te priveşte și a căzut direct în bătaia puștii. De fapt, 
cred că am ceva de învăţat de la zăpăcita noastră în 
ceea ce privește loialitatea. 

Făcu o pauză, apoi continuă încet. 

— Pauline, odată m-ai acuzat că nu te las să-ţi 
prezinţi versiunea ta. Dacă te rog acum, mi-o spui fără 
să ascunzi nimic? 

— Cât mai complet posibil. Dar când va fi vorba de 
Judy, nu cred că sunt autorizată să spun ceva. 

— Ştiu de relaţia cu Warden. Tocmai mi-a povestit. 
Ceea ce vreau să ştiu exact, este ce a fost între tine și 
Derek. 

Și Pauline îi povesti totul. 

EI o ascultă fără s-o întrerupă, dar se încordă când 
află de şmecheria lui Derek. 

— Cât despre întâlnirea din pădure, nu știu nimic. 
Nu pot să cred decât că am fost confundată cu o altă 
persoană. Îmi imaginez că sunt o mulţime de 
candidate pentru rolul ăsta, încheie ea. 

— Da. Oricum nici sursa nu era prea sigură. Păi, 
Pauline, se pare că am cam dat cu băţul în baltă, nu-i 
așa? M-am purtat ca un prostănac. Te-am chinuit pe 
tine și m-am chinuit și eu pentru nimic. Chiar dacă aș 
fi avut vreo suspiciune, și ar fi trebuit să te consider 
nevinovată, dar totul se potrivea atât de bine. 

— Măcar dacă m-ai fi lăsat să-ţi explic. 

— Nu puteam să te cred atunci. Cu Derek 
sărutându-te şi mângâindu-te. Dar o să mă lămuresc 
cu el când o să ne întâlnim. 

— Mark, Derek n-ar fi reușit dacă nu l-ai fi ajutat. 

— Stiu. Am fost învinși din interior. Eu eram gelos 
și i-am pus la îndemână această armă și i-am ușurat 
lucrul. 

Nu mă scuz. De fapt, când mă gândesc ce voiam să 
vă fac după ce v-am descoperit pe amândoi, mă tot 
întreb ce fel de brută sunt. Mă îndoiesc și că sunt 
civilizat. 

— Spoiala de civilizaţie este foarte subţire în noi 
toți. Ai văzut cum s-a spart la Linda și la Judy în seara 
asta, iar provocarea a fost foarte mică în comparaţie 
cu cea la care ai fost expus tu. 

— Dar ele nu s-au putut suferi de la început. Eu te 
iubeam, Pauline, şi totuși, voiam să te fac să suferi. De 
asta m-am agăţat de muncă până la epuizare. 
Deoarece mi-era frică de mine însumi, de ceea ce aș fi 
putut să-ţi fac dacă m-aș fi lăsat în voia sentimentelor. 
Habar n-ai. Eşti prea blândă. 

— Cred că ştiu, deoarece ţi-am citit în privire. Dar 
nu te-ai lăsat înfrânt și treptat privirea ta a devenit 
prietenoasă din nou, ceea ce neagă tabloul pe care ţi 
l-ai făcut. 

— Asta a fost din cauza ta. Știi, n-am decât admiraţie 
și uimire pentru felul în care te-ai comportat și ţi-ai 
îndeplinit îndatoririle, şi toate astea le-ai făcut cu 
multă graţie. 

De când am luat frâiele, poziţia ta a fost total 
dezavantajată și totuşi, n-ai cedat un centimetru. Până 
în seara asta, când ai cedat. De ce te-ai descurajat așa 
dintr-o dată, Pauline? 

— Deoarece pentru prima oară mi-am imaginat 
viaţa fără tine și dintr-o dată a fost prea mult. 

— Nu știu de ce trebuie să simţi așa, dar eu nu sunt 
dispus să-mi mai pun nicio întrebare, îi spuse el și o 
luă în braţe. 


KKK 


A doua zi, Pauline coborî prima şi în timp ce sorta 
corespondența, Mark veni în spatele ei și o sărută pe 
ceafă. Ea se întoarse cu un zâmbet larg. 

— Atunci, este adevărat? 

— Ai avut vreo îndoială? 

— Am crezut că s-ar fi putut să visez și când mă voi 
trezi, visul va lua sfârșit. 

— Atunci voi avea plăcuta sarcină să-ţi dovedesc 
realitatea. Mi-aș dori din tot sufletul să nu trebuiască 
să mă duc azi la fabrică. Bună dimineaţa, Judy, adăugă 
el când își văzu sora coborând scările în grabă. Sper 
că ai dormit bine. 

— Am dormit bine. Dar tu? 

— Păi, am dormit şi mai bine, uneori. 

— Judy, o scrisoare din Canada, anunţă Pauline. 

— Ah, bine. 

Judy citi scrisoarea la micul dejun, exclamând 
indignată în timp ce citea un paragraf. 

— Ce spui de asta, Pauline? Zău, Pete n-are limite. 
“Din descrierea entuziastă, dar destul de incoerentă a 
vizitei tale la Paris, am înţeles că te-ai distrat, dar n-am 
prea înţeles dacă Pauline este cea care s-a măritat cu 
Louis la Luvru, de ce torta pe care eu am văzut-o 
arzând sub Arcul de Triumf, a fost mutată la Notre 
Dame, dacă vânzătorul de vederi din Montmartre sau 
chelnerul de la cafeneaua de pe Camps-Elys€es, ţi-a 
făcut ochi dulci — cred că ultimul — și în sfârșit dacă 
de pe Turnul Eiffel a căzut pălăria ta sau a Paulinei. O 
mai multă atenţie atenţie dată pronumelor ar face mai 
clară exprimarea, dar probabil că scrisorile tale şi-ar 
pierde farmecul. 

Judy se opri, dar continuă să chicotească în timp ce 
citea, dar nu mai cită nimic din scrisoare. 

Mark îi făcu semn cu ochiul Paulinei în timp ce lua 
marmelada. Trecură câteva minute înainte ca Judy să 
împăturească scrisoarea şi s-o pună deoparte şi încă 
vreo trei până să înceapă să vorbească. 

— Mark, sper că ai convins-o pe Pauline să stea cu 
noi. 

— Da, la drept vorbind am convins-o, Judy. 

— Ah, fii binecuvântat! Am ştiut că greșeai în 
privinţa Paulinei. Ideea e că niciunul dintre noi nu te 
va lăsa să pleci de bunăvoie. M-am tot gândit. Nu vrei 
să vii la noi la magazin? Avem nevoie de ajutor. 

— Mulţumesc, Judy. Foarte drăguţ din partea ta. 
Dar, deja am acceptat un alt serviciu de la Mark. 

— La fabrică? Cu noi n-ai munci atât de mult, să ştii. 
Și putem să ne luăm liber ori de câte ori vrem. 

— Nu mă mir că Hilda nu face avere, observă Mark, 
rânjind. Dar te asigur că la acest serviciu, Pauline nu 
va avea timp liber. 

— Ei bine, Pauline, nu-l accepta. De când a murit 
tata, te-a muncit fără pauză. Şi amintește-ți cât de urât 
s-a purtat cu tine în legătură cu biletele la spectacolul 
de balet. 

— Totuşi, mi-a dat liber o săptămână când am fost 
la Paris. Cred că o să accept, zise Pauline, zâmbind în 
timp ce el veni în spatele scaunului ei și-i puse mâna 
pe umăr. 

— Pauline este mai curajoasă decât crezi tu, Judy. 
Mă ia pe viaţă. 

— Cee! Vrei să spui ... Judy se înecă. 

— Se mărită cu mine. După ce reușești să înghiţi 
bucăţica de pâine care ţi-a rămas în gât, poţi să ne 

urezi fericire. Intre timp, cred că este mai bine să 
mergem să vedem dacă mama s-a trezit, înainte să 
plec. 


e e 


Vântul care bătea dinspre sud-vest risipi norii de 
deasupra mlaștinii, iar iarba şi buruienile străluceau 
în razele soarelui care apunea. 

— Mai bine mergem pe drum, altfel ne udăm, îi 
spuse Mark. 

Pauline trase aer în piept. 

— Este extraordinar mirosul ierbii după ploaie. 

— Ce ai făcut astăzi? 

— M-am sfătuit cu mama ta cu privire la perdele. 
Este foarte încântată de ideea de a remobila 
Avallonul. 

Cu asta şi cu punerea la punct a casei unchiului 
Ralph, este foarte ocupată. Am impresia că o presăm 
puţin, dar când este vorba de probleme practice, 
mama ta se descurcă extraordinar. 

— Faceţi o echipă formidabilă, aș putea să spun. 

L-aţi pus pe Jenkinson la punct sau trebuie să 
intervin eu? 

— Nu. Ne-am descurcat. Ne-a garantat că va termina 
de zugrăvit până la jumătatea lui iunie. 

Făcu o pauză. 

— Mark, crezi că weekendul viitor putem să 
mergem pe undeva? îl întrebă. 

— M-am gândit că vei fi îngrijorată în legătură cu 
asta. De ce? 

— Deoarece mi-e teamă de violenţă. Am fost așa de 
fericiţi. Nu putem pur și simplu să uităm trecutul? Au 
fost atât de multe sentimente urâte în casa asta. La 
urma urmei, ignorând șiretlicurile lui Derek, îi arăţi 
că nu este o persoană importantă. 

— N-am nicio intenţie să trec cu buretele peste 
trecut, draga mea. Sunt vreo două lucruri legate de 
prezent și viitor pe care vreau să le clarific cu fratele 
meu. Pauline tăcu. De când sosise scrisoarea cu vești 
de la Derek, în dimineaţa asta, anunţându-și sosirea 
peste două zile, Pauline fusese foarte stânjenită. 

Mark îi aruncă o privire rapidă. 

— Doar nu ţi-e teamă că o să repet ultima prostie, 
nu-i așa? A fost dureros și m-am vindecat foarte greu, 
dar te asigur că m-am vindecat, continuă el. 

— Da, știu, Mark. Mi-ar fi fost teamă dacă aș fi avut 
nevoie de probe și de proteste ca să te conving, dar 
deoarece înţelegerea a venit din interiorul tău, știu că 
răutăţile lui Derek nu ne vor mai face rău. Dar ... voi 
sunteţi o familie de oameni violenţi, iubitule, și eu nu 
suport certurile. 

— Ascultă draga mea. Mi-ai cerut să am încredere în 
tine, şi Dumnezeu știe că m-am codit destul până să 
ti-o acord, dar acum am încredere deplină în tine. În 
schimb nu vrei să ai şi tu încredere în mine? Îţi promit 
că nu o să aibă loc nicio violenţă. Dar trebuie să-mi 
permiti să-mi conduc familia în felul meu. La urma 
urmei am o vastă experienţă în direcţia asta, adăugă el 
sec. 

Şi văzând că nu avea încotro, Pauline cedă. 

Sâmbătă, când erau la micul dejun, Derek tăbări 
asupra lor cu exuberanța caracteristică și în cinci 
minute îl felicită pe Mark pentru logodna lui cu 
Pauline. Pauline îl studia pe Mark cu neliniște, 
deoarece aerul vesel și ironic a lui Derek spunea 
foarte multe. Mark își privi fratele cu mult calm în 
timp ce-i mulțumea, iar flecăreala lui Judy despre 
nuntă salvă momentul periculos. Pauline n-a aflat 
niciodată ce s-a întâmplat între Derek și Mark. În 

seara aceea s-au închis în birou, o oră. Când au ieșit 
din birou, Derek arăta mai puţin încrezător ca de 
obicei, iar pe chipul lui Mark nu se putea citi nimic. 
Când trecu pe lângă scaunul ei, își lăsă pentru o clipă 
mâna pe umărul ei. Era un gest mărunt, dar o linişti. 

Duminică dimineaţă, Derek ieși devreme și abia 
după-amiază Pauline se trezi cu el. Era în grădină, 
jucându-se cu puii Dorei, când Derek își făcu apariţia. 

— Bună. Aici erai? Nu te-am prea văzut weekendul 
ăsta. 

— Bună, îi răspunse reţinut. 

El zambi ușor 

— Nu-ţi fie teamă. Sunt cuminte. Am fost avertizat 
foarte serios. 

— Cu greu îmi vine să mă întreb de ce. 

O privi aşa cum stătea pe iarbă , jupa rochiei 
galbene întinsă în jurul ei, iar căţeii țopăiau pe lângă 
ea. 

— Îmi pare rău că nu voi putea juca la nunta ta în 
iulie, dar până atunci voi fi plecat pe mare. De fapt, 
acum îmi iau la revedere Pauline. Plec în zece minute 
și nu cred că voi veni prea curând la Avallon. Ştii de 
ce am venit acasă în acest weekend? 

— Ca să-ţi vezi mama, bănuiesc. 

— Nu. Am avut dorinţa prostească să-ţi văd din nou 
chipul. Nu este o frumuseţe, dar îţi rămâne pentru 
mult timp în memorie. Mă întreb dacă știi ce faci, 
măritându-te cu Mark. 

— Ştiu foarte bine. 

— Ai un diamant foarte frumos pe deget. Semnul 
posesiei, Pauline. 

— Da. 

— Dumnezeule! Ce păcat. Încă mă dezaprobi, nu-i 
aşa? 

— Dezaprob? Nu. Pur și simplu îmi vine greu să 
cred că cineva poate fi atât de superficial. Parcă n-ai 
avea profunzime. Doar o spoială de strălucire. 

— Ăsta este singurul mod să treci mai ușor prin 
viaţă. Încearcă şi ești prins. Lasă-te dus de vânt, ăsta-i 
sfatul meu. ÎL privi aşa cum stătea în faţa ei, chipeș și 
zâmbitor, în uniformă, cu soarele reflectându-se în 
părul bălai. 

— Mă întreb cât de multe inimi o să mai distrugi, 
Derek. Cred că o să-l întreci pe tatăl tău. 

— Nici un cuvânt drăguţ de despărțire? 

În ciuda tonului ironic, era ceva în privirea lui care 
o mișcă. Oftă. 

— Niciodată n-o să te înțeleg. 

Dar îţi doresc numai bine. 

Se ridică şi-i întinse mâna. 

— La revedere. 

Îi prinse mâna în mâinile lui și rămase tăcut un 
moment. 

— La revedere, draga mea, îi spuse brusc. 

În timp ce-l privea cum se îndreaptă cu pași mari 
spre casă, se simţi puţin derutată şi nefericită. Apoi, 
chipul i se lumină când îl văzu pe Mark. 

— Ce zici de o plimbare cu mașina până la Netley 
Cross și apoi să urcăm dealul Corrie? 

— Minunat. Încă n-am urcat până în vârf. 

— Atunci, este timpul s-o faci. Este un urcuș destul 
de dificil, aşa că pune-ţi pantofi potriviti. 

Câmpul arăta verde și proaspăt în lumina soarelui, 
mai ales după ploile din ultima perioadă. Mark 
conducea fără grabă, iar atmosfera era plăcută și 
calmă. Eşti mulţumită că s-a terminat? o întrebă el cu 
un zâmbet ușor, după un timp. 

— Da. A fost o prostie din partea mea să-mi fac griji. 
Ar fi trebuit să știu că puteam lăsa totul în grija ta. 
Cred că din cauză că sunt atât de fericită, am devenit 
puţin fricoasă. Mă simt ca trăind într-un castel 
strălucitor unde toţi intrușii trebuie ţinuţi afară. 

Mark parcă mașina și urmară drumul mărginit de 
gard vin spre dealul Corrie. La jumătatea drumului se 
opriră să se odihnească. Găsiră un loc ferit de vânt și 
la umbră. Pauline se întinse pe iarbă. Mark se așeză 
lângă ea, privind-o, până când fără să spună un 
cuvânt, ea deschise braţele şi el o îmbrăţișă ... 

Până ajunseră în vârf, soarele se lăsase spre apus. 
Mark o luă de umeri și rămaseră privind întinderea 
mlaștinei. Deasupra lor cânta o ciocârlie și singurul 
sunet care se mai auzea era foșnetul vântului prin 
iarba înaltă. Sub ei, drumul îngust șerpuia prin 
mlaștină ca o panglică și departe în dreapta râul 
reflecta lumina soarelui în drumul lui spre podul de 
piatră. De la acest pod, albia începea să se lărgească și 
trecutul se transforma într-un râu liniștit ce trecea 
prin Darnford în drumul spre mare. 

— Mark, acela este Avallonul, care se vede printre 
copaci, acolo în stânga? Da, el este. Turnurile acelea 
nu pot aparţine altei case. 

— Ai dreptate. Am vrut să ţi-l arăt de aici. 

— Tii minte ce ţi-am spus în grădină, în ajunul 
Crăciunul, în legătură cu acea moştenire 
fermecătoare? 

— Da, iubito, îmi amintesc. Fiecare cuvânt. 

O vom lua de la început, noi doi, Pauline. Va fi cea 
mai fericită zi din viaţa mea, atunci când te voi trece 
pragul casei în braţe în calitate de soţie. 

— Începutul unui nou capitol, zise ea moale. 
Dragoste și blândeţe, în loc de ură și duritate. 
Indiferent ce greutăţi vom întâmpina, vom ști să le 
rezolvăm, Mark. 

— Şi John se va putea odihni în pace. 

— Poate că într-o zi va apărea un nou John. 

Și în timp ce stăteau privind terenurile de la 
Avallon, Pauline se întreba care va fi viitoarea istorie 
a casei. Se întreba cu un sentiment de veselie și 
afecţiune profundă, fără false iluzii și fără teamă. 


Sfârşit 


